
i ogovićeve »Pripoviestit idu medju prve pokušaje 
umjetnije novelistike u Hrvatskoj. Ilirsko je doba 
pretežito odisalo pjesmom; ako ogledaš »Danicu 
ilirsku« četrdesetih godina, vidjet ćeš, kako je slabo uspie- 
vala izvorna pripoviest. 

»Pripoviesti« Mirka Bogovića izišle su najprije u 
raznim tečajevima »Nevena« počevši od godine 1852. do 
god. 1858., samo je novela »Šilo za ognjilo« prvi put 
objelodanjena u listku »Narodnih Novina«. Godine 1859. 
skupi Bogović svih svojih osam pripoviesti u posebnu 
knjigu »Pripoviesti« (u Zagrebu). Ove su pripoviesti u 
velike ugodile hrvatskomu čitateljstvu, pa se je osobito 
mladež zanosila njihovom rodoljubnom tendencijom. Još 
u šestdesetim godinama, kad su se javili i novi pripo¬ 
vjedači u Hrvatskoj, Bogovićeve su se pripoviesti veoma 
rado čitale. U predgovoru svoga izdanja veli pisac čedno, 
da mu je namjera ovom knjigom prikratiti koju zimsku 
večer gdjekojemu domorodcu ili domorodkinji. Ova je 
knjiga učinila mnogo više, — ljudi tadašnjega vremena 
još se i danas ugodno sjećaju, koliko im je u mladosti 
ova knjiga napunjala dušu plemenitim osjećanjem za na¬ 
rodne svetinje. 

Podpuno se podudara sa smjerom sve hrvatske knji¬ 
ževnosti u doba absolutizma, što u Bogovićevim pripo- 
viestima preteže povjest. Prikazujući slavnu prošlost hr¬ 
vatsku, odvraćali su književnici pogled svojih čitatelja od 
tamne sadašnjosti, iznoseći na vidik velika djela naših 
pradjedova pripremali su tlo za bolju budućnost. Dični 
uzori davne prošlosti hrvatske bili su one zviezde, koje 
su rodoljubima sjale u mrkoj noći i navješćivale im skoro 
svanuće. 

Od sviju je Bogovićevih pripoviesti najviše ugodila 
čitateljima »Slava i ljubav«, a nije tomu zadnji uzrok, 
što je pisac ovdje umio spojiti prošlost hrvatsku s ruskom 
i iztaknuti duševno i plemensko srodstvo slavenske braće. 
U ugodnu obliku novele iznio je ovdje pisac ideju sla¬ 
vensku, koju su toliki ilirski pjesnici proslavili stihom. A 
»Crnogorska osveta« svjedoči, da je bila budna i ideja 
o južnom Slavenstvu. Sve ostale pripoviesti crpene su 
iz hrvatske prošlosti, pa su nastojale bar u ulomcima na¬ 
knaditi čitateljima podpunu povjest hrvatskoga naroda, za 
kojom su do osamdesetih godina uzalud uzdisale tisuće 
rodoljubnih srdaca. Samo humoristična pripoviest »Šilo za 
ognjilo« kreće se. u okviru najskorije prošlosti, gotovo, 
suvremenosti, te se ne može ubrajati medju historijske 
pripoviesti. Poradi boljega razumievanja nekih mjesta u 
ovoj noveli valja iztaknuti, da je pisac rodom iz Va¬ 
raždina. 

Dvie od ovih pripoviesti dobile su nagrade, a četiri 
su prevedene na češki jezik još pod absolutizmom. Ove 

su pripoviesti u ono doba pripadale medju najbolje radnje 
na polju hrvatske novelistike. Poslije toga hrvatska je 
pripoviest znatno napredovala, javio se je neprežaljeni 
Šenoa, da nam u sjajnim slikama prikaže slavne stranice 
naše prošlosti. No Bogovićeve pripoviesti vriede, da se 
i danas čitaju pored svega toga, što im odielo nije ona- 
kovo, kakovo bismo željeli danas poslije Šenoe. Bogo¬ 
vićeve su pripoviesti zamakle u zaborav negdje u sedam¬ 
desetim godinama, pa se može reći, da su već četvrt 
vieka golemoj većini hrvatskoga čitateljstva posve ne¬ 
poznate. Danas je, hvala Bogu, broj naših čitatelja znatno 
porastao; za cielo ne ćemo pretjerati, ako rečemo, daje 
bar deset puta veći, nego je bio pod absolutizmom. Već 
sam sadržaj Bogovićevih pripoviesti u obće pokazuje, da 
su u ono doba čitali hrvatsku knjigu ponajpače ljudi iz 
provincijalne Hrvatske. Danas se je hrvatska knjiga odo- 
maćila mnogo dalje, osvojila je Slavoniju, doprla do Boke, 
zavirila u Bosnu, zašla u Istru, i prešla Sutlu. 

Napokon mi je kazati, da sam ponešto izpravio jezik 
u Bogovićevim pripoviestima prema dosadašnjemu na- 
predku hrvatske knjige. Postupao sam u tom poslu što 
opreznije, pazeći ponajviše samo na to, da izpravim po¬ 
redak rieči, koji se je u ilirsko doba i za absolutizma 
upravljao više prema načinu latinskomu i donekle nje¬ 
mačkomu. Ine su promjene dosta neznatne, pa mislim, da 
nisu naudile osobitosti piščeva sloga. 

Razgovarao sam se više puta o jeziku sa samim 
piscem, dok je bio u životu, pa je i on s§m priznavao. 

da bi valjalo koješta izpraviti u jeziku njegovih pripo- 
viesti, ne bi li se danas sladje čitale. Pokojnik je za ži¬ 
vota pomišljao sam na novo izdanje sviju svojih djela, 
pa tako i pripoviesti, ali mu duga i težka bolest nije 
dala, da se toga posla prihvati, dapače nije dospio, da 
u primjerku »Pripoviesti«, odredjenu za štampu, zabilježi 
promjene, kako je to učinio u dramama i nekim pjesmama. 

Nadam se, da se nisam odviše udaljio od želje, koju 
je u tom poslu osjećao sSm pjesnik, pa tako evo vriednim 
članovima »Matice Hrvatske« drugi svezak »Pjesničkih 
djela Mirka Bogovića« sa željom, da im zasladi koji čas. 

»Matica Hrvatska« priobćuje u ovom svezku bez raz¬ 
like sve pripoviesti Mirka Bogovića s toga razloga, da 
današnji čitatelji razaberu iz njih osjećanja i nastojanja 
hrvatskih rodoljuba u šestom deceniju našega stoljeća. 
Godine 1852. pokrenuo je Bogović beletristični časopis 
»Neven«, koji je bio jedinim ognjištem liepe knjige naše 
u ono doba; a može se reći, da je medju svima tečaje¬ 
vima najvještije udešen upravo prvi, koji je uredjivao 
Bogović. Kao pjesnik, dramatik i pripovjedač, a uza to 
kao čovjek velike naobrazbe, živa duha i okretne ruke 
bio je Bogović pozvan, da bude kolovodjom u beletristici. 

Oko njega skupljaju se novi pripovjedači, već u 
prvom tečaju »Nevena« upoznajemo Vladimira Nikolića i 
Janka Tombora, koji su ujedno gradili i pjesme. Iza njih 
javljaju se Luka Botić, Ferdo Filipović i Ilija Okrugić. 
Do skora stupaju preko praga u hram književnosti Janko 
Jurković i Adolfo Tkalčević kao pripovjedači, ali glavni 



Vll 


njihov rad pada u šestdesete godine. Uz njih nastavlja 
obradjivati domaću pripoviest vriedna rodoljubkinja Dra- 
gojila Jarnevićeva, poznata Ilirka. Svi ovi pripovjedači 
ostaju u okviru novele; jedini pokušaj romana nahodimo 
u krasnom ulomku nedovršene radnje Bogovićeva pobra¬ 
tima Antuna Nemčića pod nadpisom »Udes ljudski«. 

Hrvatska književnost pod absolutizmom imade dva 
glavna vodja: Ivan Kukuljević je središte naučne knjige, a 
Mirko Bogović stožer pjesničke djelatnosti. U njihov život 
i rad upletena je u jezgri sva povjest duševnoga pokreta 
hrvatskoga u ono doba, kad je germanizacija naglim ko¬ 
rakom preotimala mah po našim stranama. Zasluga je ove 
dvojice, što su utirali put boljoj budućnosti hrvatske knjige 
i umjeli na okupu održati doduše malenu, ali junačku četu 
duševnih vitezova. 

Zato je »Matica Hrvatska« držala svojom dužnošću, 
da objelodani sve pripoviesti Bogovićeve. Ne bi bilo 
pravo, kad bi im tko odkrojio sud po mjerilu današnje 
najstrože kritike. Povjest je pravedna, pa će priznati, da 
je Bogović bio korifej hrvatske novele pod absolutizmom, 
a domovina, »zahvalnica svakom, koji polju na njezinom 
radi«, za cielo će podpisati ovaj sud povjesti! 

U Zagrebu, mjeseca ožujka 1894. 


Milivoj Šrepel. 




PRIPOVIESTI 


Hajduk Gojko. 

I. 

f ešte li već čuli štogod o hajduku Gojku? — Ne mi- 
slim. — A nije baš ni čudo, jer tko bi znao, tko li 
izbrojio sve junake i hajduke, što ih spominje naš narod! 
t — Ta ima ih, kako kažu, upravo kao lišća u dubravi, ili 
pieska pokraj mora. Svaki gotovo predjel u domovini našoj 
ima svoje vilenjake, svoje glasovite junake i hajduke, što 
su nekoć daleko nadkrilili zemljake svoje bilo u dobru 
ili zlu. 

Hoću dakle da vam pripovjedim ono, što znadem o 
hajduku Gojku. — Dogadjaji, što se napominju u toj 
pripoviedci, nisu od jučer ili danas, već od prošloga 
vieka, a k tomu je predmet ove pripoviesti uzet iz kolibe 
prostoga naroda, a ne iz sjajne palače tako zvanih sretnih 
i obožavanih ljudi. Ta o sreći se obično malo može 
. kazati, nu tim više o mrkoj njezinoj polusestri, što ju 
! nesrećom zovu ljudi. Premda je naš Gojko bio od pro¬ 
stoga roda, i premda se ono, što o njem hoću da pripo¬ 
vjedim, već odavna dogodilo, te blaga mati narav od ono 
doba grob toga hajduka jur mnokrat zelenim i snježnim 
pokrivačem izmjenice zastrla, ipak se nadam, da će po- 
gdjekoji izmedju čitatelja rado čuti: zašto i kako je Gojko 
pošo u hajduke, što je sve počinio, kako li je najposlije 
zaglavio. — Sudbina ljudska, ako ju stanemo razmatrati, 

Bogović: Pjesnička djela II. 1 

ukazuje se često baš u maloj slici mnogo silnija i zani- 
mivija nego li u velikoj prilici, upravo kao što u naravi 
malo i većputa sasvim neznatno bilje u naravoslovca, čim 
ga bliže primakne oku, pobudjuje veće udivljenje nego li 
ponosito drvo cedrovo, štono se sa visoke planine kadkad 
maša i oblakd. — Al* dosta o tom, treba već jedanput 
da se čitatelji pobliže upoznadu sa hajdukom Gojkom. 

U nekom slavonskom seocu izpod Našičkih gora živio 
je oko god. J 735. u malenoj kućici sa svojom ostarjelom 
majkom udovicom najljepši, najveseliji i najsnažniji momak 
toga sela imenom Gojko Smiljanić. Sve djevojke u selu 
gledale su radostno i kucavim srcem liepoga Gojka, kad 
je gdjegod prolazio uz njih, a slušale su ga isto tako rado, 
kad je blagozvučnim muževnim glasom svojim zapjevao 
pod sjenatom lipom koju narodnu pjesmu uz tamburicu 
svoju’ al su ipak najvoljele, kad je kojom nedjeljom ili 
svetkom poslije podne* ili iza težke radnje ljetnoga dana 
u večernjem hladu vodio kolo, a uz to mnogu šaljivu po- 
skočnicu igrajući izpjevao ... Blago onoj djevojci, koja mu 
je bila drugaricom kod tih plesova, jer se ona time medju 
ostalimi djevojkami većma ponosila i dičila, nego li da je 
Bog zna sa kako uglednim gospodičićem igrala kolo. Al 
to ne bijaše nikakovo čudo, jer takovog kolovodje nije 
donle još nikad u selu bilo. To su priznavali ne samo 
mladi ljudi, već — što će zaista mnogo reći — i starci 
i starice, štono su se obično takodjer rado sastajali kod 
tih zabava vesele mladeži, te posjedavši naoko, gledali 
radostno vesele igre i šale njihove, pa se razgovarali o 
tom, kako je bilo nekada, a kako je sada. 

Al nemojte misliti, da Gojka Smiljanića, osim do sad 
navedenih tako rekav tjelesnih njegovih prednosti, nisu 
resili nikakovi duševni dari. Jesu zaista! — jer je Gojko 
bio obće poznat, da je u svakom obziru dobar sin, koji je 



slabu svoju i ostarjelu majku njegovao i dvorio, da bolje 
nije mogo. Nu starica ga je zato i ljubila kao oči svoje 
u glavi, te se je svakom prilikom hvalila njime, tako, 
da su mnoge majke, slušajući ju, gorko proplakale s toga, 
što takove sinove nisu uzgojile. — Gojko je bio takodjer 
marljiv i radin momak, te je malo svoje gospodarstvo ob- 
djelavao s najboljim uspjehom, dočim je uz to ipak običnu 
tlaku vazda točno vršio. Sve te kreposti ovjenča još 
osobita hrabrost i odvažnost, kojom se Gojko odlikovao 
jur u više priliki. — Tako bijaše uprav prošle zime, gdje 
si je tom liepom muževnom krepošću na novo osvjetlao 
lice. To se je evo ovako dogodilo. Spahija njegov, imenom 
Vladinić, želio je, da se posve uništi ili barem brojem 
nmali škodljiva divlja zvjerad, osobito medjedi i kurjaci,- 
štono su raznovrstnomu njegovomu blagu zadali jur veliku 
štetu, pa s toga uzroka krenuo je veliku hajku u gori 
Našičkoj, kamo ga je i Gojko, kao poznat dobar lovac, 
morao pratiti. Nesrećom se tu dogodi, da neki star i velik 
medjed, potjerom razjaren, iznenada dodje upravo pred spa- 
hiju Vladinića, koji se, premda inače takodjer dobar lovac, 
strašne te zvieri u prvi mah tako uplaši, da zlo nanišani, 
te medjeda samo lako rani. Nu medjed tim još više raz- 
dražen, poleti prama spahiji, da ga razdere, kad li u isti par 
na blizu stojeći Gojko pušku izpali na medjeda, i premda 
ga ni on ne pogodi smrtno, ipak time očevidnu smrtnu po¬ 
gibao odvrati od spahije, što se sada medjed, od bjesnoće i 
boli muklo urlikajuć i krvave pjene bljujuć, krenuo prama 
Gojku, u k6m evo opazi novog dušmanina svoga. Gojko 
sluteći, što će sad biti, baci suvišnu pušku na stranu, te 
ukočiV se kao gvozden stupac na svom mjestu, dočeka 
medjeda, pa prije nego ga medjed gvozdenimi svojimi 
mišicami opaše, — kao striela — tako hitro trgnutim iza 
pasa nožem odozdo ga probode i obori. — Sva lovačka 





družba -pohvali vitežkog momka) a spahija ga izvan toga 
liepo nadari, te mu obeća zadatom gospodškom riečju 
svojom: da će mu biti zahvalan, dok bude živ, za ta) 
junački čin, kojim ga je izbavio od očevidne smrti. — 
Ali to su samo rieči bile, a rieči često, kako znamo, crno 
na bielom napisane ne važe mnogo, kamo li prosto izu- 
štene! — Ta više puta najljepše rieči prvi vjetrić, koji 
dune s protivne strane, raznosi kao jesensko lišće, tako, 
da im ne preostane ni traga ni glasa. — Baš tako se je 
i ovdje dogodilo. 

Taj posljednji hrabri i plemeniti čin Gojka osvojio 
mu je još većma srca iskrenih i dobrih žitelja u ma¬ 
lenom njegovom seocu, gdje sad gotovo ne bi nijedne 
majke, koja — imajući koju kćer za udaju — ne poželi, 
da joj zet bude taj plemeniti i hrabri momak. — 0 dje- 
vojkah ne ću ni da govorim, jer je gotovo svaka manje 
više tajno uzdisala za Gojkom. 

Tako prodje neko vrieme, a Gojko Smiljanić nije 
donle baš ni s daleka pomislio na to, da koju djevojku 
zavoli. A1 kao svakomu čovjeku, tako i Gojku, kucnu 
onaj sat, koji često pravac daje cielomu daljnom životu 
čovječjem, te ga sili poći ili lievo ili desno. — Tako 
jeste! — Mnogi sretno dospije kroz valove različitih strasti 
ljubavi do ožudjene luke-, dok drugi uz najbolju volju 
i najplemenitiju čut na pučini života utone sa slomljenim, 
veslom i skršenim čamcem. 

I Gojku sinu sunce žarke ljubavi, a to iz očiju liepe 
Mare, ćerke obće štovanoga seoskog starješine Blaža Ra- 
dinića, komu je prije godinu dana umrla mila supruga i 
mati Marina. — Liepa ćerka Radinićeva nadkrilila je do¬ 
brotom, marljivošću, ljepotom i ostalimi kreposti sve dje-^ 
vojke u selu, baš kao Gojko momke, pa baš zato nije ni 
čudo, što se njih dvoje nadje i sdruži. — A1 sad čujmo. 

kako se to dogodilo. — Bilo je tipfav u selu proštenje, 
te je — kao što to obično biva — mnogo svieta onamo 
<iošlo iz obližnjih sela, da svetkuje narodnu svečainost. 
Žarko sunce ljetnoga dana počelo se jur nagibati prama 
zapadu. Sve, što je mlado, zdravo i veselo bilo, pohiti u 
kolo, što ga je opet predvodio Gojko. — Gajde sviraju, 
kolo se kreće naokolo, lake noge složno poskakuju, dok 
se vesele poskočnice ore, kad li eto — baš čim se je 
kolo liepo zanihalo — dolete kao bura prama kolu upla¬ 
šeni konji sa praznimi koli, što ih bješe jedan seljak iz 
obližnjeg sela ostavio na samu pred obližnjom seoskom 
krčmom . . . Gojko priskoči kao munja, pa pošto je htio 
da prihvati za uzde uplašene konje, bude srušen od pre¬ 
velike njihove navale . . . Konji i kola zatim naglo polete 
preko njega, a on osta na zemlji ležeć kao mrtav. — 
Djevojke zavrisnu . . . Momci ostali polete za kolima — 
samo liepa Mare ne izusti ni glaska, već u prvi mah 
protrne i probliedi kao pup od masline, zatim priskoči 
kao pomamna Gojku, spusti se na koljena, a glavica joj 
klone dotaknuvši se prsiju Gojkovih. To se sve sbilo u 
kratko vrieme, al se ipak u taj čas odluči sudbina Gojkova 
i Marina. 

n. 

Gojko se za malo ponešto oporavi, te ujedno opazi, 
da pokraj njega kleči i gorke suze roni liepa Mare, koja 
ga je više ljubila, nego što je do sada valjda i sama slu¬ 
tila, na što prva zraka žarke ljubavi, pored sve velike 
boli, što ju je oćutio, sinu iz očiju Gojkovih, te ogrija Maru, 
ali u taj čas ni on ni ona ne izuste riečce. Ova medjusobna 
izmjena duša bivala je na -tiho — ali silno i za uviek. — 
Skoro zatim nadošli su opet ostali s vodom, da njom 
škrope i od prividna mrtvila probude Gojka. Zatim bude 



6 


bolestnik odnesea kući, gdje se je skoro pokazalo na 
utjehu majke, a i tajne Ijubovce njegove liepe Mare, da 
je Gojko, istinabog, dopanuo nekolikih rana što od kopita 
konji, što time, što su kola prošla preko njega, ali da su 
mu zato ipak neosakaćena i zdrava ostala uda, i da će 
se skoro opet moći pridići iz bolesti. Svatko, tko je goder 
došo, da pohodi bolestnika, priznao je radostno, da je i 
kod te nesreće bilo podosta sreće, što su ona kola, kao 
što jur rekosmo, bila laka i prazna. Gojko čuvši te raz¬ 
govore, šutio je obično i mislio u sebi, da je njemu osim 
ove javno napomenute sreće još mnogo veća tajna sreća 
u dio pala time, što ga je tom prilikom prvi put obasjao 
nebeski plam ljubavi. 

Zdrava narav u Gojka skoro preboli tjelesnu bol, al 
ga zato od dana do dana sve to više stade peći tajna 
rana, što mu ju zada liepa Mare, koja je gotovo svaki 
dan pod nekom izlikom dolazila, da bolestnika pita: kako 
mu je. Naravno, da se je time vatra njezine i Gojkove 
ljubavi sve to više podpaljivala. Gojko se je za duševnu 
svoju bol tješio time, da će se izpuniti tajne njegove 
želje, pa baš zato nije dugo oklievao, već prvom sgodnom 
prilikom očitovao je ljubav svoju liepoj Mari. — Ona 
mu na njegove srdačne i iskrene rieči ne odgovori ništa^ 
već samo zarumenivši se stidom, podade mu za znak tiha nu 
srdačna privoljenja svoga rumen-ružicu, što ju sretan Iju- 
bovnik metne najprije za šešir, poslije pako — i to u 
svilenoj marami — na svoje grudi, jer je scienio, da će 
mu taj dragocjeni amanet barem ponešto obustaviti silno 
kucanje zatravljena srca. 

Skoro zatim prispjelo je sgodno vrieme, da se oži¬ 
votvori želja Gojkova i liepe Mare — dan naime svete 
Kate, od kojega dana počevši pa sve do Božića momci 
u Slavoniji obično djevojke prose, to je tako zvana 

mala rieč ili popit. — Gojko. je od starog Radinića dje¬ 
vojku prosio i izprosio, te tako bude po običaju rok ve¬ 
like rieči i vjenčanju odredjen za godinu dana. — Od to 
doba bijahu dakle Gojko i liepa Mare zaručnici, te nji¬ 
hovoj sreći — kao što sanjahu — nije bilo ništa više 
na putu. — Mili Bože, kako se kratkovid čovjek često 
vara! — Dok se šeće po blagomirisnom perivoju želji, 
i dok mu nada dušu napaja rajskom razbludom, nagazi 
nesrećom na zmiju, koja se od nekud dovuče u potaji, te 
čovjeka, koji sniva o vječitoj sreći, ujede i cieli mu život 
otruje. 

Već prije nego li što se uži duševni savez sklopio 
izmedju Gojka i Mare, obilazio je liepu tu djevojku s 
bliza i s daleka neki spajinski lugar imenom Pero Lisić, 
inače himben i opak čovjek, komu je sasvim doličilo 
prezime njegovo, i koji svakako zaslužuje, da ga poradi 
značajnih i neobičnih njegovih duševnih i tjelesnih mana 
potanje opišem i predstavim čitatelju. — Pero Lisić bi¬ 
jaše povisoka stasa, suholjast nu inače košćat muž. Bliedo- 
zagašeno njegovo lice, u kom su se uviek nemirno i ne¬ 
prijatno kriesile male sivkaste, nu lukave oči izpod gustih 
obrva, zatim usta vazda tiesno sklopljena, pa k tomu još 
crvena kosa i brci njegovi, iznad kojih se je kočio kljunast 
nos — to su sve bila takova izvanjska znamenja, koja 
na dobro slutila nisu. Pa i s punim pravom! — Jer što je 
goder obećavala izvanjska slika toga čovjeka, tomu je 
baš podpunoma odgovarala unutarnjost njegova. Srce toga 
čovjeka bijaše sasvim izopačeno, pa premda se je vrlo 
vješto uviek pretvarao, te većom stranom podmuklo i na 
izliku tiho ponašao, to su ga ipak zle njegove namjere i 
razuzdane strasti jur nekoliko puta izdale pred svietom, 
te su ga radi toga ljudi one okolice uz prkos vještomu 
njegovomu pretvaranju jur dobro poznavali. — Ali šta je 

Lisiću do. toga stalo, kako drugi ljudi o njemu misle, 
samo kad mu je nagnut bio spahija njegov Vladinić, koji 
je izmedju ciele svoje družine ipak Peru svoga najvoliOj 
a to ne samo s toga, što je Lisić kao vješt lovac s njime 
vazda lov lovio, te pazeć na svaki mig oka Vladinićeva, 
najtajnije njegove želje vazda pogodio, — pa ako je mo¬ 
guće bilo — odmah i izpunio, već ponajviše zato, što je 
lukavi taj; lugar najbolje razumio ugadjati- svakovrstnim 
strastim svoga gospodara, što je znao. njemu laskati, 
te oko njega lisičiti se. To sve učini, da je lugar Lisić 
više važio u spahije Vladinića, nego li sami činovnici go- 
spoštije, koji se poznavajući dobro zloću toga lugara — 
nisu. nikad usudili, da kopaju pod njim jamu, jer su se 
boj^i, da ih on ne strovali u nju moću svojom. — 
Lugar je dobro znao i vidio, da ga se manje više svi 
boje, pa da na njega baš s toga i mrze, nu njega zato nije 
ni malo zaboljela glava, već on je samo svedjer nastojao, 
da se sve to više učvrsti u milosti svoga spahije, što mu 
je: dakako sve po malo, nu tim sigurnije, pošlo za rukom. 
— Da je Lisić htio, on bi se bio lako mogo popeti do 
časti spajinskog ključara, a s vremenom i dvorskoga, al 
on toga nije hotio, jer na taj način ne bi bio mogo 
i nadalje svojevoljno gospodariti u šumah spajinskih, te 
u potaji tamo drva sjeći i prodavati na svoju ruku. A k 
tomu tjeralo ga je uviek nešto po gustoj šumi ili gori 
baš kao plahu zvier, pa zato i unapried osta, što je bio 
dotle — naime spajinski lugar. — Nu osim do ljubavi spa¬ 
hije svoga, stalo je Lisiću od neko doba i do toga, da 
ga zavoli Hepa ćerka Radinićeva, te zato ju je — kao 
što jur rekosmo — svuda obhadjao i na svaki mogući 
način nastojao oko toga, da joj kakogod omili. Ali liepa 
Mara, odkako opazi, da ju taj čovjek obilazi i ljubi, ne 
samo što ga s.e je počinjala bojati, već je na njega i 

mrzila, te mu se je uklanjala s puta, gdje je goder mogla. 
A to su doduše bila zla znamenja, jer gdje se jednom 
ukorieni strah i mrzost, tamo nikad ne može da pronikne 
blago cvieće ljubavi. 

Lugar videći, da ne. će moći ravnim putem dospjeti 
k cilju, odluči vijugastom stazom poći, jer je dobro znao, 
da se i tako, premda često kasnije, ali zato ipak doći 
može k ožudjenoj svrsi. Medjutim je čuo, da se liepa 
Mare zaručila s Gojkom, na kojega je lugar već odprije 
mrzio s toga, što je Gojka svatko volio, za tim što je 
bio dobar lovac, a ponajviše s toga, što je krasni taj 
. mladić lani spahiji spasio život. Ako je dakle to, što evo 
napomenusmo, jur dovoljno bilo, da lugar Lisić na Gojka 
mrzi, možemo misliti, koliko se je pomnožala lugareva 
mržnja, odkako je čuo, da je liepa Mare zaručnica Gojkova. 
Pa baš zato stade zlobni lugar misliti i razmišljati, kako 
da razstavi ono, što je ljubav tako Jiepo sjedinila. 

»Jeste — tako će biti najbolje U reče jednom polu¬ 
glasno i sa zloradim posmiehom lugar, čim iz gusta luga 
na čistinu stupi, te uzkom stazicom nizbrdice prama selu 
stupati stade, radujući se tomu, što je u onaj par izmislio. 
»Tako mi trista djavola«, reče nadalje, razgovarajući se 
sam sa sobom, »taj mi uteći ne će! ... A ona? — E šta 
će 1 — ona će, Bog i duša, neko vrieme kukati za njim, 
a poslije me hoće ipak saslušati . Ta žene su sve 
jednake! ... Ja, doduše, nisam liep, kao što je on, al 
imadem nešto novaca, a to mnogo više vriedi nego lje¬ 
pota, koja traje od danas do sutra . . . Nu, ako me ipak 
ne bi htjela? . . . Trista —« al mu u taj par zape rieč, 
jer je na uzkoj stazici, kojom je bio pošo, jedva šestdeset 
koračaja izpred sebe opazio Gojka, koji je sa sjekirom u 
ruci stupao prama lugu. 

»Ala da nismo na čistacu, već u tavnom lugu!« 

šaptne lugar izpred sebe, te strašna neka miso preleti mu 
kao munja kroz glavu, nu on se ipak nadvladao prividno 
i ukrotio, te je samo zamrmljao do tri kobne rieči: »Doći 
će vrieme!« 

U taj par približio se Gojko jur sasvim, te lugara 
hladno nu ipak uljudno pozdravio narodnim našim po¬ 
zdravom: »Pomoz Boglt 

»Da si zdravo!« prihvati lugar: »A kamo ti?« 

»Idem, kako vidiš, upravo onamo, odkud ti sad do¬ 
laziš, u obćinski naime lug, da si nasiečem nešto malo 
kolja ... Pa Bog!« 

»Stani još malko!« reče opet lugar, koji se je u taj 
par nešto predomislio. »Čuj, Gojko, nešto me tišti na srcu, 
hoću da ti kažem.« 

Na ove rieči stane Gojko, koji je upravo u onaj čas 
htio da prodje uz lugara. 

»Ako te štogod tišti, o čemu ne dvojim«, primieti 
Gojko, »a ti to kaži na izpoviedi svećeniku, a ne meni.. . 
Šta se to mene tiče ?« 

»Tiče se uprav tebe U 

»Mene! — kako to?« 

»Da, da, tebe i tvoje zaručnice Mare.« 

»Šta!... Mo>e Mare?« poviče strastno i glasno Gojko. 
»Sad baš hoću da znam, šta je.« 

»Ta nemoj zato odmah uzavreti kao malen lončić 
Nije baš ništa zla«, primieti blaže lugar. 

»Bilo zlo ili dobro«, reče nestrpljivo Gojko, »kaži 
mi jurve, šta je.« . 

»Kazat ću ti! — Čuj me dakle: Ja znam, da ste 

vas dvoje, ti naime i liepa Mara, jur zaručeni — al ako 
ste baš i zaručeni, zato se ipak još vjenčali niste. — 
Sve se to može na dobar način razriešiti tako, da ni 
jednomu ni drugomu krivo biti ne će.« 

»Šta će to reći? ... Ja te ne razumijem.« 

»Šta ću ti dugo okolišati . . . Hoću da ti kažem u 
kratko, a ti mi poslije isto tako kaži, da li pristaješ na 
moju pogodbu ili ne . . . Znaj dakle«, produlji sad odvažno 
lugar, »i ja ljubim Maru«. 

»Šta!« poviče gnjevno Gojko, al mu rieč zape, te 
on priskoči sa sjekirom u ruci bliže k lugaru, koji se u 
onaj par ipak nije pomako s mjesta, već samo za mogući 
kakav slučaj pušku svoju skinuo sa ramena. 

»Poslušaj me mirno, pa do kraja!« reče opet, nu 
sasvim hladnokrvno, lugar. »Tako jeste, i ja ljubim liepu 
Maru kao god i ti, ako ne još više, pa baš zato i ja 
želim, da mi bude žena, nu budući da je tvoje pravo sta¬ 
rije, hoću da to pravo od tebe kupim svietlim i liepo 
zvonkim srebrom i zlatom, što ga — da znaš — u mene 
podosta imade.« 

»Šuti! — pa ni rieči više!« poviče uz strašni za- 
mahaj svoje sjekire razljućen Gojko, »ako ne ćeš, da ti 
sjekirom razkolim glavu.« 

Lugar u taj mah mirno nategne pušku, dočim se 
Gojko ponešto razabere. 

»Ne bojim se ja«, produlji opet Gojko odvažno, »te 
tvoje puške, jer da te pravedno kazniti hoću za tvoje 
klete rieči, a to me zaista ne bi ti zajedno s tom puškom 
smetao ili uzdržao, ali ja sam se predomislio nešto, te 
ne ću da sagriešim prolievajući krv tvoju, premda je 
otrovna. — Ali to te ipak molim: prodji me se odsele, 
jer bi mi lako drugi put, da se gdjegod sastanemo, krv 
još većma mogla uzavreti nego sada — pa bi moglo 
biti naopako.« 

To izustiv ode Gojko u lug, ne obziruć se više na 
lugara. 

Lisić još osta na mjestu stojeći i za Gojkom gleda- 

jući, zatim zubmi zaškrinu, te grozeć se Gojku, zamrijilja 
gnjevno: »Dobro dakle, kad ne ide dobrim, ići će zlim. 
Čekaj, momče, zasolit ću ti čorbu, nemaj brige! .. . Sastat 
ćemo se nas dva opet uz prkos tvojoj grožnji — pa će 
biti, kao što si reko: naopako — al ne za mene, već za 
tebe! .— Ti Pere Lisica još ne poznaješ dobro, al ćeš se 
do skora pobliže upoznati s njime . . . Što. se pako Mare 
tiče«, primieti strastno, »ona mora da bude moja! I daju 
svi angjeli nebesa brane, ja ću si ju osvojiti s pomoću 
đjavola! . . . Da, tako će biti. < 

Na to lugar nadalje izpred sebe nešto mrmljajuć, 
prama seocu i obližnjem spajinskom dvoru nastavi put 
.svoj. 

III. 

Za dugo ne bilo, odkako se sastaše spomenuta dva 
nuzljuba, kad li eto već poče nicati sjeme zlobe, što ga 
je u potaji posijao lugar Lisić. Slučilo se naime često u 
novije doba, da su po šumah usječena i nagomilana drva 
noću kradom izčeznula, u isto vrieme čulo se je takodjer, 
da neki lovac potajno u spajinskih gorah i dubravah lov 
lovi, te nemilice ubija plemenitiju zvjerad. Sad bi s ove, 
a sad opet s one strane šteta kakova nanesena, a krivcu 
se ipak nije moglo ući u trag. Revni lugar Lisić podvo- 
stručavao je doduše pozornost svoju, te je vrebao svako¬ 
jako, ne bi li se kakogod namjerio na tata i tajna lovca, 
al sve njegovo vrebanje bilo je dulje vremena uzalud, 
dok nije najposlije — pošto se već nabralo prilično dosta 
grieha — baš kao iznenada u trag uš6 tomu, da je tat 
i lovac ista osoba. Lisić to odmah javi svomu spahiji, 
koji se je dosada jur dovoljno nasrdio sbog tolikih Očitih 
nasilja. 

Spahija, čim je začuo ime krivca, nije htio da vje- 

ruje odmah, al ga lukavi lugar sve pomalo raznimi za 
potvrdu svojih riečih navedenimi razlozi tako obsjeni, da 
mu je ipak vjerovao najposlije. 

»Gle, gle!« reče tom prilikom goso Vladinić lugaru, 
»ja toga zaista ne bih nikad vjerovao, da mi kaže tko 
drugi, nu tebi, o kom znadem, da vazda govoriš istinu 
i da nikomu ne želiš zla — tebi Bog i duša moram da 
vjerujem«. 

»Jest, Boga mi, tako, milostivi gospodine, kao što 
rekoh«, primieti lugar. »I meni je, vjerujte, veoma žao, 
da je baš taj, inače obće cienjeni momak nedvojbeni 
krivac, pa. da ga vam evo tužiti moram. Srce me zaista 
jako boli — ali šta ću ? . . . Evo sjekire njegove, što ju 
je valjda noću ostavio u lugu, a evo opet rožić za barut, 
što ste mu ga baš vi, milostivi gospodine, poklonili lani, 
i što sam ga uprav jučer našo u travi blizu krvava traga 
ubijene zvieri... To sve bolje svjedoči, nego hiljada 
rieči.« 

»Istina je«, zavapije Vladinić, svladan očevidnim! do¬ 
kazi lugarevimi, »istina! — Ej Gojko, Gojko, na što si 
se dao!« 

»Boga mi, na zlo«, primieti lugar. 

»Da mi nije lani spasio života«, reče opet spahija,. 
»ja bih ga. Boga mi, dao utamničiti, al tako —« 

»Istina«, primieti s lukavim posmiehom Lisić, »on vam 
je, ako baš hoćete, spasio život, al to bi bio učinio tako 
dobromu gospodinu ja i svatko drugi izmedju vaših poda¬ 
nika, pače to bi bio morao svaki nas učiniti, jer to je 
prokleta dužnost naša! — Ta šta je naš kukavni život 
naprama tako dragocienomu životu, kao što je vaš? — 
Gojko je samo dužnost svoju izvršio — ništa više!« 

»Da, pravo imaš. Pero!« prihvati sad opet spahija, 
koji se je razpalio s primjetbe lugareve, »pa baš zato 

slušaj, što ti evo kažem . . . Šuti za sada o toj stvari, 
ali pazi odsele dobro, te podvostruči poznatu revnost svoju 

— pa ako mi ga zatečeš, bilo u lovu ili u tatbini, a ti 
me i ne pitaj više, već uzmi nekoliko mojih spajinskih 
pandura, pa —' u tamnicu s njime! , . . Je si li me 
razumio?« 

»Jesam, milostivi gospodine!« 

»A sad idi, pa gledaj, da mi pribaviš do nedjelje 
nešto divljačine — imat ću gostiju.« 

»Bit će, kao što zapoviedate.« 

Spahija milostivo mahne rukom, na što lugar ode, 
te odlazeći još poluglasno zamrmlja: »Sve je, kako valja, 
uredjeno, ne može da bude bolje! — Zamka je gotova, 
gdje će stari lisac uhvatiti mladoga divljeg medjeda! . . . 
Čekaj još malo, prijane Gojko, doći će i moja ruka do 
klobuka.« 

Zloban lugar nije zaboravio zadate rieči svoje, te 
je u kratko vrieme sva moguća sredstva upotrebio, da 
postigne svoj cilj. — Ne treba nam ovdje napominjati, 
da je baš taj lugar sam spajinska drva sjeko i kradimice 
prodavao svojim ortakom, da je tuko zvjerad, pače i to, 
da je upotrebio nedavno sgodnu priliku, te iz kućice 
Gojkove — gdje u onaj čas slučajno baš nikoga ne bi¬ 
jaše — ukrao spomenutu sjekiru Gojkovu i barutni rožić 

— toga nam dakle napominjati ne treba, budući da držimo, 
da je to i onako svaki čitatelj pogodio, ako se samo 
sjeća, kako se je nedavno prije toga lugar zakleo, da će 
se osvetiti Gojku. 

Tako opet neko vrieme prodje, a u spajinskih se 
šumah sve to veće štete pridesiše. — Gojko medjutim i 
liepa Mare ni s daleka ne pomisliše na to, da bi se mogle 
crne i strjelonosne kakove magle sakupiti na obzorju mlade 
njihove sreće. Gojko bio je — kao većinom svi žestoki 

ljudi — dobra srca, pa je već i zaboravio na lugara i 
zlobne njegove rieči. — Čulo se je do duše, pa govorilo 
o tom i u selu, da od neko doba netko spajinska drva 
krade i zvjerad tuče, ali nikom — a kamo li Gojku — 
nije kraj pameti bilo, da bi se njemu kakogod naprtiti 
mogla ta krivnja. 

Medjutim se je jur sasvim približio dan vjenčanja 
Gojkova sa liepom Marom. Velika rieč, ili kao što ju 
opet drugi zovu: rukovna jur minu, te sad su već redom 
sliedile i ostale jur od, negda obične svatbene svečanosti, 
koje ćemo ovdje malo obširnije opisati, radi osobita nji¬ 
hova gdjekojemu čitatelju možebit nepoznata značaja. 

Pošto su mladenci — Gojko naime i liepa Mare — 
jur trećiput u crkvi bili naviešteni, ovršio se tako zvani 
zapoj, jabuka, ili kako neki kažu: oručica. Kao svagda, 
tako bude i sada zapoj ovršen u nedjelju na večer, a to 
uprav pred onu sriedu, kad bi vjenčanje imalo biti. Taj 
zapoj slavio se kod otca liepe Mare, starca Radinića. Na 
svatbenu svečanost dodjoše tako zvani: domaćina, svekrva, 
kum, stari svat i kočijaš. Ovima se skoro pridružiše i 
ostali svatbeni častnici, što ih izabraše kum, stari svat 
i mladoženja u podne kod ručka u kući zaručnikovoj, a 
to bjehu vojvoda, ćato muštulukdžija,. pustosvati, zatim 
razveselitelj svatova tako zvani čajo ili čauš, pa još k 
tomu djever i djeveruša. Pošto očekivani ovi gosti u 
večer pred kuću Radinićevu dodjoše, iztrča zaručnica pred 
njih, pa pošto ih sve redom izljubi, odvede ih. u sobu, 
gdje se odmah svi svatovi posadiše oko stola; kum dakako 
na pročelje, njemu s lieva starac Radinić, a s desna 
svekrva, starica mati Gojkova, uz koju zatim i ostali 
svatovi redom posjedaše. Tako su liepo večer večerali i 
zapoj slavili, dočim ih je po običaju starom morala dvo¬ 
riti liepa Mare. 

Sutradan, to jest:, u ponedjeljak ručalo se kod starog 
Radinića. Za tog ručka nazdravljalo se kako valja, a u 
večer dielili su se obični darovi svatovom, dok uz to 
darivanje drugarice Mare zaručnice izpjevaše ovu pjesmu: 

Igra kolo pod Marini dvori, 

Kolo igra, al ne igra Mare, 

Kolo igra i Mari pripieva: 

»Liepa Mare, jedina u majke. 

Jabuke su svuda sazorile, 

1 već idu od ruke do ruke!« 

Ali Mare toga i ne čuje, 

Već zaovi obraze cjeliva, 

A svekrvi ruke i obraze. 

U ponedjeljak u večer svrši se zapoj. U utorak pri¬ 
pravljala se prava gostba. Još pred večer ode djever, a 
s njime i djeveruša s kolačem i buklijom udavači na vience. 
Tamo došavši, nadju cielog sela djevojke obterećene cvie- 
ćem, štono su ga cio dan brale. Djever, čim u sobu 
medju djevojke stupi, postavi svoj kolač i bukliju na stol, 
na to i udavača pristupi, te izpjeva ovu pjesmu: 

Oj pomozi, dobri Bože, 

Liepoj Mari vienac viti. 

Od metlika zelenog. 

Od tratora crvenog, 

Od nevena gospodskog! 

Čim udavača ovu pjesmu svrši, počnu se vienci viti. 
— To se pletivo takodjer raznimi, svakomu svatu na¬ 
pose namienjenimi, pjesmami sprovadjalo. Nu jedva što 
ostale djevojke svatovom pjesme izpjevaše, zapjeva opet 
liepa Mare sama sebi ovu pjesmu: 

Odte, druge, pomozite 
Svojoj drugi vienac viti. 

Sutra ću vam putovati 
U tudjinu za tudjinu. 



u neznano za neznano, 

Tndjeg caka ćakom zvati, 

A svojeg ću zaboravit! — 

Gotovi vienci budu sad redom na bukliju stavljeni. 
Zatim stade djever djevojke darivati, a poslije je sliedila 
večera i tako zvano lomljenje kolača, od kojega svaku 
djevojku po komadić zapade. 

Dok se je tako jedan dio svatova veselio kod uda¬ 
vače, častio se drugi dio kod mladoženje. Kad su se 
tamo podobro razveselili i mnogu čašu rujnoga vinca iz- 
praznili, otišli su u selo, da prijatelje i znance svoje po¬ 
zovu u svatove. Pozvani svatovi sastanu se onaj isti dan 
na večer kod mladoženje na večeru, i tu do neko doba 
noći ostanu * veselo igrajući i pjevajući. 

U sriedu u jutro sakupe se svi svatovi cviećem liepo 
nakićeni opet, te uzjahavši hitre konje, odu uz pucnjavu 
pušaka po djevojku. Dudaši pratili su ih na kolih. Do¬ 
šavši pred kuću Radinićevu, nadju vrata zatvorena, te ju 
morade po običaju starom kum otvoriti novcem. Čim u 
dvorište unidjoše, već ih je liepa Mare sa djeverom i 
djeverušom dočekala, pa pošto sve svate izljubi redom, 
ode s njima u sobu. Svi tu opet oko stola posjednu, te 
najprije uz pjevanje djevojaka stanu orio jesti, što su od 
kuće sa sobom ponieli. Po dovršenu objedu i pjevanju 
bude čorba na stol donesena, i time znak podan, da se 
na novo jede; — nu prije toga imao se je dovršiti 
svečan čin. 

Gojko naime sa svojom Marom pristupi k stolu. Kum 
ih već uze za ruku, da ih privede k staromu Radiniću 
poradi blagoslova njegova, kad al eto — na vrata 
praskom otvorena upade lugar Lisić sa četiri spajinska 
pandura. 

Svi se prenu, jer se u taj čas nitko takovim gostom 
Bogović: Pjesnička djela II. 2 

nije nadao. Lugar zlorado cielu svatbenu družbu pregleda 
i uz djavolski posmieh staromu Radiniću reče: »Žao mi 
je, što moram ovamo doći kao nepozvan gost, te vas 
upravo u veselju vašem uznemirivati; al što mora — 
mora da bude! — Volja i zapovied našeg spahije treba 
da nam je izvan crkve svuda i vazda sveta, njoj se kao 
podložnici pokoravati moramo! —< 

»Šta će to biti? —« uzmu se pitati medjusobno 
gosti. 

»Tiho, braćo!« reče Radinić. — »A ti, Lisiću, go¬ 
vori, šta imadeš, mi ćemo te slušati mirno, i premda 
nas boli, što se narodna naša svečanost tako neugodno 
prekida, ipak smo gotovi, da čujemo i da svršimo sada 
zapovied našega spahije — ako u njegovo ime dolaziš 
k nama.« 

»Tako je«, odgovori lugar, — »ja dolazim u ime 
našega milostivog spahije, da sa sobom povedem onoga 
zločinca, koji — kao što će i vama biti poznato — već 
od nekog vremena u spajinskih šumah drva krade i 
zvjerad tuče.« 

»Pa šta se to nas tiče?« primieti nestrpljivo starac 
Radinić. 

»Tiče se, starče!« prihvati lugar, »jer se krivac na¬ 
lazi u vašem krugu.« 

»Šta? ... Je li moguće?! . . . Ovdje? . . .« stade u 
jedan par više glasova pitati. 

»Da, ovdje«, reče lugar, te prstom na Gojka poka¬ 
zavši, pridoda: »Evo ga! —« 

Gojko sav protrne i probliedi kao stiena, a ostala 
družba isto tako od straha i nenadane viesti sva se 
ukoči. Liepu Maru nešto zaboli tako usred srca, da je 
od nemoći, koja ju svlada, jedva mogla stajati na nogu. 

Sva lica, koja su malo prije sa srdačnom radošću 

obasjana bila, sada evo potavnješe. — Strašna duga stanka 
nastade. 

»Sada znate, zašto sam došo«, reče.lugar, čim gnjev¬ 
nom svojom riečju najprije prekine tišinu, koja je nastala. 
»A vi —«, nastavi prama pandurom, — »drž’te sada krivca, 
da nam ne uteče!« 

Na ove rieči probudi se Gojko iz polumrtvoga onog 
stanja, koje često i najjače ljude svlada, kad ih kao munja 
s vedra neba stigne nenadana radost ili žalost. Krv mu 
uzavri u utrnutih malo prije žilah silnije nego ikad prije, 
te on klonulu za čas glavu svoju opet digne u vis, baš 
kao iza gromovita trieska silna u planini jela. Srce mu 
se namjesti, te sva njegova moralna snaga, čistom sa¬ 
vješću podkriepljena, sdruži se silnije no ikad prije sa 
tjelesnom moću njegovom. — U drugoj prilici ovaj čas 
bi načinio bio od Gojka najslavnijeg junaka! 

Panduri, videći Gojkovu smionost i odvažnost, koja 
mu sad žarkim plamom iz očiju sinu, oklievali su izvr¬ 
šiti zapovied lugarevu. 

»Šta?«, poviče sad lugar. »Zar vam se dvaputa ka¬ 
zati mora, da svršite ono, što nam zapovieda goso? — 
Uhvatite ga odmah, pa ga šapnite, i tad u tavnicu 
s njime!« 

Na to se panduri primaknuše Gojku, ali on — po¬ 
grabivši nož sa stola — muževnim svojim glasom zagrmi 
kao more, kad sjeverom nadu to, strašnom bukom na 
valove skoči: »Okan*te me se, ako vam je štogod stalo 
do vašeg života! — a ti. Pero«, reče lugaru — »prodji 
me se u taj par, ako ne ćeš da tako bude, kao što sam 
ti obećao onomadne!« 

»Šuti, tate !« ciknu lugar kano ljuta iz prociepa guja, 
pa ne mogavši gnjevu svom odoljeti, nasrne prvi na 
Gojka hoteći ga kundakom svoje puške ošinuti po glavi, 

nu Gojko, štono ga rieč »tat!« na novo strašno uzdrma, 
razdražen kao ris k lugaru priskoči, i prije no lugar kun¬ 
dakom pravo i mahne, već ga nožem udri u prsi. — 
Sad najodvažniji pandur dopade, da se lati Gojka, nu 
prije nego li bi rukom udrio o ruku, već i njega ubojiti 
nož Gojkov u zlo mjesto pogodi. 

Lugar se svali na desno, pandur na lievo — ostali 
se kao stupovi okamene, a Gojko iz sobe. poleti i izčezne 
kao bura. 


Čovjek ima mnogo liepih i divnih prednosti, što ga 
čine vladarem zemlje, al je ipak uza sve to velika si¬ 
rota. On je, istina Bog, umom svojim sve ostale stvorove 
nadvladao i podjarmio, on je izmjerio visost gora i dub- 
Ijine voda, on bez bojazni zrakom brodi i vatru gazi, on 
u razrovanoj utrobi zemlje i na dnu mora pohlepno traži 
i nalazi relativne dragocjenosti toga svieta: zlato i biser; 
on — što je više! — prouči moć silnih živalja, te učini, 
da služe raznim njegovim težnjam, on pronadje i prora¬ 
čuna kretanje i bitnost ove naše zemlje i svega, što. je 
na njoj i u njoj živo i neživo — pa svedj još dalje 
težeći, proračuna isto tako točno položaj sunca, tečaj 
mjeseca i sjajnih zviezda, što se nalaze izvan vazdušnoga 
kruga naše zemlje. Sve — sve to čovjek potanko i točno 
proračuna — te ne laže, ako kaže: »tako će biti!« — 
Al najmudriji i najslavniji ljudi na tom svietu ipak o 
svom vlastitom životu nisu znali kazati: »tako će biti!«, 
pa ako su sve i kazali, bilo je, kako nas povjestnica uči, 
sasvim drugačije, jer uz prkos moralnoj snazi, kojom je 
narav te svoje ljubimce nadarila, i time tako rekav osi¬ 
gurala postignuće cilja njihovoga, dogodi se baš protivno. 
Tajna neka i nepredvidiva moć, koju kako mu drago 

nazvali, često nadodje, pa pošto sasvim poremeti ručune 
čovječje, zagrmi urnebesom: »Ne tako, čovječe, već 
ovako!« 

I u ovoj našoj pripoviesti to isto možemo vidjeti 
u malom okviru, što nam se drugdje u većem predstavlja. 

Tko bi bio onaj dan, gdje je za nekoliko sati imalo 
biti vjenčanje, makar i s daleka bio pomislio, da će se 
sve tako svršiti! — Samomu lugaru, koji je svemu tomu 
povoda dao, te cielu stvar na svoj način dobro proračunao, 
taj njegov račun izadje sasvim drugčije, nego što je 
mislio. 

Ali s onim strašnim dogadjajem, koji je veselu svatbu 
Gojkovu i liepe Mare tako iznenada prekinuo, još ne bi dosta, 
jer posljedice, što su odtuda proiztekle, bile su u svakom 
obziru još strašnije i žalostnije, nego li se to na prvi 
mah i pomisliti moglo. — Što je tada nesretni onaj 
pandur, koji je navalio na Gojka, odmah na mjestu umro, 
dok je težko ranjen lugar nekim čudom ostao živ, 
premda je dulje vremena bolovao — to bi se sve još 
nekako pregorjeti dalo, da nije kruta nesreća, nezado¬ 
voljna prvimi žrtvami, posegnula dalje, da sreću još 
nekih nedužnih ljudi proguta. 

Stara majka Gojkova bolovala je, počevši od onoga 
nesretnog dana, svejednako. Sirota stara jadikovala je 
neprestano, te gorko suze ronila za svojim sinom, o 
kojem se ništa nije saznati moglo, kuda je pošo, odkako 
je onomadne iz kuće Radinićeve izčeznuo. Ubogu staricu u 
tjelesnoj i duševnoj njezinoj bolesti tješio je često jedan 
mili zemaljski angjeo, a to bješe liepa Mare, koja je go¬ 
tovo svaki dan dolazila k starici, s njom plakala i za 
nesretnoga nu ipak vazda jednako ljubljenoga Gojka mo¬ 
lila se Bogu. — I starac Radinić, koji se inače uviek 
rado i prijazno sa svakim razgovarao, ušutio je sasvim 

od ono doba, budući da je poznavao ćut djeteta svoga^ 
te dobro znao, da nemilom sudbinom pogažen cviet mlade 
njezine sreće ne će više glavu dići i procvasti. 

Da je kadro bilo iskreno sažaljenje umanjiti nesreću 
tih ljudi, koji su nedužno trpjeli, to bi se zaista bilo težko 
breme njihove žalosti moralo znatno olakšati, što je ne 
samo njih, nego i nesretnoga Gojka svatko u malenom 
seocu iskreno žalio, lugara usuprot proklinjao. 

Tako je opet neko vrieme postajalo, kad li eto i u 
to malo i zabitno seoce dopre glas, da su se hajduci, 
bivši prije u Sriemskih planinah, u novije vrieme u Na- 
šičke planine preselili. Pripoviedalo se je o njima ko¬ 
ješta, medju ostalim i to: da ih baš odviše nema, ali da 
su veoma drzoviti, i da bez svakoga obzira, kudgod dodju, 
odmah spahinska drva sieku, zvjerad tuku, i ciela stada 
konja, rogate marve i ovaca, ako ih gdjegod zateku, 
bez svakoga pitanja odgone, pa poslije u Turskoj pro- 
davaju. Sve se to o njima pripoviedalo, pa se tomu jos 
dodavalo i to, da blaga seljačkoga nikad ne otimlju, već 
vazda samo spahinsko. 

Ove s početka puste pripoviedke skoro potvrdi ozbiljna 
istina, jer odmah, pošto su se ti glasi raznieli, bude 
spahinskim pastirom redomice sad jedno sad drugo stado 
odagnato. Spahija Vladinić razljuti se na to, pa sakupivši 
brzo sa svoja tri znatna spajiluka do dvadeset pandura, 
pošalje ih u goru za hajduci u potjeru. Ali pandurom bijaše 
loša sreća, jer čim u planini nagaziše na hajduke, budu 
od njih iza kratka okršaja, u kom četiri pandura pogi- 
boše, krvavo uzbijeni. — Nu to još ne bi dosta. Pan¬ 
duri, koji su se poslije te svoje bitke kao razagnato od 
biesna kurjaka stado ovaca opet sakupljali u selu, zakli- 
njahu se živim Bogom i presvetim Trojstvom, da su na 
svoje oči baš na čelu te ljute hajdučke čete Gojka Srni- 

ljanića opazili. — Ova viest razniela se po selu. Svi se 
prepadoše, a boluoj starici majci Gojkovoj, pošto je slu¬ 
čajno strašnu i nenadanu tu viest začula, pane kap, te 
sirota život svoj, pod starost tako ogorčen, u jedanput 
svrši. 

»Blago njojzi!« reče liepa Mare — začuvši takodjer 
viest o Gojku i smrti majke njegove — duboko uzdišući 
i gorke suze roneći. »Blago njojzi ... I ja ću, ako Bog 
da, skoro za njom poći!« 

»Nemoj, Mare, tako!« primieti sjedoglavi otac, koji 
se sa sviju tih viesti takodjer jedva sam mogao tješiti. 
»Nemoj, diete, ta Bog je svemoguć, on još sve to srav- 
nati može!« 

»On to i hoće«, odgovori utješeno Mare, »nu ne 
ovkraj, već ondje, gdje vječni pokoj vlada, i gdje one, 
koji se ljube, nitko razstaviti ne će!« 

»Diete, diete, uzdaj se u Boga!« 

»Dragi ćako, ta baš u njega se i uzdajem ; a da toga 
pouzdanja u mene nema, bila bi već morala sdvojiti, al 
onako i to podnosim — dokle mogu, pa je dobro, a kad 
više ne budem mogla, — biti će još bolje.« 

»Bože!« reče na to suznim okom starac, »tvoja 

volja neka bude!« 

»Amen, dragi ćako!« doda Mare, ogrli otca i s njim 
gorko proplače. 

Kao svigdje, tako je i ovdje medjusobna zamjena 
Ijubeznih rieči prekomjernom žalošću obterećeno srce 
otcu i kćeri ponešto olakšala, ali to je samo za čas bi¬ 
valo, jer im se zatim opet, i to s novom krutošću, pojavi 
prijašnja bol u grudih. 

Starac Radinić, koji je ćutljivu svoju kćerku dobra 
poznavao, slutio je, da ne će biti dobro. Uz tu kobnu i 

groznu misao, koja ga za ubogu ćerku često spopade,^ 

bila bi ga zaista ostavila sva snaga, da ga nije vjera u 
Boga, pa k tomu još i nada tješila, da će i on skoro 
vječni pokoj uživati, te se s onima opet sjediniti, kojeno 
je za života svoga tako ljubio. 

A liepa Mare? — pitat će valjda pogdjekoji čitatelj. 
Ona se jur od dana prve nesreće u svemu jako‘promie- 
nila, nu odkako ju glas dopade o Gojku i smrti njegove 
majke, sišla je u kratko vrieme tako u tielu, da su ju 
svi videći, kako očevidno gine, iz svega srca žalili. Lišća 
njezina, koja su prije evala kao trator i ružice, sada pro- 
bliedješe kao lier, a oči, prije bistre i žarke, sad potav- 
nješe, te kao izgorjela dva ugljena utrnuše; riečju, sva 
se tako promieni, da od prijašnje liepe Mare preosta 
jedva sjena. 

Ne prodje ni mjesec dana, od kako je mati Gojkova 
umrla, pa je već i nesretna Mare, duševno i tjelesno bolna, 
morala u postelju leći. 

Medjutim se lugar Lisić, koji je takodjer dosta dugo 
bolovao, opet oporavio i lugarsku svoju službu na novo 
počeo vršiti. Od kako se pridigo, opazili su ljudi u 
njega još veću zlobu i razdraženost protiv svemu, što ga 
je gdjegod susretalo ili na prošlost spominjalo, nego ikad 
prije. Dokle je pak lugara Lisića sliepa i zlobna strast 
njegova zavela, možemo vidjeti odavle. Po smrti stare 
majke Gojkove ostala je kućica njezina sasvim pusta. 
Gospoština je ono malo, što je po smrti staričinoj preo¬ 
stalo, prisvojila u ime naknade šteta učinjenih po Gojku. 
Zatim se pak na toj pustoselini, valjda s tajna nekog 
straha, nitko ne naseli, te tako, kao što jur rekosmo, 
kućica ostade pusta. Jednom — a to bješe upravo noću 
— sav se nebokrug požari. Vatra se u seocu porodi . . . 
Stade obća vika i jauk . . . Svi na noge skoče, al prije, 
nego li se vatra mogla utrnuti, izgorje pusta ta kućica, 

štono se je na sreću ubogih seljana na kraju sela i na 
samu nalazila. — Svatko je odmah znao, da toj vatri 
nije drugi nitko uzrok no zlobni lugar, koji se u sliepom 
svom bjesnilu i neživoj stvari svoga dušmana htio time 
da osveti. Premda se dakle znalo, tko je palikuća, ipak 
se nitko nije usudio o tom javno govoriti, budući da se 
svaki zasebice bojao osvete lugareve, koji je od nekog 
vremena stekao veću moć, što mu ju naime poda spa- 
hija Vladinić, koji je nedavno pobjegao u Osiek glavom 
bez obzira, da se ukloni osobnoj osveti hajdučkoga ha- 
rambaše Gojka. 

Lugar se od to doba više nego prije Ijudem iz s^la 
uklanjao, te samotno sa svojimi lovnimi psi po gori skitao. 
Činilo se, kao da se taj čovjek nimalo ne plaši hajduka, 
pače da traži s njima sastati se. 

Tako jednom opet prije zore ode lugar uz pratnju 
svojih kopova u Našičku planinu, ne bi li ga lovačka 
sreća na kakovu plemenitu zvier naniela. U goru došavši 
pse razkorlati i razpusti, da idu tragom zvjerine, a on 
stane na razkrižje, pa nasloniv se na svoju šaru, duboko 
se nešto zamisli. 

Bilo je kasno doba jeseni. Suho lišće padalo je sa 
drveća i šuštilo kao tajni glas duhova. Na nebu se isto 
tako gusti oblaci natjecahu kao kobne mrke sjene, koje 
još za vremena na opredieljeno svoje mjesto žele doći. 
Bilo je upravo ono doba, kad se na izmaku godine narav 
k pokoju sprema. Ovo doba godine obično grudi naše 
bolno steže, jer nam predstavlja živu sliku minulosti naše 
i svega, što nas okružava. Tad se često sjećamo cvieća, 
što je u proljetno doba naravi a i života našega cvalo, 
sjećamo se ljeta sa njegovim žarkim suncem i kadkad izne¬ 
nada palom tučom, što nam je iz mrkoga oblaka plod 
krvavog našeg znoja hametom potukla, al kad jesen pri- 

spije, tad se — kao što jur rekoh — sjećamo onoga, 
što je bilo, pa prošlo! — Kad uvelo lišće šušteći na tlo 
pada, spominjemo se rado onih, koje smo ljubili i koji 
su se prije nas odielili iz ovog svieta. To su po prilici 
misli, koje tužno mila jesen pobudjuje u nama, i koje, 
dok nas s jedne strane raztužuju, s druge ipak čudno¬ 
vato ublažavaju. 

Lugar je svedj još nepomično stajao na svom mjestu, 
tavno izpred sebe gledao i — mislio. Da on slične blage 
misli, kao što ih sad napomenusmo, nije mislio, to mu je 
svjedočio mrki i zlokobni izraz lica. Ali — ujedanput — 
kao da žarka munja prosieče crni oblak, neka misao pro¬ 
leti kroz tavno njegovo lice. 

»Gle«, reče gnjevno i poluglasno izpred sebe, »danas 
je upravo godina dana, što se to dogodi! — Ala« ciknu, 
čim zubmi škrinu i pušku dignu, — »ala da mi se sad 
ukaže Gojko!« 

»Evo ga!« poviče iza grma poznan glas . . . Lišće 
zašušti, a harambaša Gojko u sjajnoj hajdučkoj odjeći 
stupi jedva na trideset koračaja izpred lugara na stazu. 

»Dobro mi došao!« još za viknu lugar, ali mu uz te 
rieči već i puška puče. Tane pokraj lieva uha hajdukova 
zazviždi, te probije straga mladjahnu jelu. 

»Zlo nišaniš, čovječe, ja ću bolje!« prihvati sad 
Gojko, pa već i njegova kubura jur sievnu, grom se zaori, 
a lugar — ne izustiv ni riečce — pade mrtav. 

Gojko zatim, metnuv kuburu za pas, pristupi k mrtvu 
ludaru, te ga je dugo gledao s podvitimi rukami. 

»Ti si mi«, progovori zatim prama mrtvacu žalostnim 
glasom hajduk, »mnogo skrivio, jer si mi otrovao cieli moj 
život. — Sad si mi, Bog i duša, dug taj krvlju platio, 
al sve mi se čini, kao da se time još nisi odužio, jer ti 
mirno sada spavaš, dočim se ja svejednako bez pokoja. 



prognan i udaljen od drugih ljudi, po kršnih planinah 
tučem, ne imajući kuće ni kućišta, i ne imajući duše, koja 
bi me ljubila ... Oj Mare, moja Mare! . . .< progovori 
tad ganuto, al mu rieč u grlu zape. 

U taj čas u poznatom malenom seocu izpod planine 
nekomu na umoru zazvoni zvonce. 

»Bio tko mu drago — Bog mu dao duši lako!« 
reče hajduk, a dvie mu suze nehotice niz muževno lice 
polete. Zatim sav uzdrman hitro krene uzkom stazom 
u planinu. — Valjda mu je duša dirnuta tajnom dušev¬ 
nom svezom slutila, da mu upravo sada umire liepa Mare. 


Do godine, naime 1740., dodje glasoviti Franjo 
barun Trenk u Slavoniju, te stade uz proglašivanje obćega 
pomilovanja pod carski barjak sakupljati sve hajduke, 
štono su se tada kojekuda po slavonskih planinah i blizu 
turske krajine skitali. Od tih hajduka — medju kojimi 
je bio i Gojko — junački Trenk ustroji strašnu onu četu 
tako zvanih »Trenkovih pandura«, koja s njime i pod 
njegovom zapoviedju u sedmogodišnjem nasljednom ratu 
počini čuda junačtva, ali uz to i mnoga okrutničtva svuda. 
Njemačka, osobito Bavarska, spominje još i sada s užasom 
ove Trenkove pandure, što su svuda za sobom ostavljali 
puste stope razorenja, krvi i požara. Upravo tamo — u 
Bavarskoj naime — bijaše, gdje se je Gojko prilikom 
strašna juriša na bedeme obsjedanog nekog grada naj- 
prvi popeo — al se odmah i prvi mrtav s njih srušio. 

Pao je slavno kao junak, premda daleko od svojih 
i u neznanoj tudjoj zemlji. 

I tako se svršio burni život hajduka Gojka. 



Crnogorska osveta. 


I. 

f j Crnagoro, divna li si i puna neobična cara, što ga 
možda nigdje u svietu nema! — Tvoja silna brda 
priliče golemu kamenu bedemu, što ga divno sagradi 
ruka božja, da se o njem razbija i moć svoju gubi 
ohola ona sila, koja ti je s jedne strane radila o glavi, 
a s druge opet u potaji nastojala, da te podkopa i stro¬ 
vali. A1 zaludu svi napori neprijateljski 1 jer ti si djevojački 
vienac zlatne samostalnosti svoje sačuvala sve do najno¬ 
vijeg doba . . . Pazi, za Boga, i u napredak, da ti ga nitko 
ne ugrabi! ... A što da rečem o sinovih tvojih? — 
Dosta je, kad kažem, da se legu po gorah tvojih kao sivi 
sokolovi i da mrze na nizine i močvare, te uviek samo 
traže visoke litice, pa iz njih, kad uztreba, dugimi svo- 
jimi šarami ili oštrimi handžari, slični kerubinom s ognje¬ 
nim! mačevi, gone do netraga dušmane, koji se primiču 
kamenim stienam njihovim. Mala je to doduše šaka 
ljudi, al kakovi su to ljudi? — Ravni, ponositi i čvrsti 
kao gore njihove. Pravo i liepo ih opisa pokojni i slavni 
njihov vladika Petrović Njegoš u svom »Gorskom viencu«, 
gdje o svojih Crnogorcih ovako pjeva: 

Što uteče izpod sablje turske. 

Što na vjeru pravu ne pohuli, 

Što se ne hće u lance vezati. 

To se zbježa u ove planine, 

Da ginemo i krv proHvamo, 

Da junački amanet čuvamo, 

Divno ime — i svetu slobodu. — 

Sve su naše glave izabrane; 

Momci divni, isto ka' zvijezde, 

Što su do sad ove gore dale, 

Svi padali u krvave borbe. 

Pali za čast, ime i slobodu! 

I naše su utirali suze 

Vješti zvuci divnijeh gusala! — 

Proste naše žrtve svekolike! 

Kad je naša tvrđa postojbina 
Sile turske nesita grobnica. 

I to SU ti, dragi čitatelju, po krvi i jeziku braća 
naša Crnogorci, to divna Crnagora naša, slavenska Sparta. 

U toj Crnojgori, onkraj vršine orijaškog Lovćena, 
sastadoše se koncem prošastoga stoljeća dva pobratima, 
što ih od neko doba razdvoji crna sumnja, ljuta ova 
zmija, koja pošto ovije srce čovječje, često pomuti samu 
pamet i gotovo vazda radja zle posljedice. — Ova dva 
pobratima bijahu Bogdan Mandušić i Janko Petrović, dva 
mlada Crnogorca, dva divna sokola, kakovi se samo u 
Crnojgori legu. Bogdan i Janko sastadoše se na samotnom 
ročištu prije sunčanoga izhoda. Obojica dugo šutješe i 
s podvitimi se rukami gledaše, dok najposlije namrgodjenim 
čelom Bogdan ovako progovori: 

»Kaži mi pravo, ako Boga znadeš, šta je tomu uzrok, 
da mi se od neko doba uklanjaš?« 

»To isto i ja tebe pitam«, odgovori Janko, »i ti me 
već od neko doba priekim okom gledaš, kao da gojiš 
neku sumnju . . . Zašto mi ne kažeš, što te tišti i čim 
sam te uvriedio?« 

»Dobro dakle«, reče ozbiljno iza duljeg šutanja Bogdan, 
»dobro, kazat ću ti, što je, i što ne samo mene, već i 

cielu našu nahiju očito vriedja... Ti ljubiš Turkinju, 
kćercu Skender-Age iz Podgorice . . . Kaži mi, za Boga, 
koji te je djavo očarao, te možeš zaboraviti, što si junačkoj 
svojoj časti a i svetoj našoj vjeri dužan? . . . Zar si jur 
zaboravio, da još nisi osvetio svoga otca, što gaje upravo 
prokleti onaj Skender-Aga ubio?« 

»Ti znaš, brate, što u tom slučaju kao pobratim 
moj imaš činiti«, odgovori na to Janko. 

»Zaludu se pozivlješ na pobratimstvo naše«; prihvati 
ogorčen Bogdan, »ja prekidam tu svetu svezu, što je do 
sad bila medju nami! ... Ti si kukavica! . . . Krv svog 
otca još nisi osvetio; pa šta još više: kćercu njegova 
krvnika ljubiš . . . Hajd otale, rdjo jedna, ja s tobom 
ne ću više da obćim, ja te prezirem, kao što te prezire 
ciela tvoja obitelj i svi, koji te znadu. Nemoj nikomu ka¬ 
zivati, da si mi ikad bio pobratim, a grom me ubio iz 
vedra neba, ako ti ikad pružim ruku! . . .« 

Janko na ove uvredljive rieči plane kao vatra živa, 
te povuče svoj handžar, ali u isti par — trakom upravo 
izhodnog sunca obasjan — zablisnu handžar i u Bogda- 
novoj ruci. 

»Udri, odpadniče!« poviče Bogdan, »pa neka ili mene 
nestane, ili ću pak ja u tvojoj krvi oprati sramotu, koju 
si nanio sebi i rodu svomu.« 

Janko spusti svoj nož i muklo reče: »Ti si se odviš 
uzžestio, pa ne promišljaš, da slabiji jačega vriedjati ne 
smije. Da hoću, mogo bih te sad utamaniti, jer sam, kao 
što sdm znaš, jači a i vještiji oružju;- ali ja toga ne ću 
učiniti, jer se svejednako sjećam da si mi bio pobratim. 
Spavali smo u jednoj ložnici, a pili smo iz jedne čaše! .. . 
Zašto mi odmah očito nisi kazao, šta te tišti kao mora, 
pa bih ti ja bio priobćio, što mi je namjera, da ću naime 
Ajkunu na skoro ugrabiti iz kuće otca njezina, pa da će 

se ona pokrstiti. Ali ti si svedj okolišao, pa k tomu si 
sad razkinuo svetu svezu, što nas je spajala, i koja bi 
bila morala trajati do smrti naše. Nada mnom je sudija 
samo Bog, i njega jedino priznajem za svoga gospodara, 
u ostalom radit ću, što i kako se meni bude svidjelo; pa 
makar se baš sve naše nabije tomu protivile, ja ću po¬ 
stojanom voljom ipak postignuti ono, za čim težim . . . 
Ti si me, Bogdane, jako uvriedio, neka ti bude prosto 
pred Bogom ... ali to znaj, da se nas dva više sukobiti 
ne ćemo!< 

Na to se Janko, ne progovoriv ni riečce, naglo okrene, 
te hitro ode uzkom stazom niz brdo, a Bogdan osta još 
malko na mjestu, gledajuć srdito za Jankom, dok na¬ 
pokon na protivnoj stazici u kamenom klancu i njega 
nestane. 

Sunce je oskočilo jur na visoko, i eno onamo vidjeti 
je Janka, gdje napried stupa, te pećine i jaruge prevaljuje 
s onom osobitom vještinom, koja se opaža kod sviju 
brdjana. Janko se sve dalje i dalje odmiče, za čas ga 
nestane, a za čas se opet pomoli iza koje hridi ili klanca ... 
Nešto silno mora da ga tjera, jer se sunce već k zapadu 
nagiblje, a Janko svedj još napried stupa, te sad još po¬ 
dvostruči korake, kao da želi što prije prispjeti onamo, 
kamo je imao doći. Sunce bijaše upravo na zapadu, a 
Janko dodje u polje Moračko, štono se medju planinami 
na daleko prostire, i gdje se vidjaju tavne zidine tvrdje 
Podgorice, iza kojih se pomaljaju gdjekoje kube i mina¬ 
reti turskih mošeja. Ovkraj uzduž polja Moračkoga na¬ 
laze se sami voćnjaci, a iz tih voćnjaka poviruju pojedini 
ljetni turski stanovi. 

Cieli laj predjel bijaše obasjan žarom sunca zapad¬ 
noga. Stada se vraćahu kući, i svud zavlada tišina i blagi 
mir. Bistro oko Jankovo opazi odmah s daleka, da je u Pod- 

gorici gradska kapija otvorena i da nekolicina lako obo¬ 
ružanih Turaka na svojih brzih hatovih poletje na polje. 
Turci ove okolice bivali su od neko doba sve to sigur¬ 
niji i smjeliji, odkako se naime, ljuti Crnogorci, inače 
uviek turskoga pliena željni, u toj dolini nisu pojavili. 

Janko je ostao u obližnjoj planini sakriven, dok se 
nije sasvim smrklo; al posto je tavna noćca cielu okolicu 
u svoj plašt zavila i svud tišina zavladala, ostavi Janko 
mjesto, gdje je bio dotle sakriven, te obaziruć se naj¬ 
prije pozorno na sve strane, silazio je lagano s planine 
u dolinu, pa uz hladnu vodu Moraču tiho napried stu- 
pajuć, uputio se prama Podgorici. Mnokrat je postajao i 
prisluškivao, ne bi li možebiti na busiju nagazio, ali osim 
šuškanja lišća, kojim je noćno povjetarce kretalo, pa osim 
tmasta šuma vode Morače nije čuo ni opazio ništa. — 
Eno ga sad, gdje kroz gusti voćnjak stupa prama jednomu 
ljetnom stanu, štono se je ukazivao na čistini usred pro¬ 
strane bašče. 

Janko preskoči na pol podrtu zidinu, što je bašču 
okružavala, te se puzeć i na tiho dovuče tja do Ijotnog 
stana. Jedva što je onamo prispio i malko se odmorio, 
zahuče triput kao ćuk i tad stane prisluškivati, da li je 
to znamenje ona osoba čula, kojoj je bilo namienjeno. 
Janko nije dugo čekao na to, jer je skoro opazio bielu 
koprenu, gdje se vije odozgo s doksata za znak, da je 
čuven poziv njegov. Janko čim to opazi, nije nimalo 
oklievao, već najprije dugu svoju šaru sakrio u travu, pa 
se zatim popeo na obližnje drvo, štono je pružalo grane 
svoje tja do spomenutog doksata. — Ovdje ga je mlada 
Turkinja bielom odjećom odjevena izgledala, a Janko, 
pošto se dohvatio doksata, vatreno ogrli Ijubovcu svoju. 

»Dušo mojac, reče Janko, »ti si po svoj prilici jur 
mislila, da ću u toj noći zakasniti ili možebit ne doći . . . 

Ta ja bih bio već prije došao, al je dugo trajalo, dok se 
u toj dolini sve umirilo.« 

»Tiho govori, srce moje«, prihvati Ajkuna, »jer otac 
moj vratio se danas u večer iz Podgorice sa petoricom 
sluga svojih. On se nešto ljutio i odmah lego spavati; 
meni se čini, da će sutra opet odjahati, i to u Žabljak.« 

»Zar otac tvoj? — 0 Ajkuno moja, kad ću jednom 
za tebe bez jada i brige moći živjeti? Kad ćeš jednom 
pristati uz moje želje, te poći sa mnom u moju ko¬ 
libu tamo iza goleme one planine? Kad će nas jednom 
spojiti sveta sveza zakona, da budeš pred Bogom i svietom, 
a u novoj domovini tvojoj vjerna žena i drugarica života 
moga? Kad će jednom sve to biti? . . . Kad sam daleko 
od tebe, tad ginem i čeznem za tobom, kao žedan putnik 
u pustoši što gine za hladnim vrelom, a kad se opet sa¬ 
stanem s tobom, tad mi zavidna noćca brani, da ti ugle¬ 
dam blago lišće. Samo mile oči tvoje, slične jasnim bli¬ 
zancem na nebu, vidim, kako sjaju, i čarobni tvoj glas 
čujem, koji mi uviek tako uzdrma srce, kao da slušam 
pjevati bielu sa gorice vilu.« 

»Skoro, dušo duše moje«, progovori miloglasno i 
Ijubezno Ajkuna, naslonivši glavu na grudi svoga Janka. 
»Skoro ću, vjeruj, s tobom poći! .. . Čim se otac moj 
vrati iz Žabljaka, namjerava opet poći u Podgoricu. Tad 
će takodjer — jedan dan prije, nego li što ja s mojom 
majkom odavle krenem — robinjice naše sa prtljagom u 
grad poći, pa tad će biti najsgodnija prilika, jer se ne će 
bieg naš opaziti, dok ne budemo sigurni tamo iza tvojih 
gora . . . Potrpi se dakle, mili vjereniče moj, još pet šest 
dana, pa tad opet dodji noću, a u isto doba, kao što si 
sada došo, pa mi podaj znamenje kao danas . . . Tada, 
srce moje, tada! —« 

Janko opet ogrli liepu Turkinju, i gladeći joj crnu 

Bogović: Pjesnička djela II. 3 

i mekanu kosu, stane si njom kao svilom igrajuć ruke 
omatati, veleć nježno: «Vidiš, zviezdo noći moje, to su 
silne one verige, u kojih ću sapet biti, dok budem živ. 
Istinabog, te su verige svilene, al me silnije sapinju, nego 
li ma ikoje gvozdene. — Ali šta je hasne, sad moram 
da se dielim od tebe, ružo moja . . . Molim te, ne gledaj 
me tvojim čarobnim očima tako, jer inače, imena mi 
Božjega, ne mogu da odlazim! . . , Jao, zašto ne mogu 
te dvie sjajne zviezde ponieti sa sobom, da mi sjaju tamo 
u pustoj samoći mojoj!« Na to se Janko sagne k ljub¬ 
ljenoj svojoj djevojci i poljubiv ju u vedro čelo, htio je 
uprav da se na put krene, kad li u onaj par zaori 
gromoviti glas: 

»Drž*te ga!« 

Na ove rieči nekoliko ljudi iza ćoška zidine, gdje su 
do sad u busiji bili, navale na Janka, hoteći ga oboriti 
na tlo, ali Janko — pravi Crnogorac — ni pet ni šest, 
već kao munja trgne iz pojasa dvie kubure, te ih izpali 
na protivnike svoje . . . Dvojica se odmah sruše, a ostali, 
uplašeni, što su tako dočekani, povuku se ponešto na¬ 
trag . . . Ivan hitro povuče svoj jatagan, i jedva što se 
pripravi na novi doček, već na nove zagrmi prijašnji glas: 

»Napriedi . . . Dolje s tim psetom kaurskim 1«, na što 
se opet Jankovi dušmani ohrabre i složno navale na njega. 
Uz viku sad stade strašna zveka oružja . . . Janko se baš 
junački branio, jer gotovo na svaki njegov udarac stro¬ 
vali se po koji Turčin na tlo, nu i Janka na lievom ra¬ 
menu dopade rana; ali on zato haje i ne haje, već upo- 
trebivši sgodan čas, uzme handžar u zube i skoči kao 
vjeverica sa doksata na drvo, pa s drveta dolje u bašču. 
Za Jankom puče nekoliko pušaka, taneta su istinabog 
zviždala blizu njegovih ušiju, ali ga srećom nijedno ne 
pogodi I — On sad brže bolje bježeć digne svoju vjernu 



šaru s trave, pa bjež* s njom kao jelen, odkud je došo. — 
S daleka čuo je za sobom viku i kriku svojih dušmana, 
koji su se dali za njim u potjeru. Najposlije začuje, kako 
konjska kopita zveče, te obazrevši se opazi nedaleko za 
sobom u potjeri na konju mrka jahaoca, koji je za njim 
•poletio, kan da mu je vila uzajmila svoja krila; ali uzalud, 
jer se Janko u taj čas već dokopao tiesnoga i strmog 
klanca u planini, kud samo tomu naučen brdjanin ili hitro- 
noga zvier može proći. — Janko još malko poleti na- 
pried, zatim stane i dugom svojom šarom nešto primjeri... 
Puška mu puče . .. Jeka gorska do triputa odjekne . . . 
U dolini se netko posprdno grohotom nasmije, a zatim 
opet sve prikrije tmina i tišina noćna. 

II. 

Drugi dan tumarao je Janko po samotnih gorah. Nje¬ 
gova rana, koje je dopao u sinoćnoj navali, nije mu za¬ 
davala tolike boli, koliko ga je boljela neizvjestnost radi 
ljubljene Ajkune, o kojoj je znao, da se nalazi u pandžah 
osvetoljubivoga i okrutnog otca svoga. Sva ga je sad nada 
minula, da će ju ikad, a kamo li u odredjeni rok moći ugra¬ 
biti. — On je mislio i razmišljao svakojako, al napokon 
ništa nije smislio, te zato s nova jad i tuga obore dušu 
njegovu. Tek kasno u večer vraćao se opet svojoj kući, 
al putem se dosjeti, kako mu se sreća iznevjerila, od- 
kako se razstavio sa milim pobratimom svojim. Janko je 
u taj čas uvidjao, kakova bi to u^'eha bila za njega, da 
ima sada uza se svoga vjernoga pobratima, koji bi s njime 
tugu i žalost dielio i bratinski ga tješio; to je doduše 
Janko dobro uvidjao, al ponos njegov nije mu dopuštao, 
da on prvi korak učini k pomirenju pobratima svoga; 
volio je cielo breme jada svoga sam podnositi, nego — 
kao što je mislio — poniziti se. 

Jedva što je Janko prispio svojoj kolibici, kad li eta 
pred njega iztrči pastir njegov, donoseći mu pisamce i 
veleći: da ga je poslije podne donio neki turski sluga. 
Janko, nadvladan težkom slutnjom, spopadne i otvori 
listak, gdje mu se piše: 

»Da znaš, pseto kaursko, tvoje Ajkune više nema, 
pod mojom je sabljom noćas izdahnula; a nas dva sastat 
ćemo se opet — vala skoro! 

Skender-Aga iz Podgorice.« 

Janko, pročitavši strašne ove rieči, sav protrne, knr 
mu stane u žilah, mozag mu se zavrti, i bilo mu je, kao 
da se dieli duša njegova s tielom. 

Cielu noć sjedio je siromah Janko u kolibici svojoj, 
gledajuć tavno izpred sebe, kao da je pomaman. — Same 
krvne misli oblietale su kao gladni jastriebi plahu dušu 
njegovu. Slike otca i ljube svoje krvave i za osvetom 
vičući vidjao je pred sobom, kako mu se sad groze, a 
sad opet mole. Janko, ne mogavši najposlije odoljeti čuv- 
stvu, koje sasvim obuze dušu njegovu, skoči — istom 
što zora rudjeti poče — sa tvrde svoje stolice, gdje je 
do sada čučio, te planuv kano vatra živa poviče: »Tako 
mi Boga jedinoga, ja ću vas osvetiti!« Zatim uze vjernu 
svoju šaru, popritegne pas svoj, gdje se blistahu dvie 
kubure i handžar, pa ne progovoriv ni rieči prama svom 
pastiru, ode hitro u planinu. Njemu je sada jedino do 
toga stalo, da se opet pomiri sa Bogdanom svojim, te da 
se s njegovom pomoću oduži svetog duga, da se osveti. 

On je svog pobratima skoro našo, pa pošto mu je 
pripovjedio sve, što se sbilo, odkako se njih dvojica raz- 
stadoše, pruži mu Bogdan vjernu desnicu. Oba se tad 
muče i žestoko ogrliše, te opet bijaše u dva ova pobra¬ 
tima jedna duša. Cieli dan sprovedoše zajedno u razgo¬ 
voru o osnovah krvne svoje osvete. 

Kad se je sunce podobro već sagibalo k zapadu, 
stupahu ta dva vjerna druga mučeći napried prama kolibi 
Jankovoj, ali jedva što stupiše na malu onu čistinu, gdje 
se je na visoko medju dvie planine nalazila koliba Jankova, 
eto tužna i nenadna prizora! Umjesto prijatne kolibe 
puše se ostanci požara, i sve naokolo pokriva gusti dim, 
baš kao jesenska magla, kad se sakupi nad gorskim je¬ 
zerom. Pa i mala baščica za kućom bijaše sasvim opu¬ 
stošena, jer drveće bijaše tu stranom hotomice i napose 
upaljeno, stranom pak posječeno. Na uzkoj stazici ne¬ 
daleko od tužnih ostanaka kolibe ležao je sa razbitom 
glavom mrtav vjerni pastir, što je čuvao Jankova stada, 
od kojih jedna pola pade pod handžarom dušmani, a 
druga se kojekuda razbježa po planini. 

Janko, videći strašnu tu pustoš, grohotom se nasmije 
i reče: »Ta to si opet ti uradio, Skender Ago! — Ala 
si lud! — ta time, što si mi sve uzeo i sve utamanio, 
olakšao si mi samo srce, te se barem sada sasvim po¬ 
svetiti mogu svetoj osveti, koja će odsele biti jedina moja 
misao! ... Ti ćeš, starče, sve to skupo i preskupo meni 
platiti; platit ćeš mi krvlju svojom život otca moga i 
ljube moje.« Zatim iza kratka šutanja nastavi: »Da, tako 
će najbolje biti! ... Ja ću odsele četu voditi proti tim 
krvnikom našim, pa ne ću mirovati, ne ću odpočinuti donle, 
dok se strašno ne osvetim za sve uvrede, što ovi Turci 
ne samo meni, nego i braći mojoj počiniše. A tako mi 
Bog pomogo i prečista djevica Marija!« 

Bogdan na to poda ruku prijatelju svomu. — Oba 
zatim ne progovoriše ni jedne rieči, već se uputiše za¬ 
jedno muče prama Podgorici. 

Već u istoj noći, koja je zatim nastala, razžario se 
iznenada sav nebokrug nad Podgoricom... Šta je to?... 
Eno Skender-Age ljetni stan, s kojim se upoznasmo pri- 

likom kobnoga onog noćnog sastanka — eno ga sada, gdje 
gori, dok sav ne izgori. Janko što je reko, nije oporeko^ 
već je rieč svoju održao i odmah potvrdio činom; al to^ 
što Skender-Agi ljetni stan izgorje, to je bio samo početak 
osvete njegove, jer od to doba počevši čulo se gotovo 
svaki dan oko Podgorice puškaranje. Pastiri turski kod 
svojih stada redom pogiboše, a stada im budu u planine 
odagnana. Nijedan Turčin nije se usudio bez poveće 
pratnje kudgod poći iz Podgorice, jer je unapried znao, 
da će ga postići ili tane ili handžar divljih i razjarenih 
pobratima Janka Petrovića i Bogdana Mandušića. Ljetni 
stanovi izvan Podgorice ostadoše pusti, svaki se je Turčin 
bojao tamo stanovati, jer nitko ne bijaše siguran, da mu 
ga noću iznad glave biesni Crnogorci ne upale. Zaludu 
su pojedini konjanički odjeli jašući prolazili cielu okolicu; 
Crnogorcem ipak u trag ući, ili njima nauditi nisu mogli, 
jer oni su im se samo rugali iza svojih klanaca i strmih 
klisura. 

Jedva što se je u obližnjih nabijah čulo, kako spo¬ 
menuta dva pobratima Turkom zadavaju ljute rane, kad 
li eto junačka mladež sa svih strana na noge skoči i 
onamo pohrli, da se sdruži sa braćom svojom. U kratko 
vrieme umnožala se četa Janka Petrovića tako, da je 
s njome već mogao navaljivati na pojedina sela, gdje da¬ 
kako osim paljenja i robljenja nitko živ ne ostade. Tako 
medju ostalim opustoši smiona ta crnogorska četa zname¬ 
nitija sela turska Klisopolje i Dubicu, ali uz to ipak svedj 
kao gladni vuci obilaziše Crnogorci tvrdju Podgoricu, ne 
bi li se izvan bedema tkogod pokazao, da ga ščepaju. 

Nekoliko nedjelja onako prodje, a divlja ta četa crno¬ 
gorska robila je i palila svejednako u onoj okolici. Naj- 
poslije začuje i Skadarski paša, kakav zulum ta četa pravi, 
te odluči odmah doskočiti tomu zlu. U tu svrhu paša sam 

sakupi do pet stotina dobro oružanih Arnauta, te se s njima 
uputi upravo u Podgoricu. Odmah drugi dan po dolazku 
svome ode paša sa svojimi Arnauti u planinu, da tamo 
potraži neprijatelja i da mu se, kako valja, osveti. Naj- 
smjeliji Turci iz Podgorice, a medju njima Skender-Aga, 
pridruže se četi paše Skadarskoga, da operu ljagu vječnimi 
napadanji Crnogoraca časti svojoj nanesenu u krvi tih 
svojih dušmana. 

Cielim putem, kud je god paša sa svojimi Arnauti 
prolazio, ne bi nigdje ni traga ni glasa četi Jankovoj. Više 
sati prodje, dok Turci dodjoše do prve crnogorske kućice, 
koju odmah i upale, na što se sleti s obližnjih planina 
više Crnogoraca, koji složno i junački navale na dušmane. 
Iza pećini stade sad strašna pucnjava crnogorskih pu¬ 
šaka. Sa najviših brda čulo se je takodjer, kako kadkad 
urnebesom odjeknu na daleko pojedina puška kao poziv 
u boj i znamenje onoj braći, koja se malo dalje od bo¬ 
jišta nalaziše. Skoro zatim sgrne se s bliza i daleka znatan 
broj Crnogoraci na boj gotovih, i što se goder ponosilo 
junačkom mišicom, to sad navali složno sa svih strana 
na neprijatelje. I tu bude, prije nego li sat prodje, paša 
Skadarski sa svojimi Arnauti obkoljen medju planinami, 
gdje je sa svih strana i iz hiljade pušaka smrtonosno 
olovo daždjelo na četu njegovu. — Turci, premda smu¬ 
ćeni, što su tako dočekani, nisu ipak odmah uzmicali, već 
su se branili hrabro, te — u koliko bi moguće — Crno¬ 
gorcem vraćali zajam. Ali šta im je hasnilo braniti se i 
opirati ondje, gdje je narav sama s jedne strane čvrste 
bedeme sagradila, koje dušmani ne mogoše prevaliti, a 
s druge opet usadila u srce ovim svojim gorskim junakom 
svetu ljubav domovine, koja učini, da je svak izmedju 
njih rado srnuo u boj, pripravan, da za dom — ako uz- 
treba — žrtvuje svoj život, dok tursku četu kao naj- 

menike samo zapovieđ poglavari i strah pred kaštigom 
tjeraše u boj. 

Ta bitka medju gorami trajala je do poslije podne, 
i tad istom počeše Turci, ne mogavši sili odoljeti, pola¬ 
gano uzmicati, al ih svejednako gvoždjem i težkim olovom 
pratiše Crnogorci. — Već su se Turci zadnjeg klanca 
dokopali, iz kojeg se dolazi na prostor i dolinu pred Pod- 
goricom, kad li eto nagaze na ljutu onu četu, koju su Janko 
i Bogdan vodili, i koja ih ovdje u klancu dočeka... Sad 
na novo i mnogo strasnije no prije: 

Stade prasak dugijeh pušaka, 

Zvek strašivi oštrijeh sabalja, 

Zamni Crna gora od žamora, 

Vrište konji, konjanici ječe, 

Gusta magla svu planinu prikri 
Od crnoga praha i olova. 

Kroz maglu se turski barjak vije. 

Šare sjaju, ljuti noži zvižde, 

Čalakaju po kostima sablje, 

Bojna koplja kroz dim poviruju, 

Daždi krvca iz rana junačkih 
Ko proljetne vode potocima. 

Turci biše do skrajnjeg sdvojenja dotjerani: sprieda 
Ivan i Bogdan sa ljutom svojom četom na njih navaljuje, 
straga im potjera ostalih Crnogoraca dodija. Već ni treća 
strana turske čete ne bijaše na borištu živa. U taj par 
paša Skadarski, da se kako spasi, sakupi oko sebe pre¬ 
ostale konjanike i barjaktare, te s njima hoće da kroz 
ljutu četu Jankovu provali na polje. Paša sa konjanici po¬ 
leti napried. Bogdan šarom svojom barjaktara zajedno sa 
barjakom obali s konja, nu paša zato ipak sa ostalimi 
navali napried. Bogdan tu pade i bude pogažen i smrv¬ 
ljen pod kopitom konji. Arnauti sa pašom već mišljahu, 
da su spaseni, kad li eto Janko, na novo hrabreć svoje, 



ne da Turkonai prodrieti, već sve žešće na njih navaljuje. 
Turci padaju kao snoplje, i lasno bi ih mogo prebrojiti, 
koliko ih još ima živih . . . A1 gle tamo jednog konjanika, 
kako se svejednako hrabro brani i Crnogorce sieče. Janko, 
čim ga opazi, skoči kao pomaman, te poviče: »Ha, tu si 
mi, Skender-Ago! . . . Dobro mi došo!« i kao striela na¬ 
valivši na njega, probode mu konja; nu Skender-Aga, 
stari hrabri Turčin, skoči odmah na noge. Sad jedan na 
drugoga biesno handžarom navaljuje, zubmi škriplju, 
težko stenju, ne s rana, koje jedan drugomu zadaje, no 
s gnjeva i srčbe. Iza duljeg rvanja, kojeno je priličilo 
kriesu žarkih munja, što se u crnom oblaku prosiecaju, 
pade Skender-Aga, ali s njim se sruši i Janko. Zadnja 
grozna borba nastane na tlih . . . Oba se u krvi valjaju, 
nijedan ne popušta, dok ih obodvojicu smrt ne prigrli. — 
Još evo u smrti Janko kao kliešti lievom svojom rukom 
drži za vrat Skender-Agu, dok mu desna handžara ne 
popušta, kojim je probo grudi dušmana svoga. 

Bitka se svrši, pošto paša Skadarski sa preostalom 
malom šakom svojih Arnauta takodjer poginu. Crnogorci 
mejdan održaše. 

Množina mladih bula ostade s te bitke bez gospo¬ 
dara, al podosta ostade i crnogorskih udovica, koje kao 
sinje kukavice zakukaše, a pogdjekoja sirotica djeva, 
spominjući dragoga svoga, gorko zaplače. 

I tako je Janko Petrović svršio, što je obećao. On 
je junački pao, al se je kao pravi Crnogorac osvetio i 
posvetio. 



Grad Gotalovec. 


I. 

»^^dje je naš liepi starohrvatski život? U to su obično 
rieči, kojimi naši starci gotovo svakiput duboko uz¬ 
dišući zaključuju govor svoj, kad spominju davno prošle 
dane u domovini našoj. U koliko se to jadikovanje tiče 
nekadašnjega društvenog života u Hrvatskoj, može se reći, 
da starci imadu posve pravo, jer staroj hrvatskoj gosto- 
Ijubnosti, zatim srdačnosti i veselju, za koje se je i u 
inostranih zemljah znalo, sada nema više gotovo ni traga. 
Život varoški, osobito pak ladanjski po dvorovih plem¬ 
stva, bio je u ono doba sasvim drugi, nego li što je sada. 
Krštenja, svatbe, imendani, dani rodjenja, pače i pogrebi, 
zatim osobiti blagdani, kao: Novo ljeto, Uzkrs, Božić, 
k tomu proštenja i sajmovi, to su sve same takove pri¬ 
gode bile, gdje su se znanci i prijatelji s bliza i s da¬ 
leka sastajali i zajedno veselili; a osim toga polazili su 
se osobito bližnji susjedi na ladanju, kad bi im se god 
htjelo, da se šaleći i pjesme pjevajući uz radostni zvek 
čaša razvesele, a to je doduše jako često bivalo. 

Ako izuzmeš feudalizam — koji je sve do novijega 
doba kod nas isto tako kao i kod drugih od nas tobože 
puno izobraženijih naroda manje više obstojao — može 
se reći, da je uz prkos tomu u našem društvenom životu 
vladao neki osobiti patrijarhalni duh, koji je plemiće, kao 

izobraženije i imućnije, tajnom nekom svezom skapčao sa 
prostim narodom. — Sada, istinabog, feudalizma nema, 
jer ga — što je i pravo — duh vieka našega utamani, 
ali s druge strane nestade kod Hrvatd stare one gosto- 
Ijubnosti, srdačnosti i veselja. Jedno nas je dakle zlo mi¬ 
nulo, ali umjesto toga udomiše se druga zla, te nam iz- 
tjeraše i ono malo dobra, što je prije u nas bilo. Tko 
ne vjeruje mojoj rieči, neka se malko obazre po domovini 
našoj. Sve je sad umuklo. Po naših varoših isto tako kao 
i po selih vlada grobna tišina. Ljudi se kao grješnici sa¬ 
krivaju, znanci, prijatelji, pače i rodjaci uklanjaju se jedan 
drugomu, i nekadašnji liepi družtveni život propade tako, 
da svatko, tko se ili sam na svoje oči uvjerio ili čuo pri- 
poviedati o tom, kako se prije živjelo u Hrvatskoj, sada 
došavši k nama, nehotice mora pomisliti, da su Hrvati 
ili sasvim promienili naravnu svoju ćud, ili — da ih 
je nestalo. 

A1 pustimo na stranu ta razmišljanja i te prispodobe! 
Šta je hasne sve to s daleka gledati? . . . Već hajde da 
vidimo s bliza, kako se je nekoć živjelo u Hrvatskoj. 
Ostavimo plitku sadašnjost našu, pa se vratimo u prvu 
četvrt osamnaestoga vieka, gdje se u gradu Gotalovcu 
upravo slavi sjajna svatba. 

A znaš li ti, dragi čitatelju, gdje je taj grad Gota- 
lovec? Ako ne znaš, hoću da ti kažem... Ovkraj Ivanščice, 
naše najveće hrvatske gore, tri sata od Varaždina, a od 
prilike jedan sat daleko od Novog-Marofa, nalazi se na 
podnožju strme gore Željeznice spomenuti grad. Mjesto, 
gdje se nalazi, ponešto je zabitno, i premda je grad taj 
na dosta visoku brežuljku, ipak ga sa svih gotovo strana 
viša brda i gore nadvisuju, tako, da se oči putnika ovdje 
ne nasladjuju čarobnimi prizori predjela, kojih drugdje u 
domovini našoj dosta imade. U Gotalovcu i oko njega 

vlada neka osobita pusta tišina, koja se obično opaža i 
duboko osjeća svuda na samotnih mjestih. — Grad taj 
sagradjen je po svoj prilici u početku šestnaestoga vieka, 
jer široke njegove zidine, kula, kojekakvi zakutci, svo¬ 
dovi soba, mali prozori s urezanim osmerouglastim 
staklom, velika dvorana, kapelica, sve to pokazuje jasno 
s vana i s nutra slog graditeljstva onoga vieka. Tko je 
goder grad Gotalovec posjetio, priznat će, da .se sasvim 
slaže sa divljom, nu ipak romantičnom naravlju, koja ga 
okružava. Čini se upravo, kao da je tavna sudbina to 
mjesto opredielila za krvni onaj čin, koji se tu razvio... 
Ali kud sam opet zalutao? . . . Sad o tom govorim, gdje 
bi 0 veseloj svatbi pripoviedati morao . . . Oprosti mi, 
čitatelju mili, pa hajd već jednom iz tih stranputica upravo 
k svatbi, koju slavi bogati hrvatski plemić Nikola Gotal 
u gradu svojih djedova. 

Nije tada u Gotalovcu tako tiho bilo, kao što je sada, 
gdje samo jedan spajinski činovnik obitava u tom gradu, 
odkako ga naime posjeduje obitelj grofova Erdody, nekoč 
Bakač nazvana. Tada je u gradu vrvjelo od sjajnih go¬ 
stiju s bliza i s daleka. Iz gornjega i doljnog Zagorja, iz 
Podravine, Varaždina, pače iz Zagreba i Posavine hr¬ 
vatske došlo je onamo prijatelja i znanacd zvanih i ne¬ 
pozvanih, da prisustvuju toj svatbi i da popiju po koju 
čašicu rujnoga vina na zdravlje mladoženje i krasne mu 
zaručnice Jelice, jedine ćerke bogatoga i uglednoga ple¬ 
mića Jose Petričevića. 

Blizu je već bilo podne. Vjenčanje se u gradskoj 
kapelici upravo svrši. Novovjenčani prvi stupiše iz ka¬ 
pelice, a za njima jatomice povrvješe ostali, koji su bili 
kod te svečanosti. Sad sa svih strana navale rodjaci, 
prijatelji i znanci, da čestitaju novovjenčanomu paru. 
Nikola, čim se je proturao sa mladom suprugom kroz 

hrpu čestitari, uze ju pod ruku i odvede u poveću jednu 
sobu tik prostrane gradske dvorane. Ali jedva što je 
Nikola sa Jelicom stupio u tu sobu, eto za njim već na¬ 
vale unutar i ostali gosti, mužki i ženski, stari i mladi, 
te se stranom ovdje, a stranom u obližnjih sobah poraz- 
diele u pojedine hrpe, razgovarajući se o svačem, samo 
da im vrieme prodje do ručka, jer pogdjekoju gospu te- 
čicu već sada hvatahu grčevi oko želudca i gdjekojemu 
gospodinu kumu bijaše se već osušilo grlo, te je izgledao 
jedva blagi onaj čas, kad će moći rujnim vincem do¬ 
skočiti tomu zlu. 

Sad se stade razliegati po sobah onaj u takovih pri- 
likah obični i ugodni žamor govora, koji znači, da je ono, 
što se dogadja, ili što se dogoditi ima, te se željno oče¬ 
kuje, svima baš po volji. Taj žamor zaglušavao bi kadšto 
zvek tanjura i čaša, koji se uz prkos zatvorenim vratam 
ipak dosta glasno čuo iz obližnje dvorane, gdje sluge 
velik stol prostirahu za mnogobrojne i dobro došle goste. 
Iz dvorišta čula se uz to kadšto krupnija kletva kojega 
domaćeg ili stranog sluge ili kočijaša, koji se bavio sa 
kočijom ili sa konji došljaka, a uz to se dolje iznenada 
izdere i zacvili lovno pseto, što — primamljeno duhom 
pečenke — u kuhinju uljeze, a odtud bude nemilo iztje- 
rano. Sve to bijaše — pojedince uzevši — nesklad, ali 
se ipak u cielosti svojoj i taj nesklad skladao, te život 
ladanjski na ugodan i prijatan način označivao. 

»Doista je vriedno, da se novovjenčanim čestita...« 
reče sad stari grof Konjski iz Konjščine, inače velik pri¬ 
jatelj porodice Gotala, plemiću Petkoviću, koji se s njim 
i sa plemićem Bakićem šetao u prvoj sobi tik dvorane, 
gdje su se, kako znamo, i novovjenčani nalazili. 

»Da, duše mi«, primieti Petković, »čini mi se upravo, 
kao da je jedno za drugo stvoreno«. 

>To će«, prihvati sad Bakić, »biti sretan brak, upravo 
kao što bijaše izmedju pokojnoga otca i matere našega 
Nikole . . . Bog im dao duši lako!« 

»Bili su to čestiti ljudi«, preuze opet rieč Konjski, 
»osobito starac, moj vjerni prijatelj Pero, pravi korjenit 
Hrvat i naše gore list . . . Koliko puta — nije li, Potko¬ 
vicu? — koliko puta smo s njim veseli bili?« 

»Blažena stara vremena!« rečena to uzdišuć Petko- 
vić. »E šta ćemo, bilo pa prošlo! — Valjda će i sinovi 
takovi biti, kakav im je bio otac; ta naša stara poslovica 
veli: kud će kruška no pod krušku.« 

»Da, zbilja«, upita sad Bakić, »a gdje je mladji brat 
našeg Nikole, Gjuro? — Ta njega ovdje nema.« 

»Zar ti to ne znaš, kume«, odgovori mu Konjski, 
»da tomu već imade četiri ili pet godina, odkako se Gjuro 
kod svoje tetke u Primorju nalazi, koja, buduć da djece 
nema, Gjuru zavolje kao rodjenoga sina, te ga pazi i 
njeguje svejednako kao oči u glavi.« 

»Ali baš i jest vrstan to mladić«, primieti sad Pet- 
ković. »Ja sam ga posljednji put vidio prije pet godina, 
kad je došao da posjeti bolestna svog otca . . . Stari 
tad na skoro umrie , a Gjuro se zatim opet povrati k 
svojoj tetki.« 

»To ne valja«, reče Bakić, »da tamo kod svoje tetke 
uviek čuči; mladu čovjeku treba upoznati se sa svietom.« 

»Ta to on i čini«, prihvati odmah Konjski. »Ti valjda 
ni ne znaš, kume, da je on u tom obziru više izkusio i 
vidio, nego možebit itko izmedju sviju, što nas god ovdje 
ima. Znaj dakle, da je taj mladi čovjek, komu sad imade 
jedva dvadeset i šest godina, putovao na kopnu i na 
moru, i to baš daleko po svietu. On je, da znaš, tja u 
Rimu bio.« 

»Dakle je i papu vidio«, primieti šaljivo Bakixi. 

»To ne znam«, odgovori nasmijav se grof, »ali to 
znam, da je svuda, gdje je god bio, s korišću bio, jer se 
upoznao s tudjimi narodi i njihovimi običaji; k tomu je 
od naravi bistre glave, naučio se u svietu i iz knjiga 
puno više, nego što se obično uče naši mladi ljudi. — 
Ja se ufam za stalno, da će Gjuro Gotal danas sutra biti 
dika naše domovine, jer otac njegov, komu je inače ta- 
kodjer po značaju i licu više nalik nego li Nikola, izrazio 
je na smrtnoj postelji i u mojoj nazočnosti prama Gjuri 
želju: da liepe svoje sposobnosti posveti domovini svojoj, 
to jest, da kod varmedje službu primi, a zatim da se sve 
na više i više popne, dočim Nikoli gospodarstvo izruči i 
preporuči. — Gjuro je«, nastavi iza dulje stanke grof 
potiho — »medju nami govoreći — vazda bio ljubimac 
otčev; a po duši mogu reći, da je i moj, jer premda Nikoli 
ni u čemu prigovora nema, a to ja ipak Gjuru volim.« 

»I ja tako«, reče Petković. »Ja sam ga već kao ma¬ 
loga dječaka volio nego li Nikolu. — Gjuro je bio uviek 
živahniji i srčaniji nego li mu je brat. Ala šteta, što ga 
ovdje nema, baš bih bio željan, da sada kao muža vidim 
toga Gjuru, što sam ga jur kao dječaka i mladića tako 
zavolio.« 

»Molim, čestita gospodo!« poviče sad hrapavim, nu 
jakim glasom mjestni župnik Markulić, inače kao vječni 
kuće gazda u gornjem i doljnom Zagorju poznat, pošto 
pristupi toj trojici, »molim, ja se evo jur pol sata pre- 
pirem sa gospodinom Hrtkovićem, te se nikako ne mo¬ 
žemo složiti. Ja tvrdim, da će Ijetošnje vino bolje biti, 
nego li vino od god. 1711., on pak protivno veli; molim 
dakle gospodo, vi ste takodjer na glasu gospodari, šta 
vi mislite?« 

.što se mene tiče«, odgovori Petković, »mislim —« 

A1 u taj par budu širom otvorena vrata dvorane ili 

tako zvane palače, te sluga, ukazav se na pragu, glasno 
i rek bi svečano reče: »Nek dostoju k obeduU Kao glas 
one trublje u bibliji, koji učini, da se potresoše zidine 
Jeriha, isto tako glas toga sluge gotovo sva srca uzdrma 
— nu dakako radostno. Svi govori bijahu prekinuti u 
jedan mah: tihi naime razgovor Nikole Gotala, koji je 
zaklonjen ponešto zidinom tik prozora mladu svoju ženu 
uvjeravao o ljubavi svojoj; neprestano šaptanje tečica, 
što se medjusobno razgovarahu s početka o novovjenča- 
nom paru, poslije o odjeći ove ili one nazočne gospodje, 
zatim 0 kućnom gospodarstvu, o nevaljaloj družini, o 
maslu, o siru, o kokoših i sličnih stvarih, koje pripadaju 
pod njihovo kormilo, glasan razgovor mužkaraca, koji se 
takodjer stranom o novo vjenčanom paru, nu većom stra¬ 
nom o svojih konjih, o lovu i kopovih, o kmetovih i po¬ 
ljodjelstvu medjusobno razgovarahu — sve to sluga, upravo 
kao nekoć Aleksandar Maćedonac svoj čvor, presieče če¬ 
tirima riečima: »nek dostoju k obedu!« — Svi za čas 
umuknu, zatim odmah gospodje i gospodične poustadoše 
sa stolica, mužke glave hitro k njima priskočiše, te uzev 
svaki po jednu gospodju ili gospodičnu pod ruku, odoše 
s njimi u dvoranu i tu se liepo poredaše, davši dakako 
i ovdje kao i svagdje prvenstvo starijim i odličnijim go¬ 
stom. Za tili časak opet i tu zavlada tišina, jer se svatko, 
stojeći za svojom stolicom, u kratko pomolio Bogu, zatim 
zaškripe stolice i svi — želeći medjusobno božji blago¬ 
slov i dobar tek — sjednu k stolu, da jedu najprije čorbu, 
a zatim ostale jestvine. 

Dok oni dodju do kiseloga zelja, toga kod svake 
prave hrvatske gostbe neobhodno potrebitog i znamenitog 
jela, puštajmo ih u miru, da jedu, premda bi čovjek tom 
prilikom mogo opaziti, da se oni kod jela tako vla¬ 
dahu, kao nekoć djedi i pradjedi njihovi: prosto naime 

i dostojno, a ne kao što to sada čini mnogi Hrvat, koji 
majmunskim načinom nasljeduje tudje običaje, pa zato 
misli, da je Bog zna kako daleko dotjerao, ako a Y an- 
glais jesti umije. No puštajmo i to na stranu, pa se oba- 
zrimo malko u dvorani, gdje ćemo, kao u svakom sta¬ 
rijem hrvatskom gradu ili dvoru, vidjeti u palači slike 
vlasteoske obitelji grada, kako redom vise o stieni. I tu 
dakle vidiš djede, pradjede i šukundjede prestare obitelji 
Gotala sa njihovimi ženami. Izmedju ovih slika odlikuje se 
nekim osobito plemenitim izrazom lica medju mužkarci: 
Gašpar, Petar, i bivši nekoć banski namjestnik Nikola 
Gotal; medju ženami pak Barbara i Marta Gotalova 
svojom izvanrednom ljepotom. Ja bih ti, dragi čitatelju, 
o toj liepoj Marti na pose nešto veoma zanimiva pripo- 
viedati mogo, al evo — žubor veselih gostiju biva sve 
to veći, te moram nehotice da se opet vratim k njima. 
Ima, vjeruj mi, tu medju gosti puno odličnih lica; vriedno 
je dakle, da se upoznaš s nekojimi izmedju njih. Eno 
tamo odmah za novovjenčanimi, što ih u pročelju vidiš, 
sjedi — i to s lieva uza zeta svoga: Marko Petričević, 
otac Jeličin, a uz Jelicu s desna mati njezina. Zatim sliede 
redom uz gospodje ili kćeri svojih znanaca nama jur od- 
prije poznati grof Konjski, plemić Petković, Bakić, Her- 
ković, nadalje Patačić, Vragović, Črnkoci, Berislavić, Vitez, 
Balagović, Glavina, Orehoci, Zmajilović i t. d., kojih imena, 
premda su te obitelji gotovo sasvim jur izumrle, ipak ne 
samo književnici naši, već i prosti narod znade i spominje. 

Suvišno je, mislim, napominjati, da su mnogi izmedju 
spomenutih gostiju tom prigodom imali obične svatbene 
časti; ta to se već samo po sebi razumieva. — U ko¬ 
liko mi se dalo, opisao sam dakle gotovo sve, samo što 
je za čitatelje najznamenitije, to još nisam, naime novo- 

Bogović: Pjesnička djela II. \ 

rjencani par. Hoća dakle i to da učmim prije, nego li 
kobno kiselo zelje na stol dodje, a taj čas po svoj pri¬ 
lici mora da je već blizu, budući da se župnik Markulić 
na svojoj stolici nemirno simo i tamo miče, te svejednako 
željno prama vratam gleda, da li će već jednom to zelje 
prispjeti. — Hoćemo dakle i novovjenčane da promotrimo 
s bliza, Nikola Gotal, navrav nedavno trideset godina, 
snažan je i visok momak, crnomanjasta i odvažna lica, 
crne rudaste kose, crnih očiju i brkova; u obće ne bi mu 
bilo — kao što malo prije grof Konjski pravo primieti — 
nikakova prigovora, nu kad bi mu koji vješt dusoslovac stao 
potanko razpitivati lice, našo bi u njem neki tajni nesklad, 
koji je napose bio izražen u čelu i očiju toga čovjeka, 
budući da je čelo njegovo uviek bilo zastrto nekom ma¬ 
glom, a kad bi svojim inače vatrenim nu uviek nemirnim 
crnim okom koga čvrsto pogledao, bilo je svakomu, kao 
da su mu dva ugljena pala na srce. Izim toga izražavahu 
usta njegova kadšto, osobito kad bi se smijao, neku zlora- 
dost, koja ipak svakiput hitro kao munja izčezne. — Nu 
sve to, kao što jur rekoh, mogao je samo vješt dušo- 
slovac primietiti. Budući pak da naši starci nisu imali 
kada baviti se tom strukom znanja, zato su, ako ih je u 
obćenju sa Nikolom kadšto i nadvladalo neko neobično 
čuvstvo, na to skoro sasvim zaboravili, videći u ostalom, 
da je liep, bogat i gostoljubiv plemić, dobar gospodar, 
i u svakom obziru čestit i onomu vieku primjereno izo- 
bražen čovjek. — Sada je neobična radost i zadovoljnost 
obasjavala lice njegovo, te je onaj napomenuti nesklad 
gotovo sasvim izčeznuo. I to je evo izvanjska slika Ni¬ 
kole Gotala; kakav s nutra bijaše, to sad razlagati ne 
ćemo, doći će i tomu vrieme. A sad treba da se još 
upoznamo sa mladom njegovom suprugom,- koja eno u 
5;)iežj]o-bieloj odjeći uz njega sjedi... Ala ti je liepa!..- 

tako liepa, da mi se nehotice, kad ju opisati namjeravam, 
prosti slog u pjesnički pretvara: 

Jela bješe liepa i preliepa, 

Tanka, hitra i visoka stasa, 

Dva joj oka dva vrana gavrana, 

Obrvice dvije pijavice, 

Iz čela joj vedro nebo sjaše, 

A iz lica sjajna mjesečina. 

Usne cvatu rumenom ružicom. 

Vrat labudji, djevojačke grudi 
Bjehu uprav k6 u divne Lađe, 

Ružmarin joj vienac glavu kiti; 

Nešto ’e oči dolje oborila, 

Al zabuna ova umnožava 
Nje ljepotu i nevinu dražest. 

Ja ti kažem, po Bogu brajane, 

Dva je s’ oka nagledat ne mogu. 

I to je Živa slika liepe Jelice, koja jedva što nastupi 
osamnaestu godinu, evo podje za Nikolu Gotala, obećavši 
mu malo prije pred oltarom božjim, da će mu biti vjerna 
drugarica u zlih i dobrih časovih života. Što je liepa Jele 
tom prilikom na pitanje svećenikovo potiho i drhtavim gla¬ 
som odgovarala, što je nekoliko puta poput stiene pro- 
bliedjela i tajno uzdahnula, tomu se nije nitko čudio, bu¬ 
dući da je to svatko pripisivao utjecaju svečanoga toga 
čina, znajući dobro, da često djevojke tom prilikom pro- 
plaču, kamo li da ne probliede i ne uzdišu. Ali da je 
komu bilo poviriti u srce te djevojke, bio bi se uvjerio, 
da je uz prkos obćemu veselju ipak nešto tužna i da ne 
osjeća sladka ona i nježna čuvstva, što ih prilikom vjen¬ 
čanja obično osjećaju djevojke. U liepe Jelice toga ne 
bi ... A zašto ne? — Možebit je drugoga ljubila? — 
Zaista ne, al Nikolu Gotala takodjer nije ljubila. Jelica 
se tek prije godine dana kući povratila iz samostana 

duvna zagrebačkih, gdje je po tadašnjem običaju, učeći 
se razne koristne i zabavne stvari, sprovela četiri godine, 
te nije dotle pravo ni pomislila na ljubav, jer nigdje nije 
bila u prilici, da ugleda onakova muža, koji bi bio oso¬ 
bitim načinom potaknuo i uzdrmao mladjahna čuvstva nje¬ 
zina. — Pošto se pak Jelica iz manastira u grad svojih 
roditelja vratila, dodje onamo u pohode Nikola Gotal, te 
ugleda liepu djevojku, koja mu se odmah jako dopade. 
On je zatim sve češće dolazio. Vatreno srce njegovo 
planu strastnom ljubavlju, te on nakon po godine prosi 
i izprosi djevojku. 

U ono vrieme roditelji u obće ne pitahu mnogo, da 
li ćerka onoga ljubi, što joj ga oni odrediše, već ona 
morade poći za njega. Tako bijaše i tom prigodom. Otcu 
Jeličinu i njezinoj majci bio je onakav zet sasvim po ćudi, 
kao što bijaše Gotal, pa zato i ne pitaše jedinu ćerku 
svoju, da li ga ljubi, već mu ju dadoše. — Kod ženitbe 
ne treba ljubavi, već dostojanstva i bogatstva, tako većom 
stranom mišljahu starci naši, pa tako još i dan danas 
mnogi roditelji misle, dok opet mladež tvrdi: nije blago ni 
srebro ni zlato, već je blago, što je srcu drago. — I Je- 
lici sad nehotice na um pade, da ženitba bez medjusobne 
ljubavi izmedju muža i žene rajskim onim plodom sreće i 
zadovoljstva ne može uroditi, koji samo ondje niče, gdje 
ljubav srca spaja. Jelici, kao veseloj i bezbrižnoj mladoj 
djevojci, takova razmatranja prije ne bijahu ni na kraj 
pameti, ali sad ju u jedanput spopanu te misli, i neobična 
slutnja obuze joj plahu dušu. »0 zašto nisam prije sve 
to promislila«, pomisli Jelica, »zašto sam sama pred sobom 
zatajivala nedokučivo ono čuvstvo, što me — ne znam 
ni sama zašto — kadkad obuzima u družtvu toga Ni¬ 
kole ? . .. Bože! to čuvstvo zaista nije ljubav, već nešto 
sasvim drugo . . . Ah, zašto nisam majci očitovala čuvstva 



53 


svoja; ona me ljubi, a i otac me ljubi, ta ja sam im je¬ 
dina ćerka, pa me ne bi bili silili, da podjem za nedraga... 
Ali sada — sada je, žalibože, jur prekasno, t 

»Šta si se, dušo, tako zamislila?€ prišaptne sad Ni¬ 
kola svojoj mladoj ženki, a ona, kao da se prenu iz težka 
sna, potiho odgovori: 

>Ništa ... Ne znam . . . Nešto me zaboljela glava; 
nu, vjeruj, to će skoro proći.« 

>Tako i valja«, primieti Nikola. »Nemoj za Boga 
oboljeti, srce moje — osobito danas, gdje moja duša 
pliva u razkoši, i gdje bi najvedriji dan života moga 
s toga potavnio, da se razboliš ... 0 Jelice, ti ne znaš, 
kako te silno i strastno ljubim.« 

Često se dogadja u životu, da se u jedan par sluče 
najprotivnije stvari, tako i ovdje Ijubezne rieči Nikoline 
prekine uzklik župnika Markulića, koji upravo kao mornar, 
što ga na pučini morskoj bura goni, kad opazi željno iz- 
gledano kopno — radostno poviče: »Eto kiselog zelja!« 

Gosti se nasmiju, a Herković glasno i šaljivo reče: 
»Tko će da se okladi sa mnom? — Ja ću pogoditi, koga 
će nam sada domaćin naš naimenovati kuće gazdom.« 

>I ja bih se okladio«, prihvati Markulić uz grohotan 
smieh, koji je ostalih gostiju smijanje daleko nadglašivao, 
»i ja bih se okladio«, reče, »da ću pogoditi, koga si 
hoće pridružiti kao fiškuša novi kuće gazda.« Na to se 
jos veći smieh razlegao po dvorani, dočim si Markulić i 
Herković namigivahu kao za znak tiha nekakva spo- 
razumljenja. 

»Zelje je na stolu!« to je bilo kod svake hrvatske 
gostbe ili ručka znamenje, da se ono, što se dotle pilo, 
smatra kao privatna stvar, i da zdravice tek za zeljem 
dobivaju neki legalni značaj. To je svak izmedju ovdje 
sakupljenih gostiju isto tako znao, kao i doma.cvw 

Gotal, koji umah ustade, te uze času u ruke, na što 
župnik Markulić gromovito poviče: »Posluh, moja go¬ 
spodo!« Tada Nikola ovako progovori: 

»Gospodo! budući da se tako izabrano i veselo 
družtvo kod mene sakupilo, te ja zabavljen domaćimi po¬ 
slovi ne bih ga mogao ravnati, kako valja, zato, držeći se 
staroga običaja našega, naimenujem s onim pravom, koje 
mi pripada, kuće gazdom —« tu malko stane, zatim smie- 
šeći se nastavi, »ta koga ću drugoga naimenovati, nego 
vriednoga prijatelja, gospodina župnika Markulića!« 

»Da ga Bog poživiU povikaše svi gosti radostno, 
dignuvši svoje čaše u vis, i nazdravivši novomu kuće gazdi, 
na što u dvorištu zagrmi dvanaest mužara redom. Zatim 
novi kuće gazda ustane, digne punu čašu u vis, te sve¬ 
čanim glasom ovako probesjedi: »Ja tu čast dragovoljno 
primam, te ću nastojati, da odgovorim ne samo povje¬ 
renju gospodina domaćina, nego i povjerenju sviju ostalih 
ovdje sakupljenih vriednih gostiju.« 

»0 tom nitko ne dvoji«, primietiše mnogi, a župnik 
nastavi: »Budući pak da je družtvo mnogobrojno, trebat 
ću pomoćnika, to jest fiškuša, koji će paziti na red i 
točnost u izvršivanju obćih dužnosti, te zato si pridru¬ 
žujem . . . e kud će suza nego na oko 1. . . dobroga prija¬ 
telja moga gospodina Herkovića!« 

»Živio!« zaori se opet radostno sa svih strana. Svi 
nazdrave fiškušu, i mužari na novo zagrme u dvorištu, na 
što novi kuće gazda i fiškuš zahvale iz punoga. Zatim 
namigne Nikola jednomu izmedju svojih sluga, na što mu 
on donese ogromnu čašu »bilikum« zvanu, koju odmah 
kuće gazdi izruči s tom molbom, da ju punu puncatu po¬ 
nudi onim, koji u knjizi gostiju grada Gotalovca do sad 
nisu upisani, to jest, kojih još ne bijaše ovdje. — Mar¬ 
kulić ozbiljnim licem i nekim — rek bi — tajnim »straho- 

počitanjem« primi tu kobnu čašu iz ruku domaćinovih i stavi 
preda se, zatim pak čašu svoju opet do vrha natočiv 
glasno poviče : 

>Gospodo, molim sliedite moj primjer! Važna je 
zdravica, koju hoću sada da izustim... DaBogpoživi —t 
no u taj par u gradskom dvorištu opet zagrmi do dva¬ 
naest mužara, na što se Markulić srdito obazre, hoteći 
slugam naložiti, da kažu dolje topdžijam, neka bolje pri¬ 
paze na red, te da prije vremena ne izpale mužari, kad 
li se eto vrata otvore širom, te u sobu naglo stupi ne¬ 
nadan gost, mladji naime brat Nikolin — GjtSro Gotal. 
— Svi se gosti radostno prenu. »Eto Gjure!« mnogi 
poviču . . . Nikola radostno poleti prama bratu . . . Braća 
se grle i ljube ... A Jelica — pošto opazi djevera svoga 
Gjuru, kojega je do sad samo po dobrom glasu pozna¬ 
vala, čvrsto upre oči u njega, zatim uzdršće, porumeni, 
te nehotice ruku stavi na prsi, kao da ju tamo nešto zaboli. 

II. 

Ne da se tajiti, da često jedan jedini hip namienjeni 
pravac života čovječjega sasvim promjenjuje. Sve namjere 
i osnove tad izčezavaju, a čovjek nehotice — makar to 
bilo baš na očevidnu štetu i pogubu njegovu — mora 
poći onim putem, kojim ga sa sobom povuče odlučni taj 
hip. Uzrok i posljedice takovoga hipa priliče gorskoj rieci, 
koja se iznenada radja iz proljetnih voda, pa kad bude 
sve to veća i veća, bučeći i pjeneći divnim sopotom pre- 
skakuje skale i jaruge, te silnimi svojimi valovi preva¬ 
ljuje i obara drvlje, kamenje i sve, što joj god na put 
stane. Jao tada siromahu putniku, ako ga gdjegod zateče^ 
nemilice ga pograbi i sahrani u šumnom svom vrtlogu. 

Takav odlučan hip bijaše za Jelicu dolazak djevera 

njezina Gjure, koji se njojzi ukaza bas u takovo doba, 
gdje je čuvstvo njezino bilo veoma uzkolebano, i gdje je 
prvikrat duboko i živo osjećala, da je postala nedužnom 
žrtvom želje roditelja svojih — a i muža, kojega ne ljub¬ 
ljaše; pa gle, slučaj htjede, da baš u taj par ugleda 
onoga, 0 kojem je već prije toliko dobra i liepa čula, te 
zato mnokrat sama, ne znajući zašto, poželjela, da se 
upozna s njime. 

Izkustvo nas uči, da zagonetno srce čovječje tada 
baš najprije prione uz ljubav, kad ga protivne kakove 
strasti obuzimlju, pa tako bude i ovdje; jer Jelica, čim 
Gjuru opazi, duboko oćuti, da joj se u srcu čarobnom 
silom javlja neko gorko-sladko do sad nepoznato čuvstvo, 
i to bi uzrok, zašto — kao što rekosmo — porumeni i 
na prsi stavi ruku, kao da hoće time da štiti nevino 
sv oje srce proti navali čuvstva, što joj se iznenada i silno 
pojavi u njemu. 

Dok se Jelica sa svojim čuvstvom borila, da je kako 
ne izda, nastavi se vesela gostba, i Gjuro bude namješten 
uz majku Jeličinu. Jedva sjednuv, morao je odmah na 
razna pitanja prijatelji i znanaca odgovarati, te pripovie- 
dati 0 svom posljednjem putu u Napulj i Marsilj, kud je 
bio nedavno pošo sa trgovačkim nekim brodom iz hrvatsko- 
primorskoga grada Senja. 

»Ta nemojte za Boga«, reče sad grof Konjski prama 
onima, koji su izpitivali, prekinuv njihova pitanja, »ne¬ 
mojte ga izpitivati, kao pop što pita na izpoviedi grješ- 
nika, već ga puštajte u miru, da se malko odmori i da 
nešto založi, ta znate, da je došao sa daleka puta; a 
Gjuro će po svoj prilici neko vrieme ostati kod nas, pa 
će vam drugi put o svom putovanju pripoviedati.« 

»Pravo imate, gospodine grofe«, poviče sad Markulić, 
»ta to je bezdušno, čovjeka, došla sa daleka puta, koji 

si još ni suho grlo nije nakvasio, onako strogo izpitivati, 
kao što to čini naš gospodin veliki sudac Zmajilović sa 
svojimi uznici, već treba sada da nastavimo zdravicu, 
koju malo prije započesmo, ali s toga ne dovršismo, što 
nam dodje mili prijatelj Gjuro.« 

>Posluh, gospodo, posluh!« čulo se sad sa više 
strana, na što Herković kao vješt kakav vojvoda, kad 
čete svoje pregleda, redom sve čaše vještim okom pro¬ 
motri, zatim zadovoljno duge svoje do ramena brke gladeć 
kuće gazdi namigne i reče: 

»Sve je u redu!« 

»Dakle —«, prihvati sad svečano i glasno Markulić, 
»da Bogpoživi novovjenčani par: gospodina naime Nikolu 
Gotala sa liepom i mladom suprugom Jelicom!« 

»Da ih Bog poživi!« zaori se sad jednoglasno u cieloj 
prostranoj dvorani uz radostni zvek čaša, uz tutnjavu mu¬ 
žara i škripanje stolica, jer se svi gosti digoše sa svojih 
stolica, da novovjenčanim, kako valja, nazdrave. — Oni, 
koji su blizu novovjenčanih bili, kucnuše sa svojimi ča- 
šami o čaše njihove. — I Gjuro — hoteći to isto uči¬ 
niti — ustade takodjer, da čašom svojom trkne o čašu 
Jelice, koju do sad pravo nije ni pogledao. Nu sad ju 
pogleda, oči se njihove sukobe . . . Čaše tiho i rek bi 
čarobno zazveče . . . Ruka Gjuri zadršće . . . Čaša mu 
se iz ruku omakne i padnuvši na stol puče, gdje se na 
sniežno-bielom stolnjaku razlije rujno vince i prama Je- 
lici poteče . . . Jelica i Gjuro porumene . . . Neka kobna 
tišina za jedan časak nastade, samo majka Jeličina, pro- 
bliedjevši, plaho reče: 

»Jao, to na zlo sluti!« 

»Kakovo zlo?« primieti smijući se rozgotom Mar¬ 
kulić. »već recite, milostiva gospodjo, da to na dobro sluti. 

jer ako Bog da, bit će, prije nego li godina dana prodje, 
u Gotalovcu krstitke.« 

Jelica na ove rieči još većma porumeni, dočim se 
gotovo svi gosti nasmiju, a gospodje, osobito pak gospo¬ 
dične, obore sramežljivo svoja lišća; no Markulić, slabo 
zato hajući, nasmije se tom prigodom svojoj tobože do¬ 
sjetljivosti tako glasno i srdačno, da su mu bistre suze 
niz ruso lice poletjele. 

Nova čaša bude zatim od sluga Gjuri donesena, kojom 
na novo nazdravi nevjesti i bratu svome, pa pošto ju 
sretno izpije, stavi ju tiho preda se, te se nešto duboko 
zamisli. — Vesela se medjutim gostba nastavi. Zdravice 
se redom napijahu, a uz to pomni kuće gazda i za bili¬ 
kum ne zaboravi.' Svatko, koga god još nije bilo u Go¬ 
talovcu, morao je tu kobnu čašu uz dva ili tri svjedoka 
iz punoga i bez svakog prigovora ili otezanja izpiti. Izim 
toga pili su mnogi, potaknuti obćim veseljem, medju 
sobom bratinstvo, gdje je takodjer radi veće svečanosti 
svjedoka trebalo. I tako je ta družba uz zvek čaša, ta¬ 
njuri, uz šalu, smieh, a gdjegdje i uz potiho nježno šap¬ 
tanje, sve veselija i glasnija bivala, tako, da je za ’pe- 
čenkom jur priličila živahnu sajmu, gdje čovjek jedva 
sam sebe, kamo li bližnjega svoga razumije. Kad su se 
srca sviju već podobro razigrala, zaore se glasnim sborom 
izpjevane različite i vesele staro-hrvatske pjesme, jer kod 
Hrvata isto tako, kao i kod ostalih grana Slavenstva nema 
gotovo nijedne vesele ili žalostne prigode, gdje se ne bi 
pjevalo. Nu kao što svaka stvar svoj početak i svršetak 
mora imati, tako bijaše i ovdje, jer se gostba svrši, pošto 
kuće gazda i fiškuš prije liepo iz punoga domaćinu za- 
hvališe za svoju čast kod te svečane gostbe. Gosti zatim 
veseli ustadoše od stola, te odoše u drugu sobu tik dvo¬ 
rane, gdje ih je čekala crna kafa i lule pune dobrim du- 

hanom. Neki gosti, izmedju kojih Markulića i Herkovića 
moramo spomenuti, za kafom na novo stadoše prazniti 
čašice, drugi pak, pušeći i šetajući gore i dolje po sobi, 
razgovarahu se medju sobom o različitih stvarih, dok 
gospodje odmah po ručku sa novovjenčanom u drugu sobu 
odoše i tu dakako nastaviše razgovor prije ručka započeti. 

Na taj način prispio je skoro i večer, premda bi 
liep proljetni dan mjeseca svibnja, kad se je ta gostba 
slavila, ali to nije nikakovo čudo bilo, jer komu je god 
prijašnji naš hrvatski život poznat, taj će znati, da prave 
hrvatske gostbe obično trajahu od poldana do sumraka. 
— Gust se već mrak hvatao, kad se gosti u Gotalovcu 
dosjetiše, da je vrieme odlaziti. Stadoše se dakle redom 
opraštati, te posjedavši u kola, svak ode kući svojoj, 
mnogi još putem huškajući i vesele pjesme pojući. U 
gradu pak Gotalovcu ostadoše samo domaći, medju 
njima dakako otac i majka Jeličina, zatim stari Konjski 
i Petković, pa izim ovih još Markulić i Herković sa još 
dva tri vjerna druga svoja, koji, zaboravivši uz čašice za 
odlazak, ostadoše u gradu na večeri, pa poslije radi pre¬ 
težnih razloga, što im glavu zauzimahu, moradoše tu i 
prenoćiti. 

Kod večere isto tako kao i u podne bijaše družba 
preostalih u gradu gostiju vesela, samo u Jelice i Gjure 
moglo se primietiti, da silom nastoje dieliti s drugima 
obću radost, koje žalibog nisu u sebi ćutjeli; nu izim Ni¬ 
kole to nitko ne opazi, a i on, očaran žestokom svojom 
ljubavlju, tumačio si to, što opazi, sasvim drugčije, nego 
li što je u istinu bilo. On je naime taj pojav u svoje 
supruge pripisivao djevičanskoj njezinoj stidljivosti i neo¬ 
doljivomu onom čuvstvu, što obuzima svaku nedužnu dje¬ 
vojku u oči zakonitoga i vječnoga saveza sa svojim 
mužem; za svoga pak brata mislio je Nikola, da je 

umoran od dugoga puta, pa s toga da je proti svomu 
običaju nešto neveseo. Nešto dakle da mu brat ode po¬ 
čivati, a nešto da već jednom i on, prost od svakoga 
družtvehog nasilja, sa mladom svojom suprugom na samu 
bude, poda slugam znak, da brže dvore; stari grof Konjski 
to slučajno opazi, te se dosjeti uzroku, pa zato, pošto 
sluge odnesoše zadnje jelo sa stola, prijazno Markuliću 
i njegovim veselim drugovom reče: 

> Gospodo, već je blizu polnoći . . . Oprostite mi, ja 
sam star, te ne mogu da s vama ovdje sjedim do zore, 
već idem spavati, da se malko odmorim.« 

»Da, da, pravo je! ... Ne bismo li, braćo, i mi tako 
učinili«, prihvati Herković. »Ja mislim, da nam je za danas 
dosta!« Na to se svi dignu, a i Markulić ustade, premda 
malo težko i očito nezadovoljno; pa pošto si svi medju- 
sobno zaželješe laku noć, odoše za slugami, što su nosili 
svieće, te svakoga gosta odpratišeu sobu njemu namienjenu. 

Prilikom toga razstanka mogao bi bio pozoran mo¬ 
tritelj opaziti, kako se oči Gjuri i Jelici opet sukobiše, 
kao i u podne, nu to bijaše samo za jedan hip — al 
u tom hipu, činilo se, kao da se je pojavila po drugi put 
sudbina njihova. 

Ima ljudi na svietu, koji mnogo o moralnoj snazi 
govore i pišu, koji svaki korak u životu čovječjem točno 
odredjuju, kakav ima biti, koji sasvim liepo i pametno 
učiteljuju, kako se čovjek, kad u priliku dodje, gdje bi 
posrnuti mogao, ima oboružati čvrstom voljom, te prko¬ 
siti svakoj ma bilo Bog zna kako žestokoj napasti ili 
strasti, ali o tom treba dvojiti, bi li upravo ti ljudi iz 
borbe raznih strasti, njima možda sasvim nepoznatih, tako 
slavno proizišli, kao što to, bilo pismeno ili ustmeno 
opisuju, razlažu, i uče — u svojoj sobi. Nije zaista svetac 
onaj, koji se ne bori sa griehom, već onaj, koji ga nad- 

vlada, borivši se dugo s njime; mi pak znamo, da smo 
svi manje ili više griešni ljudi, i da takovih svetaca na 
svietu ima vrlo malo. Zato se nemojmo čuditi, što 
prva iskra ljubavi — najžešće ove strasti u životu čo¬ 
vječjem — dva mladjahna srca, Gjuru naime i Jelicu, za- 
teče nepripravne, nemojmo se tomu čuditi, jer sila sim- 
patetična pojavlja se u srodnih dušah iznenada, te je plod 
nekoga rek bi vrhunaravna duševnog utjecaja, kojemu 
čovjek često cielom svojom moralnom snagom ne može 
odoljeti. Nemojmo naprečac osuditi Gjuru i Jelicu radi te 
medjusobne duševne srodnosti, koja se bez njihove volje 
u njima pojavila, jer je moralni njihov značaj bio poradi 
prvoga tog susretanja na pogibeljnoj stazi ljubavi još bez 
svake mane. — Da li će pak ostati tako ili ne, to ćemo 
vidjeti poslije. 

Doba polnoći prošlo je odavna. U gradu Gotalovcu 
zavlada umjesto veselja i radostne vike grobna tišina. 
Sve je spavalo . . . Sve? . .. Nije zaista! — jer izim 
novovjenčanih bdio je takodjer i Gjuro, te šetajući gore 
i dolje po sobi, borio se sa čuvstvom, koje ga nadvlada, 
odkako je liepu svoju nevjestu vidio. On je u toj noćnoj 
samoći navadjao sam sebi sve moguće razloge, koji bi 
bili kadri ugušiti nesretnu i pogubnu tu strast, ali s po¬ 
četka sve zaludu, jer što je više nastojao da odvrati 
misao svoju od čarobnoga predmeta, koji ju zauze, to 
mu se sve žešće javljala neka strastna opornost u srcu, 
dočim mu razigrana mašta sve na novo predstavljala sliku 
Ijubezne Jelice. 

>Šta je to?« reče napokon poluglasno. »Kakova je 
to čarobna sila, što mi nehotice predstavlja sliku ove 
žene? Ta na nju izmedju sviju, što ih god na svietu 
ima, smijem najmanje pomisliti ... Ja sam dosta svieta 
proso i puno krasnih žena vidio, al tako mi jedinoga 



62 


Boga! nijedna ne uzdrma čuvstvo moje tako silno, te 
ujedanput kao ova. Bože, kamo to vodi? . . . Kamo! .. .« 
pridoda muklo. »U očevidnu propasti . . .« Tu se nešto 
zamisli, pa tad opet nastavi: >Ne, ne mogu da je se 
okanim! ... Ah Bože, zar je taj prvi pojav ljubavi, što 
sam ju do sada tek po imenu poznavao? ... Ja sam si 
predstavio to čuvstvo sasvim drugčije, a ne onako, kao 
što ga evo sada osjećam u bolnih grudih ... Ta to čuv¬ 
stvo pakleno je i uništava, a nije rajsko i ne ublažuje... 
A šta ona sada radi? . . .« I tu se sav kao prut na vodi 
strese. »Šta bi radila . . . Počiva u naručju brata moga... 
Da, da, rodjenoga mog brata, komu ja kao crni pakleni 
duh zavidim to rajsko blago, koje mu pripada s punim 
pravom . . . S punim pravom? A tko to može znati, da 
li ga ona ljubi, ta da ga ljubi, kao što mislim da ona 
ljubiti umije, ne bi ga bila kod objeda i večere kadkad 
tako plaho pogledala. Njezin pogled priličio je tada po¬ 
gledu srne, kad ugleda lovca, što joj smrtonosnim olovom 
prieti .... 0 kako različni«, pridoda žestoko i sav uz- 
hićen, »bijahu ti pogledi od onih, kojimi me jur dvaputa 
usreći 1 ... Ali šuti, šuti, srce moje i ne tješi se varavom 
nadom, jer da i jeste tako, kao što snivaš, što je hasne?... 
Ona je njegova pred Bogom i svietom, ja mu je ugrabiti 
ne mogu i ne smijem . . .« Zatim kao iznemogao baci se 
na svoju postelju i mal da ne proplače kao malo diete 
od težke boli. »Bože«, reče iza poduljega šutanja: »Bože, 
sačuvaj me od napasti!« — Tad opet skoči i poleti k 
prozoru, te pogledav prama vedromu noćnom nebu, oba¬ 
sjanu na tisuće jasnimi zviezdami, nastavi veoma ža- 
lostnim glasom: »Oj Ijubezni roditelji, mili otče, mila 
majko moja, spasite svoga sina!« Zatim kao moleći ruke 
sklopi i malko zašuti, ali ujedanput, kao da mu je zraka 
nove nade i izbavljenja sinula iz toga vira strasti, sav 

preobražen i umiren reče: >Da, tako će biti! Umjesto 
dvie tri nedjelje dana, što sam naumio da probavim ovdje, 
ostat ću samo dva tri dana, a to samo s toga, da ne 
uvriedim brata, a zatim vratit ću se opet k miloj mojoj 
teti u kršno Primorje. U njezina majčina njedra sipat ću 
sav svoj vaj. Ona će me za cielo utješiti biedna, u ko¬ 
liko sam ne budem mogao, zatim ću opet u tudji sviet, 
da tamo prebolim rane, kojih sam dopanuo u rodnoj 
kući. Sutra pak i prekosutra gledat ću da se ne sasta¬ 
nem s njom. Najbolje će biti po me, ako to kratko vrieme, 
što još imam ovdje .biti, sprovedem lov loveći. U potjeri 
divljih zvieri minut će me valjda za koje vrieme potjera 
strasti mojih . . . Da, tako će biti! . . . Hvala vam, mili 
moji roditelji, kojih blaga uspomena jadna mene utješi, 
oporavi i sačuva od nesretne i grješne napasti srca moga! < 

Još nekoliko puta prošetao se Gjuro po sobi, zatim 
se svukao i legao, da spava. Dugo ga bježao blagi sanak, 
ali mu ipak napokon sklopi mutne oči, nu umjesto da 
ga okriepi, izmuči ga na novo, predstavljajući mu koje¬ 
kakve grozne slike, iza kojih mu kadkad sinu blaga slika 
Jeličina, baš kao sunce iza oblaka. Siromah Gjuro pre- 
vraćao se simo tamo na postelji, dok se najposlije sav 
izmučen ne probudi. 

Zora istom poče rudjeti. Gjuro, sjetiv se tvrde svoje 
namjere, odmah skoči na noge, hitro se obuče, zovne 
svoga slugu, te ode s njim i s jednim spajinskim luga¬ 
rom, koji okorlati nekoliko dobrih kopova i sa sobom 
povede, u goru Željeznicu, da tamo lov lovi. 

III. 

Sunce jur odskočilo na visoko, te žarkimi svojimi 
traci obasjalo razvaline Greben-grada, koji se i 

na vrhu gore, a desno iznad grada Gotalovca ukazuje, 
gdjeno sa pustimi svojimi i oborenimi kulami, sa pro- 
zračnimi prozori, te busom i bršljanom ovitimi zidinami 
predstavlja sliku nestalnosti ovoga svieta. Tu se čovjek 
nehotice sjeća istinitih rieči neumrloga dubrovačkog 
pjesnika: 

»Mru kraljestva, mru gradovi, 

I njih plemstvo trava krije.« 

Taj Greben-grad, to je takodjer jedan izmedju mnogih 
do sada veoma slabo uvaženih historijskih spomenika naše 
domovine. Dogadjaji, sbivši se nekoč u tom gradu, sa- 
činjaju jedan list naše žalibože još nepisane hrvatske po- 
vjesti. Tu je naime u početku sedamnaestoga vieka 
neko vrieme obitavao zloglasni ban hrvatski Nikola Fran- 
kopan, štono ga Hrvati g. 1622. prisiliše, da se odreče 
oskvrnjene po njemu časti banske. Tu je stenjala i gorke 
suze prolievala liepa neka djevojka iz ugledne obitelji 
hrvatske, što ju nekoč ugrabi ban Niko, da zasiti zvjersku 
požudu svoju. Tu bude napokon obće štovani hrvatski 
plemić Ivan Krušelić potajno smaknut po nalogu istoga 
bana, koji bijaše, ako se izuzme hrabrost njegova, ljaga 
naroda hrvatskoga i nevaljao izrod slavne porodice svoje. 

U vrieme dogadjaja, što ih spominje naša pripoviest, 
bio je grad Greben sasvim pust, premda ga nesmiljeni 
sudija svieta — vrieme — još ne skrši onako, kao što 
se vidja dan danas, nu zato ipak u ono doba, o kom 
govorimo, od prijašnje veličine i sjajnosti Greben-grada 
gotovo ne bi više ni traga. Krov bijaše sa kula gradskih 
oboren, te je kroz puste i samotne sobe i dvorane pro- 
puhavao vjetar, a jedini žitelji grada bjehu sove i ja- 
striebi, što ovdje mirno gniezda svoja gradiše i mlade 
legoše. Kadšto i plaha koja zvier ovamo uteče, da se iz¬ 
makne lovnoj potjeri, ili da se zakloni od kiše i bure, te 

grada. Kad bi se suton hvatao, obično se pastiri i seljaci 
ove okolice već s daleka uklanjahu tomu gradu, a to 
s toga, što čuvši po svoj prilici glas ćuka tvrdo vjero¬ 
vahu, da grad taj obilazi strašna neman, a to Niko ban, 
koji tako užasno jauče, da svakoga groza hvata, ako ga 
čuje, prolazeći ovuda. 

Tu dakle blizu zidina toga grada, a u sjeni staroga 
cerova drva, ležao je na tlu mlad lovac vitka stasa i 
umiljata obraza. Smedja kosa i brčići, zatim liepe modre 
oči, te prijazno lice njegovo, sve je to svjedočilo dovoljno, 
da je ne samo po koljenu, već i po čuvstvu plemenit 
čovjek. Pušku i lovačku torbu svoju metnuo je uza se u 
travu, te podbočiv glavu desnom rukom gledao je nepo¬ 
mično srnu, što ju malo prije ubi na obližnjem razkrižju. 
Zvier ta, prije hitra i živa, ležala je doduše sad mrtva 
do njegovih nogu, ali mu se činilo, kao da ga kori po¬ 
gledom svedjer još otvorenih crnih očiju svojih s toga, 
što ju je nemilo ubio ni krivu ni dužnu. 

»A što me gledaš«, progovori napokon poluglasno 
mlad lovac, »kao da me koriš s toga, što te ubih? . . . 
Tebi je sad barem odlanulo, te se nemaš više bojati po¬ 
tjera ili olova. Ti si preboljela jade života i smrti. Tvoje 
srce više ne kuca ... Ali moje, moje silno kuca, te bi 
zaista želio, da bude tako mirno, kao što je sada tvoje... 
Nu smirit će se s vremenom, da, morat će!« reče sasvim 
odvažno, te skočiv na noge, vikne nekoliko puta prama 
gori, zatim uze lovački rog, te zatrubi dva tri puta, da 
tiem dozove slugu i lugara, koji se bjehu nekamo udaljili. 

Gjuro — znam, da ga je svatko jur prepoznao — 
nije dugo čekao, jer skoro prispije lugar, sav okupan u 
znoju i klimajuć glavom: »Ala šteta, milostivi gospodine«, 
reče, »što niste ostali na onom mjestu, gdje vas na- 

Bogović: Pjesnička djela II. 5 

mjestih, ondje naime izpod gore u dolini na onoj maloj 
livadici. Ta nema tomu gotovo ni četvrt ure, što je onuda 
proletio vitorog jelen, a za njim halekajući i lajući naši 
kopovi. Ja bih doduše bio pucao, ali mi je zvier bila pre¬ 
daleko, isto tako, kao i vašemu sluzi Martinu, te bi bio 
svaki naš hitac uzalud ... Ali gle!« nastavi, opaziv istom 
sada ubijenu srnu, »ta vi ste, milostivi gospodine, ipak 
sretni bili«. 

»Šta se tomu čudiš, Lovro, ta valjda se još sjećaš 
odprije, da sam uviek sretan u lovu.« 

»Istina je«, prihvati lugar, »nu svakako bi mi draže 
bilo, da ste umjesto ove srne ubili onoga jelena, ili — 
što bi još bolje bilo — oboje. Što se pak lovne sreće 
tiče, ne daj Bože, da vam ta sreća urodi zlim plodom.« 

»Kako to?« upita Gjuro. 

»Zar ne znate, milostivi gospodine, što mi prosti 
ljudi držimo: da je naime svatko, tko je sretan bio u 
igri ili u lovu, gotovo uviek nesretan u ljubavi, čega se 
medjutim«, primieti šaljivo lugar, »kod vas nije bojati.« 

»Što to buncaš, Lovro?«, prihvati Gjuro, probliedjev 
za čas, nu razabrav se hitro, nastavi: »Nemojmo ovdje 
dangubiti, već hajdmo za tim jelenom. Da, hajdmo za 
njim!« reče odvažno, nadvladav posve ćut svoju, dočim 
ga obuze muževna odvažnost i strastna ona pohlepa lovna, 
koju samo lovac razumije i osjeća. »Hajdmo, nu prije tu 
srnu odnesi u bližnju koju sobu toga pustoga grada, pa 
ju pokrij frižkim granjem.« Nehotice još jedanput okom 
svrne onamo, gdje se na podnožju gore vidjao grad 
Gotalovec, pa zatim ode žurno onom stranom, što ju 
malo prije lugar naznačio, kud naime pobježe gonjen 
jelen. Lugar, pošto svrši zapovied Gjurinu, podje hitro 
za njim. 

• Dok je to pod Greben-graidom bivalo, sjedoše u Go- 
talovcu sve nama jur poznate osobe k stolu, da ručaju. 

»Baš mi je za čudo«, reče stari Konjski, »što naš 
Gjuro odmah prvi dan iza dolazka svoga, umjesto da bude 
ovdje s nami, ni pet ni šest, ode u lov, ne rekav jučer 
nikomu ni riečce o toj svojoj namjeri.« 

Jelica, danas nešto blieda i tužna, iznenada porumeni, 
začuvši ime Gjurino, nu razabravši se opet hitro, nastavi 
potiho govor s majkom svojom, dočim Nikola grofu od¬ 
govori: »To nije nikakovo čudo; ta valjda se i vi, go¬ 
spodine grofe, jur od prije sjećate, kako naš Gjuro čezne 
za lovom i kako je lov loveći višeputa i prenoćio u tih 
naših gorah.« 

»Baš takav mu bješe i otac u mladosti svojoj«, pri- 
mieti opet Konjski. »I on bi znao više dana sa svojim 
lovačkim družtvom boraviti u gorah.« 

»Meni je, istinabog, žao«, reče opet Nikola, »što je 
Gjuro onako rek bi kradomice otišao, te zbilja ne znam, 
kako da si tumačim tu stvar; nu bilo kako mu drago, 
on mi je brat, te ujedno riedak i mio gost ovdje, prosto 
mu dakle bilo u gostoljubnoj otčinskoj kući raditi, što i 
kako mu se svidi.« 

A meni je žao, da ga sad ovdje nema«, prihvati sad 
župnik Markulić, sjedeći uz svoga prijatelja Herkovića, 
»jer sam već jučer naumio pitati ga nešto, što zasieca 
u gospodarstvo.« 

»Pa ste, zabavljeni brigom, što vam ju jučer zadade 
čast kuće gazde, valjda i nehotice zaboravili za to«, pri- 
mieti smiešeći se stari Konjski. 

»Bit će, koliko ja prijatelja Markulića poznajem«, 
pridoda šaljivo Herković, »po svoj prilici nešto takovo, 
što spada u područje obradjivanja vinograda ili opleme¬ 
njivanja vina.« 

* 

»Eto gle«, poviče veselo Markulić, »kako se srodni 
dusi susretaju! i . . Pogodili ste, prijatelju! Ja sam mnoga 
čuo 0 dobroti primorskoga vina, osobito pak onoga, što 
je poznato pod imeni kostrenska vodica i koludar, pa bih 
rado bio upitao Gjuru, bi li se dala ta primorska loza 
ovamo presaditi, da vidimo —< 

U to netko kucne na vratihj na što unidje varmedjski 
katana sav zaprašen od nagla jahanja. U ruci mu velika 
pismo, što ga muče preda Nikoli, dodirnuv se za znak 
počitanja lievom rukom kalpaka svoga, spustiv zatim 
ruku uz bedro sabljom zazveči, na desnoj se peti okrene^ 
te ode napolje, da pričeka odgovor. 

Svi umukoše. Nikola otvori pismo i stane čitati, nu 
čitajuć sve se zažari, čelo mu potamni, iz očiju mu sievne 
munja, a na ustih se pojavi zlokobni onaj posmieh, šta 
ga jur opisasmo. »Trista im jada!«, reče tad gnjevno^ 
čim pročitano pismo strastno pešću stisne, pa zatim na 
stol baci. »Evo gle, pa upravo sada. Mislio bih, kao da 
je iz dogovora.« 

»Što je za Boga? . . . Što je?« stadoše sad manje 
više znalično ili brižljivo pitati ostali, izim jedine Jelice^ 
koja se šuteći sgrozi, pošto opazi u svoga muža ona} 
njojzi već odprije neugodni izraz lica. 

»Što je, pitate«, odgovori Nikola, razabrav se po¬ 
nešto. »Čujte dakle ... Bit će vam valjda poznato, da 
se izmedju moga djeda Gašpara Gotala i obitelji grofova 
D* parnica zametnula poradi jednoga diela nekakovoga 
imanja blizu Karlovca. Ta parnica vukla se kao gladna 
godina od ono doba pa sve do sada, a tek sad je, da 
znate, riešena, te našoj obitelji dosudjen onaj dio, koji 
dade povoda pravdi.« 

»Ta to je povod, da se veselite«, primieti Petković,. 
»a ne da se ljutite. Ja vam čestitam od srca.« 

»I ja . . . I ja!« stadoše sad vikati i ostali. 

»Hvala vam«, reče Nikola. »I ja bih se zaista ra¬ 
dovao toj viesti, da s njom sada nije skopčano nešto 
veoma neugodno za me; ali tako, Boga mi, ne mogu. Ja 
ću naime, da znate, morati prekosutra glavom onamo poći, 
da iz sudačkih ruku primim onaj dio, što pripade našoj 
obitelji. Svakako ću nedjelju dana, ako ne dulje, ondje 
morati ostati, dok sav posao svršim, a to je — priznat 
ćete valjda i sami — za mene, kojino sam se tek jučer 
oženio«, pridoda vatreno, stisnuv Jelici nježno ruku, »vrlo 
mučno, da ne reknem, upravo nemoguće.« 

»Ja to priznajem«, reče stari Petković, tast Nikolin, 
»da je mučno, ali što mora biti, neka bude. Jelica morat 
će se medjutim tješiti i radovati povratku tvome, pa će 
te Ijubezno dočekati, kad se budeš vratio. Taj kratki 
razstanak osladit će još većma medjusobno nagnuće vaše. 
A treba još i to na um da uzmeš, kako nedjelja dani 
hitro prolazi.« Zatim obrativ se ćerci svojoj, nastavi: »Da 
nije kod kuće bolestna tetka tvoja Klara, koja jedva jedan 
dan bez svoje sestre — majke naime tvoje — može pro¬ 
baviti, ja bih dragovoljno pristao na to, da tvoja majka 
u odsuću supruga tvoga ostane kod tebe, al ovako ne 
može ona — a ni ja ne mogu da tu ostanem, budući da 
treba da nadzirem izvanjsko gospodarstvo imanja svoga, 
koje bi zaostalo, osobito u vrieme sadašnje proljetne radnje, 
kad bi špani sami nadzirali težake.« 

»E pa što je to?« prihvati sad stari Konjski, »mlada 
gospa treba da se jur sad nauči stajati na svojih nogu, 
ta ne može uviek biti majka uza nju. Vrieme joj ne će 
biti dugočasno, jer će ostati pod zaštitom vriednoga dje¬ 
vera svoga, koji će joj moći prikraćivati vrieme pripo- 
viedkami o raznih svojih putovanjih.« 

»Ala baš mi je drago«, reče opet Nikola, »što ste 

Gjuru spomenuli, nisam ga se ni sjetio. On će mi sigurno 
tu ljubav učiniti, te svoju nevjestu rado uzeti pod obranu, 
akoprem inače bas nije osobit štovatelj ženi. Zaista ne 
mogu boljemu da izručim ovo najdragocjenije blago svoje, 
nego li upravo bratu, jer njega — što u mene inače riedko 
biva — udostojavam podpunim povjerenjem, budući da 
ga poznajem iz djetinjstva našega pa sve do sada kao 
vriedna i poštena čovjeka.« 

»To i jest«, primietiše jednoglasno ostali, dočim se 
u Jelice moglo opaziti, kao da se nešto bori sama sa 
sobom, ali suprug i ostali to ne primietiše. 

Nitko — kako vidjesmo — nije pogodio pravi uzrok, 
zašto je Gjuro otišao u lov, jedina Jelica to pogodi odmah. 
Ona isto tako jučer dobro opazi onu zraku pronicave lju¬ 
bavi, što iz očiju njegovih sievnu. I ona se borila sa 
svojim čuvstvom, jer je osjećala, da i njoj, odkad Gjuru 
opazi, ljubav silno proniče iz srca. Nu srce žensko, ćut- 
Ijivo od naravi, mekano i pristupno ljubavi, ne može da 
se tako na brzo i odvažno odtrgne od onoga predmeta, 
koji jednom zaljubi, kao što to obično biva u mužkaraca^ 
pa upravo zato bila je borba dužnosti sa mladjahnom lju¬ 
bavlju u Jelice puno mučnija, nego li u Gjure. Njegov 
primjer, koji bi ju bio morao obodriti, da i ona istom 
snagom nastoji, da kakogod nadvlada čuvstvo svoje, taj 
primjer njegov kod nje uzroči baš protivno, jer učini, 
da ga još većma morade štovati radi plemenita i tajna 
odricanja njegova. Znamo pak, da štovanje žensku 
ljubav sve to većma podkrepljuje. — Kad bi prije za¬ 
metnut 0 tom govor, da će Gjuro u odsuću Nikolinu, kao 
zaštititelj njezin, s njom u Gotalovcu sam ostati, zavlada 
njom, kako vidjesmo, neki nemir, jer ju stade nukati 
sviest, neka se tomu protivi, i već je htjela zamoliti majku, 
da ostane svakako kod nje, dok se Nikola vrati, ’nu bo- 

jeći se, da bi time pred roditeljima i pred mužem kakogod 
očitovala tajnu svoju borbu i uzrok njezin, ušuti jadna, 
te ne priobći nikomu nakane svoje. 

Podne prodje i večer nadodje. Grof Konjski, zatim 
Petković, Markulić i Herković odoše kući, te u gradu 
ostadoše jedino Jeličini roditelji, koji sutradan takodjer 
naumiše vratiti se bielomu dvoru svome. 

Zvono u crkvici obližnjega sv. Petra stade zvoniti 
zdravu Mariju, a Jelica, da olakša bol srca svoga, ode u 
gradski vrt, i sjednuvši tu pod staru lipu, stane nehotice 
gorke suze roniti i sklopljenih ruku Bogu se moliti, da 
ju spasi i sačuva od grješne te ljubavi. Dosta dugo ostade 
tako moleći, te joj je ponešto odlanulo, i već je htjela 
da se opet vrati u grad, kad li eno — začuje iz daleka 
turobni zvuk lovačkoga roga iz obližnje gore, na što se 
sva strese, sklopivši ruke na uzkolebanih grudih. 

»To je on — sigurno on, a nitko drugi€, šaptne po¬ 
tiho, »jer duša moja sluti, da se približava. Moram da mu 
se, koliko moguće, uklonim, da tiem njemu a i meni 
bude lakše.« Pospješivši zatim korake, ode, te u gradu 
izčezne. 

I zaista on je bio — naime Gjuro, koji se tad sa 
svojimi pratioci vraćao s lova, spustiv se niz brda prama 
Gotalovcu. On se vraćao sjetan ne veseo s toga lova, 
premda mu je lovačka sreća poslužila, budući da je si¬ 
gurno njegovo zrno osim srne ubilo još i vitoroga onoga 
jelena, za kojim bijaše jutros pošao u potjeru. 

Pojedine zviezde, kao večernjica, blizanci i kosci, 
stadoše jur sipati čarobne svoje zrake na sve strane, nu 
Gjuro, koji je inače duboko čuvstvovao i dostojno uva¬ 
žavao krasote naravi, stupao je sada tiho napried, ne 
pazeći na sjajne zviezde, već samo opetujući kadšto zasebice 



72 


poluglasno kobne rieči lugarove: »tko je sretan u igri i 
lovu, taj je nesretan u Ijubavit. 

Već blizu grada Gotalovca opaziše lovci, gdje na 
podnožju briega uz naloženu vatru sjedi neki pastir, koji 
u onaj par, ne sluteći valjda, da ga tko čuje, žalostnim 
glasom stade ovu u onoj okolici poznatu pjesmicu na¬ 
rodnu pjevati: 

Pasel se je pisan jelen, 

Pak je pasuč Boga molil: 

Daj mi, Bože, zlatne roge, 

Da bum mogel čemu goru, 

Čemu goru prevrnuti, 

Da bum videl pod Karlovce. 

Pod Karlovcem kolo igra, 

Vu tom kolu ogenj gori, 

Okol ognja brat s sestricom. — 

Ma sestrica, al si lepa. 

Da si nismo, kaj si jesmo, 

Ti bi bila ljuba moja! — 

Ala, bratec, moj predragi, 

Naj misliti, govoriti, 

To bi bila pregrehota, 

Pregrehota baš velika. 

Gjuro, slušajući pjesmu, za tili časak sav ukočen 
stane, zatim opetujući potiho posljednje rieči te pjesme, 
pospješi korake, te skoro zatim i on unidje u grad. 

Nikola, čuvši jedva, da mu je brat došao s lova, 
ode odmah po njega, te ga dovede u dvoranu, gdje baš 
ostali sjedoše, da večeraju. Nikola nije dugo oklievao, 
već je odmah stao priobćivati bratu, kako je znamenita 
pravda njihova sa obitelju grofova D* sretno dovršena i 
kako će morati u karlovačke strane poći, da tamo primi 
dobiveni dio. To priobćiv zamoli konačno brata, da bude 
zaštitnik Jeličin do njegova povratka. Gjuro čuvši, što 
brat od njega zahtieva, stajao je sav zabunjen pred njim, 

ne znajući, što da mu odgovori; nu pošto se malko osviesti, 
reče Nikoli, da je i on naumio prekosutra vratiti se k teti 
svojoj u Primorje. Nu jedva što priobći namjeru svoju, 
već Nikola, zatim stari Petković i supruga mu navale sa 
svih strana na siromaha Gjuru protivnimi razlozi tako, 
da je ušutio najposlije, te svladan što čuvstvom, što pak 
primoran, pristao uz želju rodjaka svojih. Jelica doduše 
tom prilikom ne reče ni riečce, ali da ju je tko pozorno 
motrio, bio bi opazio, kako i njom zavladaše razna čuvstva. 

I ovu noć proveo je Gjuro gotovo sasvim onako, kao 
i prošastu, hrabreći se naime i tješeći time, da će uz prkos 
sudbini ili slučaju iz nesretne te borbe s pomoću čvrste 
volje svoje ipak slavodobitno proizići. 

Drugi dan odoše Jelici otac i majka, pošto prije još 
jedanput blagosloviše djecu svoju. 

Tako i treći dan nastane — dan naime, kad je imao 
otići Nikola. Kola ga već čekahu na dvorištu. Upre¬ 
gnuta četiri čila vranca nestrpljivo kopitom lupahu i jedva 
čekahu znaka, da mogu poletjeti. Niko se opraštao sr¬ 
dačno s milom suprugom i bratom, te poljubiv ih, hitro 
skoči u karuce, da pred družinom, a i pred ženom i bratom, 
ne očituje nekoga neobična čuvstva, nalik nesretnoj slutnji, 
što mu u onaj par kao težak kamen pade na srce. Ogrnuv 
zatim kabanicu, vikne: »Tjeraj!«, na što kočijaš uz obični 
svoj: »Hij!« bičem udari. Četiri vranca polete, te karuca 
i konjd izpred grada naglo nestade. 

Jelica i Gjuro okrenu se, da unidju u grad, te im se 
opet na pragu gradskih vrata sukobe nehotice oči — po 
treći put. 


IV. 

Tko je goder pozorno čitao povjestnicu, mogao se 
dovoljno uvjeriti, da prigoda i slučaj — ova jednolična 

čeda udesa — često u svietu mnogo više učiniše, nego 
li Bog zna kako dobro promišljene osnove, jer dok 
ljudi s jedne strane označenim pravcem dosljedno naprijed 
stupaju i na temelju dobro proračunane osnove rade, stane 
im iznenada s druge strane nepredvidjeni kakav slučaj 
na put i eto — ciele sgrade, često s velikim naporom i 
mnogogodišnjim trudom sagradjene, gdje leži u prahu. 
Mnoge države s pomoću slučaja i dobro upotrebljene pri¬ 
like podigoše se tako rekav iz ničesa, doćim se druge na 
isti način razmetnuše i propadoše. Mnogi narodi isto tako, 
služeći se slučajem i dobrom prigodom, dotjeraše do neke 
veličine, dočim drugi s toga postradaše. Što. po vješt o 
državah i narodih napominje, to gotovo svaki dan mo¬ 
žemo vidjeti u životu pojedinih ljudi, gdje se često do- 
gadja, da slučaj ili prigoda prava čudesa tvore. Blago 
onomu, koji se budi jednim ili drugim u dobar čas umije 
koristiti; jao usuprot onomu, koga zateče nepripravna Ui 
slaba, jer ga često strmoglavi u bezdno nesreće. 

Vidjeli smo, kako je Gjuro nastojao, da nadvlada i 
uguši strastnu ljubav svoju, o kojoj je slutio, da će-ga 
upropastiti, ako je se ne okani za vremena. Vidjeli snjo 
takodjer, kako je i Jelica osjećala, da joj se treba ukla¬ 
njati Gjuri, premda ga je zaljubila onom silom, kojom 
obično svako mladjahno i čeznutljivo srce žensko zaljubi 
onoga, koji prvikrat uzdrma i potakne čuvstvo nepoznate 
i donle u nevinih grudih još spavaćive ljubavi njezine. — 
Medjutim slučaj htjede, da je Nikola morao odlaziti, a 
Gjuro — što učini? On popusti uzde svomu čuvstvu, 
umjesto da bi bio sakupio cielu snagu svoju, te krepko 
na put stao želji brata i rodjaka svojih, da se tako spasi 
od pogibli. Dočim se je tiem tješio, da će ipak u borbi 
toj nadvladati strast svoju, uvuče mu se nalik sladku 
otrovu utjeha u srce, tješeći ga time, da će on sada ču- 

vati i štititi onu, koja mu bijaše iznad svega mila i draga. 
Nu Gjuro je sam sebe tiem varao, jer dočim je s jedne 
strane potvarao silnu moć slučaja, hrabreći se u hvale 
vriednoj namjeri svojoj, rušio mu se s druge strane sve 
polagano onaj temelj, na kojem bi se bila imala osnivati 
i proizvesti prvobitna odluka njegova. U Jelice takodjer 
vidjesmo, kako se borila sama sa sobom, protiveći se 
tajno tomu, da Gjuro s njom sam ostane u Gotalovcu, 
ali to je isto tako, kao i u Gjure, bivalo jednostrano, bu¬ 
dući da ona želju ne htjede priobćiti ni majci, a kamo li 
Nikoli, a uz to se tješila tiem, da će se svakako moći 
oprieti čuvstvu, te biti na oprezu, da ju ne bi kako iz¬ 
dalo, dočim joj ipak, rek bi, kradomice srce živahnije za¬ 
kuca, pošto se sjeti, da će neko vrieme sama biti sa 
Gjurom. — Nemojmo se čuditi tomu, jer se takova šta 
dogadja često u našem životu. Ima vrlo malo ljudi, koji 
bi znali krenuti s puta, gdje ih sretne slučaj ili prigoda, 
kad im u odlučni onaj čas strast kakova razigra srce. 
Veći dio tad ih posrne ili pane. 

Pošto se Nikola odveze i pošto se oči Gjurine i Jeli- 
čine sukobiše po treći put, ode njih dvoje uzporedo i 
muče po skalinah gore u grad, pa zatim svako u svoju 
sobu, ne progovorivši medjusobno ni riečce. Bilo je tad 
Gjuri, bivši na samu, kao da mu je sav grad pretiesan, 
a kamo li soba njegova, pa zato opet uze pušku, te sam 
samcat ode u goru, da se tamo u prostoj naravi na novo 
bori sa svojom ljubavlju, koja mu se stade sve to većma 
nametati za gospodara, nukajući ga silno, da se već jednom 
pokori svemožnoj i sladkoj sili njezinoj. 

Dok se Gjuro šetao po zelenoj gori i ne misleć na 
kakav lov, već samo na to, kako da se izbavi iz tananih, 
ali ipak čvrstih zamka ljubavi, u kojih se zapleo, sjedila 
je Jelica u svojoj sobi uz vezivo mutna oka, tajno uz- 

dišući, te nije ni osjećala, kako joj iz čarobnih i crnih 
očiju često kapnu biser-suza, što ju na vidjelo iznosi uz- 
kolebana njezina ćut, nalik divnu jezeru, koje — pošto 
se uzburka — na brieg svoj baca liepe sjajne ljušture. 

U to prispije podne, nu Gjure ne bi u grad. — Jelica 
sama i tužna sjedne, da ruča, pošto je dulje vremena uzalud 
bila čekala djevera svoga. No umjesto da jede, okusila 
je samo po koju jestvinu, te gledajući nepomično preda 
se, nešto duboko razmišljala. — Što? — to je lasno moći 
pogoditi. Ta mislila je opet na Gjuru . . . Ona je doduše 
to posve odobravala, što je Gjuro, kao što je mislila, 
postojan, te se uklanja svakoj prigodi, gdje bi se mogao 
sastati s njom, ali joj se ipak činilo, kao da je to po¬ 
nešto pretjerano, pa da se to ne slaže posve sa njegovom 
dužnošću, koja bi imala sastojati u tome, da ju zabavlja 
— naravno ne drugačije, već kao uljudan i izobražen 
čovjek, te ujedno kao djever njezin — a to po naročitom 
nalogu supruga i roditelja njezinih, umjesto da se skita 
kojekuda po samotnih gorah. 

Poslije podne podje Jelica sa starom ključaricom 
Barom, da pregleda cielo unutarnje gospodarstvo, koje će 
pripadati pod njezinu upravu. Liepa Jele to u onaj par 
ponajviše učini s toga, da se malko raztrese, akoprem je 
u ono vrieme vladao još svuda stari hrvatski običaj, da 
se svaka gospodja uz zabavne neke stvari posve točno 
razumije u gospodarstvo. Tada nije bila nikakova sramota, 
dapače bilo je sasvim naravno, kad bi koja makar kako 
ugledna i bogata gospodja na svom imanju sama ravnala 
i nadzirala cielo svoje tako zvano kućno gospodarstvo, 
dočim se sada u prosviećenom i obrtnom našem vieku 
mnoge gradjanke srednje ruke srame toga. 

Večer prispje. Sunce je već zapadalo i zadnjimi svo¬ 
jim! traci pozlaćivalo vrhe obližnjih gora. Jelica je po- 

dugo u svojoj sobi zamišljena stajala kod prozora, te se 
činilo, kao da nešto izgleda. Najposlije ju svlada čuvstvo, 
komu nije mogla da odoli, pa zato sjedne i uze udarati 
harfu. Čarobni zvuci harfe, u ono vrieme po hrvatskih 
dvorovih veoma omiljele, stadoše se razliegati po sobi, 
i dočim su prsti Jeličini s osobitom vještinom prebirali 
blagozvučne strune, razkrili duša njezina krila svoja, te 
uzleti u više one krugove, gdje ljaga zemaljskih nestaje 
i gdje čovjek, nadaren boljom ćuti, duboko osjeća, da je 
ponešto srodan nebu. Podugo se Jelica harfom zabavljala, 
te udarajući u njezine tanahne žice ublažavala strastno 
čuvstvo ljubavi svoje. Ali u jedan par začuje neku neo¬ 
bičnu buku i plaho trčanje po dvorištu, pa zatim i 
po skalinah. 

To joj bilo za čudo, pa zato metne na stranu harfu,' 
da sama ide vidjeti, što je, ali u isti čas jur stara klju¬ 
čarica sa sviećom u drhtavoj ruci plaho udje u sobu. 

Jelica skoči pred staricu, sluteći, da će čuti neu¬ 
godnih glasova. 

»Jao, za Boga miloga! Znate li, milostivagospodjo?*, 
reče starica, zapinjući u govoru višeput od velikoga straha. 
»Znate li? . . . Milostivi naš mladi gospodin Gjuro —t 

»Šta je?« zapita tiho i jedva razumljivo Jelica, pro- 
bliedjevši, kao kip od mramora, dočim se desnom rukom 
podupre o obližnji stolac. »Evo upravo sad ga nose gore 
u sobu njegovu, polumrtva i s krvavom glavom«, odgo¬ 
vori Bara. 

Jelica oniemi, i ne mogavši više stajati, spusti se la¬ 
gano na stolicu. Da ju je vješt koji slikar u onaj par 
vidio, ne bi mu trebalo dugo razmišljati, kako da pred¬ 
stavi pravu i živu sliku, što ju »mater dolorosa« zovu. 
Evo mu je! 

Jedan kratak, nu užasan trenutak medjutim prodje, 

na što se starica, videći, da joj gospodja ništa ne odgo¬ 
vara, malko ohrabrila te nastavila: »Seljaci su ga«, reče, 
»donieli, i to baš domaći ljudi i spajinski kmeti, koji su 
nedaleko odavle drva sjekli u šumi. Ovi ljudi pripovie- 
daju, da je gospodin Gjuro uz njih prošao, te ih još liepo 
pozdravio, a to je bilo, kad se počeo mrak hvatati. Zatim 
kažu, da je jedva sto koraka nizbrdice krenuo, kad li 
ujedanput začuše neki silni štropot uprav od one strane. 
Činilo im se, kao da se nešto strovalilo. U onaj čas puče 
i puška, na što seljaci, sluteći, da se kakova nesreća do¬ 
godila, polete onamo, da vide, što je, a kad tamo — 
nadju gospodina Gjuru, gdje krvav leži u onom podosta 
dubokom ponoru, koji se Vilin kotel zove, i gdje — kao 
što valjda znate — Krapina izvire . . . Čovjek, koji po 
bielom danu tu prolazi«, nastavi govorljiva starica, »mora 
dobro paziti, da ne posrne na uzkoj i strmoj stazici, 
koja onuda kraj ponora vodi, a kamo li u večer ili ob 
noć . . . Gospodin Gjuro zamislio se nešto po svoj prilici, 
te nepazeći na pogibeljnu i strmu onu stazu, posrnuo i 
strovalio se u ponor, gdje mu se i puška opali. Sreća i 
Bog, što ga ne rani, jerbo rane, što ih dopade na lievom 
ramenu i straga na glavi, nisu, kao što seljaci tvrde, od 
puške, već od kamena.« 

Jelica mirno sasluša staricu, ne rekavši ni riečce, al 
pošto starica svrši, skoči odvažno na noge. Lice joj plane 
neobičnom vatrom, te trgnuv svieću ključarici iz ruku, 
poleti do sobe Gjurine, a njega upravo sluge položiše u 
krevet. Jelica na pragu sobe još malko postajala, i nešto 
promišljala, ali za kratak čas, kao da je odlučila tako, 
unidje ii sobu i pristupi krevetu, gdje je ležao Gjuro blied, 
krvav i sklopljenih očiju. Ona mu dršćući stavi ruku na 
srce, i gle — o radosti! — srce mu kuca. Zatim jednom 
izmedju sluga zapovjedi, da odmah upregne konje, te ne 

štedeći ih ni malo, dapače tjerajući ih što se bolje može, 
da ode u Varaždin po staroga i izkusnoga liečnika obi¬ 
telji Gotalske. Ostale sluge zaitim takodjer odstupiše na 
zapovied mlade gospodje, te s njom samo ostade starica 
Bara, koja, donesavši vode u zdjeli, stade mokrim ruč¬ 
nikom otirati krvavo lice i rane bolestnika. Iza toga Jelica 
žurno ode i donese dvie biele marame, te mu vješto i 
lagano zavije obje rane. — Kad je te rane zavijala Gjuri, 
držeći mu glavu u svom naručaju, nadimahu joj se grudi 
s neobične navale čuvstva ljubavi i sažaljenja. MisHla je, 
da će joj s toga pući srce. — Pošto je zatim stara klju¬ 
čarica zadriemala i klimala glavom, bdjela je Jelica sama 
sjedeći kraj uzglavlja nepomičnoga Gjure, držeći mu ruku 
u svojih ruku i motreći ga neprestano. Činilo joj se za 
neko vrieme, da bolestnik stade lagano disati, na što joj 
blago lišće sinu novom zrakom nade i radosti. 

Eto opet posljedica slučaja, koje učiniše, da plaha 
donle ljubav u Jelice iznenada prodre cielom svojom ja¬ 
košću. Protivni razlozi izčeznuše, pače i glas savjesti ušuti 
sasvim. Silna žarka ljubav s pomoću sažaljenja zaokupi 
i osvoji joj cielo srce. 

Oko ponoći prispije željno izgledan! liečnik. Jelica 
skoči pram njemu. Kad je stao pregledati bolestniku rane, 
gledala ga nepomično i strašivo, pa pošto se liečnik do¬ 
voljno uvjeri o stanju rana, stade ju tješiti. Hrapavi inače 
glas njegov činio se Jelici, kao da u onaj čas priliči 
glasu rajskoga kakovog sbora. j^Ne bojte se baš ništa, 
milostiva gospodjo«, reče liečnik najposlije, »jer ova rana 
na lievom ramenu neznatna je sasvim, tu si je samo malko 
ozliedio kožu; što se pak rane na glavi tiče, uvjeriti 
vas mogu, da ni ona nije pogibeljna, jer treba znati«, 
primieti s ozbiljnim licem, »da nije ništa drugo, nego tako 
zvana cpmmotio cerebri. — Gospodin Gotal onesviešten 

je uprav s te rane, ali će se za stalno za dva ii tri sata 
opet osviestiti. Izvolite mu samo nadalje ovijati rane 
mokrimi zavoji, a uz to možete u vodu, za taj posao 
opredieljenu, umiešati nekoliko kapi ove tinkture, pa ćete 
vidjeti, kako će zdrava i krepka narav bolestnikova tako 
ojačati, da će se, ako ne sutra, a to za stalno preko¬ 
sutra pridići.« 

»Dakle zbilja nema nikakove pogibli?«, upita na 
novo Jelica, primivši od liečnika maleno stakalce sa spo¬ 
menutom tinkturom. 

»Nema, vjerujte, ni najmanje pogibli«, odgovori liečnik, 
»samo treba, da se bolestnik čuva još dva tri dana, te iz 
kuće da nikud ne izlazi, pa će sasvim dobro biti.« 

Videći, da ga tu više ne treba, ode liečnik još iste 
noći natrag u Varaždin, gdje je nekoj vrlo bolestnoj go- 
spodji pomoći njegove trebalo više, nego Gjuri u Gotalovcu. 
Pošto liečnik ode, odpravi Jelica pospanu Baru, da ide 
spavati, veleći joj> da će do jutra sama bdjeti uz bolest- 
nika i u pomoć mu biti. 

Starica ode, a u sobi zavlada tišina. Kad pietli jur 
po drugiput zapjevaše, opazi Jelica, da se Gjuro nešto 
miče, da uzdiše, a zatim, da usta njegova sasvim tiho 
nešto šapću. Ona primakne uši i začuje, kako Gjuro tihano 
izusti: »Jelice!« . . . Ona se strese od radosti i čeznuća. 

Dugo zatim ne bilo, i eto već zora zabieli na iztoku. 
Jelica sad opet opazi, da Gjuro biva nešto nemirniji, da 
kadšto zastenje, pa da se rukom maša zavojd na glavi. 
Morala ga rana jako zaboljeti, jer se nekoliko puta stade 
i trzati. Jelica videći to, sagne se preko bolestnika, te 
joj nehotice polete dvie vruće suze niz probliedjelo lice, 
kapnuvši slučajno upravo Gjuri na obraze. On u isti par 
progleda, i vidi sliku obožavane žene suznim okom iznad 
sebe, nalik angjelu čuvaru, kad plače nad grješnikom. Na 

to se sav strese, ne znajući odmah, gdje je i što s njim 
biva. Nu pošto ga rana opet zaboli, razabere se i dosjeti 
se tomu, te primiv Jelicu za ruku, potiho reče: »0 Jelice, 
a zašto baš ti bdiš uz mene? — Ta mogao bi tko drugi 
ovdje biti, a ti bi mogla spavati, t 

»Bi li tebi tko drugi miliji bio od menePt primieti 
tiho, nu umiljatim glasom Jelica. »A Bog zna, bi li spa¬ 
vati mogla, znajući, da ti boluješ ... A zar te rane 
jako bole?« 

»Sad više ne bole«, primieti Gjuro živahnije. »Ali 
jedna — jedna me ipak skrovita rana boli jako . . . ljuto 
me boli. Kaži, dušo, bi li ti znala za nju lieka?« 

Jelica za čas ušuti, nu zatim, razabravši se ponešto, 
reče: »Nemoj za Boga tako, Gjuro, već štedi sebe i mene. 
Vjeruj, dobro biti ne će!« 

»Znam ja to, ali što ću!« reče opet Gjuro. »Ja se 
borah te borah sam sa sobom, kao što se čovjek boriti 
može, nu vidim, da čovječje sile tu nedostaju, božje 
pak nemam, da čuvstvo to nadjačam ... Ja bih rekao, 
da nas sudbina primiče sve to bliže. Neka dakle bude, 
kad je valjda sudjeno tako. Ne hasni nam opirati se sud¬ 
bini ... 0 Jelice, dušo moja!« To reče, te svladan od 
silnoga čuvstva, pritegne k sebi Jelicu. — Oboje ušutje. 
Usta njihova jur htjedoše, da planu žarom prvoga cjelova, 
ali netko u isti mah zakuca na vratih, i starica Bara 
unidje, da izmieni mladu gospodju kod bolestnika. Jelica 
se trgne iz naručaja Gjurina, te nalik plahoj srni, žurno 
poleti na vrata, te u svoju sobu. Tamo se zaključa, kao 
da će joj time za rukom poći, sačuvati se i obraniti od 
daljnih posljedica prvoga grješnoga koraka, kojim pogazi 
vjeru, kojom se bijaše zavjerila mužu svomu. U sobi svojoj 
opet stade gorko plakati, zazivati pomoć božju, te spo¬ 
minjati stare i poštene roditelje svoje, \lo\\ u 

Bogović: Pjesnička djela II. ^ 

i neoskvrnjenoj ljubavi od mladosti svoje, pa sve do sad 
sprovodiše dane svoje. Ali sve to bi uzalud, jer strastna 
ljubav usadila se jur tako duboko u njezinu srcu, da 
bi ju bila morala izčupati samim životom svojim. 

I Gjuro se iza odlazka Jeličina kajao s toga, što je 
sad jur i činom pogazio gostoljubnost i povjerenje brata 
svoga, ali i u njega isto tako, kao i u Jelice, nije dugo 
trajalo to kajanje, jer i u njega ljubav tako osili, da 
je pred njom izčeznuo svaki razlog, baš kao magla, tje¬ 
rana vjetrom. Strast njegova održa mejdan, pa zato je 
na novo stao misliti, kako da se sastane s Jelicom, te je 
zato željno izgledao, da opet dodje k njemu. Nu Jelica 
ne dodje. Ona je svejednako boravila u svojoj sobi, jer 
se sramila poći k Gjuri, premda ju srce silno nukalo, da 
podje k njemu. Starica Bara bijaše cieli dan sama kod 
bolestnika, koji se do podne svedj nemirno prevraćao u 
krevetu i tek poslije podne usnuo i do večera tvrdo 
spavao. Da se tko drugi umjesto Bare nalazio kod Gjure, 
mogao bi bio čuti, kako nešto pred vrati nekoliko puti 
zašušti, baš kao da je tkogod na tiho došao, da prislu¬ 
škuje, nu sirota Bara toga nije čula, pa da je sve i čula, 
ne bi bila mnogo marila za to, budući da je odviše za¬ 
bavljena bila bolestnikom, — koga je i ona voljela, nego 
Nikolu; jer akoprem je oba brata, još kao malenu djecu, 
u povojih pjestovala i zibala, to joj ipak Gjuro većma 
omili, nego li brat njegov. 

Pošto drugi dan nastane, oporavio se znatno Gjuro. 
Mirni sanak prošle noći okriepio ga gotovo sasvim. Nu 
Jelica ni drugi dan ne dodje k Gjuri, akoprem je Baru, 
koja bi kadšto prošla uz njenu sobu, pitala za zdravlje 
djevera svoga. 

Tako opet večer dodje, a Jelica ode u vrt gradski, 
da se tamo malko prošeće. Liepo i raznoliko cvieće, što 

je ugodnim svojim mirisom napajalo blagi večernji zrak, 
prinuka ju, da si savije liepu kitu cvieća od milomirisne 
biele i crvene ruže, od karanfila, bosiljka i smilja. Tomu 
cvieću nehotice pridoda listak pelina. Pošto si savijenom 
tom kitom naresi njedra, pogleda slučajno na prozor sobe 
Gjurine i eno — opazi ga, gdje ju gleda milim i čeznut¬ 
ljivim okom svojim. On se pridigao malko prije, te stao 
šetati po sobi, zatim pristupi k prozoru, da se razvedri 
ponešto, te opazi u vrtu Jelicu, koja se brže bolje vrati 
u grad, pošto ga opazi. 

Već se hvatao suton. —Jelica sjedne, te upravo htjede 
opet udarati harfu, ali u isti par otvore se vrata i Gjuro 
stupi u sobu. Jelica se u prvi mah uplaši, nu razabravši 
se opet, upali svieću, te zamoli Gjuru, da sjedne, te ga 
Ijubko upita za zdravlje. Gjuro ju uvjeri, da se jur po- 
dobro oporavio, te joj ujedno srdačno zahvali za nje¬ 
zinu njegu, bez koje sigurno ne bi bio ozdravio tako 
brzo. Jelica obori oči, a Gjuro ju vatreno poljubi u ruku. 

Pošto prodjoše prvi čaši toga sastanka i pošto se 
njih oboje sve to većma približiše, prodje im hitro vrieme, 
te rieč po rieč zabavljahu se vrlo ugodno, ne prosborivši 
donle ni riečce o ljubavi. Gjuro tom prilikom opazi, da 
je Jelica izobražena i ćutljiva, a ona se opet uvjeri, da 
joj je djever sasvim onakav, kakova si ona predstavi još 
prije, nego li se s njime upozna pobliže. 

Zamoljen od Jelice, pripoviedao je Gjuro o svom pu¬ 
tovanju po Englezkoj, Francuzkoj i Italiji. Način njegova 
pripoviedanja bijaše vrlo ugodan i zanimiv. Jelica ga po¬ 
zorno slušala, te ga sliedila živahnom maštom u maglo¬ 
vitu i obrtnu Englezku, u živahnu i prijaznu Francuzku, 
u umjetničku i blagu Italiju i u sve znamenite gradove tih 
država. Tom prilikom moglo se primietiti, da Gjuro u 

svakom obziru prednost daje Italiji. Kad je pripoviedao 

* 



84 


o kraljici Jadranskoga mora, o čarobnoj Veneciji, zatim o 
staroj Bologni, o veleliepnoj i umjetničkoj Fiorenci, o 
učenoj Padovi, o starovječnom Rimu, o velikom Napulju 
i 0 ostalih gradovih talijanskih, sievahu mu oči od odu¬ 
ševljenja, a rieči mu bijahu nadahnute čuvstvom neobičnim. 
Jelica ga slušala sva zanesena. Oči i duša utonuše joj 
sasvim u milom govorniku. 

U to prispije vrieme večeri. — Jelica odredi, da 
se večera u njezinoj sobi. Pošto za večerom sluge od- 
stupiše, nastavi Gjuro govor svoj o Italiji, pa kad 
je pripoviedao o Veroni, napomenu nesretnu ljubav 
Romeja i Julije, kojim se ostanci groba i dandanas 
vidjaju u tom gradu. Tom prilikom stade Gjuro Jelici 
tumačiti divne rieči Petrarkine, kojimi slavni i neumrli taj 
pjesnik talijanski tako uzorito opjeva ljubav . . . Oči i 
rieči tumačiteljeve sipahu živu vatru u uzdrmane grudi 
slušateljičine . . . Oboje zašute zatim . . . Srca im ne 
mogahu više odoljeti svemožnoj sili čuvstva, koje ih 
svlada posve. . . Gjuro povuče Jelicu u svoje naručje ... 
Usta se njihova sastanu kao dva plama, kad se sretnu 
i sklope ujedno . . . Duga blažena i tiha stanka nastane, 
gdje neba i zemlje tako rekav nestade izpred vida njih, 
koji se ljube. 

Kad se Gjuro s liepom Jelicom razstao, da ide 
spavati, bilo je već kasno doba noći. Ona mu poda kitu 
cvieća sa svojih njedara, čineći ga pozorna na to, kako 
je iza nekoliko ura ta kita gotovo sasvim povenula izim 
jedinoga pelina; nu Gjuro ju opet ogrli vatreno, pa pošto 
ju utješi, ode u svoju sobu, da u snu opet uživa bla¬ 
ženstvo grješne doduše, nu baš zato tim većma strašću 
potaknute ljubavi svoje. 

Suvišno je podulje opisivati razkoši dvoje dragih, 
štono s tim strastnije uživahu svaki trenutak sreće svoje. 

pošto im znauo bijaše, da će njihova sreća i onako 
prestati na skoro. Gjuro i Jelica bili su u nekom obziru 
nalik na dvoje osudjenika, kojim se sve to većma približuje 
strašni rok razstanka — za uviek, S toga nastojahu utopiti 
u razbludnoj svojoj ljubavi strašnu tu misao, nalik kerubu 
s ognjenim mačem, što stoji pred vrati njihova raja tek 
procvjetala, prieteći im, da će ih odavle na skoro iztje- 
rati nemilo. 

Jur prodjoše četiri dana, odkako Gjuro i Jelica 
strasti svojoj popustiše uzde, te time čast svoju i sveti 
zavjet pogaziše. 

Opet bilo u večer, te njih dvoje opet zajedno u 
sobi Jeličinoj. Na polju bijaše vrieme strahovito. Kiša je 
silno padala, te pljuskom udarala na staklo gradskih pro¬ 
zora. Svu okolicu zastrla gusta tmina, što ju kadkad 
prosiecala žarka munja uz urnebesni triesak groma, 
komu se po tri četiri puta odzivala jeka u obližnjoj gori. 
— Gjuro i Jelica umukoše nehotice. Neka slutnja stade 
im stezati grudi. 

»Molim te, dušot, reče Gjuro razabrav se ponaj¬ 
prije. »Izpjevaj uz harfu kakovu pjesmu. Ja znam, da 
umiješ jedno i drugo . . . Ovo nas je vrieme nešto malo 
pomutilo, treba da se razvedrimo, t 

»Drage volje, mili Gjuro«, odgovori Jelica, sjednuvši 
odmah uz svoju harfu. »Ako želiš, a to ću ti izpjevati 
hrvatsku narodnu pjesmu, što mi je još u pameti iz dje¬ 
tinjstva, te je se sad sjećam, i to baš u dobar čas.« 

»Nuder, da čujem.« 

Pošto nekoliko puta skladno prebere žice na harfi, 
zapjeva Jelica evo ovako: 

»Sadila sem ružmarin, 

V skromnom mestu pod gorom, 

Idemo ga gledati. 


i 

Je li zrasel ili ne. 

Išli smo ga gledat mi, 

Zrasel, zrasel i precvel 

Tu ujedanput pukne žica, te zazveči tužno. Jelica se 
prepane malko, nu, razabrav se odmah, nastavi opet: 

»Vtrći ćemo kite tri, 

Plesti ćemo vence tri, 

Iti ćemo pred Boga.« 

Pošto svrši pjesmu, Jelica zašuti. Glava joj klone, 
a ona od milinja gorko proplače. Gjuro priskoči, te sjednuv 
uz nju, stane ju grliti i tješiti. Oboje tad sjedjahu uz 
harfu tako, da ne mogahu vidjeti vrata, pa jedno s toga, 
a drugo što je na polju svedjer trajalo burno vrieme, 
ne mogoše opaziti ili čuti, kako u onaj par u sobu unidje 
čovjek sa šeširom na glavi, ogrnut dugom crnom kaba¬ 
nicom do preko ušiju. Nu pošto on opazi njih dvoje, kako 
se grle i ljube, sav protrne, te se ukoči, kao stup. . . . 
Vjetar dune kroz vrata slučajno otvorena, te ugasi 
svieću.. . . S vana na novo sievnu žarka munja, ali u isti 
čas i u sobi planu druga . . . Grom dvostruki strahovito 
zaori . . . Gjuro na tlo pade. Jelica zavrisne, te one- 
svieštena dopade, a divlji i grozni smieh Nikolin strašno 
se zaori usred puste noći. 

Sve se sbuči u gradu. Sluge dotrče sa sviećami, te 
nadju polumrtva Gjuru, do njega onesvieštenu Jelicu, a 
na pragu sobe izpaljeni samokres Nikolin. Obće lelekanje 
nastane. . . . Odoše zatim, da traže Nikolu, štono ga 
prije bijaše nestalo iz sobe Jeličine. Sluge hoćahu da udju 
u sobu Nikolinu, nu vrata bjehu zaključana iznutra. . . . 
U jedanput začuju, kako u sobi puče kubura, na što 
se nešto sruši bez ikakva glasa, upravo kao čovjek kad 
se mrtav svali na tlo. Slugam se s prva poče kosa ježiti 
od straha, nu zatim se ipak ohrabre, razbiju vrata i pro- 

vale u sobu i tu nadju — Nikolu mrtva ... U zlo se 
je mjesto pogodio — upravo u srce. 

Gjuro je iza toga još živio dva tri sata, nu zatim 
je izdahnuo u naručju svoje Jelice. 

Eto tako u jedan mah šatre i strovali silna bura 
strasti u cvietu dobi dva krepka mlada čovjeka, s kojimi 
nestade staroga hrvatskoga koljena Gotali. 

Jelica skoro zatim ostavi tužni grad Gotalovec, te 
ode u Zagreb, gdje u manastiru duvna svete Klare 
bolova svejednako, dok nakon godine dana takodjer ne 
preminu. 

Kad je uz svog dragog pjevala: 

»Vtrči ćemo kite tri, 

Plesti ćemo vence tri, 

Iti ćemo pred Boga«, 

slutila je valjda njezina duša, da će se sve onako svršiti. 




Vidov-dan na Lobor-gradu. 


I. 

! ma na tom svietu ljudi, koji sve hvale, što je tudje, 
dočim svoje ili kude, ili pak ne ciene onako, kao 
što bi trebalo. I u nas ima, žalibože, takovih ljudi, koji 
govoreći o liepih predjelih rado napominju divnu Švaj- 
carsku, akoprem ih nikad tamo nije bilo. Nu to im ne 
smeta ni malo, jer oni s pukog prenavljanja ono opetuju, 
što su čitali ili čuli o toj zemlji, pa zato uzdišu i vele: 
»0, da mi je vidjeti visoke one gore i tiha jezera! — 
Da mi je čuti žuborne gorske potoke, pjevanje ptica, rog 
pastira, zvono ovna predhodnika i pjesme brdjana tamo 
u divnih gorah i cvatućih dolinah Švajcarskelt 0 jad¬ 
nici! 0 vas se za ista reći može, što sveto pismo veli: 
imadu oči, a ne vide, imadu uši, a ne čuju! — Zašto 
tražite na daleko, što vam je blizu? — Obazrite se samo 
malo u svojoj domovini, pa ćete — počevši od Jadran¬ 
skoga mora, pa tamo tja do Balkana — i tu naći visokih 
gora i planina, obasutih vječnim sniegom. Naći ćete i 
tu tihih gorskih jezera i žubornih plahih potoka i rieka, 
što se viju kroz plodne doline nalik srebrnim zmijam u 
zelenoj travi. I tu ćete čuti pjesmu slavulja, zvono stada 
na plandovanju, rog i frulu pastirsku, pa uz to čas vesele, 
čas opet tužne pjesme narodne, što ih poju pastiri u 
gori i žeteoci na polju. Kudgod svrnete okom, naći ćete 

svigdje, da je blaga mati narav zemlju našu i narod, koji 
tu živi, nadarila tako liepimi darovi, da se njimi s punim 
pravom može ponositi prema drugim u svako doba. 

Medju ostalimi predjeli ukupne naše hrvatske domo¬ 
vine osobito zaslužuje, da se napomene milo naše Za¬ 
gorje, što ga često spominju s uzhitom ne samo domaći, 
nego i tudji spisatelji i putnici. — Razvaline starih gra¬ 
dova, što ih je vidjeti ne samo u zagorskih stranah, već 
i drugdje po domovini našoj, svjedoče dovoljno, da i naša 
zemlja koješta pripoviedati znade o gvozdenom feudalizmu. 
Nu sve ove nekoč silne gradine sa svojimi bršljanom 
ovitimi zidinami sada tužno i bezazleno vire iz vrletnih 
gora u zelene doline. Sad ih se više ne plaši nitko, pače 
omiljele su svakomu s toga, što ih okružava neka roman- 
tičnost, koja potiče živahnu maštu našega naroda, jer 
kad ih vidi, sjeća se svega onoga, što je bilo, pa — prošlo. 

U Zagorju, tamo, gdje se stiskuje i zaklapa liepo 
Zlatarsko polje ovkraj goleme Ivanščice, nalaze se raz¬ 
valine staroga Lobor-grada, te su gorom tako zaklonjene, 
da ih putnik ne može opaziti, dok ne dodje u zabitnu 
onu stranu. Lovci i seljaci one okolice pripoviedaju, da 
se u pustih zidinah staroga toga grada najradije legu 
jastriebi i sove. U zimno pak doba, kad ljuti sjever duva 
s Ivanščice, pa kad uz to zapane duboki snieg, roče se 
tu gladni kurjaci, što ih često noću čuje prostodušan 
seljak one okolice tja u kolibu svoju, kad stanu zavijati, 
pa mu se tad čini, da sluša jauk kletih nekadašnjih 
loborskih zulumćara, o kojih i dan danas mnogi sjedo- 
glavi starac pripovieda unučadi svojoj. 

Sudbina sve na svietu redom premeće, nu kadšto 
ipak u nekom obziru prvobitnu značajnost ostavlja nekim 
stvarima. Tako su na primjer i ove razvaline, gdje nekoč 

vladahu grabežljivi silnici, još i sada stan i utočišta 
grabežljive zvieri. 

Ali treba, da se jur okanimo stranputica, pa da pre- 
djemo na predmet, o kojem naumismo, da pripoviedamo 
našemu čitatelju. 

Bilo je koncem petnaestoga vieka, kad stari grad 
Lobor bijaše u svom cvietu. Tu se razumieva, da nitko 
tada ni snivao nije o novom gradu istoga imena, što ga 
tek u prošlom vieku, te pol ure niže spomenutih raz¬ 
valina, sagradi obitelj grofova Keglevića — sadašnje 
loborske vlastele. Koncem petnaestog vieka dakle, a u 
kasno proljetno i noćno doba sjedio je na velikom staro- 
ukusnom naslonjaču tadašnji vlastelin loborski, nazvan u 
obće: crni T o m o, komu inače, čini mi se, prezime 
bijaše Ratarić. On je prije više godina grad taj kupio i 
tu se naselio. Nitko nije pravo znao, odkuda je došo, nu 
ljudi su nagadjali koješta, najviše ih ipak pristade na to, 
da je iz Primorja hrvatskoga. Taj čovjek sjedio je sam 
samcat za velikim hrastovim stolom u sredini palače 
gradske. Bio je ogrnut dugom škurom kabanicom, a 
običnu tada crvenu samur-kapu bijaše namako na oči. 
Lica mu nije bilo vidjeti u onaj par, budući da je glavu 
oborio. — Čudne misli mora da su ga zaokupile . . . 
Svieća u srebrnom svietnjaku bijaše gotovo dogorjela, ali 
crni Tomo toga ne vidi. Rujno vince u zlatnoj kupi uzalud 
razprostiralo blagi svoj miris po dvorani, on ga se i ne 
taknu. Na polju duva strašan vjetar, te ruši, krši i pre- 
vraća drvlje i kamenje, nu crni Tomo ne čuje ni toga, 
već svejednako nešto misli te misli. Kadšto samo uzdahne 
težko, te stisnuv grčevito lievu ruku zubi škrine, dočim 
mu se desna ruka izpod kabanice nečesa maša nehotice 
— valjda noža za pojasom. 

U to na gradskom tornju poče udarati sat. Tomo 

digne glavu i stane brojiti, pa pošto izbroji jedanaest, 
turi nogom naslonjač daleko iza sebe, te skoči naglo na 
noge . . . Sad mu se tek vidi obličje i stas . . . Ala ne¬ 
obična lica!.. . Crna kosa, kao krila gavranova pada mu 
u rudežih na ramena, crni podugački brci i brada doli¬ 
kuju podobro crnomanjastomu licu njegovomu. A kad po¬ 
gleda crnim i vatrenim svojim očima, mislio bi, da njima 
strielja. Pojedine crte njegova podugačka lica i stisnute 
mu ustnice svjedoče dovoljno, da je to čovjek strastan, 
osvetoljubiv i okrutan. Još valja da se napomene braz¬ 
gotina, što mu se s lieve strane čela proteže prama 
desnoj, te je tu nestaje u gustoj obrvi iznad desnoga 
oka. Kad bi se god razljutio crni Tomo, nabreknule bi 
mu žile na čelu, ova pak brazgotina, inače blieda, umah 
bi pocrvenjela, baš kao žarka munja, prieteći porazom. Jao 
tada i pomagaj onomu, tko ga razljuti. — U ostalom 
bijaše Tomo srednjega krepka stasa, a širokih prsiju i 
ramena. Moglo mu je biti oko trideset i osam godina. — 
I to je u kratko slika crnoga Tome od pete do glave. 
Čudan je to zaista i strašan čovjek, u kojega bi nešto 
osobita, što se činilo kao tajno neko srodstvo sa krvo¬ 
žednim vukodlakom. 

Crni Tomo pogleda prama prozoru. Kiša pljuskom 
pada, munja sieva i grom strahovito tutnji. — Zaista 
strašna noć! — Dobar kršćanin ne bi u onakovo doba 
ni psa tjerao iz kuće, a kamo li da sam ide kudgod, pa 
se ipak činilo iz svega, što napomenusmo do sad, da 
loborski vlastelin nekoga izgleda, te da je i sam na 
put gotov. 

Pošto se Tomo malko razabrao, stane se gore i dolje 
šetati po velikoj palači, gdjeno bijahu uzduž stiene po¬ 
redane mnoge stolice, dočim se viseći o stieni vidjahu 
mnoge slike ponajviše mužke, u crvenog 

odjeći, kojom su se pradjedovi Hrvata u staro doba 
većma ponosili, nego li sadašnja njihova unučad, što ju 
tudji ukus i tudji običaji truju, te lišavaju narodne prvot- 
nosti. — Jeda li pak te slike predstavljahu predje 
crnoga Tome, ili prijašnje nama nepoznate vlastele loborske, 
to se ne zna. 

»Trista mu jada U reče naglo i poluglasno crni 
Tomo, razgovarajući se sdm sa sobom. »A što je to, da 
ih još nema?—Ta čekam ih upravo, kao ozebao sunca. 
. . . Čekam ih evo puna četiri sata, a njih svejednako 
nema, te nema.« Malko se zamisli, ali dosjetiv se ne¬ 
čemu, prene se i nastavi gnjevno i glasnije nego li prije: 
>Ne, ne, to nije moguće! Ta kako bi vražji ti Božjaci 
štogod nanjušili o namjeri mojoj ? . . . To ne može biti 
uzrok tomu zatezanju, mora da je nešto posve drugo .. . 
Valjda se Joso ne sastade s onim, što ga, istina, u 
glavu ne poznajem, ali zato ipak više mrzim na njega, 
nego li na ikoga drugoga. Ha, da mi je u taj par ovdje, 

života mi moga! ovim bih mu nožem iztrgao žile. 

Čekaj, momče golobrado, ja ću te možda jur ove noći 
vjenčati, ali ne ljubom tvojom, već smrću . . . Znam, da 
ti više ne će svanuti sunce, samo da mi dodješ u šake.« 

Crni Tomo zazviždi kroz prste, a na taj poznati i 
obični zov gose svoga upade sluga Pero, inače vitko, 
hitronogo i još mlado momče, što ga je izmedju svih 
sluga goso njegov najvolio s toga, budući da je držao, 
da mu je Pero u svakom obziru tako privržen, da mu je 
vazda mogao povjeriti tajne svoje namjere. Što se u 
ostalom Pere tiče, on je bio veoma lukav, ali tu luka¬ 
vost znao je dobro sakriti pod krinkom izlične šaljivosti 
i bezazlene govorljivosti, te se gotovo svak prevario u 
njem, tko ga nije poznao pobliže. — Još nije prošla ni 
godina dana, odkako je Pero služio crnoga Tomu, pa je 

u to kratko doba svojom dokazanom vjernošću, hitrinom 
i dosjetljivošću jur stekao podpuno povjerenje gose svoga. 

*Što zapoviedate, milostivi gospodaru ?€ reče unišav 
Pero blagim glasom. »Bi li vam donio vina? . . . Ali gle, 
što to vidim! Evo još pune kupe vina, što ga se niste 
ni taknuli, a i svieća malo da ne dogori sasvim ... A 
što je to? —« 

Zamišljen goso motrio i slušao ga neki čas, ali mu 
zatim zlovoljno rekne: »Molim te, ne brbljaj uviek kao 
baba, kad baba nisi. — Nije meni sada stalo do vina, 
akoprem sam ožednio jako, nu tu moju žedju može uti¬ 
šati samo vruća krvca.« 

»Lako je za to, gospodaru, jer što se te žedje tiče, 
ne bojim se, da ćete od nje umrieti, ta vi si znate po¬ 
moći u takovoj prilici.! 

»Znam, pravo imaš, pa i hoću 1 1 reče goso srdito, 
ali poumiriv se zatim nastavi: »A1 sad šuti malko, pa 
slušaj,*što ću ti kazati.« 

»Evo me, slušam baš kao lisac, kad u lugu začuje 
kurjaka«, reče Pero nakesiv se, nu činilo se, da taj po- 
smieh krije tajnu neku djavolsku zlobu ili varku. 

Da je komu u onaj par vidjeti bilo strastnoga i 
okrutnog Tomu sa lukavim Perom, bio bi priznao, da se 
goso u dobar čas namjerio na toga slugu, tako se činio 
jedan prama drugomu. 

»Znaj dakle, da će se skoro morati vratiti vjerni moj 
ortak Joso sa ostalom družinom našom, što je s njim 
danas u večer pošla u tajnu potjeru ... Ja ne dvojim, 
da će se Joso skoro u grad vratiti s jednim mladićem u 
odjeći božjačkoga viteza ... A ti treba — čim dodju — 
da mi mladoga toga viteza liepo dočekaš i ugostiš, pa 
kad bude htio da ide spavati, a ti ga odvedi — znaš, 
onamo u onu sobu, što se nalazi u lievom gradskom tornju. 

»Aha, znam!« reče Pero, nakesiv se .opet, »ta to je 
ona soba, gdje se kadikad navraća koji gost,- ali se iz 
nje više ne vraća živ . . . E dobro, pa što me briga za 
to i ... Moja stara baba, da znate, pripoviedala mi jednom, 
da je u starog tava bila nekakova špilja, gdje se takodjer 
navraćahu bezazlene zvieri —« 

»Šuti, pa me jednom mirno saslušaj do kraja«, po¬ 
viče ljutit Tomo, zakrčiv Peri rieč. »Onamo dakle, kao 
što ti rekoh — odvedi mladoga viteza, zatim pak za¬ 
ključaj vrata prednje sobe, pa me čekaj, dok se vratim.« 

»Šta, zar i vi, gospodaru, odlazite?« 

»Moram da odem budući da još posla imadem 
drugdje, pa za to ne mogu, da dočekam Josu, kao što 
bih rado ... Ali neka, ja ću se vratiti još prije zore s 
drugim plienom, što mi je hiljadu puta draži, nego svaki 
drugi na ovom svietu.« 

»Ala gle, kako vam oči igraju, kako li vam se silno 
dižu grudi . . . Tako mi duše, tja do mene se čuje, kako 
vam kuca srce. Ja bih reko, taj vaš plien mora da je 
nešto osobito; nuder, ne bi li možebiti pogodio vaš Pero, 
što je?« zatim lukavo i tiho nastavi: »Bit će po svoj 
prilici koja vila iz naših zagorskih gora . . . Jelte, da 
sam pogodio?« 

»Jeste, Pero, tako 1« odgovori u strastnoj zabuni 
Tomo. »Ti si doduše moj sluga, pa slugam nije dobro 
povjeravati sve tajne — osobito takove — ali ne znam, 
što je, te se u te pouzdaj em više, no u koga drugoga, 
a k tomu moram da nekomu na svietu očitujem tu moju 
strastnu ljubav, da mi tim nešto odlane. Moj drug Joso, 
istina, vjeran mi je prijatelj, ali ti znaš, s njim nije hasne 
govoriti 0 ženah, koje on prezire. On je u obće ponešto 
tupe glave i ćudi. Njemu samo da je uviek dosta vina, 
bogata pliena, i krvave borbe, a uz to da može pripo- 

viedati i lagati o svojoj turskoj krajini, to ti mu je sve, 
za drugo on ne haje . . . Tebi dakle mogu da povjerim 
tajnu srca moga . . . Znaj —c i sve to strastniji bivao 
je glas crnoga Tome, »ja sada ljubim, kao što još nikad 
za svoga vieka ljubio nisam . . . Ljubim uzor svih žena, 
koja je kadra pogledom svojih očiju probiti najtvrdju 
grud i raztopiti srce makar kako ledeno, t 

Pero se opet nakesi, te pogleda lukavo gosu svoga. 
»Što se žend tičec, reče, »u vas gospodaru — ne budi 
vam krivo — baš ledenoga srca nema. Ta vi ste u tom 
obziru veoma mekane ćudi, koja se odmah raztali pred 
svakim liepim ženskim pogledom, baš kao vosak pred 
suncem; a k tomu vam ne smeta, da li svilena gos¬ 
podska odjeća ili pak prosta seljačka onu odieva, koju 
strast vaša osvoji, a zatim žrtvuje . . . Sjećate li se još 
liepe Mare, rodom iz Zlatara? « Htio je, da nastavi 
govor, al mu drhtavi glas zape u grlu, dočim mu se bliedo 
inače lice zažari, a iz očiju munja sine, čega medjutim 
ne opazi zamišljen mu goso. 

»A što mi govoriš o toj Mari . . .« zakrči Peri rieč 
Tomo. »Luda bijaše to djevojka, te je sama svojoj smrti 
kriva ... ta mogla je ostati ovdje u gradu do danas, da 
je bila pametnija ... Al mi sad kaži, odkud ti što znaš 
o toj Mari, ta tebe još onda nije bilo u mojoj službi.« 

»Što 0 toj Mari znam«, reče Pero razabrav se hitro, 
»to sam čuo od družine vaše, koja mi je pripoviedala, 
što je s Marom bilo i kako ... E pa je pravo tako . . . 
zašto je luda ta djevojka voljela upropastiti se, nego li 
služiti ovdje u gradu, te biti vašom — Bog mi griehe 
prosti —« 

»Šuti«, zagrmi crni Tomo, »pa mi ne dosadjuj slič- 
nimi primjetbami. Bilo bi zlo i naopako po sokola, da 
ga zaboli glava sbog svake golubice, ko^u \ 

vavi. Ja za takove malenkosti ne hajem ni najmanje . . . 
Ali sada — sada se radi o tom, da uhvatim utvu zlato- 
krilu, kao što je do sada još nikad vidio nisam. — Nu 
dosta 0 tom ... Ja sad odlazim, a ti bdij, dočekaj mi 
gosta, pa učini sve onako, kao što ti kazah, a ostalo ćeš 
čuti, pošto se vratim. — Jesi li me razumio?« 

»Dakako — ta kaže se, pametnu čovjeku sto rieči 
dosta.« 

»Idi dakle, osedlaj mi vranca, pa me čekaj gradu 
na kapiji, a slugama Anti i Vidu kaži, da imadu sa 
mnom poći, pa im kaži i to, da se oboružaju dobro, te 
uzjahavši konje svoje, da me skupa s tobom pričekaju 
dolje u dvorištu ... Idi sad!« Tomo rukom mahne, a 
Pero ode žurno. 

Crni Tomo sad stupi k stolu, uze kupu vina, te 
dignuV ju u vis, reče glasno: »Živjela mi, krasna Kata- 
rino! e da Bog da, skoro moja bila!« To izustiv kupu 
primakne, te naglo izpije, zatim popritegne oklop izpod 
kabanice, trgne nož iza pojasa, te baciv ga na stol reče: 
»Toga mi sad ne će trebati, već ću uzeti vjernu svoju 
sablju.« Na to ode u obližnju sobu, te se opaše sabljom, 
ljutom demeskinjom, zatim stupajuć brzo po skalinah, 
dodje u dvorište, gdje ga jur čekahu dvie sluge i Pero, 
koji mu je držao konju uzde. 

»Stražaru, spusti most!« vikne crni Tomo . .. Težki 
gvozdeni lanci zazveče, most bude spušten, a Tomo, 
uzjahav vatrenoga svoga vranca, te ne rekav ni riečce, 
odjaše štropotom preko mosta niz brdo, kao da se natječe 
s vilami . . . Sluge za njim, što bolje moguće, potjeraše 
svoje konje . . . Nijedan sluga ne usudi se gosu pitati, 
kuda će i kamo, već oba sliediše poslušno strogoga i 
okrutnoga, ali ujedno vrlo darežljivog gospodara svoga. 

Stražar opet privuče most k gradu. — Kiša je svedj 

još padala i tutnjava groma razliegala se dolinom i gorom 
oko Ivanščice. Žarka munja, što sievnu u onaj par, obasja 
svojom svjetlošću svu okolicu Lobor-grada. Pero je sve¬ 
jednako još stajao pod gradskimi vrati, te gledao kroz 
tavnu noć onamo, kud je malo prije odjahao crni Tomo. 
Da je komu tad vidjeti bilo Peru obasjana munjom, kako 
se strahovito nakesi, zatim rozgotom nasmija i pešću za- 
grozi — taj bi zaisto bio mislio, da vidi kakovu hudobu, 
što ju strastno zauzima samo jedna misao, jedna strašna 
težnja — osveta! 


II. 

Nije prošlo ni pol sata, odkako crni Tomo odjaha 
sa svojimi slugami, kad li eto pred Lobor-grad prispje ja¬ 
šući druga družba. Pošto stražar na poziv i odziv spusti 
i opet privuče most gradski, ujaše rečena družba u dvo¬ 
rište, te sjaše tu umorene konje. Dva viteza, predavši 
uzde konja svojim slugam, podju za Perom, koji ih bijaše 
dočekao pod vrati sa fenjerom, vodeć ih sad po skalinah 
u gornje sobe grada. 

Došavši u dvoranu, gdje se malo prije upoznasmo sa 
crnim Tomom, odlože vitezi pokisle svoje kabanice. Mladji 
vitez baci na obližnji stolac kabanicu svoju — posve 
bielu, a na lievoj strani urešenu crvenim krstom, što bi 
znak, da je vitez božjačkoga reda. 

Pero zapali opet veliki srebrni svietnjak, pa pogledav 
sa strane lukavo oba viteza, reče starijemu: »Jelte, gos¬ 
podaru Joso, takove bure i oluje ne bijaše ni tamo na 
turskoj krajini za vrieme vašega četovanja u onih stranah?€ 

»Što ti znaš, kako je tamo bilo«, odgovori upitani 
hvastavo. »Ta ova bura mala je samo izmaglica prama 
nepogodam tamo na krajini, pa zato, kad ovu vašu buru 

Bogovič: Pjesnička djela II. 

čujem, čini mi se upravo, kao da mi lavori povjetarce 
proljetno. Tako jestje, dina mi mogalt 

»Dakako«, reče opet Pero, »ta o tom ne dvoji 
nitko — ali sada ipak mislim, da s gorega ne će biti, 
ako zajedno s našim štovanim gostom nešto malo zalo¬ 
žite, pa koju čašu vina izpijete, da vam se opet malko 
ugrije razhladjena krvca — jelte, gospodaru Joso?« 

»A što pitaš, vražji kestozube«, prodere se Joso, 
»već daj što imaš. Znaš li, more, gdje je mnogo rieči.—« 

»Tu je malo basne, je li?« prihvati Pero, te hitro 
ode, da donese, što je umorenim vitezom u onaj par 
najviše trebalo, naime jela i pila. 

»To je jogunasto momče«, progovori mladji vjtez, 
koji je do sad šutio i slušao. 

»Obješenjak je to, koji više izbrblja u jedan sat, nego 
tri babe u jedan dan. Ja ne mogu da ga trpim, budući 
da mi često dosadjuju vražje njegove primjetbe.« 

Iza mala šutanja pristupi mladji vitez k prozoru. »Hvala 
Bogu«, reče, »nepogoda prestaje, crni oblaci vuku se prama 
zapadu, tutnjava groma čuje se samo još s daleka, a tamo 
iza oblaka pomalja se jur gdješto i koja zviezda... Imao 
bih zaista volju, da iza kratka počinka do stana božjačkih 
vitezova nastavim put svoj.« 

»To podnipošto«, primieti vitez Joso, »ta tiem bi 
očito povriedili gostoljublje našega grada«. 

»Pravo imate, tko odbija gostoljublje Hrvatu, taj ga 
očito vriedja . . . Hoću dakle da ostanem i da prenoćim 
ovdje, a sutra rano nastavit ću put svoj.« Pošto mladji 
vitez tako odgovori, ušutješe oba, te stadoše se šetati 
gore dolje po dvorani, da si razmašu, što od nagla jahanja, 
što od bure i kiše ukočena uda. — A mi — dok se šeću 
— hajde da ih motrimo pobliže. 

Onaj, što ga je Pero »gospodarom Josom« nazvao. 

ortak je crnog Tome, te prvi iza njega. On je pouzdani 
i vjerni drug Tomin, a u nekom obziru i suvlastnik Lobor- 
grada. Sluge loborske pripoviedahu o tom Josi, da je kara- 
manlija t. j. pokršten Turčin, komu prije bijaše tursko 
ime Jusuf. Prezimenom zvao se Haramić, a bio je jur 
preko deset godina u Loboru uz crnog Tomu, s kojim je 
zulumćario i haračio u toj zagorskoj okolici upravo ne- 
, milo. U ostalom bijaše Joso stasa golema. Uda su nje¬ 
gova svjedočila, da mu je narav neobičnu, rek bi bikovu 
jakost podielila, a moglo mu je biti oko četrdeset i pet 
godina. Prosto i hrapavo lice, plosnast nos, nizko čelo, 
široka usta, sive izbuljene oči, a k tomu rdjava kosa, 
brci i brada — sve to bijahu takova obilježja, po kojih 
bi vješt dušoslovac mogao razabrati, da ovim čovjekom 
vladaju proste i surove strasti. 

Kao što je po naravi razlika izmedju vedroga dana 
i tavne noći, što se nikad ne sastaju, isto takova razlika 
bijaše izmedju Jose Haramića i mladoga viteza, koji se 
s njim šetao po sobi. Mladić taj u cvietu dobi — komu 
su jedva mogle biti dvadeset i četiri godine — priličio 
je sasvim slici mladjahnoga grčkoga viteza Ahila. Bio je 
vitka, nu ipak jaka stasa i plemenita vladanja. Lice mu 
bijaše jedno izmedju onih riedkih mužkih lica, što sva¬ 
komu čovjeku odmah omile, čim ih vidi. Velike crne i 
vatrene oči, visoko i vedro čelo, smedja kosa i brci, 
zatim neka izvanredna dobrota, sdružena s junačkom od- 
važnošću, moradoše nehotice svakoga u kratko vrieme 
sprijateljiti sa mladim tim vitezom. Sam Joso Haramić — 
inače čovjek bez čuvstva — osjećao je neku iskru čo¬ 
vječnosti u družtvu toga mladića, te nije podnipošto 
mogao dokučiti, po čemu se taj čovjek zamjerio crnomu 
Tomi, koji mu je očevidno stao raditi o glavi. 

»Ala mi je noćas upravo priskočila dobra sreća; \er 



nije bilo vas i vaših ljudi, bio bih jamačno zalutao 
uta u toj nepoznatoj okolicic, reče mladi vitez, rukujuć 
5 Josom. »Baš vam hvala, a to ne samo na tom 
ateljstvu, već i na gostoljubnom dočeku.« 

»Prodjite se toga«, odgovori Joso, »ta gostoljubnost 
kako znate, sveta dužnost svakoga, komu je Bog dao 
u i kućište, te može putnika gosta dočekati . . . Ama 
e je brbljavi naš Pero, odnieli ga vrazi! ... Ta ja 
1 ogladnio kao kurjak, a uz to i ožednio kao prazna 
:va. Već me hvataju oko želudca nekako vi grčevi s 
ice gladi, a žedan sam, dina mi moga, kao riba na 
om pruću . . . Nije li i vam tako, gospodine viteže?« 

»I ja sam, doduše, malko ogladnio, ali što zato? — 
Da nam se strpjeti malko, pa ćemo tim tečnije večerati.« 

U taj par unidje Pero i s njim još dvie sluge, do- 
;eći dovoljno jela i pila, pa pošto sve liepo poredaše 
velikom stolu usred palače, odoše sluge, samo Pero 
ade, da dvori gospodu. Da ga je tko motrio, bio bi 
izio, kako višekrat milo pogleda mladoga viteza, koji 
ie uz Josu k stolu, te s njim stade jesti i piti. Dok 
i malko založiše i dok se okriepiše vincem, nazdra- 
ši si medjusobno, činilo se, da su u Jose malko po- 
»tili spomenuti grčevi. »Da, zbilja, Pero«, reče Joso 
ljetiV se nečemu, »a kamo je Tomo? — Svetca 
moga! zaboravio sam prije sasvim, da te upitam 
njega«. 

»Gospodin Tomo otišao je iza vas, ali ne znam 
la. Mislio sam s prva, da je pošao, da traži vas, nu 
lući da se s njime ne sastadoste, mora da je dru- 
no otišao.« 

»Zar nije dosta, da se ja po tom vražjem vremenu 
ekuda verem, koji vrag sad još i njega nosi po svietu 
0 doba!« 

»Za sad ga još nosi njegov vranac«, prihvati Pero, 
nakesiv se. »A vi, gospodine Joso, nemojte se tužiti na 
tu oluju, ta to je — kao što ste sami malo prije pri- 
mietili — pusta šala, mala samo izmaglica, gdje lavori 
proljetno povjetarce . . . zar nije tako?« 

»Šuti!« viknu srdito Joso. »Kad te budem što pitao, 
tad mi odgovori.« 

»Ipak moram još nešto da primietim«, nastavi Pero, 
namignuv Josi i ne hajući ni malo za prietnje njegove. 
»Nemojte odviše dugo da sjedite s našim vriednim gostom 
ovdje za stolom, već ga pustite, da ide što skorije spa¬ 
vati, da se odmori.« 

»Gle, bezsramni skote, a što nas tjeraš? — Ta do- 
spjet ćemo dosta rano u krevet, ali treba prije malko da 
se razgovorimo i po starom običaju da izpijemo još po 
koju čašicu ove naše zagorske kapljice ... A kako vam 
se vidi ovo naše vino?« upita konačno mladoga božjač- 
kog viteza, pošto na novo kupu vina primaknu, te na 
dušak smaknu. 

»Boga mi, dobro je, nema mu prigovora nikakvoga 
. . . Hajde, da kucnemo na zdravlje kućegazdino 1 — Žao 
mi je zaista, što ga nema ovdje, da mi odzdravi.« 

»Hoću ja u njegovo ime — hoću, drage volje«, po¬ 
viče radostno Joso, dočekav jedva priliku, da opet može 
iztrusiti koju kupu. 

»Evo gle«, reče mladi božjak, »došo sam ovamo, te 
jedem i pijem tudier, a nisam ni pitao, gdje sam, u čijem 
li gradu«. 

»Trice, gdje smo, tu smo — dobro nam je«, kliknu 
Joso. »Nu ako vam je svakojako stalo do toga, kazat ću 
vam ... To je, da znate, Lobor-grad, a vlastnik mu je 
bogati i vitežki Tomo Ratarić — moj prijatelj i vjerni 
drug.« 

»Valjda ste čulit, primieti sad Pero, »o plemenitom 
i hrabrom vitezu Josi Haramiću, komu slična junaka nema 
ni tamo na turskoj krajini, a kamo li ovdje u Hrvatskoj 
. . . Evo ga !« 

Mladi božjak se nasmjehne, a Joso ljutit poviče: 
»Jezik za zube, vražja blebetušo! ... A tko tebe pita? 
... Ja ću 0 sebi sam pripoviedati našemu gostu, kad 
budem htio, a ti šuti . . . Gle ti njega! . . . Ala si bez¬ 
obrazan 1 . . . Pazi, da te ne naučim po turski, kako treba 
da se ponaša sluga.« Zatim gostu reče: »Evo vidite, to 
su posljedice, kad gospoda dobro postupaju s takovim 
skotom. Moj prijatelj Tomo tomu brbljavcu ne će da 
zauzda jezik, kako bi trebalo, već mu dopušta, da brblja 
na sva usta, pa sad misli, da mu je prosto i preda 
mnom tako lajati.« 

»Gospodine, pas laje, a ne čovjek!« reče gnjevno Pero. 

»Da šta si drugo, nego pseto!« viknu ljutit Joso, 
skočiV na noge. »Da, pseto si, dina mi, — ali gle! ne¬ 
hotice se i u srčbi sjećam turske krajine i rieči tamo 
običnih.« Na to se opet poumiri Joso, potaknut valjda 
blagom uspomenom turske krajine, a Pero škrine zubi 
i obori glavu, samo da nitko ne vidi, kako mu gnjev 
razpali lice. Božjak pako, da preprieči neugodan kakav 
prizor, natoči sebi i Josi kupe. »Na novo, gospodine!« 
reče, »da vas Bog poživi!... A nuder mi jednom što 
kažite o turskoj krajini i kako bijaše tamo ... Ja sam 
zaista željan štogod čuti o njoj.« 

Joso veselo iztrusi kupu vina, pa pošto si otare ča- 
djave brke i bradu, stane pripoviedati i šarati na dugo 
o svemu, što je on tobože počinio i doživio na turskoj 
krajini. Tako je medju ostalim pripoviedao, kako je jednoč 
s malom, ali ognjevitom četom veliku silu Turaka više 
puta potukao, kako je četiri alajbega uhvatio živa, te 



103 


poodsiecao im glave, kako je nekoga bosanskog pašu, 
komu zaboravi ime, pobio na junačkom mejdanu i silno 
mu oteo blago — riečju, pripoviedao je sama čudesa o 
svojoj hrabrosti. Da mu je mladi božjak sve potanko 
vjerovao, morao bi misliti, da taj čovjek nadilazi samoga 
Kraljevića Marka. Ne treba nam ovdje napominjati, da 
si je hrabri Joso, pripoviedajući ono, što je bilo i što 
nije, često vinom nakvasivao suho svoje grlo, pa da je 
često opetovao obične svoje zakletve: dina mi, imana, ili 
svetca — ali toga on nije činio bez razloga, već s toga, 
da tiem tobože podkriepi istinu rieči svojih. 

I tako je pola noći prevalila, a Joso i mladi božjak 
i ne misle, da idu spavati. Pero je doduše nekoliko puta 
jur namignuo Josi, što on ili zbilja ne opazi ili ne htjede 
da opazi, pa zato ostade nadalje sa prijaznim i veselim 
gostom, koji mu je nekako omilio. 

Pošto Joso svrši svoju pripoviest o krajini turskoj, 
htio je da i njemu mladi božjak štogod pripovjedi o 
svom životu, pa zato ga je proti naročitom nalogu crnoga 
Tome pitao za ime i prezime, zatim, zašto je došao u 
Zagorje. Na to mladić, što ga takodjer malko razigralo 
dobro vino zagorsko, drage volje na želju Josinu pristade, 
te ovako pripoviedati stane: »Ja sam, da znate, rodom 
iz Primorja hrvatskoga, ime mi je Vladislav, prezime 
Zmajilović, a plemić sam hrvatski od starine. U mladosti 
svojoj stekao sam prijateljskog učitelja, da ne rečem: dru¬ 
goga otca u staroga nekog svećenika, gradskoga kape¬ 
lana u gradu moga otca. Taj je svećenik nastojao, da 
mi izobrazi duh i srce, dočim me otac poučavao i uvjež¬ 
bavao u oružju, a uz to me mati moja, nježna inače i 
krepostna žena, njegovala i ljubila, kao svaka mati što 
ljubi jedinca svoga. Tako mi prodje mladost uz igru, 
nauk i vježbanje na oružju . . . Blaženo i sretno doba. 

što ga nikad zaboraviti ne ću . . . Ali to prodje, te i ja 
već u mladosti okusih, što je gorka i prieka sudbina. . . 
Učitelj moj, pop Šaver, umrie, pošto jedva navrših osam¬ 
naest godina; zatim mi naglo poumrieše mili moji rodi¬ 
telji — to bi prije tri godine.« 

»Laka im zemljica!« reče na to Joso, komu se sad 
činila sgodna prilika, da se dokopa čaše vina; te zato 
kucnuv sa tužnim mladićem, izpije kupu vina do dna, a 
Vladislav, jedva okusiv vino, nastavi: 

»Od mojih bližih rodjaka preostade mi jedino moj 
ujak, a to je Pero Balagović, starješina Božjaka.« 

Vitez Joso, čuvši to ime, prene se nešto malo. »Zar 
vam je to ujak?« upita Vladislava. »Ja ga poznajem do¬ 
bro, ta evo susjed nam je najbliži i zaista vriedan i če¬ 
stit čovjek.« 

»Tako jeste«, nastavi opet Vladislav. »Moj je ujak 
želio, da se i ja posvetim redu Božjaka, te me u tu svrhu 
preklani pozva pismeno, da dodjem k njemu i tu da se 
posvetim novomu tomu zvanju, koje mi po smrti rodi¬ 
telja i moga učitelja nekako omili. — Ja sam tad odmah 
krenuo od kuće, da idem ovamo. Došav iza Zagreba do 
Sused-grada, gdjeno stanuje stari Tahi, vlastnik spome¬ 
nutoga grada i prijatelj moga otca, nisam smio poći 
mimo, da ga ne posjetim. Kad ja tamo, ali tu se slavi 
velika gostba. Ćerka vriednoga toga starca udavala se 
upravo za mladoga Ratkaja. Vitežki me starac gostoljubno 
dočeka i prisutnim mnogobrojnim gostom predstavi. Tom 
prilikom upoznah se sa prekrasnom gospodičnom Katom 
Babonićevom, ćerkom spahije na Oštrc-gradu, u ostalom 
pak najboljom prijateljicom mlade zaručnice na Susedu. 

»Ha!« poviče iznenada glasno Pero, koji je sve do 
sad mirno sa strane stajao i slušao. 

»A koji ti je vrag?« izdere se na njega Joso, ko- 

jemu se jur poče san namicati na oči, jer mu pripoviest 
Vladislava poče jur dosadjivati, budući da se rieč zamet- 
nula o ženah. 

> Ništa, gospodine, glava me baš u taj par strašno 
zaboljela, te mi je bilo, kao da mi munja proletje kroz 
mozag«, reče Pero. 

»Pazi samo, da te ne udari grom.t 

»Ne će grom u koprivu, već on najradije udara u 
šupalj hrast.« 

Joso nije razumio, kud to opet šiba lukavi Pero, pa 
zato si s nova opet natoči kupu, te ju izpije, zatim 
da ne bude neuljudan, umoli gosta, da nastavi svoju 
pripoviest. 

»Ne ću da vam poduljim pripoviedanjem sgoda i 
nesgoda svojih dosadjujem«^ reče Vladislav, »već hoću da 
vam još u kratko kažem, što je i kako je bilo zatiem . . . 
Ja sam dakle još tri dana ostao u Sused-gradu. Nas 
dvoje, ja naime i liepa Kate, upoznasmo se pobliže, pa 
se duše i srca naša primakoše, te se zaljubiše . . . Ah, 
blažena časa, gdje si očitovasmo ljubav, zadavši si medju- 
sobno tvrdu vjeru, da ćemo se ljubiti do smrti!« 

Vladislav ušuti malko, spomenuv se živo blagih 
prošlih časova, dočim Josu spopade neka ziehavica, nu 
Vladislav ne opaziv toga, opet nastavi, pošto se malko 
razabrao: »Od ona doba«, reče, »sva me volja minu, da 
stupim u red božjačkih viteza. Jur naumih poći najprije 
k ujaku, da ga obaviestim o ljubavi svojoj, zatim pak 
u Oštre, da izprosim djevojku, kad al eto stiže mi ulak 
iz Primorja donoseći tužnih viesti — da su naime gusari 
iznenada navalili na moj grad, štono se nalazi tik mora.« 

»Gle, gle, vraga, a što će sad biti 1 « reče razvedriv 
se umah Joso, odmaknuv na pol jur izpitu čašu od usta, 

pa podbočiv se zatim lako o stol, znalično izbulji krvave 
oči, te ih upre u Vlađislava. 

»Što bi bilot, reče on, »opustošiše mi grad, a sluge 
što poubiše, što opet odvedoše u robiju. Pošto razumjeh 
tu nesreću, stade me nukati želja, da junačtvom stečem 
ljubu svoju, pa zato javih u kratko pismeno ujaku, što 
je i kako je, te se brže bolje vratih u Primorje. Tu se 
uvjerih potanko, da je sve tako, kao što mi je kazivao 
ulak. Drugo mi ne preostade, do osvetiti se kletim tiem 
gusarom, pa zato upotrebiv sgodne prilike, pridružih se 
kao dobrovoljac i tobožnji vitez božjački odvažnoj četi 
vitežkih junaka, štono ih je možna mletačka vlada na 
dva broda izaslala u potjeru za gusari. Tako sam pod 
plaštem božjačkim gotovo dvie godine dana vojevao 
proti gusarom na kopnu i na moru Jadranskom, goneći 
ih sa svojimi drugovi svejednako, dok ih napokon gotovo 
sasvim ne iztriebismo, vrativši im ljudski žao za sramotu.« 

»A je li u njih bilo pliena?« upita Joso, dočim mu 
oči sievahu vatrom pohlepnosti. 

»Bilo ga je, borme, dosta, ali mene kao tobožnjeg 
viteza božjačkoga zapade malo prama ostalim, jedva 
toliko, da si time opet ponešto uredih puste svoje dvore. 
Pohlepni Mlečići zadržaše sve za se. Ali neka, zato mi 
dužd mletački vlastoručno poda ovu povelju«, tu Vladi- 
slav izvadi izpod haljine pismo, te ga poda vitezu Josi, 
nu on, ne znajući čitati, stade u srneći prevraćati per- 
gamenu, te ju napokon muče vrati Vladislavu. »U toj 
povelji«, nastavi on »spominju se veoma pohvalno moje 
zasluge i dokazano junačtvo — i to mi je dosta, više i 
ne trebam . . . Sad sam došao u ovaj kraj naše domovine, 
da posjetim ujaka, pa da prosim i izprosim milu dje¬ 
vojku, koju mi valjda ne će uzkratiti roditelji njezini, 
videći^ da sam dično stekao prvence slave vitežke.« 

Haramić Joso mašao se opet kupe, ne bi li ga time 
minula neka dremljivost, što ga opet poče spopadati, 
odkako Vladislav stade govoriti o svojoj djevojci. Pero, 
vidjev sad sgodne prilike, da dokuči tajnu neku svrhu, 
primieti: »A što će to reći, vitežka gospodo? — Evo 
već će skoro svitati biela zora, a vi još svejednako tu 
sjedite, pa ni ne mislite na to, da idete spavati... Nije 
meni toliko za gospodina Josut, primieti nadalje, nakesiv 
se, »koji je, kako kaže, na turskoj krajini znao bdjeti 
po dvie nedjelje dana, no žao mi je gospodina gosta... 
Mislim dakle, da s gorega ne će biti, kad bi malko pro¬ 
spavali, barem dok izadje sunce.« 

Vladislav i Joso poslušaše sad Peru, te se odmah 
digoše sa stolica, da već jednom odu spavati. Joso 
Haramić, pošto se prijateljski oprostio s Vladislavom, 
ode u svoju sobu, a Pero uze svietnjak sa stola i stade 
prednjačiti Vladislavu — ali ne u onu sobu, štono se 
nalazila u lievoj gradskoj kuli, već on krenu s njime niz 
skaline u doljnu stranu grada raži zemlje. Vladislav ga 
doduše muče sliedio, ali mu se to ipak nekako čudno 
vidjelo, što ga sluga vodi u podzemni sprat. Pero po- 
godiv misli Vladislavove, stane malko, te mu prišapne: 
»Tiho koracajte za Boga, mili gospodine, pa me nadalje 
sliedite mirno, kud vas budem vodio, kazat ću vam 
jur zašto.« 

»A zašto?« 

»Ne pitajte, već me sliedite. Dosta je, kad vam ka¬ 
žem, da se tu radi o životu vašem ... Za nekoliko časa, 
čim dodjemo, kud treba, kazat ću vam u kratko ostalo.« 

Vladislav ne reče ništa, nu sluteći koješta, povuče 
bridku svoju sablju i stane na novo sliediti Peru, koji je 
svedj žurno prednjačio niz skaline. Tako gredući dodju do 
nekih gvozdenih vrata. Pero ih otvori, pa opet &ta.de 

stupati niz vlažne nekakve skaline. Vlađislavu se činilo, 
kao da ga vodi u nekakav duboki podrum. Pošto pri- 
spješe do neke veoma vlažne podzemne komore, nadju 
se pred drugimi gvozdenim! vrati. Pero tu malko stane, 
izvuče izpod pojasa ključ, te otvori škripljiva vrata. 
Vladislav se sav u čudu nadje, ali Pero se nasmije i reče: 
»Jelte, gospodine viteže, to je čudna spavaća soba! . .. 
Nu vjerujte mi, da je ipak bolja od one, što vam je 
namienjena bila. Ne pitajte ništa, već slušajte, što ću 
vam kazati u kratko . . . Znajte, da ste u gradu pozna¬ 
toga zulumćara, strahovitoga naime crnog Tome, pred 
kojim strepi ciela ova okolica. On — da znate — i 
vam 0 glavi radi, pa da nije mene, znam, da vas ne bi 
nikad više zaboljela . . . Bjež*te dakle!« 

»Ja da bježim — pred njim?« upita Peru ponosito 
i srdito Vladislav. »A zašto . . . Što sam mu skrivio?« 

»Ništa a opet mnogo, jako mnogo . . . sve jedno 
je, s koje god strane to uzeli I ... Tu vam je sve vaše 
junačtvo uzalud, i vi ćete jamačno propasti, ako se ne 
uklonite očevidnoj smrti kroz ova vrata. Sila, znate. Boga 
ne moli . . . Evo vam fenjera«, reče zatim Pero podav 
Vlađislavu mali fenjer, što ga je ponio sa sobom, za- 
paliv ga na svieći svojoj. »Ne oklievajte dakle, već hajte 
napried u tom podzemnom uzkom hodniku. Iduć tako, 
doći ćete za pol ure u neku špilju, a iz nje — opet u 
bieli sviet . . . Gledajte, što brže moguće, da dodjete 
k svomu gospodinu ujaku u božjački stan, kamo ćete 
za četvrt ure doći, ako krenete iz pomenute špilje na 
desno . . . Dignite se odmah s ujakom svojim i s ostalim! 
božjačkimi vitezi proti Lobor-gradu, da za vremena spa¬ 
site vjernu vašu ljubu, što ju po svoj prilici jur sada, 
dok ovdje stojimo, silovito otetu sa sobom vodi u taj 
prokleti grad crni Tomo — koji ju strastno ljubi.« 

Vladislav sav protrne, ne mogav od srčbe odmah 
progovoriti, ali pošto se malko osviesti, poviče straho¬ 
vito: »Gdje je taj kleti razbojnik? . . . Gdje je, da si 
krvlju njegovom omastim sablju! . . . Bože! . . . Jao, moja 
Kate!« Na to zamahnuv sabljom jur htjede da se vrati 
natrag, ali Pero ga obustavi, »Za Boga, što radite?« 
reče mu, »jeste li sišli s uma? . . . Hoćete li sebe i dje¬ 
vojku da uzalud žrtvujete?. . .Nemojte tako, već učinite 
kao što vam rekoh, pa će sve još biti dobro . . . Da, 
mora biti dobro«, primieti žestoko i odvažno, »jer ja 
hoću da bude tako ... Ne oklievajte dakle, već hajte!« 
Pošto izusti ove rieči, uze Vladislava za ruku, te ga 
prijatno turi u spomenuti hodnik, pa već htjede da za¬ 
ključa za njim vrata, nu Vladislav se okrene naglo, te 
zapita: »A nuder mi kaži, plemeniti mladiću, što je tomu 
uzrok, da izdaj eš gosu svoga meni za volju, što me danas 
prvi put vidje, i što me tek po imenu poznaješ?« 

»To ćete jur čuti u svoje vrieme . . . Hajte samo, 
hajte sad.« 

»Da znaš. Pero, ne idem baš ni s mjesta, dok mi 
nekažeš barem nešto u par rieči, da mogu dokučiti to 
čudo. Kaži mi, što je tomu uzrok?« 

»Osveta!« odgovori Pero muklim glasom, dočim mu 
oči planuše kao dva živa ugljena, na što Vladislava opet 
prijazno turi u hodnik. Zatim zaključa vrata, te se vrati 
tiho opet u grad. 


III. 

Došavši gore u grad, ode Pero najprije u sobu 
crnoga Tome, i tu na skrovno mjesto stavi ključ od pod¬ 
zemnoga hodnika, zatim podje u neku komoru, te tamo 
iz škrinje izvadi čvrsto uže, i ponesav ga sobom, ode u 
onu sobu, što je po naredbi crnoga Tome 

bila namienjena, pa tu pri veže uže o kapak od prozora 
i tako ostavi. Pošto i tu sobu zaključa, vrati se u palaču, 
da čeka gosu svoga. 

Za dugo ne bilo, te on začuje, kako se gradska vrata 
otvaraju i zatvaraju. Sluteći odmah, da mu se goso vraća, 
spopade ga u prvi mah neki oganj i groznica, ali na 
brzo se opet razabra, te se odmah domisli, kako će gosi 
slagati, kad ga bude pitao za bjegunca. 

Jedva to izmisli, al eto ti gose. 

»Što je Pero? ... Je li Joso prispio s očekivanim 
gostom?« upita ga odmah crni Tomo. 

»Prispjeli su jur prije ponoći, i tu su večerali do 
malo prije«, odgovori Pero sasvim bezbrižno. »Gospodin 
Joso nadekao se opet, kako valja, te sad valjda jur obo¬ 
jica spavaju.« 

»Dobro ... A ti sad idi u onu sobu, što se nalazi 
u desnoj kuli gradskoj.« 

»Jelte, u onu, gdjeno je, kao što se pripovieda, prije 
pol godine kukala liepa Mara?« 

Crni Tomo uzavri gnjevom. »Šuti jednom, prokleti 
skote!« poviče, poletjev prama sluzi, nu predomisliv se 
nešto, opet stane, te umirenijim glasom nastavi: »Pazi, 
Pero 1 . . . Mogao bi me strašno razljutiti, pa bi zlo bilo 
po te ... 0 toj Mari da mi u napried ne progovoriš ni 
riečce, ako ne ćeš da prodješ zlo i naopako ... Idi dakle 
u onu sobu, gdje sam ti kazao, tamo se sad nalazi jedna 
gospodična sa svojom služkinjom. Uredi tamo sve liepo 
i udobno, u koliko se naime za danas na brzu ruku može 
urediti, da bude tako, kao što se pristoji gospodični 
visoka roda . . . Najljepše pokućstvo odmah spremi 
onamo ... U mene ima u izobilju srebrna a i zlatna 
posudja — odnesi tamo, što je najljepše, pa ako joj iz¬ 
van toga što uztreba, neka ti kaže, a ti učini sve, što ti 

reče. Ako je gladna ili žedna, neka se odmah pripravi i 
donese, što je najbolje. Jednom rieči: da mi ju u svemu 
i najmanjemu poslužiš onako, kao da je gospodja toga 
grada. Još i služkinji njezinoj kaži, da u ostalom ima 
dvoriti gospodičnu svoju isto tako, kao do sad što ju je 
dvorila . . .Jesi li me razumio?« 

»Jesam«, reče Pero, krenuv ledja, da ide, al ga opet 
zovne goso: 

»Hej Pero! nuder mi podaj ključ od sobe našega 
gosta.« 

»Evo ga«, reče Pero, probliedjev malko, te mu poda 
ključ, zatim pak ode žurno, kud ga je poslao goso. 

»Ala baš sam sretan«, reče crni Tomo poluglasno, 
razgovarajuć se sam sa sobom. »Dobar sam lov ulovio... 
U jedan par, gle, ulovih utvu zlatokrilu i šarena kraguja, 
štono htjede da mi ju preotme. Tako valja! — Ta crni 
Tomo nije uzalud lovac na glasu ... A sad idem, da 
vidim, što mi radi mladi djuvegija, idem, da vidim, jeda 
li mi sladki sanak sniva o svojoj ljubi.« U to malko 
stane, te se zamisli, ali skoro opet skoči, te poviče srdito: 
»A koga ću vraga dugo okolišati s njime, već hajde 
odmah da pogine!« Lice mu uzplamti paklenom strašću, 
žile mu nabreknu, a blieda ona brazgotina na čelu zasja 
kao krvav bič, zatim naglo sa sebe baci kalpak i plašt, 
povuče bridku sablju, te žurno ode prama onoj sobi, gdje 
je mislio, da mu sada gost sladko spava. 

Dok on onamo, već je Pero unišao u sobu gdje je 
imao naći ženske goste, i zbilja tu nadje gospodičnu 
Katicu, ćerku vlastelina Oštrc-gradskoga, gdje sjedi u 
naslonjaču, oborivši tužno liepu glavicu, dočim je služ- 
kinja njezina gorko plakala i lelekala. Pošto Katica opazi 
Peru, ne samo što se prestraši, već se ujedno i u čudu 
nadje, budući da je namah spoznala Peru Bašića, sina 

imućnoga seljaka izpođ Oštrca, bivšega zaručnika naj¬ 
milije služkinje i vršnjakinje svoje, liepe naime Mare, što 
je s njom na Oštrcu odrasla. Te Mare nestade iznenada 
prije pol godine, te se nikako nije moglo štogod saznati 
0 njoj, akoprem su mnogi nagadjali, da je lijepu tu 
seljanku po svoj prilici ugrabio crni Tomo, o kojem se 
pripoviedalo, da je na isti način ugrabio jur više dje¬ 
vojaka ove okolice, kojim se isto tako nije moglo ući u 
trag, pa s toga se nitko nije htio ili smio, da im potraži 
otmičara. 

»Nemojte se prepadati ni čuditi, milostiva gospodično«, 
reče potiho Pero, videći, kako ga svejednako plaho gleda 
gospodična sa služkinjom. »Ta to nije čudo nikakovo, što 
sam evo ovdje, već je sasvim naravno.« 

»Za Boga, Pero, kako ti dodje ovdje u to kleto 
gniezdo razbojničko?« progovori napokon plašivo Katica. 

»Božja je volja tako ... Ja sam ovdje, da izbavim 
vas i vašega dragoga, a ujedno da osvetim svoju pokojnu 
zaručnicu«, reče Pero, pa pošto vidi, kako se od tih rieči 
opet nešto sgrozi a nešto u čudu nadje Katica, nastavi: 
»Da, da, nemojte se čuditi, već znajte, da je moju milu 
Maru crni Tomo isto tako ugrabio, kao sada što je vas.« 
Zatim stane u kratko i potiho pripoviedati, kako je Maru 
prije pol godine, kad je jednom za rana prije zore i biela 
dana pošla u Zlatar, da tamo posjeti bolestnu svoju majku, 
crni Tomo u šumi dočekao, ugrabio i u taj grad odveo. 
Kako je sirotu ovdje na razne muke dao, hoteći ju silom 
natjerati, da ga ljubi, i kako se ona napokon u skrajnjem 
očajanju strmoglavila s prozora ove kule u gradski šanac. 
»Evo baš ovdje s toga prozora«, nastavi suznim okom i 
sve tišim glasom, »as ove strane ima, da znate, strma 
pećina izpod kule, te sirotu odmah snadje nemila inače, 
ali njoj ipak tada mila smrt.« Daljna mu rieč zape u grlu. 

nu pošto se malko razabrao, opet nastavi: »Sve to, što 
vam evo pripovjedili, saznah potankim propitkivanjem od 
družine crnoga Tome, pa zato svečano založih vjeru, da 
ću se strašno osvetiti tomu krvniku, na što me sada još 
većma potiče vaša nesreća . . . Hvala Bogu, što sam 
danas vra^'im tim spletkam ušao u trag, i što mi srećno 
podje za rukom izbaviti dragoga vašeg Vladislava.« I tu 
na novo u kratko pripovjedi, kako je Vladislav prošle 
noći došao u grad i kako ga je izbavio. »Budite uvje¬ 
reni €, nastavi Pero, »da će vas on, što prije moguće bude, 
iz pandža toga zulumćara za stalno izbaviti ... Ne dvojte 
0 tom ni najmanje! — A1 sad mi kažite, kako je taj 
kleti crni Tomo mogao ugrabiti vas iz tvrdoga Oštrc-grada?« 

»Jao ne pitaj Pero«, odgovori mu kroz plač liepa 
Katica. »Moj otac otišao je u nekom poslu prekjučer u 
Sused-grad, te sa sobom poveo ono nekoliko sluga, što 
ih imamo na Oštrcu, a ja ostadoh u gradu sa bolestnom 
tetkom, što se po smrti mile majke nalazi kod nas. 
Noćas dakle — pošto malko stade kiša i oluja, legoh 
spavati, ali skoro zatim dodje ova moja služkinja izne¬ 
nada k meni, te me probudi, rekavši mi, da me dolje 
na gradskih vratih čeka neki čovjek, donoseći mi ustmeno 
glasa od moga vjerenika, koji se nalazi, kako reče, u 
smrtnoj pogibli. Razumjevši tu viest, skočih odmah na 
noge, obukoh se brže bolje, te pohitjeh s ovom svojom 
vjernom služkinjom dolje, da se uvjerim i da čujem, što 
je i kako. U gradu svi spavahu do jedinoga onog stražara, 
koji služkinju probudi, ali zato ipak ne htjede da proti 
očevoj zapoviedi grieši, puštajuć nepoznatoga čovjeka u 
grad. Pošto k vratam dodjoh, odmah zapovjedih, da se 
otvore, nu jedva što ih otvori vjerni stražar, skočiše iz¬ 
nenada tri čovjeka iz zasjede, posjekoše vjernoga stražara, 
a mene zajedno s oniemjelom od straha služkinjom obu- 

Bogović: Pjesnička djela II. 8 

hvate^ na svoje brze konje dignu, pašom opašu, te s 
nami hao munja odlete nizbrdice, pa zatim sve dalje od 
otčeva grada. Kud će s nami, to nismo odmah znale, nu 
osviestivši se pomalo, dosjetismo se jadu svome, jer ra- 
zabrasmo, da nas ugrabi crni Tomo.« 

Još Katica u rieči, ali eto nahrupi na vrata crni Tomo, 
koga dvie sluge pratiše. Biesan bijaše i razdražen kao 
gorski vepar. Katica se potrese kao šiba na vodi, a Pero 
i služkinja probliede. 

»Gdje je mladi Božjak?« viknu crni Tomo i skoči 
kao biesan i\a Peru, te lupiv njim o zemlju, stavi ne¬ 
sretniku koljeno na prsi . . . Katica i služkinja zavrisnu 
od straha i užasa, a Pero, izbuljiv oči, jedva muklim 
glasom progovori: »Ne znam, gdje je.« 

»Ne znaš, pseto jedno 1 ... A odkud mu uže, o koje 
se spustio niz zid gradski, te pobjegao . . , Govori!« 

»Ne mogu vam kazati ni to, no mislim, da je tamo 
U sobi bilo uže, te ga je mogao lasno upotrebiti.« 

Crni Tomo u taj mah povuče nož, da Peru smakne, 
ali Katica ohrabrena sakupi svu snagu, te priskočivši za¬ 
ustavi ruku crnoga Tome. »Ta nemojte«, reče, »ovdje 
pred mojim očima ubijati nedužna čovjeka . . . Nemojte, 
ako Boga znate!« 

Tomo pogleda djevojku s prva krvavo, ali se zatim 
ipak malko ublaži, te ju upita naglo i svedj još Ijutito: 
»Zar, vi, gospodično, poznajete toga lopova? ... Je li 
vam možebiti štogod kazao?« 

»Niti ga poznajem, niti mi je kazao štogod«, odgo¬ 
vori Katica, razabravši se hitro, »već vas molim, iztražujte 
i uvjerite se prije, pa ako pronadjete, da je krivac, kaznite 
ga, ali ne sada, ne ovdje«. 

»Neka bude, učinit ću, kako želite, da vidite, koliko 
mi je stalo do vaše rieči, akoprem ta zmija, što sam ju 

gojio u svojih njedrih, ne zaslužuje drugo, no da ju po¬ 
gazim, što će i onako biti, kako mi se čini . . . Svežite 
ga odmah«, reče zatim slugam, »te ga bacite u najdublju 
tamnicu . . . Gvoždjem ga okujte ... A nitko da mi se 
ne usudi podati mu jela i pila, dok ne reknem i dok ne 
dodjem, da mu sudim, kao što običavam suditi izdaji- 
cam . . . Odtale s njime!« 

Loše sluge odmah poslušaše goreg gospodara, te 
odvedoše svezana Peru, koji ni riečce ne izusti, već samo 
na pragu sobe malko stane, te obazrev se, milo i rek bi 
zahvalno pogleda liepu Katu. 

Pošto sluge odoše s Perom, poda crni Tomo služ- 
kinji rukom znak, da izadje iz sobe, dočim on pristupi 
Katici, te joj uljudno reče: »Evo vam, gospodično krasna, 
prvoga dokaza štovanja i ljubavi moje. Mila vaša rieč 
mogla bi ukrotiti divlju zvier u gori, a blagi vaš pogled 
vraga pretvoriti u angjela, kamo li da ne ublaži mene 
— roba vašega.« Katica na ove rieči stade plašivo od¬ 
micati, dočim joj se Tomo svedj primicao, nastavljajuć 
strastno: »0 Katice, ti ne znaš, kako te ljubi ovo moje 
inače divlje srce . . . Da, većma te ljubim, nego li do 
sad što Ijubih ikoga na tom svietu . . . Ljubim te, da 
znaš, od onoga časa, odkako te lani prviput opazih u 
crkvi sv. Marije Loborske za proštenja . .. Znam ja, ti 
me niesi opazila, ali ja te vidjeh dobro, vidjeh te jadan 
i odlučih, da moraš moja biti svakojako ... I evo — 
sad si u mojoj vlasti ... No umiri se — ti ćeš ovdje 
biti gospodja, a ne robinja ... A nuder mi kaži, dušo, 
hoćeš li. se umiriti skoro, te ljubav moju odvratiti lju¬ 
bavlju?« To rekavši primi Katicu za ruku, nu ona se 
sgrozi, kao da je se taknu otrovna zmija, te iz trgnu vši 
mu ruku, reče ponosito i odvažno: »Idi, bezsramni zlo¬ 
tvore, idi mi izpred očiju, pa mi ne govori, o ljubavi, što 

ju usta tvoja oskvrnjuju, čim mi govoriš o njoj. Ta prije 
ću, da znaš, poginuti nego li tvoja biti, a valjda će se 
još naći tkogod, tko će me tad osvetiti. € 

»Zar ćemo tako ?« reče gnjevno crni Tomo. »E 
dobro ... Ti si sad u mojoj vlasti, pa ako ne ćeš s 
dobra, morat ćeš na silu. Što se pak tiče tvoga Iju- 
bovnika, za kojim čezneš, kažem ti: da upravo sada idem 
u potjeru za njim. Još nije prekasno, pa se nadam s 
toga, da ću ga uhvatiti živa i pogubiti pred tvojim 
očima . . . Crni je Tomo ukrotio, da znaš, više djevojaka, 
pa će i tebe . . . Još ti kažem i to: predomisli se do ve¬ 
čeri i nemoj djetinjiti, sila — znaš, da ne moli Boga, 
pa je svakako bolje, da dragovoljno i što prije saslušas 
molbe moje, nego li poslije moje zapoviedi, S Bogom!« 
To izustiv hitro ode i pohiti u sobu Josinu, pa ga pro¬ 
budi iz težka sna, te mu izruči nadzorničtvo grada, zatim 
poleti u dvorište, i skoro zatim na čelu nekoliko odvažnih 
konjanika ode u potjeru za Vladislavom. 

Liepa Katica spusti se na stolicu sva iznemogla, čim 
Tomo ode. Služkinja, koja je unišla, brzo joj priskoči, 
te za koji čas opet utješi i razgovori milu svoju gospo¬ 
dičnu. 

Dok je to gore u sobi i oko grada bivalo, odskočilo je 
jur sunce, što ga siromah Pero ne vidi, čameći u pustoj 
tavnici, koja se je nalazila tik one podzemne komore, kud 
je noćas vodio Vladislava. Samo jedna željezom okovana 
hrastova vrata dieljahu ga od rečene komore. 

»Evo me«, reče uznik poluglasno i žalostno, razgo¬ 
varajući se sam sa sobom. »Evo me dakle ovdje, a zadaću 
života svoga ipak riešio nisam . . . Svejednako sam od- 
gadjao, razmišljajuć neprestano, kako da mu se što bolje 
i strašnije osvetim, pa me iza toga prevari luda glava, 
jer da sam ga smaknuo sgodnom kojom prilikom — a 

prilika takovih bilo je svaki dan — ne bi svega toga 
bilo ... On ne bi bio ugrabio gospodične, ne bi težio 
za životom Vladislavovim, a i ja bih možda bio živ prošao, 
akoprem ni života ne bih žalio, samo da sam mu se 
osvetio, ali ovako ću zaglaviti svejednako, i to bez ikakve 
basne, jer gotovo ništa nisam učinio, da se osvetim.« 
Zatim se nešto malo ohrabri i nastavi glasnije: »Nemoj 
tako, Pero, ta još nije prekasno, a dok je živa na ra- 
menih glava, može se još dogoditi svašta . . . Vladislav 
sigurno ne će dangubiti, već će nastojati, da što prije iz¬ 
bavi svoju vjerenicu, pa uz to i mene može zapasti slo¬ 
boda, pa možebiti i ožudjena osveta . . . Ala gle!« po¬ 
viče radostno, »sutra je upravo Vidov-dan ... Ne bi li 
Bog i dobra sreća dala, da to bude dobra kob! . . . 
Moguće je, doduše, ali sigurno ipak nije.« Zatim malko 
ušuti, oboriv glavu, ali krepki i odvažni duh njegov, uz 
prkos zveketanju okova, na novo sakupi svu svoju snagu, 
te on zapjeva milozvučnim muževnim glasom ove redke 
iz narodne pjesme, kao da se sam sebi ruga: 

»Sindžir gvožđje muka je velika, 

Da, velika muka na junaku, 

Tamnica je gora od sindžira, 

A zla žena gora neg’ oboje, 

A zla pamet gora neg’ sve troje.« 

Zatim ušuti, pa sjedne na vlažnu zemlju, gdje oko 
njega puzahu guje i gušteri, nu on za sve to ne haj ući 
nasloni uzdišuć vruću glavu o studen zid, te stane na 
novo misliti i razmišljati, dok ga najposlije, izmučena dušom 
i tielom, ne prevari najbolji utješitelj biednih i nevoljnih — 
tihi san. Puštajmo siromaha, neka odpočine ... Valjda 
blagi sanak sniva o svojoj miloj Mari. 

IV. 

Ima primjera takovih u životu pojedinih ljudi, gdje 
bi čovjek rekao, da očevidna nepravda vlada svietom, jer 
dočim često stradaju dobri i pravedni ljudi, vidjeti je, 
kako zli i opaki u neprestanoj sreći i lastovanju traju 
danke svoje, te se čini, kao da ih ne će nikada stići zlo 
kakovo za njihove opačine. Istina, kadšto biva tako, nu 
valjda samo zato, da čovječja krepost, nadvladana fizič- 
nom silom zloće, tim sjajniju pobjedu održi u moralnom 
smislu. Nu kadšto se ipak dogadja, da se zlotvor izne¬ 
nada strovali u bezdno, baš kao da ga je na vrhuncu 
sreće ošinuo grom iz vedra neba, a isto tako krepostan 
čovjek iz tavne noći nezaslužene biede i nesreće kadšto 
izhodi na bieli danak, da ga nakon duge i težk^e patnje 
jednom ogrije jarko sunašce blage sreće. Ima dakle 
pravde i ovkraj, pravde naime one, štono proiztječe iz 
ljudskih budi dobrih ili zlih čina. Mnogi kratkovidni ljudi 
to dakako ne opažaju, ali bistrouman čovjek, koji pazi na 
uzrok i posljedice ljudskih čina skopčanih često svezom 
tanahnom i nevidivom, može proricati, sve ako i nije 
prorok, kako će se svršiti ovo ili ono, što li će koga zapasti. 

I 0 Lobor-gradu moglo se reći, da je zloća i opa¬ 
čina izabrala ovo mjesto, da tu stoluje viekom, te bez 
ikakva straha da uživa plodove svojih zločina* jer mnogo 
jur prodje godina, odkako zulumćari Loborski bez obzira 
plieniše, otimaše, i kojekakva druga zločinstva počiniše 
u toj okolici. Prosto im bijaše raditi, što ih je god volja 
bila, jer im nitko nije stao na put, te im na taj način 
sve dobro podje za rukom, što su godier počinili. Uzrok 
tomu bilo je ponajviše burno ono doba, kadno je cviet 
plemstva hrvatskoga sa svojimi najboljim! Ijudmi pošao 
na poziv ugarsko-hrvatskoga kralja Vladislava II. u 

boj proti Turkom, koji tada napastovahu kršćanstvo u 
obće, napose pak kraljevinu Hrvatsku kao najbližu su¬ 
sjedu. Medju ostalimi bitkami onoga vremena ostat će 
napose u povjestnici našoj krvavimi slovi zabilježena 
ona, koja se zametnu godine 1492. kod Modruša izmedju 
slavnoga hrvatskoga bana Mirka Derenčina i turskoga 
vodje po imenu Jakup-paše. U toj silnoj bitci bude 
junački ban, i mnogi drugi hrvatski vitezovi, kao n. p. 
Petar Zrinjski, Dragutin Gušić, Niko i Bernard Frankopan, 
što ubijeni, a što zarobljeni. I to je u kratko tužna slika 
tadašnjega stanja naše domovine, akoprem mnogo toga 
još bijaše, što bi se nabrojiti dalo, da se ta slika usa¬ 
vrši i nadopuni. Tako bijahu varoši, a i gradovi plemićki 
poradi zlih ili bolje rekav nikakovih drumova bez ika¬ 
ko va medjusobna saveza. Sela bijahu takodjer raztresena, 
te namještena kojekuda po zabitnih stranah medju gu- 
stimi šumami ili u klancih medju gorami. Život feudalni 
bijaše već sam po sebi takav, da je otegoćivao svako 
druženje i obćenje. Plemstvo bijaše nesložno medju so¬ 
bom, isto tako više i niže svećenstvo. Gradjani po va- 
roših bijahu kukavice, te samo imenom gradjani, a nipošto 
duhom i činom. Što se pak seljaka tiče, o njemu ne bi 
tada ni govora, jer on bijaše u pravom smislu rieči biedan 
rob, nemajući nikoga svoga do jedinoga Boga, pa je 
biedan tad valjda izumio onu poslovicu, što ju čovjek, 
osobito u našem Zagorju, često čuje: »kam ću siromak, 
gore je visoko, a dole je tvrdo I« — Poradi svega toga, 
što je ovdje u kratko napomenuto, sasvim je naravno, 
da zakoni i točno njihovo izvršivanje, pravda i obća 
sigurnost bijahu sve same takove stvari, što ih je sviet 
poznavao po imenu, u istinu pak vladalo je bezzakonje 
i s njime skopčano nepravedno načelo: tko je jači, taj 
kvači. — Kad se dakle na um uzme sve to, nije baš 

nikakovo čudo, što je Loborskim zulumćarom bilo prosto 
haračiti, te u mutnoj vođi ribe loviti. Svatko ih se manje 
ili više bojao s toga, što u njih bijaše snage i drzovitosti 
dosta, te su mogli prkositi pojedince svoj vlasteli one 
okolice. Svatko je dapače hvalio Bogu, što na njega s 
čista mira ne navaljuje crni Tomo, a kamo li da se tko 
usudi ustati proti njemu! Mnogi vlastelin utvrdio se u 
svojoj gradini što moguće bolje, da se uzmogne braniti, 
ako bi možebit Tomo navalio na njega. Sami Božjaci, 
bližnji njegovi susjedi, ne mogahu da na put stanu nje¬ 
govu zulumu, budući da je i njih veći dio pošao u boj 
proti neprijateljem kršćanstva, da tiem steče zadužbinu 
pred Bogom i da rieši ponajglavniju zadaću viteškoga 
zvanja svoga. 

Sve je to dakako dobro bilo po crnog Tomu, po 
njegova ortaka Josu i njihovu čitavu družbu, te zato 
im nije ni kraj pameti bilo, da bi se kojimgod načinom 
moglo promieniti to njima povoljno stanje. Ono ipak, što 
pripoviedasmo prije, da se dogodilo za nekoliko sati u 
Lobor-gradu, činilo se, kao da ne sluti na dobro. 

Crni Tomo otišao je, kako znamo, u potjeru za 
Vladislavom, te nije ni najmanje dvoumio, da će mladić, 
taj, ne znajući staza ni bogazd, zaći s puta, pa da će 
naići na njega prije, nego li mu za rukom podje dospjeti 
u stan božjački. Mudra glava crni Tomo, ali se ipak pre¬ 
vari, jer dok je on u gori po samotnih stazah tražio 
bjegunca, te svoje ljude za njim razašiljao na sve strane, 
do toga je bjegunac već bio u gradu kod ujaka svoga, 
komu je odmah sve potanko pripovjeđo, što ga je noćas 
snašlo tamo na Lobor-gradu. 

Ujak Vladislavov, viteški starac plemenita lica i vi¬ 
soka uzrasta, saslušav ga pozorno do kraja, reče: »A 
što misliš, da se sad čini, moj Vladislave?« 



121 


»Mili moj ujače, ta ja evo k vama đođjoh, da mi vi 
razboritošću vašom i desnicom hrabrom budete u pomoć, 
treba dakle da vi meni kažete, šta ćemo sad, a ne ja 
vama . . . Mislim ipak, da ne valja sad počasiti časa, jer 
se tu radi o miloj mojoj vjerenici, koja se sad po svoj 
prilici jur nalazi u pandžah toga kletog crnog Tome.« — 
Zatim nastavi strastno, stisnuv ruku starcu: »Mili ujače, 
ako Boga znate, ne oklievajte, već hajde da idemo odmah 
na tog zulumćara, da mu preotmemo dragocjeni plien, 
milu moju Katicu.« 

Starac se nešto zamisli, zatim pak dozove ono 
dvanaest viteza, što ih je preostalo od onih, koji su pošli 
u boj proti Turkom. 

Pošto se božjački vitezovi sakupiše oko starca, stane 
se s njima i s nećakom svojim dogovarati o načinu, kako 
bi mogli udariti na crnoga Tomu. 

Raznih tu bijaše mnienja. Većina božjaka ipak svje¬ 
tova, da se pričeka još za koje vrieme, dok se naime 
ostali plemići i vlastela one okolice pozovu na obću 
osvetu, a to s toga uzroka ponajviše svjetovahu vitezi, 
što sadašnja ukupna sila njihova ne bi bila dovoljna, da 
bi se moglo njom udariti na Loborčane. Vladislav je 
uzalud zaklinjao viteze božjačke protivnoga mnienja, 
zalud ih je bratimio, te nastojao im dokazati, da sreća 
života njegova o tom zavisi, nu oni, što rekoše, na tom 
ostaviše, jer im nije tako vruća i nestrpljiva krv po žilah 
tekla kao Vladislavu. — Ujak Vladislavov izpovjedio je 
tom prilikom takodjer očito, da je vrlo mučna stvar 
udarati na Loborčane, kojino su dobro utvrdjeni, te 
imadu mnogo odvažne i drzovite momčadi, nu scienio je 
ipak, da bi mogla namjera Vladislavova poći za rukom, 
kad bi se odmah poslao ulak u Sused-grad, gdjeno se 
nalazio otac Katičin, komu bi imali poručiti, da što brže 

dodje sa svojimi momci k Božjakom, pa da i Tahija sa 
svojimi dovede u pomoć. 

Još su Božjaci sa staiješinom svojim u rieči bili, kad 
ujedanput Vladislav, koji se bio nešto zamislio, iznenada 
skoči, te lupiv se rukom u čelo, kao kad se dosjetio 
nečemu, poviče: »Da, tako! . . . sam Bog razsvieti mi 
pamet . . . Da, tako ćemo ih sigurno ščepati.t 

»A što je?« stade ga pitati ujak i ostali Božjaci, na 
što im on potiho priobći neku osnovu, koju svi odobriše: 
»Da, istina je, tako ćemo ih sigurno ščepati, ako Bog 
da«, opetovaše svi, te svak ode na svoj posao, pošto se 
dovrši dogovor. Momkom božjačkim, kojih bijaše trideset 
u gradu, bude odmah naloženo, da skrovno prirede cielu 
svoju bojnu spravu do večeri. Izvan toga odpremi starje¬ 
šina Božjaka pouzdana momka na brzom konju u Sused- 
grad, s naročitom zapoviedju, da jaše bez oduška, pa 
tamo došav da preda staromu Baboniću list, što mu ga 
je podao. 

Crni Tomo vratio se medjutim kući, pošto je uzalud 
pretražio cielu Loborsku okolicu. Došav u grad bijaše 
zle volje, te ode odmah u svoju sobu, gdje se zaključao, 
te razmišljao svašta, ne puštajuć nikoga preda se. 

U to prispje doba od poldana. Sluga dodje, te kuc- 
nuv na vrata zovne gosu na ručak. Crni se Tomo prene 
iz svoga razmišljanja, te ode k ručku u palaču, gdje 
nadje Josu, koji ga jur nestrpljivo čekaoj bivši prilično 
gladan, nu još više žedan . . . Oba sjednu za stol. 

»A što ti je opet, moj Tomo«, reče Joso, škiljeć sa 
strane na pune bukare vina, »što ti je, te si oborio 
glavu, kao kaludjer kakav, kad čini pokoru?« 

»Molim te, mahni me se i s tvojom šalom.« 

»Mahni se i ti tvojih hira, pa mi budi opet onaj, 
" ‘ "nie: slobodan, hrabar i vedar kao soko u gori.« 

»Tko veli, da nisam?« reče naglo crni Tomo, dignuv 
ponosito glavu i razvedriv se na silu. 

»Aferim bre! ... Tako valja! . . . Bog te poživio I 
— A sad samo još jedno molim, da ti smijem kazati; 
ali mi ne zamjeri, brate, što ću reći.« 

>Kaži, što je.« 

»Ne valja, brate, što si toliko tareš glave poradi te 
ženske, što je ovdje u gradu — ne bilo joj traga 1 — 
Ja znam, da te ona očarala vražjimi svojimi čini.« 

»Ne budali, moj Joso, kad budala nisi«, reče na- 
smjehnuv se malko izpod brka crni Tomo, »već mi kaži, 
je li se što umirila? . . . Što radi?. . . Dvore li ju svi, 
kao što sam zapovjedio?« 

»Prodji se sijaseta, ta tko bi mogao odgovoriti u 
jedan mah na sva ta pitanja; zato čuj u kratko, što ti 
kažem: ne boj se ti za nju, žena je, to je dosta.« 

»A jesi li ju barem vidio?« 

»Jesam, brate . . . Bio sam dolje i šetao se po be- 
demih gradskih, a ona je gledala tamo na svoj prozor, 
pa ju tad vidjeh. Tako mi svetca! liepa je . . . Nisam ni 
tamo na turskoj krajini ljepše bule vidio, ali što je hasne, 
žena je; a ti znaš, da ja nisam prijatelj žena, pa da i 
ti toliko mariš za njih, koliko ja, puna šaka brade . . . 
Pazi samo, da se ne opečeš. A ja se sve bojim, da će 
nas najposlije upravo vražje te žene nametnuti na zlo, 
pa možebit i upropastiti. Što se mene tiče, volim sa samim 
vragom pazariti, nego li sa ženom!« 

Crni Tomo, da ga minu neugodne misli, htio je 
malko, da se prošali sa Josom. »A kaži mi po duši«, reče, 
»nisi li ti nikad ženske obljubio?« 

Joso skoči na ove rieči, kano da ga je što bocnulo, 
te lupiv rukom o stol, poviče srdito: »Nisam, dina mi 
moga, nikada. Džaba im kirija! . . . Kad smo 

krajini kao slobodni gorski junaci udarali na Turke, mogao 
sam višeputa ugrabiti koju liepu i mladu bulu, nu ja je 
se čuvah kao žive vatre, te voljeh. ugrabiti kakovo staro 
kljuse ili zardjalu sablju, kad ne bi šta boljega našao, 
nego li ženu. Okani se i ti toga vraga, pa će bolje biti 
po te . . . Ali prodjimo se toga razgovora, pa mi ti sad 
kaži, kako si doznao, da će u ove naše strane doći onaj 
mladić, što nam je noćas utekao?« 

»Doznao sam to slučajno od nekoga ulaka, što ga 
prije nekoliko dana posla stari Babonić s tim glasom 
starješini božjačkomu i staromu prijatelju svome ... Ti si 
noćas ovdje s njime večerao, ded mi kaži. Boga ti, kakav 
je to mladić?« 

»Čast mu, brate, to ti je mlad delija, komu malo 
gdje ima ravna. Ne znam, da li je moja krajina odgojila 
boljih junaka, nego što je taj. Kažem ti pravo, to ti je 
junak od pete do glave.« 

»Odnieli ga vrazi! . . . Neka mi je utekao, kad već 
drugačije nije, samo da je ona u mojih ruku ... A sad 
mi kaži još jedno, što ću te pitati: što misliš, kako da 
mučimo toga prokletog Peru, koji je po svoj prilici mla¬ 
domu Božjaku pomogao, da je mogao pobjeći?« 

»Dakako, on mu je pomogao i nitko drugi«, poviče 
zlobno Joso. »Ala zgodne prilike, da se osvetim tomu 
lopovu, što ga nikad nisam trpio radi njegovih neslanih 
i bezobraznih šala, kojimi mi je znao dosadjivati . . . 
Znaš li, brate, šta! — Daj mu po turski dvie stotine 
mastnih udaraca trskom odvaliti na tabane, ili — što 
bi svakako bilo bolje — daj ga nataknuti na kolac, pa 
kad ga bude stala moriti žedja, daj mu umjesto vode 
ljutog sirćeta, pa poslije da nišanimo u njega. Neka 
momče zna, kako se žive tamo na krajini, radi koje mi 

se tolikoputa rugao. Učini tako s njime, kao što ti rekoh, 
pa mirna Bosna.« 

»Bolje će biti, da od gladi pogine.« 

»Dobro je i to, ali ono bi, vjeruj mi, bilo još bolje.« 

Tako se nadalje razgovarahu ova dva vjerna pobra¬ 
tima kod obilata gospodskoga ručka. Ne treba nam napo¬ 
minjati, kako-si je Joso tom prilikom po starom svom 
običaju suho svoje grlo opet nakvasio rujnim vincem. 
Izvan toga nastojao je i Tomu nekako namamiti, da s 
njim pije, nu on se nikako nije mogao pravo da razvedri, 
pa akoprem je svojom čašom višeputa kucnuo o čašu Jo- 
sinu, bijaše mu ipak svejednako, kao da ga tišti mora. 

»Vrag bi znao, što mi je danas«, reče napokon ljutit 
Tomo, te izprazniv zlatnu svoju kupu, skoči na noge. 
»Neka vražja slutnja ne da mi mirovati . . . Idem dolje 
na hladni zrak, da se malko razhladim, ovdje mi je ne¬ 
kako tiesno i vruće.« 

»Zar si obolio, brate?« upita Joso, iztrusiv čašu i 
dignuv se od stola, akoprem se moglo primietiti, da mu je 
žao ostaviti vina, što ga još preostalo na stolu. »Ako si 
zbilja obolio, te ne ozdraviš do Gjurgjeva, a ti se ljuljaj 
0 drienu, pa ćeš biti zdrav kao drien, to tamo na turskoj 
krajini kažu, da je dobro za zdravlje.« 

»Hodi do vraga s tvojom krajinom —« reče crni 
Tomo, te htjede još nešto reći, ali u taj isti par otvore 
se naglo vrata, te u palaču nahrupi jedan izmedju Lo- 
borskih momaka, što ga je prije podne ostavio crni Tomo 
izpod gore blizu božjačkoga stana, da se u grmlju sakrije, 
da pazi na sve, što tamo biva. 

»Gospodine viteže«, reče momak sječimice, buduć 
zasopljen i ponešto uplašen, »duše mi moje, dižu se na 
nas!« 

»Tko? —« poviknuše u jedan glas oba viteia., 

ne od straha, već što ih spopade živa želja znati, što 
se zbilo. 

»Božjaci«, nastavi momak, »a s njima, da znate, i 
drugi vitezovi, medju kojinii spoznah staroga Babonića, 
zatim Tahija Susedgradskoga, pa i onoga mladog Božjaka, 
što je noćas bio ovdje . . . Bijah nedaleko od njih sakrit 
u grmu, te vidjeh, kako se podigoše ovamo.« 

>A jesi li dobro primietio, da baš ovamo krenuše?« 
upita crni Tomo. 

»Dakako ... Veći dio vitezova sa svojom momčadi, 
providjenom Ijestvami i ostalom obsadnom spravom, krenu 
tamo na razkrižju blizu stana božjačkoga dolinom uz ko¬ 
rito potoka Rieke, te upravo onim putem, koji vodi 
ovamo, a pomanja četa predvodjena mladim božjačkim 
vitezom krenu nekamo uz goru, ali kuda, to ne znam.« 

»Uz goru?« reče potiho crni Tomo. »A što će 
tamo? . . . Valjda ne će — ne, ne, to nije moguće!« 

»Što, zar ti misliš, te će smjeti na nas udariti?« 
upita Joso crnoga Tomu. 

»Može i to biti, dapače sasvim je vjerojatno, da će 
potražiti otac svoju kćer, a ljubovnik ljubu svoju, nadalje 
je sasvim vjerojatno i to, da ih u tom podhvatu pod- 
pomažu prijatelji ... Ali neka! ... Bit će barem tim 
slavnija gostba, budući krvlju odkupljena . . . Znat će 
oni, što će reći potražiti razdražena lava usred njegove 
špilje. Razbit će si glave o toj zidini, te će ih proći 
volja drugi put, da se ogledaju sa mnom . . . Kad je 
dakle tako, a to ne treba da počasimo časa, već idi, Joso, 
te odmah sakupi momke naše, što ih god ima u gradu, 
pregledaj im oružje, pripravi kamenje i kropa kipućega; 
a ja idem dotle, da razvidim bedeme i da ponamjestim 
dvostruke straže . . . Neka samo dodju, neka! dočekat 
A* • oko valja, pa makar ih još jedanput toliko došlo. 

da navale na tvrdi moj Lobor, ne bih ih se bojao ni¬ 
malo . . . Pokazat ću im, da crni Tomo, koji se ne boji 
nikoga pod Bogom, nikad ne bijaše sigurniji nego u toj 
pogibli.« 

»Neka dodju, neka! . . . Ala kerim! bit će im duši 
tiesno«, poviče Joso smijući se grohotom. »Bit će, ja 
se ufam, potjere, kakove ne bijaše ni tamo na turskoj 
krajini.« 

Crni Tomo zatim ode, praćen od ulaka svoga, na 
bedeme gradske, a Joso, kud mu je rekao Tomo, da ide. 

V. 

Sujice se jur nagibalo k zapadu, gdjeno se nagomila 
silna hrpa tmastih oblaka, žarom zapadnoga sunca crven¬ 
kasto obrubljenih. To je značilo, da će biti bure ili barem 
tavne noći. 

Liepa Katica zamislila se nešto, sjedeći tik prozora. 
Činilo joj se, gledajući one oblake, kao da joj se prika¬ 
zuju neke čudne i strahovite prilike. 

Ala da ti je tad vidjeti bilo krasnu tu djevojku, ne 
bi se bio porekao, kad bi rekao, da je živa to slika naj- 
krasnije iz gorice vile. Visoka bijaše i tanka stasa, vrata 
i njedara sniežno bielih, crnih očiju, a uz to zlatokosa. U 
licu joj se lier sa ružicom natjecao, a iza koralnih nje¬ 
zinih ustnica problista kadšto niz biseri. Služkinja njezina 
— mlada Jagica — sjedila je kraj nogu mile svoje gospe, 
te gledajući ju, uzdisala često. 

Od jutra se liepa Kate znatno ohrabrila, a to valjda 
s toga, što je gojila nadu, da će biti spasena s pomoću 
hrabroga svoga Vladislava. 

Pošto je liepa Katica podugo gledala, kako se oblaci 
rek bi rvaju medju sobom, kako li zatim iza oblaki za- 

pade žarko sunce, nadvlada ju neka tužno-mila slutnja, 
te stane Ijubkim srebrozvučnim, akoprem utišanim gla¬ 
som pjevati pjesmu, što ju je lani naučila od Vladi- 
slava svoga: 

»Tužna jadna, da sam voda hladna, 

Ja bih znala, gdje bih izvirala, 

Ukraj Save, ukraj vode hladne. 

Kud prolaze žitarice ladje. 

Da ja vidim moje milo drago, 

Cvati li mu ruža na kormanu. 

Vene li mu karanfil u ruci, 

Što sam tužna u subotu brala, 

U nedjelju mome dragom dala.« 

Pošto izpjeva tu pjesmicu, stane opet koješta mi¬ 
sliti. Ljubezno lice postade joj sve to većma ozbiljno i 
odvažno. Činilo se zatim, kao da je nešto važno odlučila, 
jer joj oko zasja neobičnom vatrom, a neki rek bi po- 
rugljivi posmieh pojavi joj se na ružičnih ustnah. 

U to se poče već i sumrak hvatati, na što sluga 
dodje, donese svieće u srebrnih svietnjacih, te želeći 
>dobar večer« metne ih na stol i ode. Nu jedva što od¬ 
stupi sluga, upane crni Tomo. 

»Dobar večer, mila gospodično«, reče blagim, u njega 
inače neobičnim glasom. »Došao sam evo, da vidim, kako 
ste, pa da vas ujedno pitam, jeste li se od jutra predo¬ 
mislili?«, pa na to opet, kao god i u jutro, mahne služ- 
kinji, da izadje iz sobe. 

»Nemojte, gospodine, tjerati vjernu moju služkinju 
odavle; ta znati vam valja, da mi je jako omiljela, oso¬ 
bito odkako mi prošle godine nekom nesrećom nestade 
moje mile Marice.« 

Crni Tomo porumeni nehotice. — Podulja stanka 
nastane. 

»Gospodično«, reče zatim Tomo, pošto se razabrao, 
»ja ne običavam, da pred družinom govorim o stvarih, 
koje se mene ponajbliže tiču; zato treba da izadje služ- 
kinja za koji čas, budući da vam moram nešto kazati 
na samu.« 

»Idi dakle, Jago, kad gospodin zahtieva. Ta mi smo 
sad u njegovoj vlasti, treba dakle da ga slušamo«, reče 
Katica, a na to odmah izadje služkinja. »A sad mi ka¬ 
žite, što želite«, nastavi i ponosito pogleda crnog Tomu. 

»Hoću da vas opetovano pitam, što ste odlučili?... 
Hoćete li naime dobrovoljno biti mojom ili ne?« Uz 
ove rieči zasja oko u crnog Tome, a zlokobni posmieh, 
kao munja, sievnu u njegovu licu. 

»Ala ste čudni, moj viteže!... Upravo kao da niste 
nikad izkusili, što je čast u žene ... Znajte: da ja svoga 
otca ljubim, pa znajte nadalje i to: da imadem dragoga, 
što ga takodjer ljubim. Vi me noćas silom ugrabiste, pa 
sad, da si još većma ovranite obraz, ištete od mene, da 
dobrovoljno pristanem na bezumnu želju vašu.« 

»Što, bezumna je dakle strastna ljubav moja?... 
Ne, ne, to zaista nije! no bezuman je svakako odpor 
tvoj, gizdavo djevojčel... Nu taj odpor ne hasni ti 
ništa, jer ja od svoje namjere ne ću odustati, makar se 
svi vrazi digli proti meni. Sve će to mene još većma 
poticati, da te što prije osvojim silom.« 

Pošto Tomo ove rieči izusti, primakne se djevojci. 

»Odtale, bezsramni i bezbožni čovječe, ako ne ćeš 
da se prije reda pokaješ!« 

»Ala golubice«, primieti porugljivo crni Tomo, »a 
zašto se žestiš uzalud? ... Ti si moja, ništa ti ne hasni 
srčba . . . Gle, kako si mi i u srčbi liepa! . . . Junačke 
mi sreće, ljepša si gotovo nego prije 1 . . . A što zate¬ 
žem?! ... Ti moraš da budeš ovaj caa 

Bogović: Pjesnička djela II. S 

pošto izusti, ne mogavši više obuzdati strasti svoje, pri¬ 
skoči Katici, hoteći ju obuhvatiti na silu, nu Katica mu 
u onaj mah trgne bodež iza pojasa, te silnika krepko 
turi na stranu. Oči joj uzplamte, i ona srdito poviče: 
»Ne usudi se, prokleti razbojniče, ni za korak da mi se 
primakneš . . . Probosti ću se, da znaš, u onaj par.« 

Jedva Katica izusti ove rieči, kad li u gradu i oko 
grada nastane neka neobična buka, a zatim trka, krika i 
vika s bliza i s daleka. 

U taj par sluga upane vičuć: »Gospodaru, grad nam 
je obkoljen! . . . Evo dušmana! . . . Već sa tri ili četiri 
strane jurišaju bedeme gradske.« 

Liepa Kate, čuvši ove rieči, razvedri se i pogleda 
prama prozoru. Crni Tomo, ugledav sgodne prilike, pri¬ 
skoči u isti mah, te joj iznenada trgne nož iz ruku. Zatim 
stupi na vrata, zovne Jagicu, te ju turi u sobu. »Tako, 
liepa Kate«, reče, »radi sad, što znaš, moli se Bogu, plači, 
pjevaj, ili slušaj, kako ću ti otca i dragoga dočekati, što 
ti drago, nu kažem ti i vjeru zalažem, da ću skoro opet 
doći ovamo . . . Doći ću za stalno, da me okitiš viencem, 
koji dolikuje slavodobitnomu junaku.« To čim izreče, uz 
djavolski smieh zaključa vrata, te sa slugom brže bolje 
pohiti na bedeme gradske. 

Božjaci s ostalimi vitezi jurišahu iza toga jur sa 
više strana bedeme gradske, nu sve zaludu, jer svuda 
biše uzbijeni krvavo. Obsjednuti sipahu na nasrtnike krop 
kipući i golemo kamenje. Vika, štropot, zveketanje oružja, 
kletve i jauk ranjenih, sve to čulo se je sa svih strana. 
Odozdo iz hrpe obsjedatelji čuo se često glas staroga 
Babonića i starješine božjačkoga Balagovića, što vikahu: 
»Napried Ijestvom ! . . . Hajd gore! . . . Juriš, djeco!« Sa 
bedema opet gradskih zaori se kadšto strahoviti glas crnog 
Tome: »Udri, sipaj, dolje s njima!€, a uz to kadšto i 

turska koja kletva Jose Haramića. Obadvojica sad tu sad 
tamo prihvatiše sami, bodreći time i hrabreći ljude svoje. 

Borba ta orila se strašnim urnebesom u tavnoj noći, 
gdje na nebu iza gustih oblaka ne bijaše vidjeti mjeseca 
ni zviezda, jedino baklje, što ih na bedemih žurno amo 
tamo nosiše sluge, kriesile se crvenkasto i priličile kob¬ 
nomu divljemu ognju, što se kadkad noću kriesi iznad 
bara i močvara. 

Žestoka navala obsjedateljd trajaše jur neko vrieme, te 
se činilo, da im je sve uzalud, budući da hrabrost a i 
oprez Tomina i Josina ne dade oduška svojim momkom. 
Obsjednuti su pazili na sve strane i žestoko suzbijali 
krepke navale i juriš svojih protivnika, koji ne štedeći 
života, uviek na novo navaljivahu, penjući se na bedeme 
gradske. To je tako trajalo neko vrieme, ali se ujedanput 
promieni taj prizor, čim iz samoga grada u bielih svojih 
kabanicah provali hrpa Božjaka sa svojimi momci, nalik 
usovu, kad se iznenada strovali sa planine. 

»Izdajstvo U zaurla Joso Haramić, opaziv prvi nepo 
zvane goste. Na to momčad gradsku spopade strah. Sam 
Tomo i Joso uzbune se s prva ponešto, ne znajući, čega 
da se late ponajprije. 

»Prokleti Pero, i to je, tako mi sreće, tvoje maslo!« 
vikne ljutit Tomo, i srne kao biesan na Božjake. »Nu 
čekaj, platit ćeš mi ti to . . . Udrite, momci, sve će još 
dobro biti! . . . Udri, Joso!« 

»Hoću, brate!« oglasi mu se Joso iz hrpe boraca, 
»hoću, dina mi, dok je živa na ramenih glava«. 

Obći nered i metež skoro zatim nastane medju ob- 
sjednutimi. Nitko nije pravo znao, kud i kamo da se 
krene, hoće li ovdje u dvorištu na put stati dušmaninu, 
ili ondje na bedemih. Ovu zgodu upotrebiše vitezi izvan 
grada, što donle sa svojimi Ijudmi uzalud nasrtahu na 

grad. Oni se sad bez znatna odpora popeše na bedeme, a 
iz bedema uljezoše u dvorište gradsko, gdjeno se jur 
ljuto i hrabro borahu njihovi drugovi provalivši malo prije 
iz samoga grada. Medju prvimi priskočiše prijateljem svojim, 
koji su se borili, stari Babonić, zatim božjački starješina 
Balagović i Tahi, obarajući sve izpred sebe, dok ne pro- 
drieše tamo do sredine dvorišta, gdjeno se sve u gusto 
klupko savilo, budući da se tu junaci najljuće borahu . .. 
Sablje zveče strahovito, buzdovani se krše i borba nastane 
gora, nego do sad što je bila. 

»Ha, evo otmičara moje kćeri!« vikne, što mu god 
grlo dade, stari Babonić, opaziv crnoga Tomu, koji je već 
dva božjačka viteza i do četiri neprijateljska momka po¬ 
sjekao. Starac vikne i navali silovito na crnoga Tomu. 

»Prodji me se, ludi starče«, reče Tomo, »jer će biti 
naopako po te!. . . E kad ne ćeš, evo ti, što si tražio«, 
poviče zatim, te uzbiv vješto udarce, što mu ih je starac 
namienio, ošine ga iznenada tako, da se starac odmah 
srušio na tlo. »A gdje je mladoženja, da ga vjenčam 
sabljom? . . . Ala da mi je samo još njega naći!« vikne 
crni Tomo, te si stane ljutom svojom demeskinjom krčiti 
put kroz sve to gušće hrpe boraca. 

»Evo ga!« zaori se na blizu glas Josin. »Ja se s njim 
bijem . . . Imana mi, baš se junački bije, upravo kao da 
se odgojio tamo na krajini.« 

»Meni ga daj«, vikne Tomo kao biesan ris. »On je 
moj!«, te se dotura onamo, gdje jejoso sa Vladislavom 
mejdan dielio. 

»Dobro mi došo!« poviče Vladislav, nasmuv na 
Tomu, i pustiv Josu, na koga u isti čas junački navali 
ujak Vladislavov. 

»Ne šali se, delijo stara, ubio te Bog! . . . Tako ne 
valja, već gle ovako se sieče tamo na krajini.« Joso 

udre, nu starac se srećom hitro ukloni, te mu tako udarac 
Josin, namienjen glavi, rani desno rame. Sablja starcu 
pane iz ruke, i već Joso po drugiput strašno zamahnuo, 
da mu razkoli glavu, kad li eto junački Tahi, videći 
prijatelja svoga u smrtnoj pogibli, priskoči hitro kao 
munja, te Josu težkim svojim buzdovanom osine tako 
silno po glavi, da mu glava puče, a oči izskočiše. Joso 
mrtav lupi o zemlju, kao usječen dub kad se strovali. 

To se sve sbilo u kraće vrieme, nego li nam treba, 
da to pripoviedamo. 

Porazbacane luči gorjele su na tlu, razsvjetljujući 
žarom svojim strašno to pozorište noćno. 

A gdje je crni Tomo i Vladislav? . . . Eno ih tamo, 
gdje se svejednako još biju... Udarac susreta udarac na 
pol puta... Sve iskre skaču od njihovih sabalja. . . Oba 
još nepomično stoje, nijedan ne će da se za korak pomakne. 

»Zaludu ti je sve«, vikne opet crni Tomo, škripeć 
zubi, »poginut ćeš svakako od moje ruke!« 

»Ne će, no ti ćeš od moje!« kliknu poznati glas 
Perin, koji se u isti mah kao divlji mačak zaleti na Tomu, 
te ga nožem do držka udari u prsi . . . Tomo se po¬ 
makne, a sablja mu se iz ruke izmakne. Nu akoprem bi 
smrtno ranjen, sakupi ipak toliko snage, da objema ru¬ 
kama, kao kliešti, spopade za grkljan Peru, nu Pero mu 
se sretno izmakne, i opet iznenada napried skočiv. Tomu 
nožem hitro udari po drugi i treći put, na što crni Tomo 
crnoj zemlji pane, te uz strašnu kletvu izdahne. 

Pero podviv ruke, stane pred mrtvoga gosu svoga, 
te nakesiv se strašno, reče: »Gle, Tomo, ipak si mi platio 
dug 1 . . . Ima, ima ipak providnosti božje, o kojoj jur 
počeh dvojiti . . . Jelte, gospodine viteže«, nastavi tad 
s lukavim posmiehom i sasvim hladnokrvno prama Vladi- 
slavu, kao da se ništa nije sbilo. »Jelte, da nam je naša 

podzemna šetnja prešaste noći ipak dobro prijala. Na 
brzo si vratismo zajam. Jučer ja spasih vas, a vi danas 
mene. Tako valja. Sve je dobro, samo kad mi je za 
rukom pošlo, te se osvetih.« 

>Za Boga, gdje je Katica?« zapita sav tronut Vla- 
dislav, komu prije ne pade na um pitati za nju. 

»Ne bojte se za nju, mili gospodine«, odgovori mu 
Pero. »Ja sam ju malo prije izbavio iz sobe, gdje ju za¬ 
tvori taj krvnik, kad se započela borba.« 

»Pobijeni su! ... Eto bježe bez obzira, kud koji 
zna«, poviče slavodobitno Tahi, vidjev, kako uzmiču 
momci Loborski, lišeni zapovjednika svojih. 

»Isuse i Marijo, gdje je moj otac ? . . . Gdje li moj 
Vladislav?« zavrišti ženski glas i eto s razpuštenom ko¬ 
som poleti iz grada liepa Kata. 

»Evo nas! ... Ha Bože, Katice moja!« uzklikne 
Vladislav, držeći u svom naručju ranjena Babonića, na 
što Katica, čuvši glasa, dopane, nu malo da se iznemogla 
ne sruši, pošto vidi otca svoga ranjena. 

»Ne boj se, Ijubezna ćerko, nisam, hvala Bogu, 
smrtno ranjen«, stane ju tješiti otac, »već te molim, idi, 
pa načini brže bolje potrebnih zavoja za me i za ostale 
ranjenike.« 

Liepa Katica poljubi otca u ruku i pogleda nježno 
Vladislava suznim okom, te se žurno vrati u grad, da s 
pomoću Jagičinom nadje i načini potrebitih zavoja. 

Iza toga sasvim prestade borba, jer se momci Loborski 
što posakriše, što opet predaše junačkim dobitnikom, iz¬ 
gledajući od njih milosti. 

»Gle, gle«, poviče opet Pero, lupiv slučajno nogom 
0 truplo Jose Haramića, »ta tu je i naš vitez Joso . . . 
Ala mu je nečiji buzdovan grdno razlupao lubanju . . . 
Dina mi, takova šta ipak tamo na turskoj krajini nije 

doživio . . . Da, da«, nastavi zatim ozbiljnije, »nikoga 
ne mine plaća za njegova bilo dobra ili zla djela.. . Hvala 
Bogu, da je tako . . . Gle ipak me ne prevari slutnja 
moja, što ju gojah noćas u tavnici, jer evo sad vidim, 
da si je danas ljudski osvjetlao lice Vidov dan na 
Lobor-gradu.« 

Dobitnici za tim posakupiše znatno blago, što ga 
nadjoše u Lobor-gradu, i porazdielivši ga medju se i 
hrabru momčad svoju, krenuše opet u božjački stan za¬ 
dovoljno i veselo. Istina, u toj borbi poginu i dosta 
njihovih ljudi, ali to im se nije toliko na žao dalo, dapače 
uveličalo im slavlje, jer se u dobar čas sjetiše : da prave 
slave i dobiti nema bez žrtava. 

Još nam valja ovdje i to napomenuti, kako je liepa 
Katica nakon pol godine dana pošla za miloga svoga 
Vladislava, pa kako se je i Pero, vjerni sluga Vladi- 
slavov, sliedeći primjer novoga gose svoga, vjenčao sa 
služkinjom Jagicom. 

Svatba obiju novovjenčanih para bi slavljena u jedan 
dan, i to u otca liepe Katice na strmom Oštrc-gradu. 

U palači gradskoj bijahu veseli gospodski gosti sa 
bližnjih i daljnih strana pozvani na svatbu, a dolje opet 
u družinskoj velikoj sobi Pero i Jagica sa svojimi svati 
i s ostalom družinom gospodskom. 

»Samo veselo!« poviče jogunasti čauš, da tim još većma 
na veselje potakne ostale svate i družinu. »Veselo, braćo!« 

»Ta to i jesmo, hvala Bogu!« reče Pero, nakesiv se 
opet. »Ta da je živ vitez Joso Haramić i da nam je sad 
ovdje, morao bi priznati: da tako vesele svatbe ne 
bijaše ni tamo na turskoj krajini.« 



Slava i ljubav. 


I. 

f očetkom burnoga našega stoljeća živjela je neka udovica 
sa sinom svojim Ivanom, mladićem od sedamnaest 
godina, u malenom i prijatnom, nu ponešto zaklonjenom 
seocu onkraj Kupe, nekoliko sati iza Severina izpod Jul- 
skih planina. Mala kula, gdje stanovahu, pa spomenuto 
seoce, to bi sve, što preostade udovici po smrti miloga 
supruga, koji prije godine dana umrie, tješeći ju, a sina 
svoga blagosivljući i zaklinjući mliekom materinjim: da 
uza sve protivštine toga života uviek nastoji biti poštenim 
čovjekom. Pokojnik — recimo, da se zvao prezimenom 
Kuljanić — bijaše prije više godina sudac varmedjski, te 
radi pravdoljublja, poštenja, a osobito radi čovječnoga i 
uljudnoga postupanja sa prostim narodom od njega obće 
štovan. Nu baš ova riedka sudačka prednost bila je uzrok, 
da se Kuljanić zamjerio mogućnijemu plemstvu svoga kotara, 
koje imadjaše pravo izabirati častnike varmedjske, te s 
toga nekoliko godina prije smrti svoje izostade prilikom 
izbora častnikd. To se doduše kosnu srca njegovoga, nu 
bistar um i čista savjest utješiše ga skoro radi male te 
nesreće, koja se po ustavnom običaju mogla dogoditi 
svakomu, a kadšto baš najpoštenijemu čovjeku. Od to 
doba povukao se Kuljanić na svoje malo dobro, i tu je 
živio u krugu mile obitelji svoje, baveći se gospodarstvom, 

a što opet odgojivanjem jedinca svoga, štono ga je — 
budući sam dosta izobražen — poučavao u praktičnih 
znanostih, što ih sada viek naš s punim pravom zahtieva 
od svakoga mladoga čovjeka, koji hoće da štogod po¬ 
stigne u svietu. Kuljanić je medju ostalim brižljivo 
nastojao oko toga, da se nikakove predsude ne ukoriene 
u mladjahnom srcu sina njegovoga, pa zato ga je odgo- 
jivao kod kuće i po svojoj glavi, ne sliedeći primjer 
ostalih zemljaka svojih, već udarivši u tom obziru ne¬ 
običnom, pa i boljom stranputicom. Tako je mladi Ivan 
na radost roditelja svojih napredovao, te dan na dan sve 
to više razvijao se duhovno i tjelesno. 

Jedva pol sata od dobarca Kuljanićeva stanovao je 
na svom velikom dobru, te u liepom dvoru sa suprugom 
i malom svojom ćerkom Janicom bogati vlastelin Blagaić. 
On bijaše iskren i vjeran prijatelj Kuljanićev još od mladih 
ljeta, gdje oba kao suučenici na zagrebačkoj akademiji 
i kao drugovi jedne tako zvane kamerade u tamošnjem 
konviktu sklopiše nerazdruživi savez prijateljstva, štono 
ga ne prekinu vrieme kao obično, već ga učvrsti sve to 
većma. Blagaić bijaše takodjer vrlo vriedan čovjek, samo 
što se odviše ponosio bogatstvom svojim, i što je s toga 
scienio, da u tom ponajviše sastoji sreća čovječja. Izvan 
toga bijaše Blagaić žestoke naravi, te bi znao planuti 
kao živa vatra, kad mu štogod ne bi posve po ćudi. Su¬ 
pruga njegova i Kuljanićeva bijahu takodjer prijateljice. 
Obadvie bijahu dobre i krotke duše, kojima bijaše suprug, 
djeca, kuća i kućište, pa s tim skopčano gospodarstvo 
cieli krug života. Uz to je obje resila prava ćudorednost, 
te nisu marile, a stranom nisu ni znale za tudje običaje, 
za novoukusne i skupe mode, za putovanja, izvanjske to¬ 
plice, za plesove izvan kuće svoje, za koncerte, opere, aši- 
kovanja, migrain-e, pa Bog zna za što sve xve — 

dan danas žalibože ženski naš spol toliko zanima. Jezik 
hrvatski, kao materinji, bio im je u kući i izvan kuće 
miliji nego njemački ili francuzki; riečju: bijahu prave 
Hrvatice po starom kalupu, što ih sada na uštrb narodnoga 
našega razvitka sve to više nestaje u domovini našoj. 

Ove obitelji sastajahu se gotovo svaki drugi treći 
dan ili kod Blagaića, ili pak kod Kuljanića. Muževi se 
tad obično pušeći duge svoje lule šetahu gore dolje po 
sobi, razgovarajući se o svom gospodarstvu. Nu kadikad 
se prepirahu o znamenitih tadašnjih dogadjajih političkih, 
prazneći uz to po koju čašu ruj noga vinca. Gospodje se 
iza toga zabavljahu u svojoj sobi o predmetih, koji se 
tiču njih ponajbliže, naime o miloj svojoj djeci ili o 
kućnom gospodarstvu. 

Kazasmo, da se Blagaić i Kuljanić o tadašnjih dogo- 
djajih političkih kadšto prepirahu, nu to će svatko doku¬ 
čiti lako, kad primietimo, da je Blagaić, kao čovjek že¬ 
stoke i ponešto slavohlepne ćudi, u Napoleona smatrao 
neki uzor, dočim je umjereniji pa i učeniji Kuljanić, inače 
ustavan muž od pete do glave, silovite težnje Napoleo- 
nove naprečac osudjivao. Nu ove prepirke nisu ni naj¬ 
manji uštrb nanosile staromu prijateljstvu i slozi obaju 
prijatelja, dapače bile su tako rekav duševna začina nji¬ 
hovih seoskih zabava. 

Dočim su roditelji tako složno živjeli, naravno je, da 
im se i djeca sdružiše, dapače činilo se, da jedno bez 
drugoga ne može živjeti, tako se zaljubiše medjusobno. 
Ivan bijaše za tri godine stariji od Janice, on je dakle 
kod raznih dječinskih igara bio učitelj i predv4)ditelj njezin. 
On se s njom natjeravao po vrtu, po prostranih livadah 
i obližnjih šumah. Kad bi Janica kadšto zaželjela osobito 
štogod, kao n. p. riedak kakav cviet, jagodu izpod gusta 
šikaija^ ili liepo kakovo voće sa visoka drva, to joj sve 

Ivan pribavi, makar višeputa bas krvavimi i ozliedjenimi 
rukami. I to bijahu prvi pojavi medjusobnoga i nevinoga 
dječinskog nagnuća, koje sve to većma ojača, pošto 
djeca ponarastoše. Roditelji se radovahu toj ljubavi djece 
svoje, videći, da nevino to nagnuće ćud djece u nekom 
obziru oplemenjuje, pošto ju odvraća od mnogih drugih 
dječinskih mana, kojimi se rado povedu djeca živući ili 
posve na samu, ili pak u povećem družtvu djece. 

Tako prodjoše ljeta, te mladi Ivan navrši 16, a Ja- 
nica 13 godina, kad al eto iznenada nemila smrt ugrabi 
otca Ivanova. Svaki čovjek, koji znade, što će reći sretni 
život obiteljski, taj će lasno dokučiti, kako je nesretni i 
nenadani taj slučaj strašno uzdrmao udovicu i sina joj. 

Ivan, budući žestoke nu ćutljive naravi, a uz to po¬ 
nešto i zanesene mašte, htio je s prva da sdvoji od težke 
žalosti za neizmjerno ljubljenim otcem svojim. Razcviljena 
mati Ivanova, kojoj je samoj trebalo utjehe, tješila je 
ipak na svaki mogući način miloga jedinca svoga. 

Vrieme izlieči sve rane, osobito u doba mladosti 
te tako malo po malo i Ivana minu žestoka duševna bol, 
nu osobit slučaj poda naskoro novi odlučni pravac čuvstvu 
njegovu. Bilo je od prilike dva mjeseca po smrti Ku- 
Ijanićevoj, kad je Ivan, došavši opet k Blagaiću u po¬ 
hode, šetao s Janicom po vrtu, te s njom cvieće brao 
i u kite savijao. Ugodna ta zabava odvraćala ga barem 
ponešto od tužnih misli, dočim ga malko raztrese. Janica, 
pošto vidi, da se Ivan prilikom nevine ove zabave po¬ 
nešto razvedrio, radovala se tomu, pa zato da ga zabavi 
na drugi opet način, došavši s njim do velikoga i dubokog 
ribnjaka, stade ga nagovarati, da se malko povezu u čamcu. 
Ivan ju posluša, odveže čamac o stup privezan, te oboje 
sjednu u nj. Ivan je vješto veslao, dočim se Janica 
s drugim veslom tek poigravala. Tako 

ribnjaka, gdjeno se Janiđ iznenada veslo izmakne iz 
ruku ... Ona se hitro sagne preko čamca, da opet ugrabi 
veslo, ali se na to uzljuljani čamac prevagne i Janica s 
vriskom pade u vodu. Ivan u isti mah baci veslo svoje, 
skoči za njom u vodu, i prije nego li Janica sasvim utone, 
uhvati ju, te kao vješt plivač s njom sretno pripliva k 
kraju, gdjeno ju za nekoliko časova uza se u travu po¬ 
loži. janica se onesviesti sasvim. Sniežno-bliedim blagim 
lišćem svojim, sklopljenim očima, razpuštenom mokrom 
kosom, bielom odjećom, što joj se umokla sasvim priklopi 
k tielu, bijaše Janica sasvim nalik spavaćivoj kakovoj po- 
vodnoj vili, o kojih naš narod pripovieda, da ih ima u 
riekah i jezerih naših. Ivana nešto silno uzdrma, pošto 
pogleda pokraj sebe milo to djevojče, nu razabrav se, 
skoči na noge, zatim digne, te u naručju svom odnese 
milu svoju družicu u grad, gdje se s toga dogadjaja 
odmah sve uzbunilo. 

Kad pomislimo na to, da je Janica bila diete bo¬ 
gatih roditelja, što ju neizmjerno Ijubljahu, možemo si 
lako predstaviti, kako ih je dirnuo taj slučaj, koji bi bio 
mogao imati strašnih posljedica, da nije bilo Ivana i mu¬ 
ževne njegove odvažnosti. Pošto Ivan pripovjedi, kako se 
sve dogodilo, stadoše ga plačući od milinja redom grliti 
i blagosivljati ne samo roditelji Janičini, već i majka nje¬ 
gova, štono se tom prilikom takodjer desila u gradu. Ja- 
nicu medjutim smjestiše u krevet, gdje ju odmah spopade 
ljuta groznica. Kočijaš morade brže bolje upregnuti konje, 
te se u Karlovac odvesti po liečnika, koji pošto prispje i 
vidje, što je, odmah odredi, što bi potrebito, te ujedno iz- 
povjedi, da će gospodičnu po svoj prilici još nekoliko puta 
spopasti groznica, ali i to da će proći, te će se za osam 
dana, ako ne prije, za stalno moći pridići. Pa zbilja, kao 
što liečnik reče, tako je bilo. 

Dok je Janica bolovala, morade Ivan po naročitoj 
želji njezinoj ostati u gradu, te uviek uza nju biti, pače 
većom stranom morade ju on i dvoriti, što dakako Ivan 
veoma rado učini. Nu i roditelji Janičini rado pristanu 
na želju ćerke svoje, znajući, kako se njih dvoje miluje 
i kako baš Ivanu imadu zahvalni biti na tom, što im je^ 
dinicu spasi od očevidne smrti. — U ovo nekoliko dana 
dogodi se često, da Ivan na samu ostade sa Janicom, 
pa kad bi se znala probuditi iz težka sna, te progledati, 
vazda se uzradova, čim opazi Ivana, kako brižljivo bdi 
sjedeć joj kraj uzglavlja. Tom prilikom Janica, svladana 
nekim osobitim čuvstvom, uze često ruku Ivanovu, te ju 
stisne muče, na što Ivan vazda ručicu k sebi pritegne, te 
na nju pritisne plamena svoja usta, dočim Janica poru- 
meni i oči obori. 

Krepka narav i brižljiva dvorba učine, da se Janica 
na obću radost zbilja za osam dana, kao što liečnik reče, 
zdrava pridigla. Ivan se opet vratio kući. Činilo se, kao 
da ga iz nova obrvala neka žalost, baš kao iza smrti 
otca njegova, samo što ova potonja žalost bijaše skrovna 
tiha. Još se moglo i to opaziti, da Ivan tu svoju žalost i 
zatajuje, budući da je svakom prilikom nastojao, da se 
na silu ukaže onako veselim i bezbrižnim, kao što je 
znao biti prije. Da ga kako mine ta žalost, nastavljao je 
marljivo nauke svoje, a uz to je takodjer revno podu¬ 
pirao majku u gospodarstvu, kadšto bi opet pošao sa starim 
španom Markom Ćordićem, uzev sa sobom dva svoja dobra 
kopova Sokola i Vidru, u obližnju goru, da tamo lov lovi. 
Ali badava! — ni to nije bilo kadro, da ga raztrese. — 
Kad je god na samu bio, dogodi mu se često, da se 
nešto duboko zamislio i težko uzdisao. — Vedro mu lice 
mnokrat zastre tajna neka tuga, na što se opet raz¬ 
vedri u jedan par, i stane kao oduševliea 

sebe sboriti ili šaptati, Nu to bi uviek trajalo samo kratko 
vrieme, i pošto bi se razabrao, vratio bi se opet bilo k 
svojim knjigam, nadgledanju gospodarstva, ili u šumu za 
tragom zvieri. Još i to valja napomenuti, da je Ivan od 
neko doba sve to rjedje polazio obitelj Blagaićevu, pa 
kad bi se god to dogodilo, bilo mu je vazda nekako 
težko na srcu, osobito ako se tom prilikom dogodi, da 
se šetao po vrtu s Janicom, o kojoj se reći može, da 
se isto tako i ona od neko doba znatno promienila. Za 
čudo zbilja! — Oboje se ne šališe i ne natjeravaše po 
vrtu kao prije, već ponajviše muče uzporedo hodahu, ne 
znajući pravo, o čemu da govore i čim da se zabave. 
Oboje se čudjahu toj promjeni. Janica je, doduše, nastojala 
da opet bude onako vesela, kao što bijaše prije, pa s 
toga višeputa započe pjevati koju liepu narodnu pjesmu, 
ali joj u jedanput glas zape, a Ivan isto tako nije mogao 
da govori, ili da se šali onako bezazleno s Janicom, kao 
što se je prije šalio mnokrat. Kad im se slučajno suko- 
biše pogledi, porumenješe oboje, a kad bijahu na samu, tad 
opet stane čeznuti jedno za drugim. Ivanu se uz knjige 
i nauke više puta predstavi mila slika Janičina, te ga 
nije nikako htjela da mine, a Janica isto tako uz šivanje 
ili prelo — što u ono doba još ne bi sramotan posao za 
gospodje — često pomisli na Ivana, te joj se zaplete ili 
zakine konac, na što vazda potiho uzdahnu. — Ali što 
ću ovdje duljiti ono, što se prilikom u kratko reći može? 
Jesi li, mili čitatelju, opazio kadgod, kako se u proljeće 
pupoljak ruže, obasut ranom rosom baš kao sitnim bi¬ 
serom, stane razvijati, čim ga obasja prvi žarki trak su- 
našca izhodnoga? — Ako si to vidio, a to ne treba da 
ti kažem drugo, do jedino to, da se isto tako u ne¬ 
vinih i mladjahnih grudih Ivanu i Jelici prijašnje dječinsko 
nagnuće pretvori u ono gorko-sladko čuvstvo, što ga 



ljudi zovu prvim pojavom ljubavi, što u mladjahnom srcu 
u sgodan čas niče i procvati. — Obje majke nisu slutile 
ništa o tom, što se sbilo u srcu njihove djece, pa sve 
ako i opaziše neku promjenu u njih, a to ju smatrahu 
kao naravnu posljedicu dobi njihove, budući da je Ivan 
nedavno jur prevalio sedamnaestu, a Janica četrnaestu go¬ 
dinu, kadno obično u mla,dih ljudi prestaju dječinske misli i 
igre. Što se pak Blagaića tiče, on nije imao kada baviti 
se dušoslovnim kakovim razmatranjem, jer njega nedavno, 
kao obće poznatoga štovatelja Napoleonova, u onom 
okružju imenovaše mair-om (sudcem), te je mnogo vre¬ 
mena izbivao od kuće svoje, zabavljen poslovi novoga 
zvanja svoga. 

Sve to, što pripovjedismo do sad, dogodi se do 
onoga časa, gdjeno se počinje naša pripoviest; bijaše pak 
u jesensko doba g. 1809. 

Važna bi to godina! .. . Tko da je se ne sjeća? ... 
Upravo tada odredi silni Napoleon carskim svojim dekretom 
od 14. listopada, da se unapried okružje Vilajsko, čitava 
Kranjska, Koruška, Istra, Rieka, Trst, Primorje hrvatsko, 
Dalmacija sa svojimi otoci, zatim sva civilna i vojena 
Hrvatska sve do Save — te pokrajine da se imadu 
nazvati »ilirskimi državami«. — Ovim svojim dekretom 
očitova Napoleon volju svoju, da se naime na temelju 
stare povjesti spomenutih pokrajina osnuje nova i vele- 
važna njihova budućnost. 


II. 

Jesen spomenute godine bijaše jur na izmaku, kad 
jednom Blagaić, došavši s puta, naglo u sobu stupi. To 
je bilo u večer, kad je udova Kuljanićeva sa sinom svojim 
Ivanom upravo u dvoru na pohodu bila. 

»Dobar večer! . . . Nosim vam dobre glaset, reče 
Blagaić, pokazujuć nekakvo razpečaćeno pismo. 

»Što je? . . . Što je?€ stanu u jedan par svi pitati. 

»Kazat ću vam odmah«, reče Blagaić, sjedne na sto¬ 
licu, te pogledav Ivana prijazno i potreptav ga po ramenu 
nastavi: »Tiče se, da znaš, upravo tebe, moj Ivane.« 

»Mene?« upita ponešto uzdrman mladić. 

»Ivana se tiče?« upita naglo i Janica, a radost joj 
sievnu iz očiju. »A nuder mi kaži, mili tata, što je.« 

»Ti znaš, Ivane«, prihvati Blagaić svečano, pogladiv 
si polusiede brkove. »Ti znaš, da sam otcu tvome — 
Bog mu dao duši lako! — obećao na smrtnoj njegovoj 
postelji, da ću kao vjerni prijatelj njegov za te otčinski 
skrbiti, te oko toga nastojati, da se — kad bude doba 
tomu — posvetiš čestitomu kakovu zvanju, gdje ćeš 
moći vlastitom snagom, kao pošten čovjek, danas sutra 
dotjerati do toga, da te bude cienio i štovao svatko.« 

»Znam ja to«, reče proplanulim očima Ivan, što ga 
duboko dimu uspomena miloga otca, »pa zato, ne zatežite, 
molim, već mi kažite, što mi donosite.« 

»Prije nego li što ću ti priobćiti viest, koju ti do¬ 
nosim , treba da mi očito kažeš, što ću te pitati. . . 
Kaži mi, Ivane, bi li imao volje stupiti u vojsku veli¬ 
koga cara?« 

»Ha!« uzklikne Ivan, skočiv radostno na noge. »Vi 
na pol puta susretate moje želje, što ih tajno gojim u 
grudi jur od neko doba.« 

Mati Ivanova i Janica na ove rieči probliede, a i 
gospodja se Blagaićeva uznemiri. 

»Dobro, kad je tako«, prihvati opet Blagaić veselo. 
»Ja sam se tomu nadao unapried . .. Slušajte me dakle ... 
Upravo sad dolazim iz Karlovca, gdje sam prekjučer glavom 
bio sa slavnim francuzkim generalom Marmontom, te 

njemu preporučio našega Ivana, kao mladića vrlo spo¬ 
sobna i izobražena, koji želi stupiti u vojsku carevu. Vi- 
težki general obeća mi, da će mi za koji dan moći ka¬ 
zati, sto je odlučio u toj stvari. Nu na odgovor mu, 
hvala Bogu, nisam dugo čekao, budući da mi već jučer 
po svom pobočniku posla to pismo, u kojem odredjuje, da 
se Ivan ima primiti u slavno poznati vojnički zavod La 
Fleche zvani. Tu će se Ivan još neko vrieme učiti voj¬ 
ničke znanosti, zatim pak, čim dobro svrši izpite, bit će 
uvršten, kao oficir, u francuzku vojsku.« 

Ne mogavši Ivan dulje odoljeti ćudi svojoj, priskoči 
Blagaiću, te ga stane strastno grliti. 

»Stani, Ivane, ta nemoj me tako silno grliti. . . Boga 
mi, udavit ćeš me! . . . Nu gle, baš mi je milo, što ti 
pogodih žicu . . . Da, da: mislio sam već od neko doba 
na to, i eto, sad mi za rukom podje sretno ... Ti si 
vatren i odvažan mladić, a k tomu vedra glava, tebe 
dakle bez dvojbe sjajna budućnost čeka pod stjegovi 
slavodobitnoga orla francuzkoga ... A sad mi kažite, žene, 
što ste tako oniemjele, te preda se gledate, kao da nam 
je Ivan osudjen na smrt?« 

»A zar je to što bolje?« reče suznim okom majka 
Ivanova. »Ah jao, jedini moj sine, zar si ti kadar osta¬ 
viti majku svoju sada, gdje znaš, da nikoga na svietu 
nema, do tebe jedinoga, i gdje vidiš, da joj se sve to 
bliže primiče starost, gotova nemoć!« 

»Da, da«, primieti drhtavim glasom Janica, »ne bi 
liepo bilo, da to učiniš, Ivane . . . Vjeruj mi, nama bi se 
svima na žao dalo.« 

»Promisli se, sinko«, primieti ganuto i gospodja 
Blagaićeva. »A ti, moj stari«, reče prama svomu suprugu, 
»nisi trebao, da onako jurišem navališ na njega . . . 

"Bogović: Pjesnička, djela II. 

Promisli se dakle, Ivane, sto radiš; ta znaš, da je bolja 
promišljena nego učinjena, t 

tPromišljeno je jur, pa i odlučenoc, odgovori odu¬ 
ševljeno i odvažno Ivan. »Tebe, mila moja majko, čuvat 
će Bog, koji vazda bdi nad pravednim i dobrim, pa uza 
to će ti, ako bi od potrebe bilo, jamačno u pomoć biti 
ovi plemeniti ljudi, i vjerni prijatelji naše kuće.« 

»Tako, tako, Ivane, to će i biti, tako mi duše!« 
poviče ganuto Blagaić. 

»Što se pak mene tiče«, nastavi Ivan, »kažite sami, 
zar ne bi sramotno bilo sada, gdje se cieli sviet miče i 
kreće oko jedne sjajne zviezde, oko Napoleona Velikoga, 
da ja, kao mlad čovjek, čučim u zapećku bezposlen?... 
Ne, ne, to ne može biti! — pa zato, nemojte toga ni 
zahtievati od mene. Sad je viek radnje, viek slave na 
oružju . . . Odvažna samo nebo štiti, štitit će dakle i 
mene, vjerujte! . . . Moj otac, doduše, ne bijaše osobit 
štovatelj Napoleonov, te je osudjivao sva njegova djela 
osim jedino code civile, nu ja, akoprem otca svoga ne¬ 
izmjerno Ijubljah, u tom obziru ipak nikad se ne slagah 
s njime ... 0 kolikokrat slušah vas, gospodine Blagaiću, 
sav uzhićen sa strane, kad pripoviedaste o junačkih djelih 
velikoga toga muža ... A sada da mislim drugačije? . .. 
Podnipošto! . . . Iskra, što je tad tinjala u grudih dje¬ 
čaku, buknu evo sada silnim plamom . . . Nemoj dakle 
tugovati, mila majko, već se za stalno nadaj, da će ti 
se za koje vrieme tvoj Ivan ovjenčan slavom opet vratiti.« 

»Da, vratit će se — možebiti«, primieti Ivanova 
majka žalostno, »da se zatim opet na novo dieli od mene.« 

»Draga gospodjo«, reče Blagaić, »nemojte tako!. . . 
Ništa ne traje viekom ... A zar nije cieli naš život nalik 
velikoj gostoljubnoj kući, gdje se svraćaju jedni, dočim 

se drugi iz nje diele. — Sastanak i razstanak, to je 
obća sudbina ljudska.« 

»A ja volim«, primieti strastno Ivan, pogledav va¬ 
treno sa strane Janicu, »da potražim drugdje u prostranom 
svietu sreće, koja mi ovdje u dio pasti ne može.« 

»Jao, mili moj sine, evo vidim, da me ne ljubiš«, 
reče majka Ivanova, krivo tumačeći rieči svoga sina, 
dočim proplače nadvladana čuvstvom tuge. 

Ivan priskoči, te stane grliti i tješiti majku, što je 
ostale nazočne dirnulo duboko. Sam Blagaić otre si 
dlanom oči, na što Ivan iza poduljega šutanja duboko 
ganut progovori: »Umiri se, majko moja, jer nije basne, 
a što biti mora, neka bude! . . . Što sam evo odlučio, 
od toga više ne odstupam, tako mi svete uspomene 
miloga otca I . . . Nemirnu čut moju, zatim razne moje 
želje i težnje nadigrat će i umirit ponajprije bojni zvuci 
slave, što im se srce moje već unapried odzivlje 
radostno . . . Veliki car prijatelj je naroda našega, štono 
dokazuju sve njegove dosadašnje naredbe. On cieni i 
uvažava narod naš, osobito radi poznatog mu junačtva. 
I ja sam Hrvat, proslavit ću se dakle i ja, ako Bog da, 
pa će i mene zapasti od careve strane zaslužena čast i 
slava . . . Živio Napoleon 1« 

, »Živio!« poviče uzhićeno Blagaić. »Tako valja, sinko, 
tako!. .. Nemoj slušati žene, već unutrašnji glas, što ti 
veli. Žene, istinabog dobro kadikad misle, ali im se 
gotovo sve misli stječu u njihovom čuvstvu, a muž treba 
da vazda sluša, što mu pamet kaže. Krug djelovanja žen¬ 
skoga kuća je i kućište, mužkoga pak — ako je tomu 
sposoban i ako hoće — čitav sviet . . . Tako mi duše, 
Ivane, baš si me divno razigrao, bolje nego ikoji govornik 
u prijašnjih naših varmedjskih Spravištih ... Ti si pravi 
sin prijatelja moga Kuljanića, pa zato 

kažem.« To pošto reče, rađostno se u krugu ogleda, te 
nastavi: »Ja sam, doduše, kojekakve osnove gojio o 
mojoj Janici, koja će danas sutra nasliediti cieli moj, 
hvala Bogu, dosta veliki imutak. Moja namjera bijaše, 
da ju dam za bogatoga kojeg vlastelina hrvatskoga, jer 
neka govore ljudi što im drago, — bogatstvo je ipak, 
ako baš ne jedina, a to jamačno velika poluga sreće na 
tom svietu. A mogu uzgredno i to reći, da već sada 
neki ljudi propitkuju za moju ćerku, akoprem je još 
premlada za udaju . . . Nu ostavimo to, već u kratko 
hoću samo to da kažem, što se navlastito tebe, Ivane, 
tiče ... Ti si s Janicom tako rekav odrastao, ti si joj 
nedavno spasio život, jur kao djeca. gledaste se rado, 
pa valjda ni sada jedno na drugo ne mrzite. Dakle čuj, 
šta odlučih u taj svečani čas: ako mi se za četiri godine 
dana kao kapetan s krstom počastne legije vratiš, dat 
ću ti Janicu, neka podje za te. . .« 

Svi se na ove rieči rađostno prenu. Janica, porume- 
njevši kao rumena ružica, obori glavu, a Ivan pomaman 
od radosti priskoči k Blagaiću, te poljubiv ga u ruku, 
reče strastno: »Gospodine! . . . Otče, evo vam tvrde 
vjere 1 da ću se ili za četiri godine vratiti kao kapetan 
s krstom počastnim, ili — da će me kriti hladna zemljica, 
gdjeno će drugi krst naznačivati, da sam, istina, pao, ali 
ipak do smrti svoje vjeran ostao ljubavi i slavi.« Pošto 
izusti ove rieči, odtrči iz pretiesne sobe na polje, da mu 
odlane na friškom zraku i pod vedrim nebom. 

III. 

Nedjelja dana jedva minu, odkako bi u dvoru Bla- 
gaićevu odlučeno, da se Ivan posveti novomu zvanju 
svome, i eto — ta se odluka na njemu već u toliko 

sbila, da se već bio na put dao u Francuzku. Ne treba 
nam ovdje podugo pripoviedati, kako se Ivan prije nego 
li se na put dade, opraštao s milom majkom i cielom 
obitelju Blagaićevom, štono ga ukupno proprati do Rieke, 
odkud je imao poći s nekim brodom put Francuzke. Ne 
treba nam kazivati, kako ga je plačući grlila, blago- 
sivljala, a k tomu i zaklinjala majka, da joj piše često, 
kako mu je majku tješila gospodja Blagaićeva, kako mu 
je Janica suznim okom i bliedim lišćem za znak uspo¬ 
mene potajno podala zlatan prstenak, stisnuvši mu uza 
to muče nu strastno ruku, zatim kako je napokon Blagaić 
Ivana i ostale hrabrio, akoprem je i sam bio ganut. Sve 
to potanko opisivati suvišno bi bilo, budući da se takova 
šta obično dogadja svagdje, gdjeno se razstaju ljudi, što 
ih skapča ljubav ili prijateljstvo. 

Ivan je skoro i sretno prispio na odredjeno mjesto, 
u carski naime zavod la Fleche. Tu je odmah sa svom 
mogućom marljivošću nastojao oko toga, da se izobrazi 
prama novomu svom zvanju, što mu je zbilja u kratko 
vrieme tako dobro za rukom pošlo, da se za prvenstvo 
natjecao sa najboljim! pitomci spomenutoga zavoda, te 
ga sbog toga jednoglasno stadoše hvaliti svi učitelji i 
poglavari njegovi. Svatko se čudio mladomu tomu Hrvatu, 
koji u kratko vrieme preteče u znanju mnoge svoje dru¬ 
gove, koji mu to nipošto ne upisaše u grieh, dapače ga 
štovahu svikolici. Nitko medjutim nije slutio, da Ivana što 
drugo do pohlepe za vojničkom slavom potiče na toliku 
izvanrednu marljivost. Nikomu, ni kraj pameti ne bijaše, 
da ga ponajviše na to potiče ljubav. Da, ljubav, divna ta 
čaralica, koja umije čudotvornom svojom silom — ako 
je samo prava i čista — svagdje slična, pače još veća 
čudesa stvarati. 

Tako prodje god. 1810. Ivan je 



često kući pisao, a majka njegova i Blagaić odgovarahu 
mu svaki put, pače na njegov godovni dan, priklopila je 
i Janica listu majke njegove mali listić ovoga sadržaja: 

»Mili moj Ivane! S najvećom radošću čujem sve¬ 
jednako samo dobrih glasova od tebe^ što mi najbolje 
dokazuje, da me nisi zaboravio, i da ti je u istinu stalo 
do toga, da se izpuni tvoja, a — zašto da tajim — i 
moja jedina želja. Bog uviek one štiti, koji napreduju 
uzdajući se u njega, te ih dovodi k cilju. Uzdaj se dakle 
i nadalje u pomoć njegovu i u svoje sile, pa napreduj 
što više bude moguće, da dokučiš cilj, za kojim si pošao. 
To iz svega srca želi tvoja Janica.« 

Nije moguće opisati radost, što ju poćuti Ivan, dobiv 
prvi taj listić od mile svoje Janice, koja ga je i onako 
kao uzorita kakova slika okružavala, te poticala na sve 
to veću marljivost. Taj listić smatrao je Ivan kao veliku 
svetinju, te bi ga uviek uz onaj mali prsten, što ga dobi 
od Janice, nosio na grudih svojih, kao neki što nose ču¬ 
dotvoran kakav amanet, da ih oda zla brani. A u istinu 
imadjaše, ne toliko taj listić i prsten, koliko sama ljubav 
Ivanova prama Janici čudotvorne moći za njega, budući 
da ga je ne samo bodrila, da postojano uztraje i sve to 
bolje da napreduje na odabranoj stazi zvanja svoga, već 
mu je ta ljubav srce štitila od svake nečiste misli ili 
strasti. Zaista je divna moć prve i čiste ljubavi u mla- 
djahnih grudih, jer ona ne samo što je najbolji štit proti 
navalam nečiste razkoši i pogibeljnoga lastovanja, kojima 
mladi ljudi mnokrat žrtvuju sreću i zdravlje svoje, već 
ona priliči angjelu čuvaru, koji vodi vjerne svoje kadšto 
istina strmom, uzkom i trnjem obasutom stazom, nu vodi 
ih ipak slavodobitno, jer ako i hoće da posrnu, a to im 
ona pruži čistu ruku svoju, te ih kao zlato ognjem oči- 

šteno iz vira napasti slavno izvodi, a napokon daruje 
rajskimi svojimi darovi. 

Početkom g. 1811. stigao je Ivanu od majke žalo¬ 
stan glas, da je naime umrla gospodja Blagaićeva iza 
kratke bolesti, te da Blagaić sa Janicom gorko oplakuje 
smrt plemenite te gospodje, za kojom je dakako i majka 
Ivanova tugovala, budući da joj pokojna bijaše najbolja 
prijateljica od mladosti pa sve do smrti svoje. I ovo je 
jur druga gorka rana bila, što ju je oćutio Ivan iza smrti 
otca svoga, pa zato, da tim prije nekako pregori tu bol, 
podvostruči marljivost svoju u naucih, te se time duhom 
primakne sjajnim onim dvjema zvjezdama, štono obasjavahu 
vidik budućnosti njegove, a te zviezde bijahu: slava i 
ljubav. — Ah, blažen ti je sanak mladosti, gdje nam se 
često čini, kao da će slava i ljubav, nalik blizancima na 
noćnom svodu nebeskom, vazda uzporedo u životu našem 
ostati, uviek vedro sjati, a nikad nepotavnjeti! — Ali 
drugo je ozbiljni život svakidašnji, drugo opet bujni onaj 
sanak, što ga često sniva neizkusna mladež, jer slava i 
ljubav riedko kad do kraja uzporedo uztraju, kadšto 
jedna ili druga izmedju tih zviezda iznenada potavni, a 
često baš i obadvie, te gusti mrak tad zastre samotnu 
stazu života našega, a razcviljeno srce naše tad plače 
nad razvalinami liepih nekoč nada svojih. Jeda li se pak 
Ivanu izpunilo, čemu se nadao, to ćemo tek kasnije vidjeti. 

Kad je čovjek zabavljen budi naukom, budi drugim 
kakovim poslom, vrlo hitro mu prolazi vrieme; to je iz- 
kusio i naš Ivan. 

I tako nastane g. 1812. — Silni Napoleon spremao 
se mjeseca travnja iste godine proti Ruskoj. Poglavarstvo 
zavoda la Fleche dobi od cara nalog, da pitomci odmah 
podnesu izvanredne izpite, pa da se najsposobniji izmedju 
njih odmah uvrste kao častnid u 

zapovjedi, tako je i bilo. Izpiti ovi biše u nazočnosti ca¬ 
revoj, te odličniji pitomci budu odmah naimenovani čast- 
nicima. Ivan Kuljanić sa još tri do četiri druga svoja 
odlikovao se osobito za toga izpita, te zato bude napose 
pohvaljen; dapače car sam, komu se dopao liep i od- 
važan a k tomu znanstveno izobražen Ivan, pristupi naglo 
k njemu, potrepta ga po ramenu, te pogledav ga vatrenim 
svojim očima, upita ga u kratko, da li možebit želi stu¬ 
piti u topničtvo »artillerie volante« zvano, što ga je ustrojio 
sam car, i što bi radi svoje vještine dovoljno na glasu. 
Ivan, uzdrman i uzhićen od te carske milosti, radostno 
privoli, te odmah drugi dan krasile su ga jur zlatne na- 
ramice topničkog lajtmana. Da je tiem na osobit način 
odlikovan Ivan, to je ne samo on sam uvidjao, već to 
uvidjahu i njegovi dosadašnji poglavari i drugovi, koji 
se srdačno tomu radovahu. 

Ivan je zatim — koncem travnja — molio, da smije 
s dopustom na tri nedjelje dana poći kući, da posjeti 
majku, što mu poglavarstvo dozvoli, s tom ipak primjetbom, 
da se odmah, pošto rok dopusta izteče, bilo gdje bilo, 
pridruži arriere-gardi velike armade francuzke, koja je već 
za koji dan imala krenuti put Njemačke. Ivan je putovao 
kopnom do Marsilje, a odanle morem do grada Rieke. Nu 
akoprem je hitro putovao, to mu se ipak činilo, kao da 
putuje lagano kao puž. Pa sve da je u ono doba bilo že¬ 
ljeznica i parobroda, sigurno bi mu se i to putovanje či¬ 
nilo odviše sporo, budući da hitrina ni ovih iznašašća no¬ 
vijega vremena ne bi bila kadra letjeti poput krilatih 
njegovih želja i misli. Nu to čeznuće Ivanovo bijaše 
sasvim naravno, jer dvie i po godine dana prodjoše, od- 
kako nije vidio majku svoju, Janicu, Blagaića, grob svoga 
otca, prijatno seoce i svu ostalu okolicu miloga zavičaja 
svoga tamo iza Julskih planina. On si je cielim gotovo 

putem predstavljao, kako će se tamo svi uzradovati, vi- 
deći ga iznenada u svom krugu, pa k tomu još kao 
lajtmana glasovitoga topničtva, i to po naročitoj volji 
carevoj. — Pošto je Ivan morem prispio do Rieke, najmi 
tamo odmah kola, pa hajd napried prekrasnim Lujzinim 
drumom put doma svoga! — 

Ivan je na kolih zamišljen sjedio i svedj samo preda 
se gledao, te tako nije ni svrnuo okom na pusto i kame¬ 
njem obasuto Grobničko polje, štono se blizu Rieke na 
lievo uz spomenuti drum nalazi. On se nije ni obazro 
kod Jelenja, da vidi odanle još jedanput modro-zeleno 
more u žliebu Kvarnerskom. Isto tako nije opazio divlju 
romantičnost naravi kod visoke planine Osoj zvane, štono 
sa 3000 stopa nadvisuje površje morsko. Sve to, za sva¬ 
koga drugoga putnika toliko zanimivo, nije tada ni najmanje 
dirnulo Ivana, jer njegove misli težile su svedj napried, 
prevaljajući gore i doline. Kočijaš, podpomognut vinom iz 
čuturice Ivanove, pogodio mu je misli, te je s toga tjerao 
čile konje svoje, čim opazi, da mu je jur iza ledja Oso] 
planina, odkale se glavni drum ponajviše nizbrdice vije. 
Tako još za dana dodjoše putnici sve bliže onamo, gdje 
bi rodno mjesto Ivanovo. 

Upravo je zapadno sunce zadnjimi svojimi traci pozla- 
ćivalo toranj crkve, štono se vidjao s druma tamo na 
desnoj strani, gdjeno se pomaljao iza gusta gaja na pod¬ 
nožju gore. Pošto Ivan opazi taj toranj, obuzeše ga razna 
čuvstva ... A kako ne bi? — Ta to je toranj one crkve, 
gdje bi nekoč kršten on i Janica. Tik uz crkvu ovu 
nalazi se groblje, gdje počiva njemu otac, a Janici majka. 
Pa zato Ivan ondje, gdje put vodi s glavnoga druma u 
seoce, ne mogavši više odoljeti navali različitih čuvstava, 
skoči s kola, te pješke podje hitro napried, dočim su 
ga kola sliedila. 

U obće se opaziti moglo, da je narav opet pro¬ 
gledala iza težka zimnog sna. Blagi tihi večer proljetni 
prikrio je svu okolicu. Zrak bijaše napojen mirisom raz¬ 
noga cvieća. Putem, kojim je Ivan žurno napried stupao, 
cvale su mirisne ljubice, a nuz mali potočić, štono se 
tamo pod briegom romoneć vije kroz grmlje i mahom 
obraslo kamenje, ponikoše hiljadama modre potočnice. 
Stari hrasti otajstveno šuštiše mladim lišćem svojim. 
Žutokljuni kos cvrkutajuć s grma prhne, te preko puta 
u gustu šumu poleti, dočim pitomija zeba na hrastovoj 
grani iznad Ivana ostade sjedeći i pojućl bezbrižno pjesmu 
svoju. U obližnjoj šumi zaguče grlica, dozivljući si druga 
u gniezdo jur priugotovljeno, a ponešto dalje prama selu 
čulo se, kako prijatno klopoće mlin. Sve to neobično 
dimu Ivana, jer sve bijaše, kao god i prije. Ništa se nije 
promienilo, a uz to bijaše sve nekako svečano, baš kao 
da je miloga svog znanca čekalo Ijubkim proljetnim po¬ 
zdravom. Došavši pobliže dvoru, popašti se Ivan, te 
podje naglo iz obora prama dvoru, gdjeno ga prvi susre- 
toše vjerni njegovi kopovi Sokol i Vidra, koji opazivši 
Ivana, odmah k njemu priskočiše, te radostno lajući i 
repom mašući stadoše skakati oko njega i ruke mu lizati. 
Čuvši lavež pasa dotura se, noseći iz kokošinjaka jaja u 
košari, stara i jednooka majerica Dora, da vidi, što je. 

»Isuse i Marijo!« poviče starica, upoznavši Ivana, te 
hoteći sklopiti ruke, zaboravi na košaru, koja joj se u 
onaj par izmakne i — hrsk! — zajedno s jaji pade na 
zemlju. Sokol i Vidra stadoše odmah — valjda iz samoga 
veselja — bjelanjke i žutanjke iztrtih jaja polizavati. 

»A što je do vraga, zar je Dora poludjela?« poviče, 
bahnuv pomamno na vrata iz dvora, stari špan Marko 
Ćordić, nu pošto i on opazi i spozna Ivana, veselo pri¬ 
skoči. »Ha, mladi naš gospodin!« poviče starac, hoteći 

Ivanu srdačno kao nekoč podati ruku, nu vidjev na njemu 
oficirsku uniformu, ukoči se po soldački, uzme desnom 
rukom lulu iz usta, a lievom dotaknuv se svoje crven- 
kape, kao da salutira, ozbiljno reče: »Oprostite, gospodine 
lajtmane!« — 

»Daj mi ruku. Marko!« reče ganut Ivan, gledajuć 
do sad muče, što se susljedice u kratki čas oko njega 
sbilo. »Daj mi ruku, dobri starče!« opetova, pruživ Marku 
desnicu. 

»Molim, gospodine lajtmane ... I ja sam bio 
vojnik ... Pa još k tomu kaplar ... Ja znam, što će 
reći subordinacija«, odgovori Marko, svejednako još ne¬ 
pomično pred Ivanom stojeći. 

>Pusti sad to na stranu, pa mi ruku daj«, reče Ivan. 
»Zar ne čuješ, što ti velim?« Na to Marko, videći, da i 
tu subordinacije treba, poda radostno žilavu svoju ruku 
Ivanu, koju mu on srdačno stisne, te zatim odmah skočiv 
u dvor upita: »A gdje je mila moja majka?« 

»Nema je kod kuće, gospodine lajt —« 

»Pusti, molim te lajtmana«, primieti Ivan prijatno, »ja 
hoću da me zoveš, kao što si me zvao prije ... A gdje 
je moja majka?« 

»Milostiva gospoja nalazi se danas od jutra tamo u 
dvoru gospodina Blagaića.« 

»Ha, kod Blagaića?« poviče radostno Ivan. 

»Da, tamo je, gospodine — Ivane, te će se valjda 
skoro vratiti kući, budući da je već zašlo sunce.« 

»Ja ću sam ići po nju«, prihvati Ivan živahno. 

»Ala će se tamo veseliti svi, navlastito milostiva 
naša gospodja i —« no tu nekako rieč zape Marku; valjda 
se u isti par opet sjeti subordinacije. 

»Idem dakle«, reče smiešeći se Ivan, »a tebi. Marko, 
preporučam kočijaša moga, što eno 



l)obro me je vozio, pa bih rado, da bude dobro podvoren 
on i njegovi konji.« 

»U naSem dvoru bijaše do sad dobro primljen svatko, 
iko bi goder došao, ne će dakle ni po njega krivo biti«, 
leCe Marko s nekim ponosom, dočim se Ivan jur na put 
dao prama obližnjemu dvoru Blagaićevu. 

»Vi me. Marko, uviek korite s toga, što sam ćorava«, 
reče, pošto Ivan ode, pristupivši opet majerica Dora, »a 
ja ipak prva ugledah mladoga našeg gospodina.« 

»Ta da, i sliepa se kokoš kadšto namjeri na zrno«, 
odgovori porugljivo Marko, te time presječe daljni raz¬ 
govor s govorljivom bakom, a zatim ode u kuhinju po 
ugljen, da si opet zapali lulu. 

Ivan je medjutim žurno napried stupao prama dvoru 
Blagaićevu, te došav skoro onamo, prikuči se brzo i tiho, 
te unidje u dvor, da ga nije opazio nitko. Skoro zatim 
preskoči kamene stube, te dodje pred vrata palače, gdje 
je znao, da se u to doba obično sakuplja ciela obitelj. 
Tu malko stane, te prisluškujuć začuje, kako u sobi Bla- 
gaić na glas čita novine. — Srce Ivanu silno zakuca u 
grudih, tako silno, da je mislio, pući će mu od radosti 
i milinja. Pošto se malko razabrao, zakuca na vratih. 

»Unutra!« poviče Blagaić ponešto zle volje s toga, 
što ga je to kucanje smetalo u čitanju milih mu novina, 
no iza toga Ivan jur otvori naglo vrata, te stupi u sobu. 

»Ivane! . . . Sinko! . . . Hej, Ivane!« vrisnu i viknu 
radostno u jedan glas, Janica, Ivanova majka i Blagaić, 
baciv novine i naočale svoje na stol. 

Svi priskočiše k milomu prihodniku. Majka ga stane 
plačući od milinja grliti. Blagaić mu srdačno poda i stisne 
ruku, samo Janica — nalik slici sramežljive gorske vile 
— ostade stojeći za otcem u nježnoj djevičanskoj zabuni. 

Jedan samo zamjeniti žarki pogled u Ivana i Janice bijaše 

tom prilikom jedini tih, nu njima tim razumljiviji pozdrav 
duša njihovih. 

>A gle, što to vidim U poviče radostno Blagaić, koji 
se u toj radostnoj zabuni prvi razabrao. »Gle ti njega . .. 
Oficir, pa još kod topničtva, i sve to prije reda .. . Hej, 
momče, kako to?« 

»A zašto mi nisi javio, sinko, da ćeš doći?« upita 
ga u isti čas majka. 

»Sve ću vam redom kazati, dok se malko raza- 
berem«, odgovori Ivan drhtavim od radosti glasom. 

»Sjedni amo do mene«, reče mu majka, namjestivši 
ga odmah uza se, držeći mu ruku objema rukama i gle¬ 
dajući ga suznim blagim okom materinjim. 

»Nuder, Janice — a što si se tako zagledala u Ivana, 
kao da^ ga do sad ni vidjela nisi? — nuder zovni slugu, 
da nam donese večeru malo prije nego obično, jer putnik 
treba da se okriepi.« Janica na rieči otčeve porumeni, 
zatim hitro izadje iz sobe. 

Uz večeru, koja bude skoro zatim donesena, stade 
Ivan pripoviedati, šta i kako je bilo u La Flech-u, što 
medjutim ovdje, budući nam jur poznato, ne ćemo opeto¬ 
vati. Ne treba nam dapače ni to napominjati, kako je 
Blagaića, poznatoga obožavatelja Napoleonova, uzhitilo, 
kad je Ivan stao pripoviedati, kako ga je car pohvalio i 
kao častnika uvrstio u topničtvo. Svaki čas Blagaić bi 
uletio Ivanu u rieč, pitajući ga budi ovo budi ono o 
caru, svom uzoru. 

»Gle, Ivane«, reče sav uzhićen Blagaić, pošto Ivan 
prestade pripoviedati, »ti si odmah s početka nadkrilio 
nadu našu, budući da si se znatno primakao k cilju . . . 
Tako valja, Ivane, to mi je drago! ... A ja, da znaš, 
što sam god rekao prije dvie godine dana, toga ni danas 
ne poričem . . . Razumiješ li me?« 

»Razumijemc, odgovori radostno uzbunjen Ivan po- 
gledav Janicu i poljubiv Blagaića u ruku. 

Poslije večere oprostio se Ivan i majka mu od Bla¬ 
gaića i Janice, obećavši im, da će sutra za stalno opet doći. 

Jasna mjesečina proljetne noći sprovadjala je Ivana 
i majku njegovu kući, gdje se opet oba na samu razgo¬ 
varahu do kasno doba noći. Medju ostalim pripoviedala 
je tom prilikom majka Ivanu, da je Blagajić, odkako mu 
umrie mila supruga, višeputa tužan i zamišljen, i da ga 
takovom prigodom jedino može razveseliti glas kakav o 
caru Napoleonu, kao što to bijaše i prošle večeri, gdje 
ga izvan toga i dolazak Ivanovo razveseli. 

Sutradan, kako bi dogovoreno, ode opet Ivan s maj¬ 
kom k milim svojim susjedom. 

Blagaić, da proslavi, kako valja, dolazak Ivana, bu¬ 
dućega zeta svoga, pozva nekoliko prijatelja iz susjedstva 
na ručak, gdjeno se dakako po staroj hrvatskoj navadi 
dobro jelo, pilo, nazdravljalo, a uza to i pjevalo gotovo 
do večera. 

Svi pozvani gosti bijahu dobre volje, samo u jednoga 
moglo se opaziti, da mu prijateljska ta gostba nije sa¬ 
svim po ćudi, a to bijaše Luka Krivudić, bogat vlastelin 
iz obližnje okolice, koji je od neko doba često polazio 
Blagaića. 

Krivudić bijaše poznat u cieloj okolici kao strastan, 
naprasit i osvetoljubiv čovjek. Uza to bijaše ponosit, te 
bi prezirao svakoga, koji ne bijaše bogat ili ugledan. Prosti 
narod mrzio je na njega s toga, što je prije, nego li 
Napoleon osvoji ovu stranu naše domovine, do zla boga 
gulio i tlačio ubogi narod; plemstvo pak mrzilo je na 
njega radi .nesnosne oholosti i naprasitosti njegove, te 
mu se zato svatko rado uklanjao s puta. Svi su znali, 
da je Krivudić naletnica, te se bojahu svadje s njime i 

to valjda sbog toga, što se potajno o Krivudiću glasalo, 
da je čovjek dvoličan i tajni agent, no čiji? — da li 
austrijanski ili francuzki, to se nije moglo saznati. S toga 
uzroka čuvao ga se svatko, bio privržen Francuzom ili 
Austrijancem. — U ostalom bijaše Krivudić čovjek srednje 
dobi, te akoprem se o njem nije moglo reći, da je ružan, 
to bijaše ipak u toga čovjeka takovo lice, da je moralo 
svakoga, koji ga vidi, neugodno dirnuti. Blagaiću, istina¬ 
bog, s početka ne bijaše baš sasvim povoljno, što je k 
njemu dolazio taj čovjek, nu malo po malo privikne se 
tomu, budući da se Krivudić kod njega vazda uljudno i 
čedno vladao, a izvan toga bijaše bogat vlastelin, što je, 
kako znamo, već samo po sebi mnogo važilo u Bla- 
gaića. Nije dakle čudo, što je Krivudića pošteni starac 
pozvao i na to veselje, misleći, da će mu time ugoditi. 
Nu kao što rekosmo, Krivudić se nešto namrgodio, — 
nu zašto? — to nije znao nitko, pa baš se nije nitko ni 
brinuo za to, već je svak nastojao, da bude tim veseliji 
u družtvu ostalih dobrih prijatelja. 

Poslije ručka razgovarahu se još neko vrieme go¬ 
spoda , pijući kafu i pušeći lulu duvana, zatim pak, 
oprostivši se redom od vriednoga domaćina i sadašnje 
mlade domaćice, liepe Janice, posjedaše u svoja kola, te 
svak ode svojoj kući. Jedan izmedju prvih, što odoše, 
bijaše Krivudić. Za oproštaja nije Ivana ni pogledao, a od 
Janice oprostio se posve hladno. 

Pošto svi gosti odoše, ostade Blagaić sam sa 
majkom Ivanovom u dvorani, jer Ivan i Janica već prije 
prilikom bučnoga odlazka gostiju upotrebiše sgodnu priliku, 
te odoše zajedno u vrt. — Podugo mučeći jedno uz 
drugo šetahu, kad ali jednom oboje stanu pod nekom sta¬ 
rom sjenatom lipom. 


i 

»Sjećaš H se JanicePc progovori najprije Ivan, »kako 
smo tu još kao djeca vience pleli našim roditeljem c. 

»Kako da se ne sjećam«, odgovori Ijubkim glasom 
janica, »ta ovdje baš na toj klupi — sjedila sam jednoć, 
kad si mi sav okrvavljen donio u gniezdu dvie mlade 
grlice, štono sam ih već odprije zaželjela; a ti si mi ih 
tada pribavio, akoprem s očevidnom pogibelju života 
svoga, jer tad si — sjećaš li se još? — pokliznuo tamo 
s one pećine, gdje bijaše u grmu gniezdo, pa si ozliedio 
glavu i ruku.« 

»Kako da se ne sjećam!« odgovori Ivan. »0 živo 
se sjećam blaženoga tog časa, upravo kao da se sve prije 
nekoliko trenutaka sbilo ... Ta ti si mi tad u onom 
potočiću, što nuz vrt taj teče, glavu i ruku studenom 
vodom oprala, te maramom svojom ovila . . • Da zbilja, 
kaii mi Janice, živu li još one dvie grlice?« 

»Živu dakako, te se ljube«, odgovori djevojka po¬ 
tiho. te obori gla\m. 

»A ljubiš li ti mene, dušo duše moje?« upita Ivan 
Janiou. đoćim ju ogrli i na svoje grudi pritegne. 

»Što me pitaš, h'ane, kad znaš«, reče šapćući Janica, 
ali jv\i daljna rieč zape u grlu. jer s magnetičnom nekom 
silv^m pritegnuta, primakcvše se jur usta Ivanova k njezinim 
kota-nim usnam . . . Prvi blaženi i čisti gelov sdruži 

duše ;al:uW eniki — za uviek.Trag sunašca 

z^apadnoga obasja u onaj čas žarom svojim fiefri t^ par, 
kao da ga boce posvetiti i ras\jedoHti mu savez mla- 
dxa>.ne oubax'i, 

' ra gd'e ste ra , Svuda vas traSm«, 

bV.ju ragroero.k F'.agaio hraz: i Janica skoč£e na 
or u Tsri pa: pred roih stv^a FSj^^aic. nos«i n 

»Evo nas«, reče ohrabriv se najprije Ivan, »mi odavle 
gledasmo sunce, kako liepo zahodi«. 

»Da, da, znam ja to«, prihvati smiešeći se i grozeći 
prstom Blagaić, »nu meni se sve čini, kao da je vama 
istom sada izhodilo sunce . . . Nu neka, pustimo to sada!« 
Zatim starac nastavi ozbiljnije. »Ali sad čujte, što novine 
pišu. Tiče se to i tebe moj Ivane.« 

»Mene?« upita Ivan. »A kako to?« 

»Slušaj, pa ćeš odmah znati kako«, reče Blagaić, 
natakne svoje naočale i stane svečano čitati: „Nj. veli¬ 
čanstvo car Napoleon uputit će se jur početkom mjeseca 
svibnja t. g. u Draždjane, gdjeno će ga liepo dočekati 
svi vladari, što spadaju k savezu renskomu, da se poklone 
velikomu caru“ ... »A sad slušaj, što medju ostalim 
dolje niže veli: „Svi častnici i prostaci francuzkevojske, 
što se sad s dopustom nalaze kod kuće, imadu se, ne 
gledeći na podieljeni im rok dopusta, najdulje do 
12. svibnja kod svojih sborova sakupiti" . . .Jesi li čuo, 
Ivane?« 

»Jesam podpunoma«, odgovori ponešto tronut Ivan, 
ali razabrav se hitro, nastavi: »Sad nije drugčije, te ću 
i ja morati prije otići, nego li što sam mislio.« To čim 
reče, pogleda Janicu, koja malko probliedi. 

»Tako jeste«, reče Blagaić, »još tri dana po prilici 
moći ćeš boraviti u našem krugu, nu dulje ne, ako želiš 
za vremena doći k svomu sboru«. 

»Što mora biti, neka bude!« prihvati Ivan, dočim 
mu vatra sievnu iz očiju. »Slava me zove, a kad zado¬ 
voljim njezin poziv, vratit ću se opet, ako Bog da, u 
vaš mili krug, da kiti lovora, što ju steći moram, pri¬ 
družim nježni vienac ružmarina . . . Može biti, da ću se 
vratiti skoro, jer s Rusijom bit ćemo, kako mislim, gotovi 
u kratko vrieme.« 

Bogović: Pjesnička, djela II. 

»Da Bog da!« upane Blagaić, »nu ja cienim, da 
će biti ponešto mučan posao s Rusijom, premda ni malo 
ne dvojim o tom, da će i nju slavni Napoleon pobiediti. 
Ta o tom sumnjati bila bi grjehota; ali mučno će biti 
svakojako, jerbo je Rusija nepristupna zemlja svakomu 
tudjinu . . . Nu najposlije će i ona«, nastavi oduševljeno, 
»sa svojimi neizmjernimi poljanami, obasutim! sniegom, 
sa svojom starom svetom Moskvom i s novim sjajnim 
Petrogradom morati Napoleonu se pokloniti, kao što mu 
se jur pokloniše prastari spomenici možnih nekoć Faraona, 
visoke naime piramide sred vrućih i pjeskovitih ravnina 
Nila, kao što mu se nadalje pokloniše vrletne talijanske 
planine, što ih do jedinoga Hanibala nitko nije prelazio ... 
Napoleonu ništa nije nemoguće 1 — Pa zato se za stalno 
nadam, da će on i silnu Rusiju pokoriti slavodobitnim 
svojim oružjem.« 

Još bi bio nadalje Blagaić u zviezde kovao Napoleona, 
da ne pristupi majka Kuljanićeva, s kojom zatim svi 
odoše natrag u dvore, gdje se do večere prijateljski 
razgovarahu o svačemu. — U takovih prijateljskih raz- 
govorih vlada nepokvareni slavensko-patrijarhalni duh. 
Svak, komu je god naš seoski život poznat, znat će, da 
slični razgovori u prijateljskom krugu čine veoma ugodnim 
seoski naš život. Bog bi dao, da nam se tečajem vre¬ 
mena i taj narodni običaj ne izgubi, kao što se izgubilo 
jur mnogo toga, što sad jedva po imenu znamo. 

Nesretnu ili tužnu čovjeku polagano prolazi vrieme, 
te se čas za časom vuče, kao crne magle vjetrom na¬ 
tjerane, ali najposlije prolazi ipak. Ali što da rečemo o 
sretnu čovjeku? ... Njemu vrieme nema mjerila, jer dan 
za danom tako hitro prolazi, kao da ga nose suncem 
obasjana krila tiče lastavice. Upravo tako hitro prodjoše 
i ona tri dana, što je Ivan još imao probaviti u krugu 

najmilijih mu ljudi na svietu. Pošto pak ova tri dana 
prodjoše, dielio se Ivan od svojih. Bješe tu opet plača i 
uzdisaja dosta, jerbo je sad uz Ivanovu majku i Janica 
očito suze ronila. No Ivan se najposlije ipak razabrao, i 
trgnuv se iz milih naručaja, na kola skočio i povikao : 
»Kočijašu, tjeraj !« — To pošto izusti, već konji s koli 
poletješe drumom. >S Bogom, Ivane! ... S Bogom!« 
čuo je još uz štropot kola za sobom, dok se za koji 
čas i ti mili glasovi ne utišaše. Siromah Ivan ne htjede 
ni obazrieti se, da si time ne otežča razstanak. Srce mu 
je kucalo silno, te mu se činilo, kao da je razciepljeno 
na dvoje: jedna pola vukla gaje silno natrag tamo, gdje 
mu se odzivala ljubav, a druga pola tjerala ga svedj 
napried onamo, gdje ga očekivala slava. 

Putujuć neprestano prispio je Ivan u odredjeno 
vrieme k sboru maršala Ney-a, s kojim je skoro zatim 
krenuo put sjevera. 


IV. 

Dok se opet sastanemo s Ivanom na polju bojnom 
u sjeveru evropejskom, treba da u kratko napomenemo 
historijske dogadjaje godine 1812 ., koji ne samo što su 
u savezu s našom pripoviedkom, već su i znameniti za 
svakoga Slavena. Napomenut ćemo ih tako, kao što su 
poznati i kao što ih napominju i opisuju suvremeni ljetopisi. 

Pošto je Napoleon došao u Draždjane i tamo u družtvu 
mnogih vlasti svojoj podčinjenih vladara probavio deset 
dana, krenu s ogromnom svojom vojskom put sjevera. 
Vojska careva sastojala je iz smjese raznih naroda. Bilo 
je tu preko pol miliona vojnika, do hiljada topova i 
preko dvadeset hiljada ratnih kola sa džebanom i ostalom 
vojničkom spravom. Lievo krilo silne te vojske pod 

zapoviedju maršala Macdolnalda protezalo se do Iztočao^^. 

mora (Ostsee), a desno pod zapovjedničtvom Reynierovim 
utaborilo se izpod rieke Bug zvane, i to upravo naproti 
južnomu odjelu ruske vojske. Glavni srednji odjel vojske 
predvodio je glavom car Napoleon, pa pošto je s njime 
mjeseca lipnja prebrodio rieku Njemen, dodje s vojskom 
u nekadašnji glavni grad litavski Vilna zvani. 

Dolazak Francuza probudi opet u Poljaka nadu, đa 
će s francuzkom pomoću iz razvalina svojih opet uzkrs- 
nuti stara Poljska. U toj nadi Poljake još većma ohrabri 
poznati onaj proglas Napoleonov, gdje se taj boj proti 
Rusom nazivlje »drugim ratom poljskimc. Pa zato odmah 
onaj dan, kad je Napoleon došao u Vilnu, sakupljeni u 
Varšavi sabor poljski proglasi uzkrsnuće Poljske, te 
medju ostalim zaključi: da se ima ustrojiti glavni savez 
ili tako zvana general-konfederacija. Nema pera, koje bi 
kadro bilo opisati silno oduševljenje i veselje živahnih i 
domoljubnih Poljaka, koji su smatrali Napoleona za 
novoga Mesiju naroda poljskoga. Pa zbilja, da je Napoleonu 
u ono vrieme do toga stalo, da se cieli narod poljski 
digne na oružje proti Rusom, to bi se zaista bilo dogo¬ 
dilo, nu Napoleon ne bijaše nikad prijatelj obćega kakovog 
ustanka ili narodnoga pokreta, pa zato poljskim pokli¬ 
sarom reče: da on namjere njihove ne može iz obzird 
prama Austriji odobriti i podupirati. Poljaci Napoleonu 
ne bijahu ništa drugo, do orudje dobro došlo, što ga on 
lukavo upotrebi za svoje sebične svrhe. S toga i nije 
čudo, što su zasliepljeni Poljaci ne samo pod Ponja- 
tovskim hrabro vojevali proti Rusom, već što je i cieli 
narod poljski svakom prilikom znatno podupirao Francuze 
proti Rusom, te tako u svem i svigdje na ruku bio 
svomu tobožnjem izbavitelju. 

Oko sredine mjeseca srpnja krenula je svakolika 

francuzka vojska uz strašnu kišu i oluju iz Vilne prama 
Vitebsku. 

Napoleonova namjera bijaše, da osvoji Moskvu, »to 
srce ruskoga carstva«,kao što bi običavao sam reći; nu 
on nije ni s daleka pomislio na to, da će Rusi uz 
naravni položaj i podneblje svoje dobiti silnoga saveznika, 
kojemu on ne će odoljeti; ali tako je i bilo. Drumovi 
bijahu svuda u najgorem stanju, što je dakako znatno 
otegoćivalo savez vojske. Izvan toga bijaše mučno u 
pustoj neprijateljskoj zemlji pribaviti potrebitu hranu za 
toliku vojsku. Mnoge vojnike francuzke s toga spopade 
bolest, te su morali zaostati u bolnicah. Tadašnji zapo¬ 
vjednici ruske vojske Barclay de Tolly i Bagration — 
inače tudjinci — ustručavahu se zametnuti boj s Napo- 
leonom, već ga vabljahu sve to dalje u pustu zemlju. 
Kod Smolenska sraziše se prvi put neprijateljske vojske, 
i to bi dne 17. kolovoza 1812. Nu pošto obje vojske 
čitav gotovo dan biše krvav boj, nije se pravo znalo, 
koja je stranka nadjačala. Smolensk je tom prilikom 
gotovo sav izgorio, a ruska vojska povukla se prama 
Moskvi. Poslije prvoga tog sraženja sa Rusi sazva 
Napoleon pod šator svoje bojno vieće. Većina izkusnih 
francuzkih generala svjetova tom prilikom cara, da se 
okani daljnoga rata, nu Napoleon — vazda svoje glave 

— odluči baš protivno, te ostade pri svojem: da će 
naime osvojiti Moskvu, gdjeno će zimovati, te ujedno 
cara ruskoga Aleksandra prisiliti na to, da ga moli za 
mir uz uvjete, koje će mu diktirati Napoleon. Prema 
tomu zaključku prevali francuzka vojska rieku Dnjepar. 

— U ruskoj vojsci i u narodu stade se tom prilikom 
pojavljivati obće nezadovoljstvo poradi oklievanja gore 
spomenutih tudjih vojvoda. Da se tomu za vremena 
doskoči i da se ohrabri cieli narod, nam^rvoNa. 

Aleksandar u dobar čas po se i po carevinu svoju slavno 
poznatoga Kutuzova vrhovnim zapovjednikom ciele ruske 
vojske. Kutuzov bijaše čovjek razborit, dobar vojnik, 
obće štovan, te pravi pravcati Rus dušom i tielom. Pošto 
on primi vrhovno vojvodstvo, pretvori se odmah dosa¬ 
dašnji rat ruske vojske u rat obće-narodni. Svuda, kud 
bi goder prolazila francuzka vojska, uzmicaše pred njom 
stanovničtvo pojedinih mjesta, sela i gradova, upaliv i 
uništiv prije odlazka svoga sve, što bi goder neprijatelju 
od kakove makar i najmanje koristi moglo biti. 

Kutuzovu bijaše stalo ponajviše do toga, da stare 
svete Moskve ne zauzmu Francuzi, pa zato stane s 
vojskom kod Borodina, te odluči, ovdje ponajprije da 
pokuša bojnu sreću. — I boj se tamo zametnu dne 
7. rujna; boj zaista krvav i strašan, kojemu u novijoj 
povjestnici ravna nema. Strašno gruvanje topova, pra- 
skanje pušaka, a uza to hrabreći glasovi zapovjednika 
jedne i druge stranke: »Vpered za mnoj!« i>Enavant!«, 
pa zatim juriš i udar budi pješaki budi konjanikd, sve 
to razliegalo se strahovitim urnebesom na daleko, dočim 
kroz gustu maglu od praha puščanoga, koji prikri svu 
bojnu poljanu, ruski i francuzki barjaci provirivahu, kao 
jedra razkršenih brodova, što ih rade progutati biesni i 
silni valovi uzburkana mora. Stari još i sada gdjegdje 
živi vojnici pripoviedaju, da se kod Borodina zemlja pod 
njima tresla od strašnoga boja, a sunce da se sakrilo za 
oblake, odkale bi se kadšto ukazalo nalik krvavoj kruglji. 
Takav bijaše boj kod Borodina! — Nu kocka najposlije 
i tu pade, te Francuzi mejdan održaše, akoprem ih je ta 
slava skupo stajala, budući da ih je sila božja tom prilikom 
zaglavila. 

U boju kod Borodina osvjetlao si je junačtvom 
svojim najvećma lice francuzki maršal Ney, koji od cara 

svoga zato i dobi naslov kneza od Moskve. Izim Neya 
odlikovaše se takodjer i drugi mnogi, kojih imena, mislim, 
da ne će toliko zanimati čitatelja, koliko će mu valjda 
drago biti, kad mu kažemo, da na taj dan i našega Ivana 
Kuljanića zapade liep, nu krvavo zasluženi dio slave. — 
Ivan je naime na lievom krilu vojske odmah, kako se 
započeo boj, preuzeo zapovjedničtvo nad baterijom, 
budući da mu je kapetan odmah pao. Tom je dakle 
baterijom Ivan u odlučan čas s najvećom hladnokrvnošću 
obližnju jednu bateriju rusku demontirao. Nu to još ne 
bi dosta, već kad je skoro zatim jedan odvažan odjel 
ruskoga konjaničtva jurišem navalio na tri posljednje 
ponešto od drugih udaljene baterije francuzke, medju 
kojimi bijaše i Ivanova, tad jedino primjer junačke 
njegove odvažnosti spasi ove baterije. Sa sabljom u ruci 
dočeka Ivan neprijatelje . . . Konj pod njim mrtav pade, 
nu on ne hajući za to, na noge skoči, spopade u isti 
mah — akoprem i sam jur ranjen — uzde konja nekoga 
ruskog oficira, koji je upravo pao, te uzjahav na nj, pro- 
srne na novo na dušmane, hrabreć svoje topdžije, na što 
dušmani popustiše uzde i trkimice dadoše ledja. Maršal 
Ney bijaše nedaleko glavom svjedok toga junačtva, te 
zato, pošto boj minu, u svom izvješću medju najboljimi 
junaci, što se odlikovahu pod njegovom zapoviedju, dično 
napomenu lajtmana Ivana Kuljanića. 

U Napoleona bijaše hvale vriedna navada, da je 
svaki zločin odmah kaznio, nu isto tako znao bi zasluge, 
osobito bojne, s mjesta sjajno nagraditi. — Odmah drugi 
dan poslije boja izdade car zapovied vojsci, gdje joj 
najprije zahvali za stečenu slavu u ime naroda fran- 
cuzkoga, zatim pak nabrajajuć poimence najhrabrije 
medju hrabrimi, odlikova ih carski. Medju ostalimi bude 
u toj zapoviedi takodjer napomenut Ivan Kuljanić., te ne 

samo uzvišen na čast kapetana, već i naimenovan vitezom 
reda počastne legije. 

Silno zakuca srce Ivanu, a oči mu se divno zakriese, 
kad mu je patent kapetanstva i zasluženi red donio 
ordonanc-oficir maršala Ney-a pod šator, gdjeno je medju 
ostalimi bolan ležao s rane, koje dopade od ruske sablje 
na glavi. Rana ne bijaše doduše pogibeljna, nu Ivana 
zato ipak spopade obična vrućica, te mu se tom prilikom 
pričinjalo, kao da uz njega stoji mila' Janica, zavijajući 
mu ranu, dočim je majka nad njim suze ronila, a Blagaić 
radostno prevraćao krstić počastne legije. 

Zdrava narav Ivanova učini, da se skoro u toliko 
oporavi, da je mogao sliediti francuzku vojsku put Moskve, 
gdjeno bez svakoga odpora dne 14. rujna unidjoše 
Francuzi, opojeni tobož svojim slavodobićem. Ali se u 
zao čas veseliše, jer se na brzo njihova radost pretvori 
u žalost, biedu i užas, pošto naime po naredbi carskoga 
namjestnika Rostopčina stara sveta Moskva sa svih strana 
stade gorjeti. Strašni požar, podpirivan slučajno još i 
vjetrom, pretvori u kratko vrieme cieli gotovo grad u 
prah i pepeo. Sam stan ruskih careva — stari Kremlj — 
gdjeno je Napoleon mislio zimovati, postade tom prilikom 
žrtvom nepobjedivoga plama. Vriedno je, da (navedemo 
ovdje divne rieči neumrloga ruskoga pjesnika Puškina, 
koji 0 tom požaru medju ostalim poje ovako: 

»Naprasno ždal Napoleon, 

Poslčdnim sčastjem upoennyj 
Moskvi kolenopreklonennoj 
S ključam! starago Kremlja: 

Nšt, ne pošla Moskva moja 
K nemu s povinnoj golovoju. 

Ne prazdnik, ne priemnyj dar, 

Ona gotovila požar 
Neterpčlivomu geroju! 



Otselš, V dumu pogružen, 

Gljadčl na groznyj plamen on.« 

Istinske zaista i važne rieči! — rieči, koje uzgredno 
gdjekojemu čitatelju našem mogu i to posvjedočiti, što 
ruski spisatelj K. Polevoj veli: da je naime »ruski jezik 
sposoban za izraz tankih misli«. 

Prilikom požara grada Moskve pogibe množina fran- 
cuzkih vojnika, jerbo kad bi — ne slušajući častnika 
svojih — navaljivali u goruće kuće, da tamo pljačkaju, 
zateče ih smrt u plamu i dimu, ili u potaji od ruske ruke. 

Iz svega toga vidjelo se, da je namjera Rusi uništiti 
Francuze na svaki mogući način. To bi bio morao uvi¬ 
djeti i Napoleon, nu on toga ne uvidje, već se uzdade 
i nadalje u bojnu sreću, te ostade iza strašnoga tog po¬ 
žara još podpuno trideset i četiri dana dana u Moskvi, 
nadajući se svejednako, da će ga ipak car ruski moliti 
za mir. To oklievanje Napoleonovo bijaše medjutim sasvim 
po ćudi zapovjedniku ruske vojske Kutuzovu, koji je baš 
želio, da Francuzi dotle ostanu u Rusiji, dok nastupi stroga 
zima. Pa tako je i bilo, jer tek koncem listopada krenu 
francuzka vojska opet natrag. 

Neprijateljske vojske sraziše se opet kod sela Malo- 
Jaroslavec zvana, i tu se opet zametnula strašna bitka, 
gdje ostade puno više Francuza nego li Rusa. Poslije te 
bitke krenuše Francuzi put Smolenska. Mjeseca studenoga 
nastade grozna zima. Zaludu bi bilo, da tko pokuša 
opisati sve nevolje i biede, što ih dosele morade pre¬ 
trpjeti prije tako zvana velika armada francuzka, od koje 
tad jedva sedmi dio preostade. Štogod zima, glad, slaboća 
i bolest ne uništi, to pokosi mač i olovo rusko, osobito 
pak strahovita kaplja Kozaka, koji su Francuze na uz¬ 
maku uzastopce sliedili, te ih uviek uznemirivali. Strašno 
bijaše pogledati smrznute ili ubijene francvizke 

što ležahu na hiljade uz drumove i kojekuda po stepah 
ruskih. Kud je goder prolazila francuzka vojska, bilo je 
gotovo sve pokrito mrtvimi tjelesi ljudi, zatim porazba- 
canim oružjem i ostalom bojnom spravom. 

Kutuzov, da još većma razdraži i navrka narod proti 
Francuzom, okrivi ih u svom proglasu, što ga u ono 
vrieme izdade na ruski narod, da su oni upalili Moskvu. 
S toga stade i prosti narod ruski Francuze na svaki mogući 
način progoniti, dočim ih je Kutuzov s vojskom svojom 
neprestano sliedio, te olovom i željezom svedj nove krvave 
žrtve doprinosio na žrtvenik domovine svoje. Slavodobitni 
prije Francuzi sad ne bijahu drugo do jadni bjegunci u 
neznanoj tudjoj zemlji, gdje proti njima ustade ne samo 
razdražen narod, već i narav sama silom svojih živalja. 

Kud bi goder prolazili Francuzi, rugao bi im se 
ruski narod, dižuć im na očigled slavoluke u slavu i čast 
cara svoga i Kutuzova. Svuda se slavila služba božja, 
gdje se kao kobni glas usuda orila pjesan: »Blagosloven 
Gospod, što pohodi i pribavi izbavljenje Ijudem svojim .. . 
Kako je slavan naš Gospod u Sionu!« 

Oko 15. studenoga dodje, gonjena neprestano strašnom 
vijavicom i neprijateljem, tužna francuzka vojska u Smo- 
lensk, pa pošto tu ne nadje očekivana oružja, odjeće i 
hrane, nastavi put svoj dalje. Neobična junačka djela mar¬ 
šala Davout-a, Murat-a, Oudinot-a, Victor-a i najhrabri¬ 
jega medju hrabrimi, naime Ney-a, ne imadjahu drugoga 
uspjeha do jedino taj, da se još za neko vrieme odgodila 
očevidna propast Francuza. Vojska francuzka, akoprem 
oslabljena, utaborila se ipak još jedanput blizu Krasnog- 
sela, gdje se s Rusi hrabro potukla, prokrčivši si time put 
do rieke Berezine. 

Mi ovdje ne ćemo da opisujemo užasni, te čitatelju 
po svoj prilici poznati prielaz preko Berezine. Groza čo- 

vjeka nehotice hvata, kad čita ili kad čuje o toj epizodi 
zadnjih ostanaka jadne francuzke vojske. Pustimo dakle 
na stranu strašnu tu sliku bojne nevolje, kojano će se 
sigurno spominjati i bez nas, dok bude svieta i vieka, te 
se vratimo opet k Ivanu Kuljaniću, štono ga izgubismo 
iz vida, dok pripoviedasmo o povećih dogadjajih. 

Ivan je, kako znamo, pošto ozdravi, pošao prama 
Moskvi. Poslije požara toga grada vraćao se i on pod 
zapoviedju hrabrog Ney-a sa arriere-gardom francuzkom, 
koja se ponajviše bavila odbijanjem neprijatelja, koji su 
sliedom sliedili i vazda navaljivali. Ivan je tom pri¬ 
likom prisustvovao svakoj gore spomenutoj bitci, pače i 
glasovitom onomu prielazu preko smrznuta Dnjepra, što ga 
je maršal Ney sa svojim sborom prevalio, uzbiv junački 
Ruse, koji su strašili spomenutu rieku. Tu je svigdje 
Ivan bio glavom, te pretrpjev sve tegobe bojne, nekako 
sretno prošao, nu u spomenutoj bitci kod Krasnog-sela 
pogodi ga nesrećom zrno iz puške, na što se s konja 
sruši upravo kraj druma, gdje i osta ležeć onesviešten 
medju ostalimi, što su pali ovdje mrtvi, a što ranjeni do 
smrti, ili pak oboreni i umoreni od gladi, bolesti i težke 
nevolje. 

U obćem metežu bojnom, u silnoj toj biedi ne bi¬ 
jaše vremena, pa valjda ni volje, da se tko brine za koga, 
bio on častnik ili prostak. Sveza vojnička tako zvanoga 
esprit de corps-a bijaše gotovo sasvim razuzlana. Jedan 
mrtvac ili ranjenik manje ili više, na to se nije pazilo tamo, 
gdje jednih i drugih bijaše na hiljade. U takovoj prilici 
svatko gleda, da kakogod spasi samoga sebe. 

Više sati prodje, odkako Ivan pade. Bojne vike, a s 
njom prijatelja isto tako kao i neprijatelja nestade. Pusta 
tišina prikri široko polje, gdjeno jatomice vrane i ga¬ 
vrani grakćući oblietahu pale junake. Graktavim vranauL 



172 


odzivahu se zavijajući gladni vuci, njušeći s daleka kr¬ 
vavu gostbu. 

Danak bijaše već na izmaku, te se jur sumrak poče 
hvatati. Sve bijaše tiho i pusto, kao na veliku kakovu 
groblju. Sitan snieg poče padati. U jedanput začuo se 
neki tutanj najprije iz daleka, zatim pak sve to bliže, 
te se najposlije mogla razabrati neka skladna lupa: tup 
tup, tup tup, tup tup ... To bijaše kas konja upregnutih 
u lake saone, u kojih je sjedio neki ruski boljar, ogrnut 
vučjim ćurkom. Kočijaš njegov tjerao je konje sve većma, 
samo da još za sumraka prispiju u boljarevo selo, štono 
bijaše još dva sata daleko. Goso i kočijaš ne govorahu 
ni rieči, videći putem lievo i desno mrtva tjelesa ponešto 
jur posuta tankom i bielom koprenom sniega, koji je 
padao. Groza poče hvatati obojicu, pa dočim se kočijaš 
svaki čas krstio, da ga ponešto prodje strah, ogrnuo je 
i boljar ćurak svoj malo čvršće, te namakao kunu-kapu 
na oči, da ne vidi užasnoga toga prizora. 

Slučajno baš u onaj čas popusti nekakav remen 
na desnom konju. Kočijaš pritegne uzde, sustavi konje, 
te — akoprem nerado — ipak sidje sa saona, da remen 
opet zakvači. Nu jedva što svrši taj posao, kad li on i 
goso njegov začuju, kako blizu njih netko zavapi: »Bože, 
smiluj mi sele U isti par opaze, kako neki ranjeni fran- 
cuzki častnik nastoji, da se pridigne iz jame pokraj druma. 
Kočijaš se sav sgrozi od straha, te se opet stane krstiti, 
dočim boljar ne razmišljavajuć dugo, sa saona skoči, te 
milosrdjem nadvladan priskoči k ranjeniku. 

Boljar nije onda mislio na to, da mu je ranjenik ne¬ 
prijatelj domovine, već videć pred sobom jedino nesretna 
čovjeka, komu pomoći treba, digne ga, te namjesti uza 
se na saonah, gdje iznemogla na novo častnika ogrne 
širokim svojim ćurkom. Nemojmo ovdje potanko iztraži- 

vati, da li možebit boljara na samaritanski taj čin ljubavi 
ne potaknuše srodni zvuci, što ih izusti nesretni častnik, 
dosta je to, što biednika spasi od očevidne smrti, te 
time u bitnosti stvari zadosta učini dužnosti čovječjoj. 
Tko bi stao sve na svietu potanko razsudjivati, te pro- 
rešetavati svekolike uzroke ljudskih tako zvanih velikih 
ili plemenitih čina, taj bi se najposlije uvjerio, da mu 
posve malo Čista zrnja iza takovog rešetanja preostaje, 
dapače dotjerao bi u svojoj kritici do toga, da bi morao 
osuditi mnogo, što je ipak u velikoj cieni. U nas ljudi 
nema podpunoga savršenstva, niti će ga biti ikada, pa 
baš zato nemojmo ga ni zahtievati, već treba da se 
zadovoljimo time, kad vidimo, da se tko malo po malo 
primiče ograničenomu onomu savršenstvu, što ga svaki 
čovjek može postići, komu je stalo do toga, da raz¬ 
vije prirodjena dobra svojstva. Dok sastojimo od mesa i 
od kosti, zaista angjeli ne možemo biti, već samo dobri, 
plemeniti, a kadšto — akoprem riedko — i mudri ljudi. 
Tko tvrdi, da možemo biti što više, taj je ludjak ili licu- 
mjerni farizej, no bio jedno ili drugo, svakako mu se 
uklanjaj . . . Daleko mu kuća! 

Nakon dva sata prispije sa ranjenikom pred svoj dvor 
boljar, komu bijaše ime i prezime Fedor Petrović Kiir- 
ganov. Obližnje selo i dvor boljarev bijaše jur obastro 
gusti mrak i šutnja, kad psi — čuvši saone — zalaju, 
na što odmah hitre sluge sa lučju pohitiše gospodaru 
svomu na susret, a liepa mlada supruga njegova izšeta 
pred njega. 

»Zdravstvuj, Marja! . . . Kakovo poživaješ?« upita 
boljar suprugu još na saonah. 

>Po dobru, po zdorovuc, odgovori upitana umiljatim 
glasom pristupivši k saonam, ali se ponešto uplaši, pošto 
opazi, kako joj suprug iz ćurka svoga polagano 

ranjena častnika francuzkoga. Na znak gospodara svoga 
odnesoše poslušne sluge onesvieštena svedj još častnika 
u gornji kat dvora, gdje bi odmah sve priredjeno za 
bolestnika. Kurganov medjutim kočijašu svom zapovjedi, 
da odmah krene put obližnjega Krasnog sela po liečnika 
Hlestakova, slugam pak pod prietnjom najstrože kaštige 
zabrani, da komu štogod kažu o nenadanom tom gostu. 
Sluge iz dva razloga poslušaše, prvo: što se zbilja bo- 
jahu kaštige, a drugo: što gospodara svoga radi do¬ 
brote i pravednosti njegove visoko cienjahu, te kao otca 
štovahu. 

Znam, da gdjekoji čitatelj nagadja, dočim je drugi 
valjda jur pogodio, da ranjeni taj častnik ne bijaše nitko 
drugi, već Ivan Kuljanić . . . Da, on je i bio, te sav 
ukočen tad u krevetu ležao i težko disao. 

»Kak že eto slučilos?€ upita potiho Maija supruga 
svoga, stojeći zajedno s njime uz krevet, gdje je Ivan 
ležao. Drhtavi glas i suzae oči mlade ove gospodje bijahu 
svjedoci, da ona to ne pita iz nezrele kakove znaUčaosti, 
već iz iskrena sažaljenja, jerbo s liepim njezinim tielom 
bijaša spojena dobra, čista i krotka duša. — Kurganov u 
kratko pripovjedi miloj svojoj ženki, kako se slučajno 
namjerio na ranjenika, nu pripoviedao je i on na tiho, 
da ne probudi bolestnika, koji je — obasjan ponešto 
sviećom, — plemenitim nu bliedim licem svojim sve to 
većma poticao na iskreno sažaljenje Kurganova i milu 
mu suprugu. 

Nakon poldrugoga sata prispje liečnik Hlestakov, 
inače prijatelj Kurganova, pa pošto je razvidio, oprao i 
zavio ranu izpod desnoga ramena Ivanova, izjavi, da tu 
nema pogibli nikakove, samo ako se s bolestnikom 
bude postupalo onako, kao što bude on to odredjivao, 
što dakako svečano i radostno obećaše Kurganov i Maija. 

Tek drugi dan iza težka i nemirna sna od podpunih 
dvanaest sati osviestio se Ivan ponešto. — On nije znao, 
gdje se nalazi i što se s njim od jučerašnjega dana do¬ 
godilo, dok mu pristupivši Kurganov u kratko ne izpo- 
vjedi sve, što se s njim sbilo. Ivan mu na to muče stisne 
ruku za znak zahvalnosti; zatim pak, jedva okusiv malo 
jela i pila, opet iznemogne, te ga spopade ljuta groznica. 
Rana, koje dopade kod Borodina i što ju još sasvim ne 
prebolje, zatim bojne tegobe, što ih je prepatio od ono 
doba, sve je to mnogo doprinielo k tomu, da se Ivan, 
akoprem inače mlad i zdrav čovjek, ipak malo po malo 
oporavljao. 

Kurganov i Marja dvorahu ga medjutim neprestano, 
kao rodjenoga brata. 

Za tri nedjelje dana oporavi se Ivan jedva toliko, 
da se mogo dići u krevetu i pisati miloj svojoj majci, pa 
i Janici, te javiti im, gdje i kako se nalazi. Željno je 
Ivan izgledao odgovora, ali mjesec dana prodje, a odgovor 
ne prispje ni od majke ni od Janice. Zatim je opet pisao, 
i to ne samo majci i Janici, već i Blagaiću, ali badava, 
jer i drugi mjesec prodje, te odgovora opet ne bi ni od 
jedne strane. 

Jur nastade treći mjesec. Ivan je već sasvim ozdravio, 
te odlučio da podje kući. Neka tajna slutnja nukala ga 
neprestano, da se što prije vrati u svoj zavičaj. Bilo mu 
je upravo tako, kao da ciela sreća života njegova zavisi 
o tom. Ali opet Ivanu bijaše težko, kad je pomislio na 
to, da će skoro morati ostaviti krug novih svojih prija¬ 
telja, koji su mu jako omiljeli. Bilo mu je kod njih, kao 
da je medju svojimi više stotina vrsta udaljenimi rodjaci 
i zemljaci, a to ponajviše s toga, što je kod tih njegovih 
novih prijatelja vladao onaj isti prostodušni, srdačni i 
patrijarhalni duh, kao i u domovini njegovov 

nalazio je tamo istu gostoljubnost, iste gotovo običaje, 
a još k tomu srodni ruski jezik, što ga u kratko vrieme 
jur sasvim dobro nauči, ne mogav se dosta načuditi krep- 
koći ujedno i blagozvučnosti toga jezika, što ga odsele 
do materinjeg svoga najvećma zaljubi. Sve to otegoćivalo 
je Ivanu odlazak, nu što je basne, morao se ipak najposlije 
dieliti ovdje, da onamo podje, gdje ga skapčahu svetije 
i starije sveze. 

Dan odlazka Ivanova prispije. Bješe to 28. mjeseca 
veljače godine 1813. Kurganov dozove jednoga izmedju 
svojih podanika, inače vjerna, pouzdana, a uz to i veoma 
lukava mužika (seljaka), koji je imao odvesti Ivana do 
preko granice rusko-poljske. Mužik dodje i Kurganov mu 
potiho povjeri, što je i kako s Ivanom, te mužiku sve¬ 
čano naloži, da mu prijatelja sretno dovede do odredje- 
noga mjesta. Mužik na sve odgovori kimanjem glave, što 
je značilo, da je razumio gospodara svoga i da će biti 
tako, kao što on želi. Mužik zatim ode, ali se skoro vrati 
sa svojimi saonami i sa hitra čila dva konja, donoseći 
još k tomu čitavu odjeću ruskoga mužika za Ivana, da 
naime odjeven njome, svuda tim sigurnije može proći. 
Sam Kurganov ne dosjeti se tomu, te zato pohvaliv dosjet¬ 
ljivoga mužika, reče smiešeć se prama Ivanu: »Ne darom 
est pogovorka: cygana naduet žid, žida obmanet ruskij 
mužik, a už ruskago to mužika sam čert ne provedet.c 
— Sreća i Bog, što je mužiku na um palo pretvoriti 
Ivana u druga svoga, jer da se Ivan u ono doba na 
put dao u odjeći francuzkoga častnika, jamačno bi ga bio 
gdjegod ubio prosti i svedj još proti Francuzom razjaren 
narod ruski. 

Kao da se rodjena braća jedno od drugoga diele, 
tako se opraštahu Kurganov, Maija i Hlestakov s Ivanom. 

»Zdrastvuj! . . . Zravstvuj!« bijahu posljednje rieči. 

koje si mašući rukami još iz daleka dozivahu prijatelji, 
dok najposlije Ivana — pretvorena u ruskoga mužika — 
nestade iza bližnjega luga. 


V. 

A što je bivalo iza toga daleko od Rusije tamo na 
jugu slavenskom? — Što je bivalo s majkom Ivanovom, 
sa Blagaićem i njegovom Ijubeznom ćerkom, odkako se 
posljednji put s njima razstadosmo? 

Evo, što se dogodilo. Odkako se Ivan udaljio od njih, 
opet se ponovi u dvoru Blagaićevu, a i u dvoru majke nje¬ 
gove obični seoski život, samo što od ono doba zavlada 
neka tišina u tom prije živahnom seoskom životu. Bla- 
gaić i Janica sastajahu se s majkom Ivanovom češće nego 
prije, pa tom prilikom vazda spominjahu udaljenoga Ivana. 
I družina njihova razgovarala bi se mnokrat o Ivanu, 
koga je svatko ljubio i štovao. Staromu Marku naoblačilo 
bi se gotovo svakiput čelo, kad bi goder o Ivanu govor, 
te je tavno izpred sebe gledao, pa ili mrmljao nešto, ili 
pak posve šutio. Činilo se, kao da mu ti govori dosa- 
djuju, akoprem je svatko znao, da Marko Ivana pazi kao 
oči u glavi. Nu uzrok tomu ne bijaše drugi van taj, što 
ga Ivan nije poveo sa sobom na vojsku, kako je to starac 
želio. Pa je to Marka peklo, jer odkada vidi Ivana kao 
oficira, malo da ne poludi od radosti, a kad je Ivan po¬ 
sljednji put otišao, htio je Marko na svaki način da prati 
u rat mladoga svoga gospodina, da s njime pod stare 
svoje dane na novo dieli pogibli bojne, starcu još i sada 
mile. — E što ćemo, kud će suza nego na oko ! 

Tako jednom poslije ručka u družinskoj sobi Marko 
opet stade psovati majericu Doru, veleći joj, da je ćorava 
žena, a krnj lonac gotova šteta. To 

Bogović: PjesmSks. djela II. • 

ojunači i ona, pa prkosno pred ostalom družinom Marku 
odgovori: >A što me opet psujete? . . . Zar sam ja kriva, 
što vas nije poveo sa sobom mladi gospodin? ... Ta 
hvalite Bogu, što on toga ne učini, jer vi i onako više 
niste ni za kakav boj.« 

»Šuti, bako«, reče ljutit Marko, »prigledaj, što ti rade 
pilići i tuke, a za mene se ti ne brini. U mene još sve¬ 
jednako kuca junačko srce. Bio sam soldat, a k tomu još 
kaplar, to treba da znaš, pa zato se ne plašim boja.« 

»Da, da«, primieti opet Dora, ohrabrena podsmie- 
vanjem ostale družine, »hoće puška, hoće, ali nije kremena«. 

Na ove rieči stane se sva družina rezgotom smijati, 
a Marko plane kao živa vatra. »Šuti«, ciknu starac, »pa 
se čuvaj puške čadjavice . . . Vrazi te odnieli! ... Idi 
na svoj poso!« 

»Ala ste dosjetljivi kao šipak*— « reče opet Dora, 
nu rieč joj zape, te hitro izmakne na vrata, jer opazi, 
kako se Marko jur latio drvene kihače sa stola. 

»Dokle trajalo, dotle lajalo, a kad nestalo onda pre¬ 
stalo«, prihvati Marko, zatim ustane, te ode u kuhinju, 
pa pošto si zapali lulu, otidje prigledavati gospodarstvu. 

Slični polusmiešni prizori ponavljahu se često u dvo- 
rovih Kuljanićevih, dočim u ostalom ovdje i kod Bla- 
gaića, kao što jur rekosmo, zavlada neka tišina, što ju 
ljetno stalno doba oživljavahu pjesme ladaricd i žetelica, 
zatim rog ili žveglica pastira, koji se vraća sa stadom, 
u zimno pak doba pjesme prelji u družinskoj sobi. 

Za neko vrieme, pošto Ivan ode u boj, počeo je opet 
Krivudić dolaziti u dvore Blagaićeve. S početka, istinabog, 
dolazio je rjedje, nu malo po malo sve to češće, a za 
mjesec dana od prilike dolazio bi gotovo svaki dan. Kad 
bi goder došo, znao bi kojekakve novosti pripoviedati 
Blagaiču, a izvan toga donosio bi Janici svakiput kakav 

mali dar, budi riedak cviet ili kakovo osobito liepo voće, 
budi pitomu vjevericu, par kanarskih ptica, ili što slično, 
samo da joj se time kakogod omili. Janica je doduše iz 
uljudnosti primala svekolike te darove, ali ih je uviek pri¬ 
mala s tajnom nekom mržnjom, te bi sigurno svakiput 
najradije bila darovatelju s mjesta vratila dar, da se nije 
bojala, da će ga time uvriediti, a ujedno razžaliti otca 
svoga, koji se sve to većma sklonim pokazivao Krivudiću, 
što ga osim Janice ni Ivanova majka ne mogaše trpjeti. 

Blagaić u početku zime poče nešto bolovati, a k tomu 
dopirahu putem novinS i do njega sve to gori glasovi 
iz Rusije, što je takodjer mnogo doprinosilo k tomu, da 
je starac — i onako boležljiv — dan na dan bivao sve 
to zlovoljniji. Skoro je došlo i do toga, da starcu gotovo 
nitko nije ugodio do jedinoga Krivudića, koji proraču- 
nanim nastojanjem starca sasvim zaokupi, te predobi na 
svoju ruku. Janica je opazila, da joj otac od neko doba 
ne će da spominje Ivana, o kojem se prije tolikrat rado 
s njom razgovarao. To isto opazi i majka Ivanova, te 
joj se izvan toga činilo, kao da je Blagaić prama njoj 
nešto ohladnio, pa s toga bi bila rjedje polazila dvore 
Blagaićeve, da joj nije do Janice, koja ju stade živim 
Bogom zaklinjati, da je ne ostavi same uz boležljiva otca 
i nesnosna Krivudića, koji jedino na čitavom svietu omrznu 
toj djevojci krotke i golubinje ćudi. 

Poslije požara grada Moskve raznieli su se svuda 
žalostni glasovi o vojsci francuzkoj. Na Blagaića djelo¬ 
vahu, kako jur rekosmo, ove viesti baš zlo i naopako, 
jer zla volja i bolest pogoršavahu se u njega znamenito 
od to doba. Janica i mati Ivanova plakahu mnokrat zajedno 
poradi toga, tješeći se medjusobno, akoprem ih kadšto 
spopanuše strahovite misli. A kako ne bi, kad o Ivanu 
ne čuše ni rieči! — Od nikuda ne b\ Aa. X\ \e. 



180 


ili mrtav. U tom očajanju bili bi ih sigurno utješili listovi^ 
što ih, kako znamo, Ivan piša iz Ruske, ali tim listom 
žalibože ne bi nigdje traga. Krivudić je tom prilikom ta- 
kodjer gospodje tješio na svaki mogući način, i to tako 
srdačno i umiljato, da nitko na to ni s daleka ne pomisli, 
da bi to moglo biti pretvaranje. 

Jednom o podne — bijaše upravo koncem mjeseca 
siečnja god. 1813. — dođje Krivudić iz Karlovca, te do¬ 
nese odanle nekakav list, koji je došao poštom do Kar¬ 
lovca a glasio na Blagaića. Janica i majka Ivanova bijahu 
tom prilikom upravo kod bolestnika. Starac, kako je ležao 
u krevetu, primi od Krivudića list, ali mu ga odmah vrati. 
»Molim vas, moj Krivudićuc, reče bolestnik, »oči su mi 
oslabile, čitajte vi!« Krivudić uze i razpečati list, pa pošto 
u nj poviri, strese se, kao da se prepao, zatim muče opet 
preda list Blagaiću, naznačiv mu prstom dva tri redka u 
listu. Blagaić natakne naočale, te stane čitati potiho, ali 
jedva što pročita naznačene redke, pade mu pismo iz 
ruku. Starac se strese, zatim suznim okom pogleda majku 
Ivanovu i Janicu, te ne rekav ni rieči, težko uzdahne. 

Krivudić je stajao sa strane, kao da se tobož nešto 
zamislio, ali izpod gustih obrva vrebao je rek bi mačjim 
očima na ostale. 

»Za Boga, što je? . . . Što je, kažite namlc upitaše 
u jedan glas Krivudića gospodja Kuljanićka i Janica, što 
ih spopade slutnja strahovita. 

»Ah nemojte me pitatit, odgovori Krivudić, izvadiv 
iz džepa maramu, te obori glavu. 

»Kažite, ako Boga znate«, uze opet Krivudića pitati 
majka Ivanova, »kažite, nije li možebit o mojem sinu 
štogod? ... Zašto šutite svejednako? ... Je li barem živ?« 

»On je«, reče muklo Krivudić, taruć si maramom 
suzne tobože oči, »on je, da znate . . . kad već znati sva- 

kako želite ... da, on je u bitci kod Krasnog-sela, slavno 
kao junak borivši se, smrtno ranjen pao, i skoro zatim 
preminuo.« 

Janica i majka Ivanova zavrisnu. — Janica uzdrhta 
kao šiba na vodi, zatim se onesvieštena majka Ivanova 
na obližnju stolicu spusti. Blagaić si rukama zastre bliedo 
i suho lice. Krivudić medjutim još jedanput sve redom 
pogleda, zatim zažmiri lukavo i stisnuv ustnice, ode tiho 
iz sobe. 

Duga i strašna stanka nastade u sobi. Janica se 
osviesti najprije, te uzevši zatim onesvieštenu majku Iva¬ 
novu za ruku, ode s njom u svoju sobu, gdje obje stanu 
plakati gorko. Plač taj olakša im ponešto težku bol, što 
im je osjećalo srce s nenadane i strahovite viesti. 

Već odprije bijaše u oba dvora miran i tih život, 
nu odkako spomenuta viest stigne o smrti Ivanovoj, za¬ 
vlada tu tišina grobna. Narodne pjesme, što ih je prije 
većput bilo čuti u tih dvorovih, ne oriše se više. Sva 
družina žalila je miloga i dobrog mladog gospodina. I 
stari Marko promieni se znatno, jer ne samo što se s ma- 
jericom Dorom sasvim pomiri, te prestao od to doba za¬ 
dirkivati u nju, već odkako je starac razumio, da je mladi 
gospodin poginuo, znao bi, umjesto da ide pogledavati 
težakom, sa Sokolom i Vidrom otići u goru, tamo tobože 
da lov lovi. Mnogokrat ga ne bijaše kući u do kasno 
doba noći, a kad bi i došao, donio bi sigurno svakiput — 
praznu torbu. Još i to uzgredno o Marku napomenuti valja, 
da se sasvim okanio običnih soldačkih psovaka i kletava, 
zatim da je počeo češće polaziti službu božju, što prije 
ne učini izvan na Božić ili Uzkrs. 

Krivudić bijaše izmedju svih jedini, koji se potajno 
radovao dobromu uspjehu paklenih svojih spletaka, jer da 
je taj čovjek strastno ljubio Janicu, a uza to i za tim 

težio, da zadobije s rukom Janičinom danas sutra i njezin 
! imutak, to je valjda čitatelj unapried pogodio isto tako, 
kako i to, da je Krivudić — pošto Ivan ode u Rusiju 
— za stalno odlučio, da na svaki način u odsutnosti 
Ivanovoj postigne cilj svoj, bilo to dobrim ili zlim na¬ 
činom. S toga je listove, što ih Ivan piša kući, primao 
s pošte, te pošto bi ih pročitao, uništio. Zatim je izkriv- 
Ijenim pismom napisao list, tobože u ime Kurganova, po¬ 
znatoga mu iz listova Ivanovih, te predao ga, kako znamo, 
staromu Blagaiću. Od to doba lisičio je još više nego 
prije oko Blagaića, dočim je Janicu pod izlikom najiskre¬ 
nijega prijateljstva tješio na svaki mogući način. Znao je 
taj čovjek dobro, da na njega jur odprije mrzi Janica, 
pa je s toga odlučio poći osobitom stranputicom. On je 
naime sam često Janici spominjao Ivana, hvalio ga, te 
žalio većput suznim očima. Tim načinom namjeravao je 
steći najprije povjerenje, zatim pak sve malo po malo 
i prijateljstvo Janičino, što mu u istinu i za rukom podje, 
jer je bezazlena djevojka mislila, da je Krivudić zbilja 
prijatelj njezin i Ivanov. S toga znala je višeput koriti 
sama sebe, što je krivo sudila o tom čovjeku. Ali čudno¬ 
vato ! akoprem dobro i plemenito srce Janičino Krivudića 
nije više osudjivalo, to ga je neka tajna slutnja njezina 
ipak svejednako korila s licumjerstva i zloće. — Dok je 
Janica jade svoje priobćivala majci Ivanovoj, te s njom 
plakala, činilo se, kao da je Krivudić s Blagaićem nešto 
priredio i dogovorio, što je jednomu i drugomu po volji 
biti moralo, budući da se to slutiti moglo iz njihovoga 
medjusobnog prijateljevanja. 

Bilo je upravo na rodjen-dan Blagaićev. Ćerka nje¬ 
gova dodje, te mu po starom običaju čestita. Tom pri¬ 
likom očitova joj otac jedinu želju svoju bez okolišanja. 
Želja ta bijaše, da Janica podje za Krivudića, koji ju je 

u njega jur zaprosio. Janica na očitovanje otca svoga u 
prvi mah oniemi, jer ju uzdrmaše razna čuvstva, nu pošto 
ju stari i bolestni otac drhtavim glasom stade moliti, da 
mu prije smrti izpuni jedinu tu želju, odluči Janica, svla¬ 
dana čuvstvom djetinske ljubavi, žrtvovati se želji miloga 
otca svoga. I tako bi ustanovljen rok vjenčanja na Josi- 
povo, to jest na 19. ožujka, na godovni naime dan Bla- 
gaićev. 

Krivudić je poskočio od radosti, čuvši od Blagaića, 
da je privoljela Janica, a Blagaiću bijaše to takodjer milo, 
i to ponajviše s toga, što se — kako reče — dovoljno 
uvjerio o čestitom značaju budućega zeta svoga. 

Pošten nu kradkovid i boležljiv starac nije o tom 
ni najmanje dvojio, da će Janica sretna biti s tim mužem, 
koji ju tako vjerno ljubi, pa koji je uza to takodjer 
bogat. 0 ljubavi pak kćeri svoje prama Ivanu mislio je 
starac, da će se s vremenom utaložiti, a to s tim više, 
što Ivana, kako je mislio, više na tom svietu nema, pa 
s toga se za cielo nadao, da će Janica s vremenom zalju¬ 
biti muža, komu je sada kao zaručniku svome jur na¬ 
gnuta prijateljski. Tomu se i Krivudić nadao, samo što ga 
često u toj nadi spopade strah, čim se sjeti, da bi se 
ipak prije reda opet mogao vratiti Ivan. I to bijaše ponaj¬ 
više uzrok, što je nastojao tako silno oko Blagaića, da se 
pospješi vjenčanje. »Pa ako i dodje, šapnu jednom muklo 
izpred sebe Krivudić, bit će mu prekasno, jer će Janica 
dotle jur biti moja supruga, a ja ću tad već znati krepko 
na put stati svakomu slučaju, koji bi mogao kakogod sme¬ 
tati moj kućni mir.« 

Udova Kuljanićeva živjela je poslije žalostne viesti 
0 smrti ljubljenoga svoga jedinca na svom malenom dvoru 
kao u kakvom manastiru. Ona nije nikud išla, a nju ta¬ 
kodjer nitko nije polazio osim jedine Janice. Mila ta dje- 



vojka bijaše žalostnoj gospođji jedini tješitelj angjeo u sa¬ 
moći njezinoj, jer svaki gotovo dan znala bi doći k majci 
dragoga svoga Ivana, tješeći sebe i nju time, što bi znala 
pripoviedati ne samo o nekadašnjih djetinjih igrah svojih 
s Ivanom, već i o razvitku ljubavi svoje prama njemu, 
koju će ljubav — kao što vazda primieti — do smrti 
svoje njegovati u srcu svome kao sveti plam. 

Medjutim približavao se dan vjenčanja. Janica bivala 
je svedj nemirnija i žalostnija. Bijaše joj, kao da će se 
vjenčanjem tim dieliti za uviek od sreće života svoga. 
Pa umjesto da nastoji kakogod zaboraviti Ivana, mislila 
je gotovo neprestano na njega, te plačući čeznula za njim, 
akoprem je znala i uvidjala, da joj sve njezine želje i 
suze ništa ne hasne. Ona se Krivudiću na novo poče 
uklanjati, budući da ga je nehotice smatrala za razoritelja 
mlade sreće svoje. 

Vrieme brzo prolazi, kad se čovjek boji zla kakova, 
te tako na brzo prodje i ono malo vremena, što je imalo 
proći do ustanovljenoga dana vjenčanja. 

U oči kobnoga toga dana prene se Janica od težka 
sna ... Na iztoku jedva poče rudjeti zora, nad kojom 
se blistala danica u podpunoj svojoj sjajnosti. Pietli u 
dvoru i u selu izpod dvora pozdravljahu kukurikanjem 
svanuće novoga dana proljetnoga, dočim je u ostalom 
još svuda vladao blagi onaj pokoj jutarnji, što ga ne 
može pero da opiše. Janica se brže bolje obuče, te ode 
sama uzkom i poznatom stazicom prama groblju, da po¬ 
sjeti grob mile majke svoje, pa da se tamo zadnjiput kao 
djevojka izplače, te majci u grobu da se potuži na svoju 
tugu i žalost . . . Polagano je stupala napried. Težke 
misli zaokupiše joj dušu. Lice njezino, prije rumeno kao 
proljetna ružica, bijaše sada bliedo kao lier, a oči, prije 
jasne dvie zviezde, bijahu sada potamnjele s mnogoga 

bdjenja i plača . . . Mili Bože, kakova to razlika izmedju 
sad i nekad! ... To ne bijaše vesela Janica, što je znala 
skačući i pjesme pojući putem proći, već to bijaše živa 
slika žalosti, što su ju sad pratile suze i uzdasi. 

Pošto Janica prispje k groblju, nadje tamo širom 
otvorena vrata. Unišavši zatim u groblje, opazi nedaleko 
od groba majke svoje nekog čovjeka, ovita dugačkom 
vojničkom kabanicom, kako je klečeći pokraj jednog groba 
glavu naslonio na grobni križ. Činilo se Janici, da ga 
čuje, kako težko uzdiše. Ona se u prvi mah malko uplaši, 
te plaho pristupi bliže, misleći, da - to ne može biti 
opak čovjek, koji mrtve štuje i ljubi. Pošto se dakle malko 
približila, nadje se u čudu, opazivši, da je to grob pokoj¬ 
noga Kuljanića, gdje nepoznati taj čovjek sved još ne¬ 
pomično kleči, moleći se po svoj prilici Bogu . . . Nešto 
joj poče silno stezati grudi... Ona stupi žurno napried .. . 
Oprava joj zašušti, a nepoznati. čovjek, čuvši nekoga za 
sobom, obazre se iznenada. 

»Janice! . . .€ »Ivane! . ..« zakliknuše u jedan par 
dva glasa, na što se Janica onesviesti, te kao mrtva na 
tlo sruši . . . Ivan priskoči, digne i obuhvati dragu svoju, 
te ju opet, kao prije nekoliko godina, stane pritiskati na 
silno uzdrmane grudi svoje. 

Za nekoliko časova osviesti se Janica, te pregledavši, 
nadje se u naručju Ivana svoga. 

»Zar si ti to zbilja, moj Ivane, a ne duh tvoj?« 
upita ga umiljatim, nu slabim glasom Janica, đočim joj 
Ivan stane mile ljubiti oči i ohladnjela usta. 

»Evo, ja sam, dušom i tielom tvoj Ivan!« 

»A kako je to moguće?« upita ga opet Janica pri¬ 
mivši ga za obje ruke. »Ta nama je pisano, da si ti mrtav 
pao kod Krasnog-sela u Ruskoj.« 

»Da, tamo sam pao, ali ne mrtav, već samo ranjen. 

te sam zatim opet s pomoću božjom i jednoga prijatelja 
uzkrsnuo.« 

Na opetovano pitanje Janičino, kako se to dogodilo, 
stane joj Ivan u kratko pripoviedati sve, što je čitatelju 
poznato, kako se s njime dogodi, pa konačno primieti, 
kako ga je mužik plemenitoga Kurganova sretno doveo 
do granice poljske, gdje je Ivan svukao ruho mužika ru¬ 
skoga, te se opet preobukao u prijašnje svoje haljine, pa 
zatim prošao Poljsku i Njemačku, te bez ikakovih zapreka 
sretno došao u Hrvatsku. »Jučer u večere, nastavi Ivan, 
»dodjoh u Karlovac, te ne mogav se uztrpjeti krenuh 
noću poštom odanle . . . Baš sam malo prije ovamo pri¬ 
spio, i budući da u majčinu dvoru još svi spavaju, zato 
sam, ne hoteći nikoga buditi, krenuo ovamo, da grob mi¬ 
loga otca svoga posjetim, dok se probude, e 

»A zašto nam nisi ništa pisao?« upita Ivana Janica 
suznim očima. 

»Ta pisao sam dvaputa . . . Zar niste primili moje 
listove?« 

»Nismo ni jednoga, do onoga, što ga onomadne 
piša neki Kurganov momu otcu, gdje mu javlja smrt 
tvoju.« 

»Šta! . . . Kurganov? ... Pa on je, veliš, pisao 
tvomu otcu?« upita Ivan, našav se u najvećem čudu. »A 
tko je donio taj list?« 

»Krivudić.« 

»Ha, Krivudić!« ciknu Ivan. »Ta to je očevidna 
djavolska varka! . . . Krivudić dakle? ... A kaži mi, 
zašto on to učini?« 

Na ove rieči Janica uzdrhta. Mrena joj pade s očiju 
i ona se svemu dosjeti. »Hvala Bogu«, reče zatim, pošto 
se poumiri, »što si sad došao — jer sutra bi jur bilo pre¬ 
kasno«. Sad i Janica stade u kratko pripoviedati Ivanu, 

kako ju je Krivuđić jur izprosio u otca, i kako je već sutra 
imala poći za njega. 

Ivan se s prva sav ukoči, čuvši, što je i kako, zatim 
pak plane i gnjevno poviče: »To će mi taj čovjek kr¬ 
vavo platiti It 

»Nemoj tako, moj IvaneIt upade glasom punim bla¬ 
gosti Janica. »Nemoj na tom mirnom i svetom mjestu 
misliti na kakovu osvetu, već ostavi to višnjemu sudcu 
iznad oblaki, koji zna najbolje, kako da ovjenča pravdu, 
kako li da kazni nepravdu ... Ti si sad opet ovdje . .. 
Sve će dobro biti! . . . Eto jur izhodi suncet, nastavi 
umiljato, »hajdmo sad najprije zajedno k tvojoj miloj 
majci, a zatim k dobromu otcu mome . . . Mili Bože, ala 
će se oboje radovati . . . Hajdmo, hajdmo U 

Ivan zatim Janicu uze za ruku, te s njom ode, kako 
bi rečeno, najprije k majci svojoj, a poslije s njom za¬ 
jedno k staromu Blagaiću. 

Kako se Ivanova majka i stari Blagaić uzradovaše, 
videći opet Ivana, to moramo samo u kratko da napo- 
menemo, jer takav prizor, gdjeno čuvstva više djeluju 
nego li rieči, nije moći opisati dosta živo. Dosta će biti, 
ako kažemo, kako je Ivanova majka u jedan par plakala i 
smijala se od milinja, dočim je ujedno blagoslivljala, grlila 
i cjelivala jedinca svoga, pa kako ga je i Blagaić, tronut 
od radosti, tako srdačno primio, kao da mu je rodjeni 
sin. Vriedni starac digao se u krevetu, te Ivana privukao 
k sebi i ogrlio sa suznim okom. Zatim morade Ivan do 
njega sjesti i obširno pripoviedati sve svoje zgode i ne¬ 
zgode. Janica je stajala s majkom Ivanovom sa strane, 
držeći ruku staričinu u svojih ruku. Radost blaženih 
obasja svim nazočnim lica, i svi duboko ganuti podigoše 
oči gori, kad Ivan izpripovjedi, kako bi čudnovato izbav- 
Ijen od očevidne smrti. 

Pošto je zatim Blagaić razumio zlobnu osnovu Kri- 
vuđićevu, zovne slugu, te mu zapovjedi, da Krivudiću, 
ako dodje, bez okolišanja kaže, neka se nosi odtale. — 
»Ti si«, nastavi starac prama Ivanu, »zadaću svoju riešio 
slavno, budući da si se vratio — kao što bi ugovoreno 
medju nami — kao kapetan i vitez poćastne legije. Ja 
dakle ne poričem, što sam rekao i obrekao . . . Evo ti«, 
reče napokon, dočim mii rieči zapinjahu od ganuća: 
»Evo ti, Ivane, najmilije i najveće blago moje.« To čim 
reče, uze ruku Ivanovu i Janičinu, te ih sklopi. »Tako, 
djeco«, nastavi, »a sutra, ako Bog da, bit će svatba 
svakojako«. 

Jedva starac te rieči izusti, kad li zamnije štropot 
nekoga jezdca, koji žurno dojaha u dvorište. Jezdac taj bi¬ 
jaše Krivudić, koji je u onaj mah već sjahao s konja, te 
jur naumio, da ide gore u grad, kad li sluga pred njega 
izišavši javi mu nalog gospodara svoga, na što Krivudić 
za čas protrne i probliedi, nu razabrav se hitro, uz 
strašnu kletvu i grožnju opet uzjaše vranca svoga, te 
krene kući, kao da ga bura goni. Seljaci, što su tom 
prilikom susretali Krivudića, sgroziše se nad strahovitim 
licem njegovim, pa im se činilo, kao da nečisti kakav 
duh po bielom danu na crnom zmaju jaše djavolu u sva¬ 
tove. 

Mati Ivanova vratila se skoro kući, da izvrši neke 
poslove, Ivan pak ostade cieli dan kod Blagaića i kod 
mile svoje Janice, i tek kasno u večer vrati se sam kući. 

Drugi dan dakle — upravo na Josipovo — vjenčan 
bi Ivan s Janicom. Ivan bijaše po naročitoj želji Blagaićevoj 
vjenčan u sjajnoj svojoj uniformi, naravno, sa krstom po- 
častne legije na hrabrih i poštenih hrvatskih grudih. Po¬ 
radi bolesti Blagaićeve ne bi svatba po staro-hrvatskom 
običaju slavljena s običnom bukom i vikom, već na tiho; 

nu zato bijaše ta svečanost tim srdačnija, jer ono malo 
gostiju, što se tom prilikom sakupilo, bijahu sami izabrani 
prijatelji kuće Blagaićeve i Kuljanovićeve. 

Stari Blagaić, akoprem bolestan i slab, prisustvovao 
je ipak svečanosti, pa poslije i gostbi. On bijaše neobično 
blied, te se često nešto zamislio. Upitan od Ivana, da li 
mu je možebit mučno, odgovori: »Nije, sinko, već me 
jedna samo misao uznemiruje. Ja se nehotice sjećam Kri- 
vudića, 0 kojem sada za cielo znam, da je zloban i opak 
čovjek, pa se zato bojim, da će nam se strašno osvetiti.« 

»Taj ne će nikomu više nauditi moći!« reče stupiv 
u sobu Marko, čuvši posljednje rieči Blagaićeve. »Po¬ 
gledajte samo, milostiva gospodo, na prozor onamo prama 
drumu, pa ćete vidjeti nešto osobito.« 

Na ove rieči svi, izim Blagaića, skoče sa svojih sto¬ 
lica, te potrče k prozorom, gdje imadjahu zbilja šta vidjeti! 

»A, je li moguće?« poviče najprije Ivan. »Ta ono 
je Krivudić, štono ga sa još jednim čovjekom straža prati 
drumom put Karlovca.« 

»Da, da, zaista!... Jest, Boga mi, ono je Krivudić 1 .. . 
A kako to ? . . . Što se s njim sbilo ? . . . Što je, kazuj 
nam, Marko!« uzeše u jedan par više glasova pitati. — 
Marko uvidjajući važnost svoju, ukoči se po vojnički, kao 
da će raportirati, te stane pripoviedati: kako se jučer 
poslije podne u šumi onkraj puta za grmom namjestio, 
da lisicu dočeka, što ju kopovi Sokol i Vidra potjeraše, 
al kad tamo, opazi na bližnjem razkrižju Krivudića sa 
nekakovim lopovom — inače dezertircem. »I tu sam čuo«, 
nastavi Marko ozbiljno, »gdje je Krivudić toga dezertirca 
upućivao, kako treba da mladoga našeg gosp — da rečem, 
vitežkoga gospodina kapetana Kuljanića, kad se bude u 
večer vraćao kući, pod samotnim i starim onim dubom 
na kraju obćinske šume dočeka i — 

Svi se izim Ivana na ovu viest sgroze, a Blagaić još 
većma problieđjev potiho reče: »Evo slutnje mojelt 

»Kazuj dalje, Marko It reče posve hladnokrvno Ivan. 

»Hoću, gospodine kapetanec, nastavi, svedj još sol- 
dački ukočen starac: »Vidio sam zatim, kako je Krivudić 
onoga lopova sa nekoliko zlatnih dukata zakapario, a još 
deset puta toliko mu obećao, ako svrši svoj posao, kako 
valja. Zatim se ta dvojica razstadoše, a ja na vrat na 
nos bjež’ do obližnje straže sigurnosti, gdje gospodinu 
komendantu odkrih to kovarstvo. Jučer odmah poslije 
sunčanoga zahoda odveo sam potiho stražu na odre- 
djeno mjesto, kamo za pol sata onaj dezertirac zbilja i 
dodje — i to čvrsto pijan. Straža ga uhvati, a on odmah 
sve izpovjedi, te tako danas njega s Krivudićem prate 
pred sud u Karlovac, gdje će sigurno oba zlo proći.« 
Jedva Marko izusti posljednje rieči, već Ivan k njemu 
pristupi, te srdačno ogrli poštenoga starca, koga taj javni 
dokaz srdačnog nagnuća Ivanova neobično gane i smuti, 
pa zato stade plesti i tomu se protiviti. »Molim, gospodine 
kapetane«, reče zapinjuć riečima, »subordinacija... Ta 
to bijaše moja prokleta dužnost . . . Molim, ta ja sam 
bio samo kaplar.« 

»Ali si čovjek«, reče Ivan, zakršiv starcu rieč, »koga 
izpod proste haljine resi vjerno, pošteno i odvažno srce 
hrvatsko, a to. Boga mi, uprav toliko vriedi, ako ne više, 
koliko svaka druga čast ili odlikovanje.« 

Svi gosti bijahu ganuti, a staromu Marku polete niz 
obraz dvie goleme suze, te se u siedih i dugačkih nje¬ 
govih brčinah izgube. 

I tako se ipak sretno svrši svatba Ivana Kuljanića 
sa dražestnom Janicom. Nov život, pun neizrečene slasti 
i blaženstva, nastade za novovjenčane. Nu kao što to 
obično biva, u životu čovječjem, da naime udes u pun 

kalež sreće čovječje rado mieša po koju gorku kaplju, 
tako je i tu bilo, jer za mjesec dana poslije svatbe umrie 
Blagaić u naručaju mile djece svoje. 

Ivan je skoro zatim sbog zadobivenih rana svojih 
molio za odpust, što mu ga s najvećom pohvalom podade 
vojeno poglavarstvo. Od to doba bavio se gospodarstvom 
na sdruženih svojih imanjih. 

Majka Ivanova doživjela je dvoje unučadi, jedno mužko, 
a drugo žensko. Mužkomu bijaše ime Fedor, a ženskomu 
Marja, budući da se tako zvahu kumovi djece: Kurganov 
naime i supruga mu, s kojima Ivan svedj ostade u pri¬ 
jateljskom pismenom savezu. 

A što bi sa starim Markom? — Nije šala, on je 
avancirao, te od špana postao dvorskim. Taj vriedni starac 
veselio se je unapried, kako će za koju godinu s malim 
Fedorom u lov ići, akoprem mu se uviek — kad bi god 
govorio 0 tom — stara Dora rugala, proričući mu, da 
će on, dok Fedor poraste, umjesto puške dva štapa tre¬ 
bati i na njih se vući. 

Akoprem je Ivan bio ponešto udaljen od doticaja 
sa silno uzkolebanim tada svietom, to su ga ipak svi 
dogadjaji tadašnji veoma zanimali, pa s toga nije nika¬ 
ko vo čudo, što ga je, kao bivšega francuzkog oficira, 
strašno dirnulo, kad je godine 1815. u novinah čitao 
tužnu viest o Napoleonu, što ga kao sužnja dne 18. listo¬ 
pada odvedoše na samotni i kršni otok svete Jelene, da 
ondje sred pučine morske ukrote onoga, koji prije gospo- 
dova cielim svietom. Ivana spomenuta viest silno uzdrma 
i razžalosti, te zato podere novine i baci u kut. »Dakle 
to je najposlije dočekao slavni Napoleon!« reče tad polu¬ 
glasno i gnjevno, razgovarajuć se sam sa sobom. »To je 
dakle dočekao taj veliki muž, komu bijaše pretiesan cieli 
sviet?. . . 0 slavo! sad tek vidim, da si taš^la 

kad se iznevjeri tomu izvanrednom čovjeku na tako strašan 
način.« 

»Tako je, mili Ivane«, primieti Janica, koja iza toga 
sa čedom u naručju straga potiho pristupi i miloga svog 
muža poljubi u potavnjelo čelo. — »Slava, osobito ta¬ 
kova, tašta je, jerbo priliči žarkoj munji, koja čim sine, 
jur trieskom udari, te žarom svojim sve upropasti, što joj 
god na put stane. Ja sam slaba žena, te ne razumijem 
visokih i odviše mudrih stvari, ali zato ipak scienim, da 
je 0 Napoleonu, kojega si ti i otac moj uviek hvalio i u 
zviezde kovao, ipak ono podpuna istina, što je višeputa 
znao reći tvoj pokojni pametni otac, kad se s mojim pre- 
pirao 0 Napoleonu.« 

»Da, da, sjećam se!« upane Ivan. »Mili moj otac 
znao bi reći: da bi bio Napoleon mogao postati u pravom 
smislu rieči velikim čovjekom, dapače novim reformatorom 
svieta, kad bi bio drugčije shvatio zadaću svoju. Ali ovako 
postade samo velikim silnikom, gradeći na robstvu ostalih 
ljudi veličinu i taštu svoju slavu, koja će ga upropastiti 
prije ili poslije.« 

»Pa zar nije pravo kazao tvoj pokojni otac? . . . Zar 
nije tako? . . . Vjeruj mi, mili Ivane«, nastavi ganuta Ja¬ 
nica, »da nije bilo naše ljubavi, sdružene sa vjernošću, 
ne znam, bismo li nas dvoje mogli uz drugu kakovu slavu 
biti tako sretni, kao što smo sada.« 

»Pravo imaš, srce moje«, primieti Ivan, »slava, kako 
evo vidimo, presta, ali nam zato preosta ljubav!« Na 
ove rieči opet se razvedri Ivan, te poljubi krasnu svoju 
ženku i malu Marju u naručaju njezinu. 



Silo za ognjilo. 


I. 

* ilo je god. 182* a u ljetno doba, kad se u slobodnom 
i kraljevskom gradu Križevcih moglo opaziti neko 
sasvim neobično i izvanredno kretanje. — Činilo se na 
prvi mah, kao da se taj naš stari grad probudio iz obič¬ 
noga svoga mrtvila, te zaboraviv starost svoju, skočio 
na mladjahne noge. 

Po ulicah — ili bolje rekav jedinom i dugačkom 
onom ulicom, iz koje sastoji taj grad, vrvjelo je ži¬ 
telj stvo, što je koje u kakvom poslu, a što bezposleno 
pohitjelo iz kuća svojih, da vidi, što je, što li će tu biti. 
Tavne one — u novije doba posve izčeznule — dvie 
sgrade, što ih Križevčani nazivahu vratima, i što dieljahu 
spomenutu ulicu na gornju, srednju i doljnu varoš, vrata 
dakle ova, činilo se, kao da su čeljusti, što reže s neo¬ 
bična čuda, a mali obločići iznad vrata kao da su od zna- 
ličnosti izbuljene oči. Stara i odavna jur pusta crkva sv. 
Križa u doljnoj varoši, činilo se, da je krst i kube tornja 
svoga naherila, te rek bi izkrivila glavu, baš kao što to 
običava gdjekoji starac, što ga ponešto jur ostavlja sluh, 
da bolje čuje i razumije, što će mu kazati. I obližnja 
planina Kalnik zvana, skinula je gustu i maglovitu svoju 
spavaću kapu, što ju je jur od nekoliko daaa. 

Bogović: Pjesnička djela II. 

samo da tiem bolje razabrati može, što tu biva na nje¬ 
zinu tako rekav podnožju. 

A ljudi? — Mili Bože, da ti je pogledati bilo, kako 
su dobri Križevčani onaj svoj patetični korak, što je običan 
po selih i malih gradovih, izmienili hitrim onim korakom, 
kojim se odlikuju žitelji velikih gradova. No budući da je 
ta hitnja hoda bila stvar neobična u Križevčana, s toga 
nije čudo, što se tom prilikom pridesilo dosta tako zvanih 
karambola. 

»Molim oprostite! . . . Nisam vas. Boga mi, opazio.« 

»Ni ja vas, al to nije čudo, ta sutra —« 

»Da, da, sutra! —« 

To bijahu obične rieči Križevčani na ulici, u kojih 
bijaše inače običaj, kad bi se sastali na ulici, malko posta¬ 
jati i razgovarati se — dakako o onom, što je bilo, što 
nije ili što bi moglo biti. Nu tad — naime u spomenuto 
doba — izčeznuše jedan izpred drugoga, baš kao munje, 
koje se križaju u burno doba u dva vjetrom gonjena oblaka. 

Što je pak još većma umnožavalo viku i trku ljudi, 
te štropot karuca, koje su se dovozile sa svih strana, to 
bijaše neugodna ona zveka prouzročena verigami varmedj- 
skih i varoških uznika, koji pod stražom pandura mo- 
radoše čistiti ulice od nakupljenoga smeta i prašine. Tu 
valja napomenuti, da slučajno jur od neko doba nije daž- 
djelo, jer da bude tri ili četiri dana prije toga kiša pala, 
zaista uznici ne bi bili kadri očistiti ulice od silnoga blata, 
izvan da je narav svakomu od njih podielila moć Her- 
kula, koji sretno očisti staje elijskoga kralja Augije, kao 
što nas bajoslovlje uči. 

Nema dvojbe, da tom prilikom mnogi krojački ili 
čizmarski šegrti, zatim gdjekoje služkinje i sluge od ne¬ 
obične trke na sve strane stekoše ljut kašalj i prsobolju, 
sto ih je kasnije još skuplje moglo stajati. Nu sva ta iz- 

vanredna trka šegrta i sluga sasvim izčezava prama silnomu 
trkanju dvojice križevačkih brijača, naajstora naime Brit- 
vića i njegovoga kalfe Sapunića. Tu dvojicu bilo je vi¬ 
djeti, kako na onaj dan od jutra do mraka trčahu ulicom 
gore i dolje. Zaista u ova dva čovjeka, ako poslije ne 
umrieše u suhobolji, mora da su bila upravo željezna 
pluća. 

Malo da ne zaboravismo još dvoje ljudi, što se u 
trkanju tako rekav natjecahu sa spomenutimi brijači, a 
to bijahu gospodin Trubentić iz doljne, i gospodja udova 
Rešetićka iz gornje varoši. No budući da je trkanje po 
tilicah bio gotovo svakidašnji posao Trubentiću i Rešetićki, 
s toga se nije bilo bojati, da će to njihovim u neprestanu 
vježbanju ojačanim plućima nanieti kakovu štetu. 

Spomenuti taj — inače vriedni i pošteni — par 
ljudi posvjedočavao je činom istinu narodne poslovice: 
»zaklela se zemlja raju, da se sva otajstva znaju«, jer u 
Križevcih ne mogaše se ništa dogoditi, što ne bi opazila 
Rešetićka, ili što ne bi čuo Trubentić. Sve to ovo dvoje 
izpipaše, sve saznaše, makar da je stvar Bog zna kako 
tajno začeta i gustom otajstvenom koprenom bila zastrta. 
Dapače neharni križevački sviet okrivio ih je većput, da 
čuše ili vidješe takove stvari, koje ne bijahu nikomu ni 
na kraj pameti. 

Onaj bi se medjutim ljuto prevario, tko bi tu htio 
primietiti, da su se u Križevcih težko mogle dogoditi ona- 
kove stvari, koje sviet nazivlje tobož tajne. Takovu ne- 
vjerovanomu Tomašu moramo iskreno izpovjediti, da je 
tajna bilo u Križevcih isto tako, kao god što ih ima u 
Parizu ili Londonu, samo, dakako, u manjem razmjerju. 
Ta poznato je, da u svakom selu ima tako zvanih tajna, 
zašto dakle da ih nema i u Križevcih? — Tom pri¬ 
likom — uzgredno govoreći — moramo 

pravo, kad se nazivlje tajnom ono, što sviet potanko sazna 
i 0 čemu vrabci na krovu cvrkuću. 

U Križevcih bijaše u ono doba takodjer tako zvanih 
intriga, a to poetičnih isto tako kao i prozaičnih, t. j. 
Ijubeznih i druge različite vrsti intriga, što no se izle- 
goše budi prilikom sastanka dvoje zaljubljenih uz čarobnu 
svjetlost tajne mjesečine, budi prilikom srkanja kafe u 
izabranom družtvu koje križevačke gospodje tečice ili ku- 
mice, budi u krčmi uz zvek punih čaša, uz vatru lula, 
koje se dime, i uz hrapavim glasom napite napitnice. Ali 
sve te.s početka, dakako, tajne intrige — ili da naški 
rečemo: spletke — dodjoše s pomoću Rešetićkinom i 
Trubentićevom prije ili poslije za stalno na vidjelo. 

»A tko bješe u ostalom taj Trubentić i ta RešetićkaPc 
tako po svoj prilici jur pita gdjekoji čitatelj. Za Boga, ta 
kazasmo jur: to bješe vriedan i pošten par ljudi! — To 
očitovanje moralo bi dovoljno biti svakomu, koji nije 
znaličan, no budući da medju našimi čitatelji isto tako, 
kao i drugdje u svietu, imade vrlo znaličnih ljudi, s toga 
njima za volju moramo da pobliže opišemo ovo dvoje, 
znam, gdjekojemu čitatelju jur unapried omiljelih ljudi. 

Gospodja Rešetićka — inače zdrava i omašna žena — 
kojoj je moglo biti oko 38 godina, bijaše udovica varoš- 
koga učitelja ili bolje rekav profesora, kojemu je poslije 
smrti u neobično-sentimentalnom času sama sastavila nad¬ 
grobni napis: »Ovdje počiva Jeremija Rešetić. Pokoj, za 
kojim je uzalud težio cieli svoj život, steče istom u hlad¬ 
nom tom grobu. € 

»Živa istina!« znao bi reći stari i šaljivi Gudalić, 
varoški starješina, kad bi šetajući se s kojim prijateljem 
do kapelice sv. Roka, došao k obližnjemu tamo groblju. 
»Istina je živa«, reče smiešeći se starac, »jer uz takovu 

ženu, kakova je ta Rešetićka, ne bi ni sam vrag pokoja 
stekao na tom svietu.« 

U ostalom moramo po duši reći, da se o toj ženi 
ništa takova nije znalo, što bi moglo nanieti uštrb nje¬ 
zinoj časti — barem se ništa takova nije doznalo. Da li 
je pak ta žena u istinu bila krepostna ili samo na izliku, 
to Bog znade, a i ona će to po svoj prilici najbolje znati. 
Sudeći po vidu, bijaše Rešetićka svakojako još u onoj 
dobi života, što ju ljudi obično ženskom jeseni nazivlju, 
pa budući da je jesen, kako znamo, plodna voćem, to 
ćemo vidjeti, da li će — a i kakovim plodom njoj uroditi. 

Križevački liečnik Brdović — dosjetljiv inače i obće 
štovan čovjek — rekao je o Rešetićki jednom prilikom: 
»Zaista, ta se žena čudnovato konzervira, i čovjek bi 
rekao, da joj jedva ima 28 godina, ali — ali — u nje 
ipak ima jedna velika organična mana.« 

»Kakova, za Boga?« upita nazočni tad slučajno u 
družtvu Trubentić, »kažite nam, gospodine doktore, ka- 
kakova to mana?« 

»Mana je, što ima malo dulji jezik nego ostali ljudi«, 
odgovori upitani, smiešeći se lukavo. 

Trubentić se na ove rieči nešto zabuni, jer ga baš 
u onaj par sbog tiesnih njegovih čizama zapeče kurje 
oko, no ostali nazočni udare u grohotan smieh, na što se 
Trubentić, kao dobar diplomat, hitro razabere, te se stane 
takodjer smijati i to tobože tako srdačno, da su mu suze 
niz obraz poletjele. — Tu moramo primietiti, da je Tru¬ 
bentić svakom prilikom — nu naravno vazda u odsut¬ 
nosti gospodje Rešetićke — o njoj rado porugljivo govorio, 
izsmjehavao ju, te joj sve moguće krpice prišivao; nu to 
je valjda nehotice činio s onoga u naravi osnovanoga 
zakona, po kojem se odbijaju jednolika tjelesa, dočim se 
protivna privlače. Medjutim svakomu Križevčanmu 

dobro poznato, da Trubentić žive ne trpi Rešetićke, baš 
kao ni ona njega. 

Trubentić, na kojem je sada red, da ga opišemo — 
bijaše varmedjski pisar, a zajedno i začastni jurasor. 
Bilo mu je oko 28 godina. Stasa bijaše srednjega, pa 
uza to suhonjast. Rdjavu, nu pergamutnim uljem vazda 
dobro namazanu kosu znao bi on iznad nizkoga čela svoga 
tako umjetno sastaviti, da mu je bivši onda u modi tako 
zvani kakadu vazda stršio u vis. Zafrkane brkove mazao 
je nekakovim crnim mastilom, o kojem je Rešetićka svuda 
pripoviedala, da ga si Trubentić sam priugotavlja i to od 
čizmarske smole, pomiešane s voskom i nekoliko kapljica 
njemu tako omiljeloga pergamutnog ulja, »te zatoc, primieti 
vazda Rešetićka, zlobno smiešeći se, »ne će nikomu da 
priobći recept toga mastila, t — U ostalom odievao se 
Trubentić vazda po modi, no budući da su mode u ono 
doba — naravno, mi govorimo vazda o onom, što se 
sbilo prije 30 od prilike godina — budući dakle da su 
mode u ono doba poradi veoma strmoga i vratolomnog 
puta preko gore Pake dolazile nešto kasnije u Križevce 
nego drugamo, s toga se Trubentić vazda kočio u onako 
skrojenih haljinah, kakovimi se ljudi u povećih gradovih 
odievahu prije jedno desetak godina. Medjutim na takove 
malenkosti nije se mnogo gledalo u Križevcih, pa s toga 
nije ni čudo, što su gdjekoji, osobito pak neke ostar¬ 
jele gospodje i gospodične jednoglasno priznavale, da je 
jurasor Trubentić — govorila u ostalom gospodja Rešetićka 
što joj drago — ipak čovjek od oka. — Ali Trubentić 
znao je i sam dobro, koliko važi, pa se s toga i ponosio, 
te se u svakom družtvu silom nametao, da bude petit 
maitre u gospodja, a factotum u mužkaraca. Sivkaste nje¬ 
gove, upravo mačjim nalične oči kriesile se neobično, kad 
ga je tko pitao za što, jer je tad napried znao, da će se 

rieči njegove uvažavati kao sveto pismo. Lice, kretanje, 
govor, jednom rieči sve u Trubentića dokazivalo je bjelo¬ 
dano, da je po vlastitom mnienju čovjek comme ii faut 
t. j. čovjek onakav, kojemu ravna nema u cieloj križe- 
vačkoj, a kamo li u ostalih hrvatskih i slavonskih var- 
medjah. Zato jao onim, koji ne htjedoše da ga pripoznadu 
kao majstora u svem i svačem, jer bi o njih Trubentić 
svakom prilikom znao pripoviedati što novo — sad ovo 
sad ono, što su jako rado slušale, te opet na sva usta 
dalje raznosile neke gospodje i gospodične, koje su pri¬ 
padale u tako zvanu stariju kategoriju. Često, kad se u 
predkućnici čuo kobni i poznati zvuk Trubentićevih 
ostruga, bivših tada takodjer u modi, uznemirilo bi se 
sve, i komšinica bi komšinicu znala trknuti laktom, re¬ 
kavši joj razvedrenim licem: 

»Eto Trubentića, bit će novini! — Što mislite?« 

»E dakako . . . Čut ćemo opet svašta«, odgovori 
upitana. 

»Odnieli ga vrazi!« zamrmljao bi uza to izpod brka 
gdjekoji nazočni gospodin, kojemu Trubentić bijaše trn 
u peti, i koji bi bio volio, da u družtvu vidi Bog zna 
koga, samo da ne vidi toga čovjeka ili — što bi još 
gore — Rešetićku. Iz toga vidimo, da i u Križevcih bijaše 
pametnih i čestitih lica, kojim baš ne bijahu po ćudi ljudi 
takove bagre, kao što bijaše Trubentić, koji bezobraz- 
nošću tako daleko dotjera, da ga u družtvu svatko, hoćeš 
ne ćeš, morao podnositi. — No budući da sve na svietu 
imade svojih granica, moramo primietiti, da je i 
Trubentić, kad bi se gdjegod u družtvu namjerio na 
Rešetićku, strune svoje spuštao na niže, prelazeći iz 
ofenzivnoga položaja svoga u defenzivni. Uz prkos izvan¬ 
rednoj bezobraznosti scienio je ipak, da ne bi probitačno 
bilo za njega na dijalektičnom polju dieliti mejdan sa 

Rešetićkom, koja bi ga jamačno prosijala na sito i rešeto, 
te bi na taj način izgubio sav svoj s mukom i trudom 
stečeni rennomee. 

Pošto dovoljno opisasmo i čitateljem predstavismo 
štovanoga gospodina Trubentiča i vriednu gospodju 
Rešetićku, kao glavne zastupnike živahnoga i neobičnog 
tadašnjeg kretanja po ulicah križevačkih, treba da malko 
povirimo u kuće, da vidimo, što tu biva, jeda li je slično 
kretanje u kućah. — Drugi bi tu možebit per figuram 
rekao »medju zidinami«, nu mi toga ovdje ne možemo 
reći, budući da je u ono vrieme u Križevcih izim var- 
medjske kuće bilo samo još pet zidanih kuća. 

Hajde dakle, da vidimo, što je bivalo u kućah kri¬ 
ževačkih. 

Borme svašta! 

Da nam tko založi tvrdu vjeru, da nas sbog nava- 
djanja Gundulićevih uzvišenih rieči u tom opisivanju ne će 
koriti, tomu bi naveli iz Osmana: 

»Što bi gori, eto ’e doli, 

A što doli, gori ustaje.« 

One sobe, gdjeno je prije vazda vladao ugodni onaj 
i u svakoj staro-hrvatskoj kući obični red, pretvoriše se 
u pravi pravcati bečki Tandelmarkt en miniature. 

Evo tu na divanu bijahu razastrte gospodjine ha¬ 
ljine, uz koje se je kočio gospodinov kalpak. Ondje na 
krevetu bijaše vidjeti liepu dolamu — budući da tad još u 
nas ne bijaše ni surka ni atili. Ukraj rečene dolame nalazio 
se tako zvani shawl ženski. Tu na stolici izpod ugarskih 
hlača, nakićenih zlatnimi gajtani, bijaše vidjeti, kako 
šaljivo poviruje novi par ženskih cipela — sekica sve- 
možne papuče. Tamo na stolu leži svietla sablja, i zlatom 
pretkani pas, a na njih rek bi počiva par bielih i malenih 
ženskih rukavica. 

Izvan toga, što napomenusmo, bijaše vidjeti širom 
otvorenih ormara i škrinja. Vidjeti je bilo svud naoko 
marama, škatulja, čitavih hrpa zamotane ili razmotane 
kojekakve robe. Zatim tu škarice, ondje opet klupko 
konca ili svile uz naprstak. Tu liepa kita umjetnoga 
cvieća uz perjanicu, diku kalpakovu, tamo maleno sta¬ 
kalce sa djulvodom nuz dva tri — ne znamo, da li jur 
izplaćena — dućanska računa. 

Sve to i toga puno više, što čovjek u prvi mah ne 
može da opazi, a kamo li da potanko izbroji i opiše, 
bijaše vidjeti posvuda. — Pa tako ti bijaše u prvoj sobi, 
tako u drugoj, u trećoj i u ostalih sobah, ako ih je bilo više. 

I to je evo u kratko slika pokreta, koji u spomenuto 
doba manje više uzkoleba gotovo svaki tako zvani go¬ 
spodski stan u Križevcih. Pa budući da se takovom pri¬ 
likom, gdje se u manjih mjestih ima dogoditi nešto izvan¬ 
redno, viest o tom poput električne struje raznosi i svakoga 
žitelja, bio on u ostalom tko mu drago, silno uzdrma, 
zato ne treba da se tko čudi, što se onom prilikom i u 
gradjanskih kućah, dapače i u istih želarskih sobicah na 
kraju grada opažalo neko izvanredno gibanje. 

Ugledno i prosto, veliko i malo, staro i mlado — 
sve je to s nekom ugodnom nestrpljivošću očekivalo, što 
će biti sutra. 

»A što je to moglo biti?« pita valjda gdjekoji ne¬ 
strpljivi zagrebački čitatelj, ponosito se smiešeći. »Što se 
takova moglo dogoditi u Križevcih? — Valjda nisu dobri 
ti Križevčani očekivali kralja?« 

E polako, moj Zagrebčanine! Nemoj se rugati Kri- 
ževcu gradu, već pomisli, da bi se borme i o Zagrebu 
koješta na vidjelo moglo iznieti, što Boga mi, nije ni naj¬ 
manje po parizku ili po londonsku, već sasvim po kalupu 
malih gradova. Pa zato treba da se još malko potrpiš., 

jer ćeš odgovor na tvoje pitanje čuti — i to baš od 
Tnibentića. Nu iza toga treba da znaš o Krizevčanih, a 
napose o njihovu gradu, kako je jur god. 1253. postao 
slobodnim i kraljevskim gradom, i kako mu je kralj Bela 
rečene godine potvrdio povelju, štono ju izdade ban 
Stjepko Šubić. Zatim treba da znaš, kako su u Križevcih 
bili veliki državni sabori, gdjeno predsjedahu kraljevi 
Sigismund i Matija Korvin. U Križevcih stanovahu za neko 
vrieme kralj Ljudevit god. 1358. i Sigismund god. 1407. 
do 1408., zatim ban Ulrik knez Celjski god. 1455., a i 
jur spomenuti Stjepko Šubić stanova tu oko sredine 13. 
vieka. U Križevcih bijaše nadalje — i to na saboru go¬ 
dine 1408. — od kralja Sigismunda na smrt osudjen po¬ 
znati vojvoda Lacković sbog izdaje veličanstva, budući 
upleten u bunu Ivana Horvata bana. Konačno valja znati, 
da su veliki župani križevački sve do vremena Marije 
Terezije vršili ujedno i čast podbana sdruženih kralje¬ 
vina. — Sve to bivalo je u Križevcih, ali je dakako jur 
prošlo, te se sada jedva još spominje. 

Grad križevački izgubio je tečajem novijega vremena 
posve prijašnju znamenitost i važnost, a to ponajviše 
sbog nesretnoga položaja svoga, budući da se nalazi po¬ 
nešto izvan trgovačkoga saveza, o kojem u sadašnje doba 
ponajviše zavisi važnost gradovd. Ali neka, zato će ipak 
grad taj u historiji našoj vazda zauzimati častno ono mjesto, 
što ga s punim pravom ide, i što mu ga nitko ne može 
okaljati, a i ne smije, tim manje, što je upravo taj mali i 
ubogi grad u novije vrieme, gdje se radilo o unapre- 
djenju duha narodnoga, drugim mnogo većim i tobože 
izobraženim gradovom domovine naše mogao biti na izgled. 
Pojedinih pak ljudskih mana i nedostataka, kao što ih na- 
pomenusmo do sada, ima i drugdje, ne samo u Križevcih, 
te ih je slobodno iznositi na vidjelo, jer se time ne 

nanosi uštrb moralnoj vriednosti ukupnoga žiteljstva ni 
njegovu rodnomu mjestu. 

Nu pustimo na stran ta razmatranja, koja bi nas 
lako mogla potaknuti, da ovdje i o drugih građovih do¬ 
movine naše koju riečcu progovorimo i gdješto na sva 
usta kažemo, što ovdje ne bi bilo na svom mjestu, bu¬ 
dući da se tu radi samo o dogadjajih u Križevcih. Bit 
će dakle bolje, ako se opet vratimo sa stranputice, na¬ 
stavljajući našu pripoviest, a to ponajviše s toga, da ne¬ 
strpljivi čitatelj već jednom sazna, što je Križevčane tako 
uzdrmalo, što li će reći ona jur nekolikoputa napomenuta 
važna riečca: sutra. 


II. 

Sunce se jur sagibalo k zapadu, te svojimi trakovi 
pozlaćivalo prozore jedne izmedju najuglednijih kuća srednje 
varoši, gdjeno iza prozora za malenim šivaćim stolom sje- 
djahu dvie ženske glave, baveći se šivanjem odjeća za 
sutrašnju svečanost. To bijaše supruga obće štovanoga 
vlastelina i varmedjskoga asesora Mladenovića sa svojom 
ćerkom. 

Da je to majka sa ćerkom, to bi bio odmah rekao 
svatko, jer su se plemeniti i uz prkos 40-godišnjoj dobi svedj 
još liepi potezi lica majčina zrcalili u mladjahnom lišcu 
liepe jedinice njezine, imenom Anke, koja upravo prije tri 
dana navrši 16 godina. — A što je hasne ovdje potanko 
opisivati ono, što se i onako ne može da opiše pravo, 
koja li je korist hvaliti ono, što se samo hvali ljepotom 
i dobrotom! — Dosta neka bude, kad se u kratko reče, 
da majci isto tako, kao ni ćerki ne bi prigovara ni od 
jedne strane. Sama Rešetićka i Trubentić slagahu se u 
tom, priznavajući jednoglasno istinu, što će doduše mnogo 
reći, jer takova svjedočba mnogo važi. 



»Mila majko«, reče Ijubeznim posmiehom Anka, met- 
^ši za čas svelo na stolić, »vjeruj mi, ja ne mogu da šijem 
ie, jer su mi se posve jur ukočili prsti. A kako ne bi, 

čitav gotovo dan svejednako bez oduška šijemo? To 
Ddviše! — A znaš li, da tata veli: što je odviše, nije 
s kruhom dobro.« 

*Ali — tko hoće da žanje, on treba i da ore — 
e takodjer tata«, odgovori majka Anki. »Ti hoćeš da 
zabavljaš sutra, treba dakle da radnjom stečeš i za- 
hš tu zabavu.« 

»A što misliš, ne bi li dobro bilo, kad bismo poslali 
švelju Katicu, što je do danas šivala kod supruge 
ipodina podžupana.« 

»Anko, što to govoriš? — Naopako, da te je otac 
>! — Ti znaš, da on ne trpi ništa, što zaudara po 
ju, pa se s toga svedjer čvrsto drži starih hrvatskih 
čaja. On veli, da svaka prava Hrvatica, bila ona vi- 
;a ili nizka roda, ono što jede i čim se odieva, sama 
ra priugotoviti. Pa mi sad reci, nema li pravo?« 

»Ima pravo, ali —« 

»Znam ja, što hoćeš da rečeš«, primieti majka, »da 
me nam ne treba tako točno držati se toga pravila, 
luči da nas je Bog blagoslovio podieliv nam dovoljno 
itka. Ali vjeruj majci svojoj, da ženska glava, koja ne 
, ili ne će da si priugotovi, što joj treba u svaki- 
njem životu, ne može podnipošto da bude dobra su- 
ga i brižljiva mati.« 

»Ja sve to uvidjam, Ijubezna majko, ali mi se ipak 
što čudnovato vidi, kad mi, kojino imamo nedaleko 
.vle liepo naše imanje, pa i ovu kuću, a sve to bez kraj- 
e duga, ipak ne živemo onako, kao što bismo mogli ži- 
ti, dapače ni onako, kao što živu gdjekoje obitelji ovdje, 
e imadu mnogo manje dohodka i imetka. — Gledaj 

na primjer gospodju Cifrićku i njezine kćeri, zatim obitelj 
Gizdelinićevu, kako udobno i po gospodski živu.« 

»Neka!« odgovori majka ozbiljno, »svak može ra¬ 
diti, što hoće i za bolje nadje, to nas neka nije briga ni 
najmanje, a mi ćemo, kako do sada, tako i unapried, 
s toga se barem ne ćemo kajati.« 

»Oprosti mi, majko«, reče na to Anka, čim priskoči 
i majku strastno ogrli. »Oprosti mi, što kadikad upravo u 
vjetar govorim, ta ti znaš i onako, da te slušam u svemu.« 

»Znam ja to dobro, inače te ne bih ni ljubila onako, 
kao što te ljubim. U tebe je čvrst značaj, a mekano srce, 
pa s toga ti mladjahni i neizkusni duh kadšto, akoprem 
riedko, poleti u čarobne one krajeve, što ih praktični 
sviet fantastičnimi zove, ali to samo za koji čas biva, 
budući da se zatim otriežnjen opet vraća s tobom u 
obični život. — Znam ja, to je većom stranom kod mladih 
djevojaka tako. Ta i ja sam mlada bila i tako mislila, a 
sad uvidjam, da je drugačije.« 

»Mila moja mamice, ti si moj angjeo čuvar«, reče 
Anka ganuto, poljubivši majku u ruku. 

»A ti si milo diete moje!« primieti majka, metne 
takodjer švelo svoje na stolić, te ogrli i poljubi si ćerku. 

Zalazeći upravo sunce zlatnim svojim trakom obasja 
liepi taj prizor, kao da ga blagosivlja. 

Netko u taj par krepko zakuca na vratih. 

Anka se ponešto uplaši i trgne iz naručaja majčina. 

Na poziv gospodje Mladenovićeve otvore se medjutim 
vrata širom, te u sobu stupi običnim svojim kicoškim 
korakom — Trubentić. 

»Sluga ponizan, milostiva gospodjo i gospodično!« 
reče nakloniv se gospodjam. 

»Da ste mi zdravo!« odvrati domaćica. 

»Oprostite«, prihvati opet naš delija, »što evo, griešeć 

proti svakoj etiketi, u to doba dolazim, no budući da u 
važnom poslu dolazim, a sila zakona ne znade, zato se 
nadam, da mi dolazak moj ne ćete upisati u grieh<. 

»Što se etikete tiče, koju spomenustec, reče na to 
domaćica, »nemajte brige, ja za nju malo hajem, samo 
neka se čovjek u ostalom pošteno vlada«. 

»Tako jeste — da, da, — upravo tako i ja mislim«, 
primieti ponešto smućen Trubentić. »Puštajmo etikete 
Francuzom i drugim Ijudem velikoga i uglednoga svieta, 
nam Križevčanom toga ne treba.« 

»Zaista ne treba, jer tim se samo truje društveni 
život, osobito u takovih varošicah, kao što je ta naša. 
Ali pustimo to na stranu, pa mi kažite, što vas vodi amo, 
jeda li možebit supruga moga tražite u važnom onom 
poslu, što ga spomenuste prije?« 

»Ne tražim blagorodnoga gospodina supruga vašega, 
gospodjo milostiva, jer dobro znam, da je još na svom 
dobru i da će tek sutra u jutro doći, da prisustvuje sve¬ 
čanosti — već ja u rečenom poslu dolazim k vama.« 

»K meni? — Kako to?« 

»Kazat ću odmah«, reče Trubentić, te se malko 
skašlja, što je obično značilo, da je Trubentić naumio 
govorničke svoje sposobnosti razviti u poduljem govoru. 
»Vi znate«, reče zatim, »da je sutra velevažan dan ne 
samo za naš grad, već i za cielu našu slavnu varmedju, 
jer će se sutra inštalirati novoimenovani naš vrhovni 
župan«. 

»To znamo«, primieti gospodja. 

»Taj dogadjaj«, nastavi Trubentić svečano, »ostat 
će zabilježen u Ijetopisih križevačkih, te će ga sigurno 
spominjati unučad i praunučad naša u kasno doba. — 
Istina je, veliki gradovi, osobito stolni, imadu još većih 
svečanosti, nu budući da se mi s njimi ne možemo uz- 

porediti, treba da se zadovoljimo manjim. Za nas Križev- 
čane bit će ta sutrašnja instalacija upravo to, što je go¬ 
dine 1812. Draždjancem bila skupština vladari u njihovu 
gradu, pa zato nam treba napeti sve moguće sile, da bude 
što sjajniji taj uvod i ostale svečanosti i zabave, kojeno 
će biti zatiem.« 

»Ali, gospodine Trubentiću, kažite nam, kakav je to 
posao, 0 kojem govoraste prije?« upita opet domaćica. 

»Da, zbilja«, odgovori Trubentić, »malo da ne za¬ 
boravih glavnu svrhu dolazka svoga u toj zabuni, koja 
će jamačno prouzročiti, da mi se još zavrti mozak. — 
Da, da, pravo je, milostiva gospodjo, što me opome- 
nuste ... No dopustite mi prije, da vas samo nešto pitam: 
jeste li štogod čuli o programu ili pregledu svečanosti?« 

»Čula sam.« 

»Dobro dakle, a sad treba da vam kažem, kako se 
dosje tih u dobar čas, da ne će biti s gorega, ako se još 
nešto pridoda tim svečanostim.« 

»A što bi to bilo?« 

»Milostiva gospodjo, to je za sada još tajna; nu vam 
ću ju priobćiti, ali treba da još za kratko vrieme ostane 
medju nami, jer dosele nitko o tom ne zna ništa, osim 
nekoliko osoba, koje će sudjelovati . . . Znajte dakle«, 
i tu se Trubentić bliže primakne gospodjam, te im važno i 
otajstveno prišaptne: »Ja sam s pomoću rečenih osoba 
naumio, da se prekosutra — budući da je sutra u večer 
svečani ples — prekosutra dakle da se predstavi Gra- 
bancijaš djak.« 

»Ah mamice«, primieti radostno Anka, pleskajući 
rukama. »To je prekrasno!« 

»Molim, gospodično, obuzdajte još za danas i za 
sutra pravednu radost svoju, pa nemojte za Boga govoriti 
glasno 0 toj stvari, ta mogao bi nas lasno tkogod čuti. 

te izdati. — Naopako, da to kakogod sazna brbljava 
Rešetićka, ona bi svuda raztnibila i tiem načinom unapried 
uništila ogromni onaj furore, kojemu se nadam s nenada¬ 
noga toga predstavljanja, pa zato treba, kao što već 
rekoh, da stvar ta za sad još ostane tajnom.« 

»Ali molim vas«, primieti opet domaćica, »u kakovom 
je savezu to vaše predstavljanje sa poslom —«. 

»Sve u svietu ima svoj savez, milostiva gospodjo, 
tako i predstavljanje Grabancijaša sa dotičnim poslom, 
koji pravo reći sastoji u jednoj molbi.« 

»Ako samo uzmognem izpuniti ju, to ću vam drage 
volje biti na službu . .. Govorite dakle bez svakoga daljnog 
okolišanja, u čemu se sastoji ta vaša molba.« 

»Vi imate, milostiva gospodjo, jednu veliku medvje- 
dinu, što se nalazi tamo u vašoj spavaćoj sobi na tlu pro¬ 
strta pred posteljom ... Ta medvjedina meni treba k jednoj 
metamorfozi, štono sam ju iz svoje glave pridodao spo¬ 
menutomu igrokazu, na čemu bi mi se sigurno spisatelj 
zahvalio, da je još živ. Molim dakle: možete li mi posuditi 
tu medvjedinu za prekosutrašnju večer?« 

»Drage volje«, odgovori domaćica smiešeći se malko. 

»A zar ćete se možebit vi, gospodine Trubentiću, 
pretvoriti u medvjeda?« upita smijući se na glas Anka. 
»Ali to će — to će —« i tu joj rieč zape od srdačna smieha. 

»Jelte, gospodično«, upade Trubentić samodopadno, 
»to će divno biti, te će probuditi osobitu senzaciju. A 
kako ne bi? — Ja! — Trubentić! — o kom se zna, 
kako je vičan samo po salonih kretati se — ja 1 pa u 
medvjedini 1 — To će, tako mi sreće! silno uzdrmati sve 
nazočne, jelte, milostiva gospodjo?« 

»Može biti«, odgovori upitana, što ju je takodjer 
mnogo truda stajalo, da ne udari u smieh, kao kćerka joj. 

»Ja ne dvojim o tom ni najmanje«, nastavi Tru- 

bentić. »Ta pomislite samo : Ja! — Trubentić! pa u med- 
vjedini 1 — Bože, to će prouzročiti strašan efekt, a efekt, 
milostiva gospodjo, to mora da je svigdje glavna stvar, 
osobito na kazalištu, bez toga nema ništa! — Ja bih 
rek6, a ne bih se porekao, da će Rešetićka od samoga 
jala oboljeti s toga, dočim ću ja time kod novoga našega 
vrhovnog župana steći osobit rennomee, koji će mi za 
stalno pripomoći tomu, da za buduće restauracije postanem 
najtomanje distriktualnim sudcem.« 

»Svašta je moguće na svietu, pa bi i to moglo biti«, 
reče gospodja Mladenovićeva, »akoprem sam čula pripo- 
viedati o novom vrhovnom županu, da je vrlo pravedan 
čovjek, i s toga da ne gleda na drugo, već jedino samo 
na zasluge.« 

»Pa zar ja, milostiva gospodjo, nemam dovoljnih za¬ 
sluga?« primieti Trubentić ponešto uvriedjen. »Zaista 
imadem, samo što ne govorim rado o njima, jer ne ću 
da se sam hvalim. — Znao bih ja, kad bih samo hotio, 
o svojih zaslugah mnogo koješta pripoviedati, ali ne ću. 
— Neka bude . . . Sve će doći s vremenom na vidjelo, 
i tad će istom sviet znati ocieniti Trubentića, koji je 
vičan zasluge svoje vazda sakrivati pod plaštem neobične 
čednosti.« 

Sluga sa sviećom stupi sad u sobu, budući da se 
jur počeo hvatati sumrak. 

»Evo, kako vrieme hitro prolazi, kad še čovjek na¬ 
lazi u ugodnu družtvu«, reče opet Trubentić, nakloniv se 
gospodjam. »No dulje ostati bilo bi ipak nečedno. Idem 
dakle, a sutra, ako dozvolite, poslat ću po obećanu med- 
vjedinu.« 

»Pošaljite, kad vam god drago, bit će pripravna za 
vas«, odgovori domaćica. 

»Zahvaljujem pokorno .... A. moiam 

Bogović: Pjesnička, djela II. 

dalje, jer još danas treba da uredim neke stvari, što se 
tiču moga predstavljanja.« 

To rekav, preporuči se Trubentić, te ode, i to upravo 
u jednu poveću gostionu križevačku, naime k zelenomu 
drvetu u doljnu varoš. Ovamo se uputio s tri važna uz¬ 
roka. Prvo: naumio je s ondješnjom starom krčmaricom 
Tririćkom — dakako sub rosa — dogovoriti se o nekojih 
stvarih za predstavljanje Grabancijaš-djaka, štono je imalo 
biti u rečenoj gostioni; drugo: znao je Trubentić, da je 
jur nekoliko strane gospode prispjelo onamo, pa se je 
nadao, da će tom prilikom opet čuti kojekakvih novosti; 
a treće: treba znati, da ga je k zelenomu drvetu vukao 
osobit magnet, a to bijaše ondješnja mlada i živahna 
sobarica imenom Evica, inače rodom iz Koprivnice grada. 
Budući da je ta Evica u nekom obziru priličila sveobćoj 
našoj prababi Evi, to je naravno, da se pod sjenom ze¬ 
lenoga drveta rado sakupljalo nekoliko Križevčana, vriednih 
inače sinova pradjeda našega Adama, kojino se medju- 
sobno natjecahu za najljepšu jabuku toga drveta, to jest: 
za Evicu, želeći steći naklonost i ljubav njezinu. 

Medju timi natjecatelji na sklizkom polju maloga, nu 
himbenoga božića Lelja odlikovahu se napose gospoda: 
Kopunić, Vjetrogonić i — kao što jur natuknusmo — naš 
Trubentić. 

Svaki izmedju spomenute trojice gledao je i nastojao 
na svaki mogući način, da u Evice steče prvenstvo, te 
protivnikom — u ostalom vjernim ortakom i prijateljem 
svojim — da preotme lovoriku slave, pa s toga nije ni¬ 
jedan izmedju te trojice štedio liepih rieči, obećanja, a 
kadšto i kojekakvih darova. Ali vragoljasta ta Evica — 
riedka zaista iznimka medju sobaricami — slušala je liepe 
rieči i primala još ljepše darove dragovoljno, ali zato ipak 

nije saslušala nijednoga izmeđju spomenutih — dapače 
ni samoga Trubentića. 

Svakidašnji gosti zelenoga drveta, bivši svjedoci bez¬ 
uspješnih silnih napora i revnih nastojanja spomenute tro¬ 
jice natjecatelja, ne mogahu nikako dokučiti, kako je to 
moguće, da u jedne sobarice ima tako neoborivih načela, 
kao što bijahu u Evice. 

Kopunić i Vjetrogonić razbijahu si takodjer uzalud 
glave, ne mogavši nikako riešiti tu zagonetku, nu najviše 
se ipak tomu čudio Trubentić, budući inače uvjeren o 
sebi, da je u ljubavi prvi junak od mejdana. 

Nu sve na svietu ima svoj uzrok, isto tako mora da 
je takodjer nekakav uzrok tomu, što je Evica mogla odo¬ 
ljeti ašikovanju tih svojih ašikdžija. Uzrok pak tomu bi¬ 
jaše taj, što je Evica jur srdačno i iskreno ljubila Josu 
Radovića, mlada advokata, a inače čestita mladića, koga 
je svatko štovao ne samo radi njegovih sposobnosti, već 
ponajviše radi čednosti i dobra ponašanja. 

Ljubav izmedju Evice i Jose, budući još mladjahna, 
bijaše dotle još tajna, te s toga o njoj nije nitko ni snivao, 
dapače ni Rešetićka, akoprem si je Radović, došav prije 
dvie godine uKriževce^ slučajno upravo kod rečene udovice 
najmio svoj stan, jednu naime sobu, odkuda bi svaki dan 
išao k zelenomu drvetu, da tamo ruča i večera. 

Rečeno bi jur s početka naše pripoviesti, da je Re¬ 
šetićka bila zdrava žena u tako zvanoj najboljoj dobi 
života svoga. Budući da ljudi, izpitujući narav i dušu 
ljudsku, uviek tvrde, da se u zdravom tielu radjaju i 
zdrave misli, s toga je sasvim naravno, kad kažemo, da 
je Rešetićka — odkako se Radović iza smrti njezinoga 
muža kod nje nastanio — jur nekoliko puta živo osjećala 
istinu onih rieči sv. pisma, gdje se veli:, da nije dobro, 
kad je čovjek na samu. Isto tako uvažavala je ona. 

% 

svoju dob, zatim mali, nu nezaduženi svoj imutak, sasto- 
jeći od čiste i prijazne kućice, s velikim vrtom i tmacem, 
zatim od dobra vinograda na obližnjem brdu Križevčina 
zvanom. Sve to uvažala je dostojno Rešetićka, dočim je 
s druge strane i to priznavala, da je stanar njezin Ra- 
dović marljiv i sposoban mlad čovjek, a uza to čedan i 
prijazan, koji će se sa svimi timi hvale vriednimi svojstvi 
za koju godinu lako moći popeti do službe dominalskoga 
fiškala i časti varmedjskog asesora — pa gle vraga! kad 
se god Rešetićka tiem razmatranjem bavila, stade joj srce 
silnije kucati, te lukavo smiešeći se znala bi tad svakiput 
sramežljivo šaptnuti izpred sebe: »Može svašta biti . . . 
Ta vidjet ćemo . . . Ima još vremena!« 

Što je vriedna gospodja Rešetićka razumievala timi 
riečmi, kakove li je osnove gradila, to će svak moći lasno 
pogoditi, makar baš i ne bio Edip. Misli i osnove njezine 
stjecahu se u jednoj glavnoj točki, ili bolje rekav: osobi, 
a to bijaše stanar njezin Radović. On medjutim ni s daleka 
nije slutio, da bi domaćica njegova drugo kakovo čuvstvo 
gojila prama njemu do čuvstva obične dobrohotnosti, što 
ga je on podpunoma i zaslužio, budući da je vazda ne 
samo točno plaćao svoju stanarinu, već i u ostalom držao 
se reda svoga. Radović nije ništa znao o tajnih i nježnih 
željah svoje domaćice, a još manje mogao je tko drugi 
štogod znati o tom, jer akoprem je Rešetićka tajne drugih 
ljudi rado iznosila na vidjelo, to ipak svojih tajna nije 
nikomu povjeravala. 

Znamo mi, da je drugo čin, a drugo opet misao, te 
zato ne ćemo da pod tajnami gospodje Rešetićke razu- 
mievamo što drugo, do poznate nam misli njezine o Ra- 
doviću. Misliti pak prosto je svakomu štogod hoće, isto 
tako kao i kule po zraku graditi, kako se komu svidi, 
jer to ne smeta nikomu, pa se s toga nedužne te misli 

i osnove — dok ostanu u svojih granicah — ni Rešetićki 
ne mogu upisati u grieh. — Pa što bi bilo, da su sve 
i znali ljudi tajne misli gospodje Rešetićke, da su nadalje 
vidjeli Trubentića. kako kod zelenoga drveta, gdjegod 
može, uzastopce sliedi Evicu, prišapćujući joj neslane rieči 
o svojoj ljubavi ? — Što bi bili rekli ti ljudi ? — Po svoj 
prilici ništa, ili bi pak sažimajući rameni kazali: što 

ćemo, svi smo pod kožom krvavi!« To bi jedino uz ša¬ 
ljivu možebit kakovu primjetbu bili kazali, ne našavši u 
ostalom u to] stvari ništa takovo, što bi kakav uštrb 
moglo nanieti časti ili značaju onih osoba. Ali naopako I 
da su nanjušili što o medjusobnoj ljubavi Radovića i Evice, 
odmah bi bili osudnim glasom stali vikati: uTo je ne¬ 
čuveno! Mlad taj i tako sposoban čovjek, koji ipak spada 
u klasu tako zvanih honoraciora, pa gle zaljubi se u 
prostu sobaricu!« — »Meni ga je žao!« rekao bi zatim 
gdjekoji izmedju strogih tih sudija. — »Meni nije!« rekao 
bi drugi, dočim bi gdjekoja stara gospodična iz potajna 
jala na glas kliknula: »Zaljubiti se u sobaricu! — Fi 
done! to je prosto!« — Nu sav taj strogi areopag, videći 
trn u tudjem oku, a brvna u svom ne opažajući, ne bi 
u tom obziru ni s daleka pomislio na to, da je čuvstvo, 
osnovano na temelju medjusobnoga čistoga nagnuća, glavni 
uvjet u ljubavi, a sve drugo da je manje ili više uz¬ 
gredno. Mi pak tom prilikom pitamo: jeda li je zbilja 
nemoguće, da se u krugu sobarica nadje čestita iznimka, 
kao što bijaše ta Evica? Ako li je moguće, ne zaslužuje 
li upravo takova iznimka s tiem veće priznanje s toga, što 
je obično riedka? — Zaista, mnogo veća je zasluga ostati 
poštenim i krepostnim ondje, gdje je prilika tomu, da 
čovjek posrne, nego li gdje tomu prilike nema. 

0 Evici uzgredno moramo napomenuti, da bijaše kći 
poštenih, nu siromašnih zanatlija \ 

privničkih. Otac njezin, prezimenom Lipović, umrie prije 
dvie, a mati prije pol godine. Po smrti roditelja ostade 
više djece, a imutka baš ni malo, pa budući da je krč¬ 
marica kod zelenoga drveta bila prijateljica pokojne Lipo- 
vićke, a krstna kumica Evici, zato djevojku tiem radje uze 
k sebi za sobaricu, što bijaše uvjerena o sposobnosti i 
dobroti njezinoj. — Što se pak Radovića tiče, on isto 
tako ne bijaše visoka roda. Otac mu je bio vlastelinski 
prihodar, ili kako gdjekoji vole reći: kasnar, koji, buduć 
u svom zvanju pošten, s težkom mukom jedva toliko 
prištedi, da mu se sin Joso mogao protući kroz gimnaziju. 
U viših školah Josi nije trebalo daljne podpore otčeve, 
budući da se uzdržavao instrukcijami. Tako svrši desetu 
školu, te bude uvršten medju jurate banske stolice, a za 
dvie godine — pošto smiri izpit »cum praeclaro« — 
medju advokate sdruženih kraljevina. S početka naravno 
bijaše bez ikakova branjenika ili štićenika, te si ih tek 
poslije s neumornom marljivošću po malo steče u Križevcih. 
— I to je evo u kratko životopis Jose Radovića. 

A sad pitamo, gdje je tu golema ta razlika staleža 
izmedju Evice i Jose? — Gdje lije tu zapreka, da mladi 
tek na svoje noge osovljen advokat ne ljubi poštene kćeri 
gradjanske, koja bi se u svojih hvale vriednih svojstvih 
lako mogla natjecati sa mnogimi djevojkami iz otmenijih 
kuća, akoprem je bila sirota sobarica? — Valjda je za¬ 
preka, što je Radović bio advokat? — Ali da vidimo, 
što je bio, koja li je prava uživao takav advokat prije 
ugarskoga sabora od god. 1847. — Takav advokat mogao 
je, istinabog, pred sudom i u varmedjskih skupštinah 
javno zastupati stranku svoju i braniti ju, ali drugo ništa. 
S toga mu kao s puke neke milosti dozvoliše povlašteni 
staleži, da smije prilikom javnih skupština isto tako, kao 
i oni pripasati sablju, ogrnuti dolamu i kalpak namaći. 

ali to ti mu — kao što rekosmo — bijaše sve, što mu 
dozvoliše. A kad se god koji advokat neplemić usudio 
braniti ili zastupati stvar kakovu, što se nalazila izvan 
omedjašena kruga njegova punomoćja ili kad se usudio 
protusloviti kojemu tako zvanom varmedjašu ili plemiću, 
graknuli bi odmah svi na njega, kao na bielu vranu, 
krstivši ga kadšto: »pofarbanim mužem« itd., te je morao 
ušutjeti, makar da je branio stvar najpravedniju i tako 
jasnu, kao što je jasno sunce na nebesih. 

Kad je dakle tako — a ovako je u istinu bilo još 
prije 13 do 14 godina u Hrvatskoj! — a to ne dokuču- 
jemo, zašto sviet nastoji, da gradi granice ondje, gdje ih 
zbilja nema, kao na primjer što ih ne bijaše izmedju 
Jose i Evice, zašto li je sviet gotov, da osudi onoga, koji 
namišljene te granice smjelo prekorači. —Ali što ćemo, 
takav je sviet bio, pa takav će i ostati! — Javno mnienje, 
to je onaj zulumćar, pred kojim se klanja i kojega se 
boji svatko, jer ruglo i ukor dopada onoga, koji se usudi, 
da mu prkosi. — Kad bi pak tko stao o tom potanko 
razpitivati, na čemu se osniva tako uvaženo javno mnienje, 
uvjerio bi se, da se većom stranom osniva na temelju 
pukih predsuda. Ali okanimo se toga posla, jer je slaba 
korist govoriti ili pisati proti manam ljudskim u obće, a 
napose proti predsudam. Ta prije bi čovjek pojedinac 
stoljetni dub s koriena prevalio, nego li da mu podje za 
rukom izkorieniti poveću koju ljudsku predsudu. Javno 
mnienje, na koje bi se pozvati morao, pohulilo bi ga i 
izsmijavalo, a on bi govorio u vjetar i prodikom svojom 
postigao — ništa. — Prodjimo se zato i mi sličnih raz¬ 
matranja! — Bolje će biti, da se vratimo s male stran¬ 
putice, kud zalutasmo, opet k našim Križevčanom, koji 
medjutim, dok mi mudrovasmo, spavahu, te sretno pro- 

spavaše jedinu onu noćcu, što ih je dielila od dana jedva 
izgledana. 

III. 

Željno izgledan! dan svanu, — ali jedva što osvanu, 
jur poče gradjanska banda ulicom svirati. Križevčani sko¬ 
čiše na noge, te svaki brže bolje obuče svečanu odjeću, 
što mu je tom prilikom dolikovala, da u njoj pozdravi i 
dočeka budućega ravnatelja svoje varmedje. 

Nije naša namjera, da ovdje potanko opišemo sve, 
što je sačinjavala bitnost te inštalacije, već mi hoćemo 
da napomenemo samo neke karakteristične crte te sve¬ 
čanosti, koja se u ostalom nije u glavnih svojih točkah 
mnogo razlikovala od sličnih uvoda u ostalih varmedjah 
prostrane Ugarske i pridruženih kraljevina, kojih se sveča¬ 
nosti mnogi izmedju naših čitatelja i bez nas još sjeća. 

Mnoga gospoda izmedju staleža i redova odvezoše 
se na svojih karucah jur ranom zorom, da za vremena 
dočekaju vrhovnoga župana na odredjenom mjestu, pa 
budući da je imao doći iz Zagreba, to ga je jedan odbor 
gospode čekao na lonjskom mostu onkraj Božjakovine i sv. 
Breka, gdjeno bijaše medja križevačke i zagrebačke župa¬ 
nije, drugi gaje čekao na medji vrbovačkoga i križevačkoga 
kotara blizu Špiranca sela, a treći — i to uprav odbor 
grada križevačkoga — čekao ga je na tako zvanoj Kuh- 
tici, gdjeno bijaše medja gradska i varmedjska. 

Gradjanska četa križevačka namjestila se oko 7 sati 
u jutro u svečanoj paradi sa svojom bandom na trgu pred 
župnom crkvom i viećnicom. Na lievom krilu spomenute 
gradjanske čete poredaše se banderijalni husari ili tako 
zvani predijalci, što se dan prije sakupiše sa svih strana 
varmedje križevačke, da po starom običaju i po dužnosti 
svojoj prisustvuju toj svečanosti. 

Na tako zvanih Grabah — i to na lievoj strani, 
kako se ide u doljnu varoš — čekahu već momci s raz- 
bieljenim željeznim šiljkom na vrhu dugačkih štapova, da 
ga na podani znak iz tornja župne crkve primaknu praš- 
niku tvrdo nabijenih dvanaest velikih mužara križevačkih. 

Pred glavnimi vrati varmedjske kuće bijaše sakup¬ 
ljena liepa i sjajna kita gospode, štono je imala tu čekati, 
te pozdraviti vrhovnoga župana. U tom krugu gospode 
bijahu mnogi velmože hrvatski, poslanici varmedja zagre¬ 
bačke, varaždinske, požežke, virovitičke i sriemske, zatim 
poslanici zagrebačkoga i začešanjskoga kaptola, a i slob. 
i kralj, grada Zagreba, Varaždina, Karlovca, Koprivnice, 
Požege i Osieka. Izvan njih bijaše mnogobrojno domaće 
plemstvo i svećenstvo zajedno sa većinom varmedjskih i 
varoških činovoika. 

Sunce, štono je upravo na taj dan sa vedroga nebe¬ 
skoga svoda liepo sjalo, činilo se, kao da je u dogovoru 
sa Križevčani, kojim je u onaj par ponajviše stajalo do 
toga, da ciela svečanost dobro podje za rukom. Liepe 
odjeće gospodske, nakićene zlatom ili srebrom, odsievahu 
od sunčanih traka, te je bila upravo milina pogledati sjajni 
taj sbor odlične gospode, što se medju sobom živahno i 
veselo razgovarahu. 

Pod boltom varmedjskih vrata stajahu pod oružjem 
svi varmedjski panduri, a na čelu im se kočio stari jogu- 
nasti varmedjski poručnik a ujedno i sigurnosti i predprega 
povjerenik, prezimenom Jagić. Starcu tomu — bivšemu 
vojniku — kriesile su se oči od neobične radosti, a du¬ 
gačke i siede brčine stršile su mu u vis kao dva ražnja. 
Ali znao je starac dobro, čemu se raduje. Varmedjski pan¬ 
duri isto tako kao i katane, štono su svi bili pod zapo- 
viedju Jagićevom, mogahu zaista tako po izboru vrstnih 
momaka, kako po čilih konjih biti na izgled pandurom i 

katanam ostalih varmedja. Jagić se s punim pravom ra¬ 
dovao i ponosio svojom momčadi, pa se s toga nadao, da 
će steći osobitu pohvalu novoga vrhovnog župana, a to 
s tiem većma, što je dvanaest baš najboljih katana od- 
pravio, da na lonjskom mostu susretnu vrhovnoga župana, 
odanle pak da ga jašući što izpred karuca njegovih, 
a što pored njih liepo doprate do varmedjske kuće. Izvan 
toga namjestio je Jagić pandura Blaža Tulića pod vrati 
varmedjskimi, da tu straži glavnu stražu, a to s toga 
tako odredi Jagić, što je znao, da će se mnogi starinski 
podugački dimnjaci na drvenih kućah u srednjoj varoši 
malko potresti, a sigurno gdjekoje staklo na obližnjih 
prozorih pući, kad Blaž Tulić goropadnim svojim glasom 
zavikne: Gveraus! 

Na prozorih u doljnoj — osobito pak u srednjoj 
varoši, kud je imao proći vrhovni župan s pratnjom, na- 
mjestiše se gospodje i gospodične što domaće, a što iz 
drugih strana domovine naše, štono bijahu budi sa svo- 
jimi supruzi, budi s roditelji došle u Križevce, da budu 
dionice ove svečanosti. 

Bilo je tu zaista mnogo krasnih lica, te se je činilo, 
kao da su prozori nakićeni cviećem raznolikim. 

Izmedju svih kuća odlikova se ipak izborom gospodja 
kuća Mladenovićeva, a u tom opet zboru zasja kao zviezda 
predhodnica mlada i krasna Anka, što je zajedno s osta¬ 
lim! gospodjami željno izgleda vala dolazak vrhovnoga žu¬ 
pana i početak svečanosti. 

Sa tornja župne crkve zamnije 9 ura — odredjeno 
naime vrieme dolazku županovu. 

Silna svjetina sakupi se već odprije pred varmedjskom 
kućom i pred župnom crkvom i viećnicom, gdjeno se 
nalazila pod oružjem četa gradjanska, a uza nju banderi- 
jaL]ci. Tu se sviet savio u tiesno klupko. Glava se gotovo 

glave ticala, a nekmo li rame ramena. Da je tad tkogođ 
s tornja župne crkve u tu stisku i nalogu bacio jabuku, 
sigurno bi pala komu na glavu ili na rame, ali na zemlju 
nipošto. 

Radostni i mukli onaj žamor, koji se takovom pri¬ 
likom gotovo uviek čuje, razliegao se posvuda. 

U jedanput začuje se nekakav štropot, kako dopire 
sve to bliže s neobičnom hitrinom. 

Na Grabah zagrmi u isti čas na podani znak iz 
tornja jedan izmedju dvanaest mužara, dočim evo jur dva 
varmedjska husara s popuštenimi uzdami u grad dojezde, 
kao da ih vihar nosi. Zapjenjeni vranci njihovi, štono 
se kopitom jedva ticahu zemlje, bijahu nalik žeravom, 
kako ih je pjena obsipala. Perjanice konjanika savijahu 
im se za kalpaci, a gornje dolame lako prikopčane trep- 
tahu u zraku, kao aždajska krila. 

Svjetina umuknu mramorkome. Samo iz gdjekojih 
pojedinih usta trgnu se glasak: »Sad će doći!« I zbilja 
ne prodje gotovo ni toliko vremena, što bi se triputa iz 
gornje varoši odazvao doljnoj, a eto ti već se vidjala 
silna prašina, kako se tura iz kraja doljne varoši prama 
srednjoj. »Evo ga!« kliknuše pojedini. 

Jedva što izustiše ove rieči, već na čelu mnogo¬ 
brojnih gospodskih karuca bijaše vidjeti, kako se k vratima, 
štono diele doljnu varoš od srednje, sve to bliže s ne¬ 
običnom hitrinom primiču karuce vrhovnoga župana, 
okružene pratnjom dvanaest varmedjskih katana i bande- 
rijalaca na konjih. Na baku tieh karuca sjedjaše uz uko¬ 
čena husara vrhovnoga župana seljak moslavački, budući 
da se vrhovni župan dovezao predpregom. Drugi seljak 
jahao je uprežena konja, te jašući vješto upravljao četiri 
čila uprežena ridjca moslavačka. 

Komu je poznato, što će reći takovom prilikom pred- 

prega seljačka, tomu ne treba da kažemo, dn bi se 
čovjek takovom predpregom lako mogao natjecati s 
kojimgod parovozom. Ako ii se tomu još primieti, da su 
Moslavčani, glasoviti inače sbog hitre vožnje kočijaši, 
vozili novoga svog premuš-komuša, lako će svatko moći 
pogoditi, kako se je vozio vrhovni župan. 

Netom što zaprašene karuce sa vrhovnim županom 
dospješe do rečenih vrata, puče silno dugačkim svojim 
bičem jašući Moslavčanin, na što kao u dogovoru zagrmi 
do dvanaest mužara na Grabah. Gradjanska četa stade 
prezentirati, a banda svirati. Konji banderijalaca, pona- 
mještenih uz četu gradjansku, uplašeni od te buke, sta¬ 
doše poskakivati i trzati se, ali ih opet umiriše i poredaše 
čvrste pesti jezdilaca, koji na zapovied svoga vodje sa 
silnim štropotom povukoše sablje svoje. Mnogobrojna 
svjetina živahno zaklikne, te time pozdravi miloga gosta, 
a odsele prvog poglavara svoga. 

Čovjek bi mislio, da je ta buka, vika, pucnjava i 
zveka tako silna, da drugoga glasa nema, koji bi mogao 
zasebice tu prodrieti, a kamo li sve nadglasiti, kad li se u 
jedanput izpod vrata varmedjskih zaori gromoviti, te oso¬ 
bitom nekom modulacijom izneseni glas: »Gveraus!« —To 
bijaše glas Blaža Tulića, koji je danas sve svoje sile 
napeo, da učini rodu glas. Nu on je zbilja tu svoju za¬ 
daću riešio, kako valja, jer upravo taj glas Tulićev za¬ 
glušio je tako rekav svu ostalu buku, baš kaa urlikanje 
silnoga lava u pustari afrikanskoj, kad se uz urnebes uzbu¬ 
njenih živalja izpred špilje zaori strahoviti njegov glas. 
Tako po prilici i u srednjoj varoši za čas sve umukne i 
protrne, jedino siedi brkovi staroga poručnika Jagića 
igrahu čudnovato od puke radosti nad glasom Tulićevim, 
oči su se neobično kriesile starcu, i malo da mu ne zape 
od silnoga ganuća rieč u grlu, kad svojim pandurom uze 

komandirati: »prezentirtlc Da je tad tkogođ Jagiću glaso¬ 
vitoga basistu Lablache-a spomenuo, jamačno bi mu bio 
sa sažaljenjem odgovorio, da njegovu Tuliću ipak nije 
ni sluga. 

Trubentić je poslije pripoviedao, da se je prilikom 
toga >Gveraus-a« gospodja Cifrićka onesviestila navlas, 
samo da neke strane gospodje vide, kako su u nje slaba 
ćutila i tanahni živci, pa da s toga mogu zaključiti, kako 
i ona znade, što je bonton. Isto tako pripoviedao je ne¬ 
sretni taj Trubentić, da je i Rešetićka, čuvši gromoviti 
glas Tulićev, malko probliedjela, budući da joj se pri¬ 
činilo, kao da čuje zvuk trublje posljednjega suda 
božjega, pa joj tom prilikom pade na um, kako će morati 
javno čuti litaniju grieha svojih, kako li će ustati proti 
njoj kao glavni tužitelj pokojni njezin suprug Jeremija, 
koga je toliko mučila za života njegova. 

Vrhovni župan i ostala gospoda, sišavši hitro sa svojih 
karuca, sakupiše se pod vrati varmedjskimi, pa pošto 
ovdje na novo varmedjski odbor u kratko pozdravi svoga 
novog poglavara, odprate ga svi nazočni po stubah u 
prvi kat do priredjenih za njega soba, gdje se imao 
malko odmoriti od silne vožnje i podaleka puta. 

Svi staleži i redovi sakupiše se zatim u velikoj var- 
medjskoj dvorani, pa pošto udari deseta ura, doprati 
odaslani u tu svrhu odbor novoga župana iz njegovih 
soba u veliku dvoranu, gdje ga na novo svi nazočni 
živahnim i srdačnim klicanjem pozdraviše. — Pošto 
prestade to klicanje, preuze rieč kraljevski povjerenik, 
naimenovan od kralja za tu svrhu, da uvede novoimeno¬ 
vanoga vrhovnoga župana. Zatim bude pročitano kraljevsko 
pismo, kojim se potvrdjuje naimenovanje župana, štono 
ga — pošto prije običnu zakletvu svečano učini — na 
predsjedničkoj stolici četiri varmedjska velika a\idca 

opetovano klicanje triputa u vis digoše. Vrhovni župan 
tad liepim i poduljim govorom pozdravi sve sakupljene 
staleže i redove, na što mu u njihovo ime odgovori var- 
medjski veliki bilježnik. 

Po dovršenom tom svečanom činu, i pošto novo- 
namješteni župan poveći broj gospode naimenova asesori 
sudbenoga stola križevačke varmedje, uputi se na čelu 
svekolike nazočne gospode u obližnju župnu crkvu, gdjeno 
se služila služba božja sa svečano izpjevanom pjesmom 
»Tebe Boga hvalimo«. 

Tom prilikom treba da tu uvrstimo jednu epizodu, 
koja se pridesi prilikom toga uvoda, o kojoj medjutim 
težko da je tko drugi što znao ili slutio do jedino onih, 
kojih se stvar ticala ponajbliže. — Prilikom spomenutoga 
uvoda vozio se na trećih karucah za vrhovnim županom 
mladi grof Ljudevit Dragošić svečano i sjajno odjeven. 
Bijaše to mlad čovjek, plemenita i crnomanjasta lica, 
vatrenih očiju, a vitka stasa i uzrasta. Moglo mu je biti 
oko dvadeset i tri godine. Bijaše jedinac bogatih rodi¬ 
telja, koji posjedovahu liepa imanja u svih trih hrvatskih 
varmedjah. Ponositi roditelji njegovi nisu štedjeli troška, 
da im sin postane kavalirom u aristokratičnom smislu 
rieči, pa ga s toga — pošto prije četiri godine dana 
svrši akademijske nauke u Zagrebu — poslaše s nekim 
vrlo izobraženim pratiocem, da s njim putuje po izobra- 
ženom svietu, i da si na taj način pribavi onu izvanjsku 
ugladjenost, što se u tako zvanom višem krugu obično 
zove »air«, »pli«, ili »savoir-vivre«, i kojim se — kakono 
vele, razlikuje čovjek višega roda i plemena od tako 
zvanoga prostaka. — Nu roditelji Ljudovitovi, inače pravi 
pravcati boljari, poslavši sina svoga na put u tudji sviet, 
ne uzeše u obzir troje; — prvo: što je nemoguće puto¬ 
vati u devetnaestom vieku, a da čovjek ne dodje u do- 

ticaj s narodi, osobito zapadnimi, i da se ne okani mnogih 
ostarjelih predsuda, — drugo: ne uvažiše dovoljno, da 
je pratilac sina njihova čovjek doduše u ostalom čedan 
i prijazan, nu veoma izobražen i slobodouman, i k tomu 
još neplemenita roda, — a treće: ne pomisliše, da je 
zdravi razum sina njihova i vatreno srce, koje teži sve¬ 
jednako za svim, što je uzvišeno i plemenito u pravom 
smislu rieči — to dakle da je veoma pogibeljan conductor 
upravo za ona načela novijega vremena, proti kojim ga 
oni namjeravahu kakogod osigurati, da ga ne okuže. Sve 
to ne uzeše roditelji Ljudevitovi u obzir, pa s toga nije 
čudo, što im se sin nakon četirgodišnjega putovanja po 
čitavoj Njemačkoj, Belgiji, Holandiji, Englezkoj, Francuzkoj 
i Italiji, vratio sasvim drugačiji, nego li što se oni njemu 
nadahu. Grof Ljudevit nije zaludu putovao, kao mnogi što 
dan danas putuju po svietu, već se je, kako valja, ugladio, 
to jest: on sije zbilja u podpunoj mjeri prisvojio onaj u 
viših družtvenih krugovih tako omiljeli način finoga obćenja, 
ali uza to si je prisvojio takodjer načela u mnogom 
obziru sasvim protivna onim, što mu ih gojahu roditelji, 
osobito pak otac mu, koji bijaše svuda poznat kao strog- 
i okoreo stari boljar od pete do glave. — Naravno je 
poradi toga, da je Ljudevit, odkako se povratio sa svoga 
puta, živio u nekom nesporazumljenju sa svojimi inače 
veoma Ijubljenimi roditelji. Majku Ljudevitovu, dobru 
inače gospodju, stajalo je to nesporazumljenje dosta suza 
u potaji, nu stari grof ukazivao bi se tim čVršći i stroži 
proti načelom svoga sina. Ovo postupanje otčevo djelova 
medjutim na sina baš naopako, jer je Ljudevita — u 
koga bješe inače isto tako čvrst i neoboriv značaj, kao i 
u njegova otca — sve to većma poticalo, da se dosljedno 
drži onoga, što je pronašao za bolje. U ostalom do očita 
kakovog opora, ili do znatnije kakove razpre izmed\\i 

Ljudevita i otca još nije došlo, te se je tako nadao 
otac i sin, da će se to njihovo nesporazumljenje s vre¬ 
menom ili kakogod sravnati, ili — ako ne bude drugčije 
moguće — da će se skršiti o čvrstoj njihovoj volji i 
postojanosti. 

Tako prodje pol godine dana, odkako se mladi grof 
vratio sa svoga puta, kad li eto glas puče, a i poziv stiže 
na inštalaciju križevačkoga župana. Ljudevit odluči, da će 
prisustvovati toj svečanosti, a što jednom on odluči, to 
vazda i svrši, te tako bijaše sasvim naravno, što ga evo 
vidimo u pratnji vrhovnoga župana, gdje se vozi u liepih 
karucah s upregnuta četiri čila vranca. 

Ljudevit je istinabog prilikom svoga četirgodišnjega 
putovanja u raznih gradovih vidio mnoge sjajne sveča¬ 
nosti, koje možebit daleko nadkriljivahu svečanost inšta- 
lacije križevačke, ali ga zato ipak obuze osobito neko 
čuvstvo prilikom toga uvoda, gdje se u nekom raz- 
mjerju zrcalio cieli naš prijašnji javni život, nadahnut 
isto tako nekim patrijarhalnim duhom, kao i život 
družtveni. Domorodno i pošteno srce hrvatsko u Ljude¬ 
vita razigralo se tom prilikom neobično, i on je duboko 
osjećao podpunu istinu stare one poslovice, koja kaže: 
da je svigdje dobro, ali kod kuće ipak najbolje. Što je 
Ljudevit ćutio, to je svatko lako mogao primietiti na 
njegovu licu, kojeno i sada, gdje se vozio kroz gomile 
ljudstva, koje je veselo klicalo, prosinu od milinja i ra¬ 
dosti. Pošto se tako u pratnji vrhovnoga župana doveze 
u srednju varoš, ujedanput mu oči zablistaše . . . Što je 
tomu mogao biti uzrok? . . . Eno s prozora jedne kuće 
činilo se, kao da ga zasjeniše traci sunca žarkoga! — 
A1 to ne bijahu traci od jednoga, veće od dva sunca, a 
ta dva sunca bijahu žarke crne oči liepe Anke, što se 
u onaj par sukobiše s Ljudevitovim očima. 

U životu čovječjem ima trenutaka odlučnih za bu¬ 
dućnost, pa isto tako imade i čuvstava, koja hitro, kao 
iskra, skoče i prodru do srca, gdjeno s prva tinjaju, nu 
skoro zatim buknu živim plamom. Krv prije mirna, beza¬ 
zlena, ili hladna, uzavri tad silno i drma srcem, makar 
prije Bog zna kako mirnim, upravo kao more, kad ga u 
vrieme plime tajna sila naravi uzkoleba, te mu se oba¬ 
sjani trakom sjajne mjesečine valovi dižu, bijući se lako 
0 studeno mramorje. 

Višeputa se dogodi, te se sastane po dvoje ljudi 
baš slučajno, ali se ipak čini, kao da ih je nepoznato 
neko čuvstvo donle tajno rukovodilo, te se moradoše 
jedared sukobiti na putu života svoga. Srca im se raz¬ 
igraju divno, čim se opaze prvi put, te u onaj mah sklopi 
se izmedju duša njihovih — akoprem ni riečce ne pro¬ 
govori jedno s drugim — silni onaj savez duševni, što 
ga kadšto ne može prekinuti nikakova sila ovoga svieta. 

To je moć prave i svemožne ljubavi, kojoj ne može 
da odoli čovjek, u koga inače ima čuvstvo i srce iole 
plemenito, jer svakoga barem jedanput u životu posjeti divna 
ta bajalica, da uz njega ili vjerno uztraje kroz cieli život 
ili pak da ga iza kratke pratnje ostavi na tavnom i 
pustom putu toga života sama samcata, da se tuče kao 
tucak po svietu, pa da se sjeća kao sliepac biela dana 
— kako izgubi zemaljski svoj raj. — Ljubav je najple¬ 
menitije i najsavršenije čuvstvo, kad proiztječe iz čistoga 
vrela, jer tad čovjeka — ako se hotomice ne ogluši glasu 
njezinu — uzvisuje i usrećuje divno. 

Slava dakle tebi, o ljubavi! 

Jerbo gdje se goder ti nastaniš, 

Tamo blago sunce ogranjuje, 

, Gdje te nije, pusti mrak se hvata. 

Kog ostavljaš, onaj se oledi; 


Bogović: Pjesnička djela. II. 

Ti si žarka iskra našeg žića, 

U naravi silno bilo, ti si 
Osviest duše, bez koje osviesti 
Duša dušom nije, ti si pače 
Našeg duha otajno njetilo, 

A ilove naravi čovječje 
Uskresilo divno. Slava tebi! 

Što ovdje 0 ljubavi rekosmo, to zaista nije pretjerano, 
osobito kad nas mili taj gost posjeti u životu našem 
prviput, kao sto je posjetio Anku i Ljudevita. Divna ta 
moć dimu im srce, te im se duše — simpatičnom silom 
pritegnute — spoznaše i odazvaše tajnim onim glasom, 
kojim se duša s dušom razgovara bez rieči i bez vidiva 
znaka. Njih oboje osjećahu tad živo, da ih je sam Bog 
odredio jedno za drugo, odkako se rodiše, samo što se 
ne susretoše donle. — Tako od prilike mišljahu Anka i 
Ljudevit, kad jur izčeznuše jedan izpred drugoga. Ljudevit 
zatim sidje s karuca kao pomaman, te se pridruži k po¬ 
vorci gospode, koja vrhovnoga župana odprati u var- 
medjsku kuću. Anka još podugo zatim osta na prozoru, 
te se zamisli, gledajući svejednako izpred sebe, a ne 
videći ipak ništa, dok se na rieč majke svoje ne prene 
iz ugodnoga toga polusna, gdje ju živahna mašta prvi 
put uvede u djulistan mladjahne ljubavi, koja je tek pro- 
nicala. 

>A što ti je, Anko, za Boga? — Ta dvaputa zvala 
sam te jur imenom, a ti — kao da ne čuješ ništa.« 

»Oprosti, mila majko«, odgovori Anka, dočim joj 
rumeno lišće još većma porumeni. »Nisam te čula . . . 
Nešto se zamislih ... Ne znam ni sama što, mi je.« 

»Valjda te zaboljela glava od te silne i neobične 
buke i vike?« 

»Nije glava, majko, već je — ne znam sama što... 
Nu nemaj brige, to će proći.« 

»Tiem bolje. — A sad hajdmo, da vidimo, kako je 
u dvorištu varmedjske kuće priredjen i prostrt velik stol 
za svu tu gospodu, što će danas ondje objedovati. Treba 
da vidimo, kako sve to priredi stari Jagić, koji se tom 
svojom, kako veli, majstorštinom tako ponosi i hvali, kao 
da je nadkrilio slavnoga Bramanta, graditelja Petrove 
crkve u Rimu.« 

»Da, da«, prihvati Anica, »idemo, da vidimo«. 

Mati i ćerka zatim odu u varmedjsku kuću, a tu 
borme bijaše šta vidjeti! — U prostranom dvorištu vidjao 
se ogroman, obao šator. Drveni stupovi i svodovi toga 
šatora bijahu oviti zelenimi granami tako, da se na prvi 
mah činilo, kao daje ta zelena sgrada pronikla iz zemlje. 
Pod tiem šatorom nalazio se na okrug namješten velik 
stol, gdje je bilo prostrto za 350 ljudi. Tu bijaše vidjeti 
redom tanjuri pod zavitci, čaši, srčeti s vinom, malih i 
povećih stakalaca, zatim svakojaka voća i drugih slastica. 
Sve to i toga još puno više, što čovjek ne može da 
pamti, bijaše tu tako liepo i ukusno poredano, da bi 
svakomu sladokuscu srce zaigralo u grudi, jer bi si unapried 
živo predstavio, kako će se tu tečno jesti i piti. 

Pošto gospodja Mladenovićeva s Ankom i sa još ne¬ 
koliko gospodja, koje su u istu svrhu ovamo došle, sve 
potanko razgledaše, pohvališe nazočna Jagića, te se vra- 
tiše opet kući, budući da je za večerašnji ples još ko¬ 
ješta trebalo priredjivati. 

U dvie ure poslije podne započe se spomenuti objed, 
što ga ovdje obširnije ne ćemo opisivati, budući da je i 
onako poznato, kako se je kod nas u prijašnje doba ta¬ 
kovom prilikom objedovalo. Jelo se i pilo, kako valja, 
s početka dakako iz počitanja prama vrhovnomu županu 
potiho i smireno, nu pošto se do tri četiri zdravice na¬ 
zdrave i toliko čaša izprazni, stadoše čaše sve 

zvečati. Srca se nazočnih gosti, obodrena prijaznim i ve¬ 
selim licem domaćinovim, razigraše, te prijašnji šapat 
pretvori se u veseli žamor i glasni razgovor, što je sve 
do kraja onako trajao, ali zato ipak nitko ni u čemu ne 
premaši granice čednosti. 

Poslije objeda oprostiše se gospodski gosti sa svojim 
domaćinom, koji ih tom prilikom opomene, da sa svojimi 
suprugami i ćerkami svakako dodju na večerašnji ples, 
kud su već prije na obični način bili pozvani. 

Mnogi izmedju gospode Križevčana, vraćajući se kući 
od toga objeda, nadahu se u zanesenosti svojoj o vr¬ 
hovnom županu, da će on za cielo uvesti u varmedji 
njihovoj slogu, koja bijaše malko potavnjela od neko doba 
poradi fakcijd, što ih počiniše neki sebičnjaci. 

Nekim čitateljem, znamo, da će to za čudo biti, 
kako je naime u Križevcih u ono doba moglo jur biti 
fakciji, ali mi ga uvjeravamo, da ih je zbilja, i to prije 
no razdor buknu o narodnosti i jeziku, ondje isto tako 
bilo, kao i drugdje. Pomanje varmedje i mali gradovi — 
osobito siromašniji — to bijahu od negda prava ona 
gniezda, gdje su se uviek rado legle kojekakve razpre, 
koje — budi poticanjem i kletvom, budi poznatim u nas 
od staro doba jalom i kruhoborstvom gojene — ljude 
medjusobno tako razdražiše i strasti njihove potaknuše, 
da se je našlo medju njimi i takovih, koji bi bili protivnike 
svoje utopili u žlici vode, samo da su kako mogli. No 
budući da bi nas potanje nabrajanje takovih grieha lako 
stranputicom zavelo, te bi nam lako koji Križevčanin reći 
mogao: »Hej, komšijo, primite se za nos! — A zar 6 
vašem Varaždinu — odakle ste, mislim, upravo vi rodom 
— ne znate ništa takova pripoviedati?«, s toga ne ćemo, 
da se upuštamo u daljna razglabanja poznatih naših mani; 
već scienimo, da će bolje biti, ako čitatelja smjesta uve- 

demo u spomenutu večernju zabavu, što se započe oko 
osam sati u večer. 

Mnogobrojne svieće razsvjetljivahu liepo urešenu i 
onaj večer za ples odredjenu veliku dvoranu varmedjsku, 
dočim obližnje sobe s desna i s lieva isto tako bijahu 
udobno uredjene. Gradjanska banda pod ravnateljstvom 
vještoga svog kapelmajstora Bodića svirala je omiljele 
tad glasbene komade za obične pleše, medju kojimi tad 
još ne bijaše poznata tako zvana ceperl-polka, budući da 
je taj karakteristični — nu od vile Terpsihore sigurno 
ne odobreni — ples tek iznašašće novijega vremena, štono,- 
kao neki ljudi tvrde, u svemu dakle i u estetici čudno¬ 
vato napreduje. 

Jedva što udari osam ura, eto se jur u povećem 
broju pojavi više pozvanih gosti obojega spola, a pošto 
devet sati prodje, već svi pozvani bijahu na mjestu. Mi- 
lota bijaše pogledati gospodje i gospodične, štono sjedoše 
na stolice naokolo uz stienu dvorane ponamještene. Sjahu 
im vedra lica od radosti, a liepo ih rešahu biele odjeće, 
— akoprem ukusne — ipak ni s daleka ne bijahu tako 
skupocjene, kao što su dan danas ženske odjeće takovom 
prilikom. Što je ukusno i čisto, to se dopada svakomu, 
ali nakićeno — ne svakomu. Neke izmedju tih gospodja 
i gospodična odlikovahu se izvan toga svojom mladošću 
i ljepotom, akoprem je i na tom balu bilo nekoliko ta¬ 
kovih, koje bi bile mogle ostati kod kuće, kao što drugi 
dan Trubentić reče. Nu on nije imao pravo, jer s gorega 
nije, dapače potrebito je, da se u sboru mladih krasnih 
lica ukaže pogdjekoje starije. Tiem ljepota i mladost još 
većma odsieva, samo — neka ne bude odviše starijih, 
kojim inače čast i poštenje! 

Bijaše na toj zabavi gospodjica mladjih i — nešto 
malo starijih, liepih i — »ružnih, je li U Tjita 

se, gdjekoji nestrpljivi čitatelj . . . Bože sačuvaj! ružnih 
tu ne bijaše, već samo manje liepih, jer ružnih žena — 
nema, barem ne će nijedna da to prizna sama, makar 
da je živo strašilo; mi pak kao osobiti štovatelji kras¬ 
noga spola rado popuštamo, neka bude na njihovu. 

što se mužkoga spola tiče, toga se prilikom te za¬ 
bave mnogo više sakupilo, nego li ženskoga, ali mnogo¬ 
brojnu tu gospodu, bivšu prilikom uvoda u sjajnih odjećah, 
bijaše sad vidjeti u jednoličnoj crnini, u crnom naime 
fraku i pantalonih. Iznimka bijaše samo nekolicina vriednih 
staraca, štono se ponosiše svojom dolamom, staro-hrvat- 
skimi tiesnimi hlačami, te korduvanskimi visokimi čizmami, 
na kojim zvečahu malene srebrne ostruge. 

Sve je bilo veselo. — Mladji sviet zabavljao se plesom, 
a neke malko starije gospodje i gospodične ostavši bez 
plesača na cjedilu, zabavljahu se medju sobom vrlo ži¬ 
vahno običnim u takovoj sgodi rešetanjem. One si medju- 
sobno prišaptavahu sve, što god koja izmedju njih opazi, 
nu to nije bivalo na sva usta, nego samo na pol, da tobože 
nitko drugi ne čuje. Zatim si vriedne te drugarice nami¬ 
givahu, te nekim osobitim skašljivanjem davahu potajne 
neke znakove. Nu sve to nije bivalo iz drugoga uzroka, 
već samo — da im ljepše prodje vrieme. 

A što rade, kako li se zabavljaju neke osobe, s kojimi 
se čitatelj jur spoznao? 

Hajde da vidimo! 

Tamo lievo blizu vrata vidimo, kako se nešto ozbiljno 
razgovara advokat Radović s tajnikom vrhovnoga žu¬ 
pana, inače prijateljem i suučenikom svojim. Jedva tri 
do četiri koraka od te dvojice sjedi uz gospodju Cifrićku 
prijateljica njezina Rešetićka. Obje zajedno nešto šapću, 
dočim porugljivo se smiešeći škilje na Trubentića, koji 
se nedaleko od njih sa jurasorom Kopunićem i juratom 

Vjetrogonićem nešto razgovara, te se uz to, strieljajući 
očima na sve strane, samodopadno previja kao vjetrom 
uznihana trska, gladeći si sad brkove, sad opet »kakaduc 
svoj, što mu ga poremeti prijašnja gallopada. 

Mogao bi kogod primietiti, da mu je za čudo, kako 
su neki izmedju do sad spomenutih ljudi mogli prisustvo¬ 
vati toj zabavi, namienjenoj ponajviše odličnim licem. Ali 
je to sasvim naravno, jerbo svi spomenuti spadahu ipak 
u kategoriju tako zvanih honoraciora križevačkih, što ih 
u tako malom gradu, kao što su Križevci, nije bilo mo¬ 
guće izključiti zato, da se time kako ne povriede koje- 
kakovi obziri. Izvan toga treba znati, da je vrhovni župan 
— premda inače viši boljar i dostojanstvenik — ipak 
bio čovjek veoma gostoljubiv i prijazan prama svakomu, 
te zato nije toliko ni pazio na kakovu etiketu, kojom se 
drugdje, osobito u povećih građovih, svakom prilikom 
ogradjuje tako zvano više družtvo, štono se rado haute- 
volee-om nazivlje, te strogo pazi na to, da se tobože ne 
okuži time, kad se dotakne onih, koji ne spadaju u taj 
njegov ovlašteni i izabrani krug. 

Na znak, što ga poda Bodić, zaori se živahna mazurka, 
na što odmah nekoliko pari stupi u kolo, da igra. 

Svi u dvorani nazočni izgledahu nestrpljivo, tko će 
biti kolovodjom, kad li se jednomu kolu pridruži mladi 
grof Dragošić, vodeći za ruku Anku, s kojom odmah i 
započe igrati mazurku. 

Pohvalni šapat stade se razliegati po dvorani, jer 
svakomu bijaše milo vidjeti liepi i mladjahni taj par, kako 
igra. Ali to radostno udivljenje bilo je posve opravdano, 
jer to, što igrahu Ljudevit i Anka, ne bijaše obična ma¬ 
zurka, gdje se uz lako kretanje tiela razvija neka koketerija, 
već to bijaše gibkost i okretnost tiela sa vatrom i nježnošću 
duše. Što je prilikom te mazurke sjalo iz oči^ii 

vitu i Anki, to nije bilo samo na izliku, već je o tom i srce 
znalo štogod, dapače srca im poćutješe toga još puno 
više, 0 čemu medjutim usta njihova dotle ne progovoriše 
ni jedne jedine riečce. 

Mazurka se svrši, i glasna pohvala, što se pojavi sa 
svih strana, pade u dio Anki i Ljudevitu, jerbo na druge, 
koji su s njima zajedno igrali mazurku, nije se ni gledalo. 

Pošto bi svršen taj ples, uze Ljudevit pristojno Anku 
opet za ruku, te ju odprati na mjesto, gdje je uz majku 
svoju opet sjela. Lice Ankino, što od nježna stida, što 
od živahna plesa, zasja upravo kao rumena ružica, kad ju, 
povjetarcem jutarnjim uznijanu, obasja prvi trak sunašca 
izhodnoga, dočim se u Ljudevita moglo opaziti, kako ga 
nadima čuvstvo podpunoga zadovoljstva i rajskoga nekog 
uzhita. 

Ljudevit se zatim stane podulje razgovarati s majkom 
Ankinom, te prije nego li se započe novi ples, zamoli ju 
uljudno: da li mu .je slobodno drugi dan pohoditi ju, 
što mu ona dragovoljno dozvoli, dočim Anka to isto — 
nu samo milim pogledom potvrdi. 

Dok se Ljudevit zabavljao sa majkom Ankinom, sa- 
stade se opet Trubentić sa vrlimi svojimi drugovi blizu 
Rešetićke. 

»Ala baš je liepo igrao mazurku taj grof Dragošić 
s Ankom Mladenovićevom . . . Šta vi mislite, braćo?« 
reče Kopunić svojim prijateljem. 

»Da, da«, prihvati. Trubentić, »prilično ... I ja bih, 
kad bih baš htio, znao upravo tako igrati, nu meni nije 
stalo do mazurke, budući da taj ples nije po mojoj ćudi. 
Moja je for 9 a, kako znate, gallopada i ostat će, dok 
budem živ. To je barem takav ples, gdje se ne treba 
previjati, već čovjek sa plesačicom svojom svedj samo 
napried hrli, kao bura s oblakom.« 

»Imaš pravo, brate, i ja tako mislim«, primieti Vjetro- 
gonić. 

»Je li, brate!« nastavi uzneseno Trubentić. »Samo 
napried! — napried! — juriš bez prestanka! — to ti je 
ono, što takovom prilikom odlikuje pravoga muža, to je 
ono, što smućuje žene, te dobitniku mužu svedj novo 
lišće upliće u lovor-vienac slavodobića na polju ljubavi.« 

»Gle, koliko danas tu ima ljepotica«, prihvati za neki 
čas Kopunić, trknuv laktom drugove svoje. »Mislio bi 
čovjek, da je u bašči, gdje naokolo samo ruže cvatu.« 

»Nije sve zlato, što sja . . . Ima ti tu bogme i ljutih 
kopriva medju ružami«, primieti Trubentić, smiešeći se 
samodopadno, što mu je ta dosjetka u dobar čas na um 
pala, dočim ujedno sa strane pogleda Rešetićku, koja, 
akoprem se razgovarala sa Cifrićkom, ipak razumje svaku 
rieč, što ju prosbori Trubentić i drugovi mu. 

»Draga prijateljice«, reče zatim Rešetićka tako glasno, 
da ju dobro mogoše razumjeti do tri spomenuta druga. 
»Taj bal bio bi jamačno još sjajniji, da u našem iza¬ 
branom družtvu nema nekoliko ljudi, koji mi se čine 
upravo kao kukolj u pšenici.« 

»Pravo imaš, moja draga«, odgovori Cifrićka. 

»Pa ovi ljudi ipak misle«, nastavi uz zloradi posmieh 
Rešetićka, pogledavši Trubentića, »da im nije moći odoljeti, 
osobito kad si dobro debelo namažu brkove nekim smrd¬ 
ljivim crnilom, a kosu na šupljoj glavi neugodnim i pro¬ 
stačkim pergamutnim uljem«. 

»Amice, to se tiče tebe!« reče Kopunić potiho Tru- 
bentiću, koji se sav strese od težka jada i sramote, 
a to tim više, pošto primieti, da je izim njegovih dru¬ 
gova još nekoliko osoba, koje su iza toga bliže pristupile, 
čulo Rešetićkine zlobne rieči. 

»Ajdmo na drugu stranu«, reče zatim 

da se uklonimo toj sotoni u ženskoj slici, koja bi kadra 
bila na sva usta još više toga ovdje iznieti na vidjelo, što 
ni tebi, a ni nam, kao tvojim prijateljem, ne bi bilo milo«. 

»Platit će to ona skupo i preskupo«, zamrmlja škrinuv 
zubi Trubentić, te je s prijatelji upravo htio da podje na 
drugu stranu,, kad li u onaj čas orkestar zasvira milu 
njegovu gallopadu. 

»Pazite, braćo, osvetit ću se ovaj čas!« reče Tru¬ 
bentić, dočim mu s očiju nešto sievnu kao munja. 

»Tako valja, šilo za ognjilo«, primieti Kopunić, dočim 
Trubentić sa nekom gospodičnom jur stade igrati jurišnu 
svoju gallopadu. 

Lice francuzkoga maršala Pellisiera nije sigurno ni 
s daleka izražavalo tolike odvažnosti, kad je jurišao se- 
bastopolsku kulu Malakov zvanu, kolika se u onaj par 
primietiti mogla u licu razjarena Trubentića. Prijatelji 
njegovi Kopunić i Vjetrogonić izgledahu željno, što će 
biti, kad li eto jur opaze Trubentića, kako se nalik na 
lokomotivu žurno sve to bliže primiče mjestu, gdje sjedjaše 
Rešetićka s Cifrićkom. U jedanput opaze, kako se Tru¬ 
bentić — došav posve blizu Rešetićki — nekako okrene. 
U isti mah zavrisne Rešetićka, te se maša lica, kao da 
ju je ošinula munja. 

»Koji je to vrag? — Jesi li štogod spazio?« upita 
Vjetrogonić Kopunića. 

»Ništa drugo, brate, do jedino to, kako se jedno 
krilo njegova fraka dodirnulo nosa njezina.« 

»A što to može biti . . . Valjda mu nisu električna 
krila od fraka?« 

»Što ti ja znam, — ali bilo kako mu drago, naš 
Trubentić ipak je vražji momak, te se, kako valja, odmah 
s mjesta osvetio toj kudibabi.« 

»Ad animam, jeste . . . Bog nam ga poživio!« 

Što si Kopunić i Vjetrogonić nikako ne mogahu pro¬ 
tumačiti, to ćemo u kratko da priobćimo našemu čitatelju. 
— U desnom džepu svoga fraka običavao bi Trubentić 
vazda, kad je naumio gdje probaviti noćcu, ponieti sa 
sobom veliki ključ od uličnih vrata svoga stana, pa kako 
drugda, tako učini i tad, ponesav taj ključ sa sobom. 
Silni taj ključ prouzroči onaj električni udar na licu go- 
spodje Rešetićke. 

Da se je Trubentić, kao vješt strategik, odmah do¬ 
sjetio manevri s tiem ključem — ako mu naime dobro 
za rukom podje namienjeni »Flankenbewegung«,— to se 
dakako samo oštroumlju njegovu ima pripisati. Nadalje 
je scienio, da ga radi toga čina nitko prostotom ili neo- 
tesanošću ne će moći javno koriti, budući da se ta mala 
nesreća lako mogla pripisati nepredvidivu slučaju, koji i 
onako mnokrat mora da nosi terete ljudskih grieha. 

Ćutljiva Cifrićka malo da nije opet pala u nesviest, 
opazivši, što se dogodi njezinoj vjernoj drugarici, koja 
svu svoju snagu sakupi, da joj s nenadanoga tog dotika 
s ključem Trubentićevim u prvi mah suze ne polete iz 
očiju. Nu pošto se na brzo razabra, stane opet tobože 
sasvim bezbrižno i veselo razgovarati se s drugom svo¬ 
jom, baš kao da joj se bila za čas muha na nos sjela. 
Nu da je komu moguće bilo pogoditi, što Čuvstvova u 
onaj čas strastno uzbunjena duša njezina, taj bi se sigurno 
bio prepao, jer bi bio morao priznati, da ni Vezuv, prije 
nego li stane rigati vatrom, u dubljini svojoj nema 
toliko ubitačna žara, koliko se onom prilikom sgrnu u 
grudih osvetom nadahnute Rešetićke. 

Ej moj Trubentiću, žalostna ti majka! — Čuvaj der 
se, jer na obzorju tvome sakupljaju se guste magle 
ženske osvete, iz kojih će po svoj prilici na skoro tres- 

nuti grom, te jekom svojom posve zaglušiti slavodobitnu 
pjesmu, što ju sad pjeva veselo srce tvoje! 

Što se dogodilo Rešetićki, toga medjutim nitko ne 
opazi, do ono malo najbližih joj osoba nama jur poznatih, 
izvan toga zagluši živahna gallopada vrisak Rešetićkin, 
pa s toga je sasvim naravno, da je obća zabava nepre¬ 
kidno bila vesela sve do kraja, to jest: do ranoga jutra, 
gdje se svi gosti, izvan jedine Rešetićke, zadovoljno i 
veselo vratiše kući, pošto se prije oprostiše s prijaznim 
i svima omiljelim domaćinom. 

IV. 

Svi, koji prisustvovahu spomenutoj zabavi, došavši 
kući, legoše, da odpočinu malko, pa mnoge sanak prevari, 
te prospavaše, dok jur na visoko oskoči sunce. Samo njih 
troje bježao je sanak, te nikako ne htjede, da im se na¬ 
makne na oči, a to troje bijahu Rešetićka, Ljudevit 
i Anka. 

što se tiče Rešetićke, znamo, koji je uzrok, da ju 
je bježao san. Trebalo je da se osveti Trubentiću, a to 
što moguće prije, dok naime stvar ne ohladni, pa s toga 
je mislila i razmišljala svakojako, dok se zbilja najposlije 
i domislila načinu, kojim će sigurno postići svrhu, za 
kojom je težilo osvetoljubivo srce 

»Čekaj, vražji sine!« reče gnjevno razgovarajući se 
sama sa sobom, »platit ćeš ti meni još danas uz lihvarske 
kamate, što si mi dužan. Otečeni moj nos viče strašnu 

osvetu, a ta mora da mu bude u podpunoj mjeri. 

Ti ćeš danas predstavljati Grabancijaš-djaka, pa ujedno i 

djavola.Znam ja sve to, dapače znala sam odmah 

onaj dan, kad si mislio, da je stvar još tajna sasvim . . . 
Ali čekaj, skuhat ću ti upravo u tvojoj kuhinji poparu, a 

ti ćeš se na svoju žalost uvjeriti, da žena — samo kad 
hoće — može nadmudriti i Grabancijaš-djaka s djavolom 
zajedno.« 

Tako se razgovarala Rešetićka sama sa sobom, ma¬ 
žući uza to nos lojem, da kakogod ublaži neugodni otok 
na njemu. 

Ljudevit i Anka medjutim — akoprem razdruženi 
tielom, ipak boraviše zajedno po svojih mislih i čuvstvih, 
te ne mogavši iza bala ni oka stisnuti, jedva izgledahu, 
da svane jutro i novi dan, te s njim da prispije onaj čas, 
gdje će se opet moći vidjeti i razgovarati. Ali vrieme 
slabo haje za ljudske težnje, već ono prolazi svejednako, 
bilo u dobru bilo u zlu, te jednostavnoga i točnoga 
svoga tečaja ne obustavlja i ne pospješuje nikomu za volju. 
Pa tako se činjaše ovo nekoliko sati kao ciele godine 
Ljudevitu i Anki, što su čeznuli jedno za drugim. Ali što 
mora biti, to mimoići nije moći, te tako morade i Lju¬ 
devit, pošto jur odavna ogranu sunce, pričekati, dok je 
naime prispio sgodan onaj čas, gdje čovjek od svieta 
ugledniju kuću može polaziti bez povrede družtvenoga 
običaja. Tu treba još i to uzeti u obzir, da je Ljudevit 
prvi put imao pohoditi kuću, gdje se nalazila djevojka, 
koju je ljubio, pa s toga je sasvim naravno, da se je 
kao čovjek ugladjen tek u jedanaest sati išao pokloniti 
u kući gospodina Mladenovića, koji buduć jur obaviešten 
o dolazku grofa Dragošića — primi ga vrlo prijazno i 
srdačno, dočim ga Anka i majka njezina dočekaše i po- 
zdraviše, kao dobra znanca. 

Iza običnih naklona i uvodnih rieči zametne se raz¬ 
govor, koji se tečajem svojim sve to više odmakao od 
onih granica, što obično diele ljude slabo poznate ili 
tudje. Silna neka moć privlačila je Ljudevita ne samo k 
Anki, već i k njezinim roditeljem, a njih isto tako k 

tako da se svima u kratko činilo, da su medjusobno 
poznati jur od više godina. 

Na taj način hitro prodje vrieme u razgovoru ugod¬ 
nom, gdje je ponajviše Ljudevit — zamoljen od doma¬ 
ćice — pripoviedao o putovanju svom po tudjih zemljah, 
o raznih narodih i njihovih običajih, zatim o raznih 
strukah umjetnosti, obrta i znanja. 

Ljudevit je o svemu tom pripoviedao vrlo ugodno i 
živahno, pa s toga ne bijaše čudo, što ni on, a ni po¬ 
zorni slušatelji njegovi ne opaziše, kako jur odavna od¬ 
zvoni podne. U jedanput stupi sluga Mladenovićev u 
sobu, te javi, da je juha već na stolu. 

Svi se na to prenu, kao da ih je tudji glas probudio 
od ugodna sna. 

Ljudevit skoči, te se maši hitro šešira s namjerom, 
da se brže bolje oprosti od omiljela mu družtva. 

»Oprostite, gospodine grofe«, reče Mladenović, primiv 
prijazno Ljudevita za ruku, »što vas zaustavljam ... Ja 
sam stari Hrvat, pa ne haj em mnogo za kojekakve 
etikete, već se držim iskrena i srdačna običaja predja 
svojih, koji mile goste pridržavahu na svaki mogući način. 
Ja opazih jurve, da se naše misli u mnogih točkah slažu, 
pa zato vas bez ikakvoga daljnog okolišanja molim: pu¬ 
stite na stranu sve obrede, te ako vas je iskrena volja, 
ili ako možebit drugdje niste pozvani, ostanite kod nas, 
da objedujemo zajedno.« 

Ljudevitu uz ove prijazne rieči srce zaigra u grudih, 
te on veoma radostno primi nenadani i mili taj poziv. 

»Ali gospodin grof morat će oprostiti«, primieti 
gospodja Mladenovićka prijazno, »te se zadovoljiti običnim 
hrvatskim objedom.« 

»Molim, milostiva gospodjo«, reče Ljudevit, nakloniv 
se^ »ja sam pravi Hrvat, te isto tako, kao ni vaš gospo- 

din suprug, ne gledam na kojekakve obličnosti, koje nam 
samo domaći naš život truju i otegoćuju . . . Meni je 
osobito drago, kad mogu boraviti u tako milu družtvu, 
kao što je vaše, a za ostalo nemajte ni najmanje brige.« 

»Tako valja!« reče domaćin, stisnuv srdačno Lju¬ 
devitu ruku, »vidi se na vama, da vas nije putovanje po 
tudjinstvu odtudjilo domovini i narodu, kao što to obično 
biva s mladom gospodom višega našeg boljarstva, koji 
čim probave koju godinu u Parizu ili Londonu, ne će 
više da štogod znadu za dom i za narod svoj. Hvala 
Bogu! evo vidim, da još ima u viših naših krugovih 
pravih Hrvata.« 

Ljudevit se muče nakloni, a zatim uzev domaćicu 
pod ruku, odvede ju u palaču. 

Mladenović ih je sliedio s Ankom, kojoj je neobična 
radost sievala iz očiju s toga, što Ljudevit ostade na 
objedu, te bi bila u radosti, sigurno ogrlila otca svoga, 
da se nije sjetila, kako bi ju mogao upitati za uzrok za- 
nesenosti. 

Kao što je god vrieme ugodno prolazilo tomu male¬ 
nomu družtvu prije objeda, isto tako prodje uz objed i 
za objedom, dok se ne približi večer. 

Ljudevit se tad oprosti, te otidje za kratko vrieme 
u gostionu, gdje je odsio, da nešto uredi, pa zatim se 
opet vrati, da po dogovoru obitelj Mladenovićevu prati 
u kazalište k zelenomu drvetu. 

Mi držimo, da je našim čitateljem poznat stari hr¬ 
vatski igrokaz: »Matijaš, Grabancijaš-djak«, štono ga je 
s početka našega stoljeća napisao Brezovački, gdje se, 
akoprem ne posve dramatički, nu zato ipak prilično dobro 
šibaju mane, nedostatci i razne predsude vremena, pa 
zato ne ćemo da se upuštamo u potanje razglabanje igro¬ 
kaza, već samo to navodimo u kratko, kako je Trubentić., 

kao ravnatelj i redatelj improviziranoga tog kazališta, pro¬ 
našao, da će »strašan efekt« prouzročiti, ako u prvom 
činu izmedju devetoga i desetog prizora uvrsti još jedan 
prizor: kako naime šoštar Smolko sa svoja dva kalfe 
naumi ići u riz, te kako, došav s njima u tu svrhu jur 
na razkrižje, djavola zazivlje, da mu poda jedanaest ti¬ 
suća zlatnih dukata, pa kako • im se tu Grabancijaš-djak 
preobražen u djavola ukaže, te svu trojicu dobro debelo 
izmlati. — Ona medvjedina, što ju je Trubentić posudio 
u gospodje Mladenovićeve, imala ga je tom prilikom pre¬ 
tvoriti u djavola runjava od pete do glave, a dobra Ijesko- 
vača imala je Smolku i njegovim kalfama podati namie- 
njenu popratnicu iz riza. 

Trubentić je sve, što treba u tu svrhu, priredio, te 
se veselio unapried smiehu, radostnomu klicanju i pljes- 
kanju prilikom toga prizora. On nije ni s daleka pomislio 
na to, da bi štogod moglo na put stati sjajnomu uspjehu 
ove episode. Ali čovjek misli, a Bog upravlja, stara je 
rieč — no budući da se Bog Ijudskimi spletkami ne bavi, 
zato taj posao preuzeše žene, koje su majstori u tom. 

Tu još mimogred valja napomenuti i to, da je šoštara 
Smolka predstavljao poznati nam brijač Britvić, a kalfe 
Gasu i Lazu dva nadrapasta križevačka mesara. Sva tro¬ 
jica imala su onaj večer prvi put debutirati, pa s toga 
— opojeni unapried slavom, koja ih čeka — nisu baš 
mnogo marili za ono nekoliko udaraca, njima po Tru- 
bentiću namienjenih, a to tim manje, budući da ih je on 
svjetovao, da si hlače i dolamu dobro podstave budi pa¬ 
pirom, budi kožom ili kudjeljom, da ne budu tako živo 
osjećali udarce njegove. 

Medjutim sve to nekako saznade Rešetićka, pa zato 
dva sata prije, nego li se započe igrokaz, pozove k sebi 
Britvića i mesare, te s njimi sklopi tajni nekakav ugovor. 

Pošto pozvani — primivši svak od nje po škudu — na 
sve pristadoše i odoše, uputi se i ona najprije k svojoj 
prijateljici Cifrićki, a zatim s njom zajedno k »Zelenomu 
drvetu«, da prisustvuje predstavljanju Grabancijaš-djaka, 
pa da vidi, hoće li mu biti dobra ili loša sreća, jeda li 
će i kako će očekivani plod niknuti iz tajne brazde, kojom 
obrazdi slavu njegovu. 

Dvorana »Zelenoga drveta«, gdje se imao predstavljati 
Grabancijaš-djak, bijaše jur dubkom puna, kad dvie prija¬ 
teljice prispješe onamo, te se s toga jedva proturaše do 
svojih stolica. 

U dvorani bijahu jur sakupljena gotovo sva odlična 
gospoda, koja su tad bila u Križevcih, zatim gotovo svi 
gradjani i ostalo žiteljstvo toga grada, mužko i žensko, 
glava do glave, pa sve do vrata tako. Budući da ne bi¬ 
jaše loža nikakovih, baš kao ni galerije, to se je naravno 
sve strpalo u parteru, te tu u patrijarhalnoj smjesi iz¬ 
gledalo predstavljanje. 

Bodić je upravljao i ovdje gradjanskom bandom, 
koja se u tako zvanom prosceniju namjestila, te svirala 
prije, nego li se započe predstavljati igrokaz... Ujedanput 
zvonce zazvoni . . . Banda ušuti . . . Šaptalac se na oči¬ 
gled obćinstva namjesti u velikom košu u sredini — pred 
orkestrom i — »znamo jur: zastor se digne!c primjećuje 
sad valjda smiešeći se gdjekoji čitatelj .... Jok valah, 
prijatelju dragi! zastor se tu nije digao, a to jedino s toga 
uzroka, što ga nije bilo, već na podani drugi znak zvončića 
odmah šoštar Smolko i krznar Kuzman stupe iza jedine 
kulise na pozornicu . . . Sve ušuti mramorkome, te ova 
dvojica stadoše s pomoću šaptaočevom predstavljati prvi 
prizor. U drugom prizoru pridruži se rečenoj dvojici djak 
Matijaš (Grabancijaš). I tako bude redom više prizora 
dosta točno, te uz podpuno zadovoljstvo obćinstva pred- 

Bogović: Pjesnička djela II. 16 

stavljeno, sve do onoga prizora, što ga je Trubentić — na¬ 
dahnut pjesničkim duhom — uvrstio na svoju ruku. 

»Sad dobro pazi!« prišaptne Rešetićka strastno, a uz 
zlokoban posmieh Cifrićki. »Sad pazi, jer nastaje prizor, 
koji će se meni, a ufam se za cielo, i tebi najbolje 
dopasti.« 

»Pazit ću, draga, akoprem ne dokučujem pravo, zašto 
te toliko zanima ta stvar, c ' 

»Vidjet ćeš na skoro zašto, samo pazi.c 

Na pozornici iza tihoga tog razgovora Rešetićkina 
s Cifrićkoin nastane noć. Smolko sa Gašom i Lazom dodju, 
pa pošto Smolko sebe i drugove svoje kobnim i vilovnim 
kolobarom okruži i triputa zazviždi, nešto iza kulisa 
strašno zaštropoće i lanci zazveči. U taj par propraćen 
gromom i munjami ukaže se Trubentić u svojoj medvjedini 
s vidivimi rogovi, s crnim obrazom i sa čadjavom bradom. 
U lievoj mu ruci zveče lanci, dočim se desnicom o batinu 
podupire. — Vrli.naš Trubentić uživao je već unapried 
rajske slasti, što ih je naumio crpsti iz podpuna zado¬ 
voljstva i uznesenosti obćinstva, pošto je primietio i čuo, 
kako se s straga medju obćinstvom jur pojavilo nekoliko 
strašnih uzklika. Tim uzklikom dadoše povod neke stare 
Križevčanke iz skrajne doljne i gornje varoši, štono se 
u prvi mah zbilja uplašiše toga vraga. 

Pošto zatim Smolko na gromovito pitanje vragu 
odgovori, da od njega zahtieva novaca, zamahne Tru¬ 
bentić svojom batinom, da njom najprije Smolka, a zatim 
kalfe njegove namaže ljeskovom mašću ... Ali u zao čas 
po se! jer u isti mah Smolko sa svojimi kalfami trgne 
sakrite donle izpod haljini batine, te sva trojica složno i 
skladno, baš kao mlatci, stanu nemilo lupati ubogoga 
djavola. 

Trubentić se u prvi mah sasvim upanji, te na svom 

mjestu osta kao kamen stup, ali ga skoro grohotni smieh 
obćinstva, pa i mesarski udarci trgnu iz strašnoga mrtvila, 
te siromah — dosjetiv se jadu i sramoti — na vrat, na 
nos za kulisami izčezne. 

Tkogod znade, što će reći, kad čovjeka već blizu 
ožudjenoga cilja iznenada varalica nada ostavi na cje¬ 
dilu, taj će znati i dokučiti, što je tom prilikom osjećao 
nesretni Trubentić. Pogažen njegov »rennomee«, okaljana 
čast, povriedjeno samoljublje — to bijaše odviše za Truben- 
tićev značaj, jer toga on ne bijaše kadar podnositi. Poraz 
taj zapeče ga više u skrušenu srcu, nego li nemili udarci 
na ledjih, pa zato za kulisami hitro svuče medvjedihu, kao 
da je goruća odjeća Nesova, te ju baci u jedan kut, a ro¬ 
gove u drugi, zatim sgrabi svoj šešir, te kao munja odleti 
kući, gdjeno se izprebijen na duši i na tielu sruši na 
svoj krevet. 

»Oj Rešetićko, ubio te grom iz vedra neba! — po¬ 
znajem te — to je tvoje maslo« — bijahu jedine rieči, koje 
izusti Trubentić, na što ga opet spopadoše grozne misli. 

Naravno je, da se Grabancijaš-djak nije mogao pred¬ 
stavljati do kraja, pošto izčeznu glavni junak, pa s toga 
jedan izmedju dobrovoljaca uz grohotan smieh obćinstva 
stupi na pozornicu, te smjerno javi, da se poradi nepred- 
vidjenih okolnosti, koje su se iznenada pridesile, ne može 
doigrati. 

Svi zatim iz kazališta uz šaljive primjetbe i uz smieh 
odoše kući, pa neki tako prolažahu uz stan Trubentića, 
koji ih je sa svoga kreveta dobro čuo, kako mu se smiju i 
rugaju, te mu se činilo, kao da čuje paklene srde, koje 
mu se rugaju s toga, što se jadan usudio predstavljati 
i zlo upotrebiti dostojanstvo paklenoga njihova samodržca. 

Smieh i vesela zabava, to bijaše, istinabog, svrha, 

za kojom je težio tužni naš delija Trubentić, ali da će 

* 



vm svrhom umjesto očekivane slave biti skopčan 
Omotni njegov poraz, na to ni s daleka nije pomislio. 

»Jesi K sad vidjela plod moje osvete ?c reče Reše- 
tićka svojoj prijateljici, s kojom se vraćala iz kazališta, 
se pakosno. »Na meni je bio red, te mu sad 

vtaoli šfl'J » ognjiloU 

se klanjam tvojoj dosjetljivosti, te priznajem, da 
si održala mejdans odgovori Cifrićka. »A zbilja, da te 
oesto pitam«, nastavi iza male stanke, »jesi li opazila u 
(jnigoj klupi stanamika tvoga, mladog advokata — < 
»Radovića?« upita naglo Rešetićka. 

»Da. da, njega.* 

»Nisam imala kad, da ga spazim, budući da drugamo 
ne gledah, van na pozornicu, gdje se predstavljao igrokaz ... 
Ali sto je, molim te, s Radovićem?* 

»Opazih, kako se je sjedeć uz liepu sobaricu Evicu 
jjjgovarao s njom, pače jedanput opazih — * 

»što?« zapita Rešetićka strastno, zakršiv prijateljici 

firf* 

»Opazih, kako se vatreno rukovao s njom.* 

Rešetićku na ove rieči nešto zazebe u grudih, baš 
bMO da joj se zmija savila oko srca. Da je bilo u onaj 
^ tako svietlo kao ob dan, ili da je križevački grad 
^ilo bolje razsvietljen bio, bila bi Cifrićka opazila, kako 
jM prijateljica probliedi kao krpa. 

»Jeli moguće?* reče zatim poluglasno Rešetićka, kao 
pravo vjerovati, što je čula. 

»Ne dvoj, draga, ta u mene su, hvala Bogu, dobre 
i uši, te vidim i čujem na daleko, a nekmo li na blizu 
flobito takove tvari.* 

»Može biti — ali vidjet ćemo!... Ja ću odmah sutra 
d, da li je to samo obična šala ili pak istina*, reče 
tićka, koliko moguće mirno i bezazleno, dočim je 

živo osjećala, kako joj srce poče grizti otrovni onaj crv, 
što ga ljudi zovu ljubomorom. — Ona se poboja, da 
će sve njezine tajne nade, što ih je gojila o buduć¬ 
nosti, priličiti kulam, što se grade po zraku. 0 tom raz¬ 
mišljajući zaboravi sasvim Trubentića, njegov poraz i 
svoju slavnu pobjedu, te tako žurno poče naprvo stupati, 
kao da ju tkogod tjera. Cifrićki bijaše nepoznata tajna 
osnova i nada, što ju je gojila prijateljica njezina o 
Radoviću, pa zato nije bila kadra, da si protumači smutnju 
njezinu. 

»Gle onamo«, reče Cifrićka, da malko raztrese vjernu 
svoju drugu, »gle, molim te onamo na lievo . . . Vidiš 
li, kako mladi grof Dragošić prati Mladenovićevu Anku?« 

»Neka ju prati, što mi je do toga stalo«, odgovori 
preko svoga običaja hladno Rešetićka. 

»Ali molim te, vidiš li, kako se grof s njom potiho 
razgovara, dočim ih sliede majka i otac s drugimi . . . 
To mi je za čudo! — Ta valjda ne misle ti ljudi, da 
će im ćerka za njega poći!« 

»Zar bi to bilo kakovo osobito čudo?« primieti Re¬ 
šetićka. »A zar ne znaš, kako se je prije nekoliko godina 
grof Šumović oženio kćerju nekoga kočijaša, a grof 
Vujaković sobaricom pokojne svoje supruge ... Tu nema 
čuda nikakova, tiem manje, budući da je Mladenović stare 
plemenite korjenike, uz to prilično bogat, a u ostalom 
ni djevojci ni roditeljem njezinim, ako ćemo pravo, nema 
prigovora ni u čemu . . . Moguće ti je sada svašta na 
svietu.« 

Mnogi, koji su Rešetićku poznavali pobliže, bili bi 
se zaista začudili, čuvši takove blage rieči iz njezinih usta, 
ali različita čuvstva, koja su u onaj par ljuti bojak bila u 
njezinu srcu, zatim neka srodnost misli, koje se ticahu 
Radovića i Evice, učiniše, da je tako sborila. Uz to je 

nadalje mislila, te sama sebi govorila ovako: »Ako su 
se grofovi mogli oženiti djevojkami nizkoga roda, zašto 
se ne bi mladi advokat mogao oženiti djevojkom, koja 
je, istina, uboga i u službi, ali ipak ćerkom poštenih 
gradjana, koja je izvan toga mlada, liepa, a k tomu još, 
kako čujem, poštena i radina... Zašto ne? . . . Ali glavno 
je još pitanje, da li ju on zbilja ljubi . . . Da, da, to je 
ono, što odmah sutra moram saznati, c 

Cifrićka se medjutim muče divila nevidjenoj dotle 
promjeni i nečuvenim načelom Rešetićkinim, nu uz to je 
ipak pazila, što biva onkraj ulice, gdje zajedno idjaše 
Anka s Ljudevitom, ali budući da se malo prije mjesec 
sakrio za oblake, to nije mogla razabrati onoliko, koliko 
bi željela bila. 

Čim se jednomu smrkne, drugomu svane, kaže se 
obično, pa tako je Ljudevitu u dobar čas nastala pomrčina 
mjeseca, jer se posve blizu prikučio k Anki, te potiho, nu 
vatreno očitova joj ljubav svoju. — Anka ga je slušala 
sa žarkim licem, dočim joj se silno nadimahu mladjahne i 
nevine grudi, pa je i njoj mjesečeva pomrčina dobro došla 
s toga, što pod plaštem svojim sakri njezinu silnu zabunu. 

»Evo nas već blizu kuće tvojec, nastavi Ljudevit, 
»posvjedoči mi barem jednom jedinom riečcom ono, što 
mi jur očitovaše mile tvoje oči, i što duša moja sluti, 
odkako te vidjeh prvi put . . . Kaži, dušo, ljubiš li me?€ 

»Ljubim Ic šapne Anka, oborivši glavicu, baš kao 
ružica rumena, kad razvivši pupoljak prviput blagi svoj 
miris stane razprostirati, da njim opoji onoga, koji blizu 
nje diše. 

Ljudevit muče stisne ruku ljubi svojoj za znak tajno 
utvrdjena ugovora. Daljna rieč tad obojemu zape u grlu, 
što je sasvim naravno, jer gdje nepokvarena srca prekipe 
s rajskoga čuvstva medjusobne ljubavi, tamo rieči pone- 

staje, te jedino čuvstva sbore tajnim onim i uzhitnim slovom, 
šta ga Bog usadi u srca ljudska, da tiem načinom naj¬ 
plemenitiji stvor njegov osjeća jedan barem dio rajskoga 
blaženstva na zemlji. 

Roditelji Ankini s ostalimi, što ih pratiše — a ni 
Cifrićka s druge strane ulice — ne opaziše i ne čuše 
ništa od tajnoga tog očitovanja tih zaljubljenika, samo 
slavulj ptica, štono je bdjela na prozoru obližnje neke 
kuće u svojoj krletci, mora da je nešto razabrala, jer u 
isti čas milozvučnim glasom zapjeva prekrasnu svoju 
himnu u slavu ljubavi. 

U to prispješe svi pratioci Mladenovićeve obitelji do 
kuće, i tu se oprostiše i razstadoše. Ljudevit obeća na 
prijateljski poziv Mladenovićev, da će sutradan opet 
doći, što bi on svakako i bez poziva bio učinio, budući 
da je naumio o osobitu nekom predmetu što prije go¬ 
voriti s roditelji Ijubezne svoje Anke. 

Rešetićka i Cifrićka nastaviše medjutim put svoj u 
gornju varoš. Obje prijateljice stupahu napried šuteći i 
razmišljavajući svašta. Cifrićka bi bila drage volje nasta¬ 
vila prijašnji svoj govor, ali pošto opazi, da joj rieči ne 
nadjoše odziva, ušuti najposlije, tješeći se time, da će 
ta u Rešetićke neobična ćud — što ju po njezinu mnienju 
uzroči ili zla volja ili migraina — jamačno proći do 
sutra. Došavši tako do Rešetićkine kuće, razstadoše se 
i dvie prijateljice želeći si uzajmice.laku noć. 

Liepa je zaista rieč tlaka noć«, jer očituje želju, da 
onomu, komu se kaže, zbilja bude laka, to jest: da dobro i 
spokojno spava. Ali što hasni želja, kad onaj, koji dru¬ 
gomu što želi, nema moći, da izpuni tu želju. To je od 
prilike i Rešetićka ćutjela i mislila stupivši u svoju sobu, 
jer je slutila, da joj ne će biti posve laka ova noćca. Pa 
tako i bijaše, jer je opet i ovu noć, kao god i prijašnju, 

n 

bdeći sprovođila. Svakojake neugodne misli i slutnje ne 
dadoše joj usnuti. Može biti, da bi ju tom prilikom malko 
utješilo, da se sjetila, kako po svoj prilici ni Trubentić 
ne može spavati od rugla, što ga je s nje dopanuo, nu 
ona ne pomisli tad na toga siromaha, koji se simo i tamo 
premetao na postelji svojoj, baš ko da trpi strašne muke 
meksikanskoga nekoč cara Montecume, što su ga krvo¬ 
ločni i pohlepni Španjolci živa pekli na roštilju. Eto 
čudne kobi, gdje dvama protivnicima ista sudbina pade 
u dio, budući da jogunasti Morfej ne htjede, da im po- 
dieli blagi sanak kao drugim, već ih kazni osudom 
noćne jave. 

Noćni se stražar križevački začudi, pošto u kasno 
doba noći opazi, kako — sasvim neobično — svieća 
gori u doljnoj varoši kod Trubentića, a u gornjoj kod 
Rešetićke, pa zato upravo u po noći, najprije jednomu, a 
kasnije drugomu pod prozorom tužno-muklim glasom — 
baš kao turski hodža s munare — zapjeva običnu svoju : 

Poslušajte gospođa .. . 

Dvanaesta je vura vudrila .. . 

Čuvajte ognja ... 

Čuvaj ga Bog i Marija . . . 

Dvanaesta je vura vuđrila! 

Rešetićka u gornjoj, a Trubentić u doljnoj varoši 
utrnuše svoje svieće, čuvši ponoćničku pjesmu, ali ih je 
zato ipak odbjegavao sanak svejednako. 

V. 

Sve na tom svietu dolazi i prolazi svojim putem, 
dobro kao god i zlo, pa tako prodje i spomenuta noć, 
što ju Trubentić i Rešetićka, kako znamo, sprovedoše 
uz neobičnu duševnu muku i borbu. Nu čim svanu prvi 



249 


trak sunašca na iztoku, poćutješe oboje, da im je nešto 
odlanulo i da od njih malo po malo odbjegavaju koje¬ 
kakve utvore, što im se utvoriše noću, tišteći ih i pla- 
šeći kao more ili vukodlaci. 

Trubentić se dakle — pošto dan svanu — tješio, 
kako je najbolje znao, a Rešetićka se opet poče nadati, 
da možebit ipak ne će biti sve.onako, kao što joj se 
pričinilo noću. 

Trubentić iza poduljega razmišljanja pronadje, da će 
najbolje biti, ako se na četrnaest od prilike dana ukloni 
obćemu ruglu i smiehu, pa zato ni pet ni šest odmah u 
jutro pošalje po predpregu, te se odveze na obližnje selo 
Gušćerovec zvano, gdje mu se nalazio dobar znanac i ne¬ 
kadašnji suučenik Brkelić kao provizor gušćerovačkoga 
imanja. Rešetićka pak ostade pri tom, što prijašnji dan 
zaključi, te zato odmah oko osam sati u jutro otidje u 
doljnu varoš, gdjeno se navrati k staroj birtašici Tririćki, 
da od nje pobliže sazna, što joj je trebalo znati o Ra- 
doviću i Evici. 

Stara Tririćka odvede Rešetićku odmah u svoju sobu, 
gdje se obje dugo na samu razgovarahu. Za jedan sat 
od prilike vraćala se Rešetićka opet kući. Da se je tad 
s njom sastao koji pobolji znanac, bio bi se za cielo u 
čudu našao, videći, kako je sirota probliedjela, kako joj 
se silno nadimlju grudi, te bi ju sažalievao, misleći, da 
to ne sluti na dobro. Nu da se je Trubentić tom prilikom 
namjerio na nju, sigurno bi od radosti uzkliknuo, jer 
bi on sokolovim okom odmah primietio, da se pro¬ 
tivnica njegova s nečesa tajno grize. Znatno bi ga to 
tješilo, kad bi vidio, da mu se opet na njegov mlin svra¬ 
tila voda, te bi Rešetićku, smiešeći se sarkastično, si¬ 
gurno zapitao: da li joj možebit ladja utonu u obližnjoj 
Glogovnici, što je tako sjetna i nevesela. Nu Truheutić 

srećom ne zna, što Rešetićku pečali, pa joj se s toga 
1 ne može da ruga, nu mi, koji znamo uzrok vaja njezi¬ 
noga, hoćemo da ga čitatelju priobćimo. Sbog plitkoće 
potoka Glogovnice he bi, Bog i duša, ni moguće bilo, 
da poveći čamac, a kamo li ladja tu utone, nu što Re- 
šetićki utonu, to bijaše sidro — i to: sidro, kao simbo¬ 
lični znak nade, budući da ono, što joj Tririćka priobći 
na samu, nemilice uništi svu nadu, što ju je gojila potajno 
0 Radoviću. — Pa taj Radović, komu bi za volju ona bila 
kadra žrtvovati sve, dapače i uspomenu pokojnoga svoga 
Jeremije, taj neharni čovjek vjenčat će se — kao što joj 
Tririćka pouzdano reče — za dva mjeseca s Evicom. 
Sirota Rešetićka slutila je doduše jur prošaste noći, da 
će čuti neugodnih viesti, pa možebit i nešto o ženitbi, 
ali ju je svedj još tješio varavi glasak nade šapćuć: da 
je obično daleko od ljubavi do ženitbe, pa gle, i ovaj 
glasak sasvim umuknu naprama grozovitoj izvjestnosti. Nada 
ju prevari i izdade, a gorki jad stade joj srce ciepati. 

Pošto kući prispije Rešetićka, nije s prevelike tuge 
i jada odmah znala, što će, kad li se u jedanput dosjeti, 
što joj u tadašnjem položaju valja najprije činiti. Što 
izmisli, to odmah i učini, te stanarniku Radoviću odkaže 
stan. Nu ona to ne učini ustmeno, već pismeno, a to 
s toga, da Radovića ne vidi, pa da joj se time, kad bi 
ga ugledala, još većma ne otežča srce. 

Radović nije htio da pita, što je tomu naglomu od- 
kazivanju uzrok, ali si u ostalom zato baš nije ni tro glave, 
budući da je onako i sam naumio skoro odkazati dosa¬ 
dašnji svoj stan, a to ne samo s toga, što mu se poslovi 
od neko doba sve to većma umnožavahu, već ponajviše 
s toga, što se nakanio oženiti milom svojom Evicom, te 
mu s tih uzroka svakako trebalo najmiti poveći stan. — 
Radovića nimalo ne zapeče to odkazivanje, već zapali lulu 

— budući da se cigare u Hrvatskoj tada nisu pušile — te 
pokriv se šeširom i uzev nekoliko gotovih parnica pod 
pazuho, ode u srednju varoš, gdjeno se putem sastane 
sa grofom Ljudevitom Dragošićem, koji se u onaj par 
uputio, da ide k Mladenoviću. 

Ljudevit, poznavši jur odprije Radovića, štovao ga 
je ne samo radi poznate vještine i znanja, već ponajviše 
radi plemenita srca i srodnih s njime u mnogom obziru 
načela. Pa zato se vrlo prijazno razgovarao s njim, i pošto 
tako u razgovoru oba dodju pred kuću Mladenovićevu, 
stisne srdačno ruku Radoviću, očitujuć mu namjeru svoju 
kako će naime, čim kući dodje, izraditi u otca svoga, da 
umjesto staroga, nu lukavog i previjanog Mužoderića — 
naimenuje Radovića vlastelinskim svojim fiškalom. 

Pošto se Radović s mladim grofom oprosti, ode ve¬ 
selo u varmedjsku kuću, da tamo parnice svoje izruči 
čuvaru, pa zatim da prisustvuje spravištu, što je bilo iza 
inštalacije pod predsjedničtvom novoga vrhovnoga župana. 

Ljudevit iza toga ode k Mladenoviću, te ga nadje 
upravo slučajno sa suprugom i ćerkom zajedno kod kuće. 

Čovjek pozoran bio bi odmah primietio, da je Lju¬ 
devit došao s osobitom nekom namjerom, što mu je svje¬ 
dočilo cielo držanje, inače neusiljeno i srdačno, ali tada 
neobično svečano. To isto opaziše odmah Mladenović i 
supruga mu, ali ne znahu pravo, kako da to protumače. 
Jedina Anka dosjetila se u prvi mah, što toj promjeni 
može biti uzrok, pa zato pozdravivši Ljudevita, izadje iz 
sobe pod izlikom, da ide malko prigledati, što družina radi. 

Ljudevit se zatim razabere, te u kratko vrlo ćutljivo, 
nu ipak s muževnim dostojanstvom razloži roditeljem Anki- 
nim, kako ćercu njihovu ljubi, odkada ju prviput vidje, na¬ 
dalje, kako se uvjerio o njezinoj ljubavi, a napokon, kako 
jedina njegova želja i molba sastoji u da. 

bude milom suprugom, a on na taj način zetom milih 
roditelja njezinih. 

Pošto Ljudevit ušuti, nastane podulja stanka, jer 
Mladenović isto tako kao i supruga mu ne znadoše, što 
da mu odmah odgovore, budući da ih s nenadanoga tog 
očitovanja Ljudevitova nadvladaše razna, ali ipak radostna 
čuvstva. Mladenović zatim Ljudevitu srdačno ruku stisne 
te ga prijazno zapita, da li je dobro sve razmislio, budući 
daje to svakako važan korak, koji može imati svakojakih 
posljedica, nu starac se zadovolji, pošto ga Ljudevit uvjeri, 
da je sve jur dobro razmislio, te da ne običava mienjati 
čuvstva kao ni načela, i da će još pod starost svoju — 
ako ga Bog dotle poživi s Ankom — nju baš tako iskreno 
i srdačno ljubiti i štovati, kao sada što ljubi i štuje pro* 
šenu djevojku. 

Anka bude dozvana. Pošto u sobu stupi, primieti 
odmah na roditeljih i na Ljudevitu, da se tu jur zametnuo 
govor 0 stvari, što se nje tiče ponajbliže. Slutnja joj se 
obistini, te zato s rumenim od djevojačkoga stida lišćem 
i oborenim očima pristupi k roditeljima, koji muče, nu 
sa suznim okom ogrle i poljube milu svoju jedinicu i 
budućega zeta svoga. 

Ima kadšto časova u životu, gdje duša čovječja osjeća, 
da joj na zemlji nije pravi stan, jer razkriljenimi rek 
bi krili hoće da poleti u drugi neki sviet, odkale sluti, 
da je proiztekla i kamo joj se iza svršenoga tečaja ze¬ 
maljskoga opet bude vratiti. Svaki pobolji i čuvstven 
čovjek to u životu svomu kadšto osjeća, osobito u riedkih 
onih časovih, gdje je podpuno zadovoljan, te ga nešto 
divno ublažava i uzhićuje, dočim mu blaga sreća sjajnim 
svojim viencem kruni vedro čelo. Ali ima časova i takovih, 
gdje čovjek to isto osjeća, kad mu se na strmoj, samim 
kamenjem i trnjem obasutoj stazi pustoga života utrne 

posljednja luč nađe na zemlji, te mu ne preostaje ništa 
do gorkih suza, težkih uzdisanja i krvavih rana, što mu 
ih uzroci glogova kruna, kojom nemili udes često običava 
kruniti tjeme ljudi izabranih. 

Ne treba nam tu kazati, kojim od spomenute vrste 
ljudi pripadahu u taj čas Ljudevit, Anka i roditelji njezini 
grleći se medjusobno. — To bijaše liep zaista i rieđak 
prizor, gdje njih četvero slave skladni, srdačni savez, 
kojemu, kao što mišljahu, ništa ne će moći na put stati, 
budući da se osniva na čvrstom temelju medjusobne nji¬ 
hove ljubavi i štovanja. 

Ljudevitu tada ne bijaše ni kraj pameti, da bi mu 
se roditelji mogli protiviti toj ženitbi, pa zato ona tri 
dana, što je još boravio u Križevcih, sprovede veoma 
ugodno i zadovoljno i to ponajviše u krugu Mladenovi- 
ćeve obitelji, što ju je jur smatrao kao svoju. Pošto pak 
ta tri dana kao jutarnji sanak minuše, oprosti se Ljudevit 
s Ankom i njezinimi roditelji, obećav im za stalno, da 
će se .— čim prije bude moguće — vratiti sa ženitbenom 
dozvolom svojih roditelja. 

Glavno spravište križevačke varmedje svrši se takodjer 
iza toga. Vrhovni župan ode u Beč, a ostala gospoda 
vratiše se isto tako svak k sebi. U Križevcih zatim opet 
nastade prijašnja tišina, što ju je svaki Križevčanin tim 
većma osjećao, budući da se za ono nekoliko dana pri- 
učio živahnijemu kretanju, te mu se iza toga činilo, kao 
da je gradom zavladalo neko neobično mrtvilo, što je 
svakomu stješnjavalo grudi tako, da je nehotice uzdisao 
za hitro izčeznulimi raznimi zabavami. 

Kumicam i tečicam ipak preostađe još za neko 
vrieme prilično dosta gradiva od tih svečanosti. Cieli 
uvod, ples kod vrhovnoga župana, predstavljanje Graban- 
cijaša-djaka, i sve drugo dodje u tom častnom sboru 

još jedanput na sito i rešeto. Može se reći, da se po- 
dobro slagahu vjerne te drugarice, samo u jednoj točki 
bijahu različitoga mnienja, te se s toga razvrgoše u dvie 
stranke. Povod toj razpri, o kojoj se tu radilo, dade ljubav 
izmedju Ljudevita i Anke. Ljubav ta — kao obično — 
ne ostade ni tu tajnom. S toga su neke izmedju tieh blagih 
duša tvrdile, da od ženitbe tih dvoje ljubavnika ne će 
biti ništa, dočim su druge baš protivno dokazivale. — Što 
je medjutim znamenitosti tih sastanaka nanosilo znatan 
uštrb, budući da ih je lišavalo prijašnje neporočne važ¬ 
nosti, to bijaše odsutnost gospodje Rešetićke, koja se iza 
kobnoga i poznatog predstavljanja Grabancijaša, rek bi, 
sasvim odrekla javnosti. Umjesto nje predsjedala je od 
ono doba u tih skupštinah prijateljica njezina Cifrićka. 
Opitana od ostalih drugarica poradi odsutnosti Rešetićkine, 
nije znala pravo, što da reče, čim li da izpriča prijateljicu, 
pa s toga obično — ne rekavši ni rieči — samo sažimanjem 
ramend i izkrivljenim ponešto ustima na pantomimičan 
način odgovori: da je to neka osobita tajna, što ju ona 
podnipošto ne smije da odkrije. — »Vuk dlaku mienja, 
ali ćudi nikada!« kazivahu Vjetrogonić i Kopunić, čuvši 
takodjer o tom, kako se Rešetićka odrekla javnosti. »Ne¬ 
majte brige«, rekoše nadalje, »ona će opet doći na vi¬ 
djelo, prije ili poslije«. Nema dvojbe — velimo i mi — 
ali neko vrieme iza kobne one noći ipak Rešetićka do¬ 
sljedno ne prekorači kruga domaćega tihog života, već 
ostade svejednako u samoći, uzdišući i razmišljajući o 
čalarnosti ovoga svieta. Prilikom tieh razmatranja bijaše 
u nje i takovih časova, gdje je iskreno žalila, što se 
ubogomu Trubentiću tako ljuto osvetila. Takovom prilikom 
stade ju nukati nježna neka ćut, da to opet kakogod 
popravi, što sagrieši prama Trubentiću, te onda zbilja 
odluči, da će učiniti tako prvom sgodnom prilikom. 

Medjutim pridesilo se svašta na imanju roditelja Lju- 
devitovih. 0 tom nam sad valja pripoviedati, oprostivši se 
za kratko od naših Križevčana. 

Pošto se Ljudevit vrati k svojim roditeljem, bijaše 
mu prvo, da im očituje, kako ljubi Anku svoju, kako 
jedino za tim čezne, da mu roditelji odobre i blagoslove 
taj izbor srca njegova. On nije tom prilikom na to ni 
s daleka pomislio, da će u toj stvari nagaziti na odpor, 
budući da Anki tako po dobroti kao i po plemenu ne bi 
prigovora ni od koje strane. Ali se ipak ljuto prevari 
Ljudevit, jer mati njegova, razumjevši, što je i kako je, 
uze plakati, dočim mu otac plane kao živa vatra, zabraniv 
mu i pomisliti na djevojku, a kamo li na mogućnost že> 
nitbe s njome. 

»Tomu se ne nadaj ni najmanjec, reče ljut starac, 
»od te melje kruha biti ne će za mene živa. To bi oka¬ 
ljalo prestari naš grb grofovski, c 

»Kako to, dragi otče?« upita smjerno probliedjev 
mu sin. 

»Ti pitaš, kako ... A zar ne znaš, bolan, da su se 
dosele svi sinovi naše obitelji, počevši od četiri stotine 
godina, samo sa djevojkami grofovskih kuća vjenčavali, a 
ti hoćeš da budeš prvom nevriednom iznimkom ? — Evo 
nova dokaza, kakovim plodom urodi tvoje putovanje po 
tudjem svietu! ... Nu ne ću da se dulje bavim tvojiml 
lakrdijami, već te samo u kratko otčinski svjetujem, da 
te misli ukloniš iz glave.« 

»A rieč moja, otče, kojom se zavjerih, ne veže li 
me ona, sve ako bih kadar bio silovito ugušiti vapijući 
glas srca? — Nije li zadata rieč isto tako neoskvrniva, 
kao što je grofovski grb!« 

»Tako li je!« poviče strastno stari grof, »dakle ti 
već založi rieč tim šljivarom?« 


i 

»Molim, otče«, prihvati Ljudevit žešće, »to je obće 
štovana obitelj, ne treba da joj se rugaše. 

»Šuti, pa ni rieči više! — Samo to još treba da 
znaš, kako se ja već pobrinuh za dostojnu nevjestu, a 
to je mlada liepa ćerka grofa Orlovića, kojoj jamačno 
tvoja Janica Mladenovićeva — kako li se zove — nije 
ni sluga. Sa spomenutom dakle groficom — da znaš — 
vjenčat ćeš se za pol godine.« 

»Ne ću, Boga mi, nikad!« reče na to odvažnim glasom 
Ljudevit, dočim mu se oči zakriese, a lice plane rumenilom 
neobičnim. 

»Odtale, izrode jedan!« zaviče zatim stari grof gnjevno. 
»Nosi mi se odmah izpred očiju, ako ne ćeš, da te pro- 
kunem i da se potužim Bogu, što me kazni takovim 
sinom«. 

Stari grof zatim mahne rukom za znak Ljudevitu, 
da ode. Grofica opet proplače gorko, a Ljudevit, po¬ 
kloni v se muče, ode iz sobe. Bilo mu je u onaj čas, kao 
da ga je usred srca ujela ljuta guja. 

Oj Anko! ti Ijubezni i nježni cviete, sluti li duša 
tvoja, kako se tu iz ostarjelih boljarskih predsuda izleže 
ljut i nesmiljen mraz, štono prieti porazom mladjahnoj 
ljubavi tvojoj, radeć oko toga da pretvori radost tvoju 
u žalost, a umiljati i čarobni tvoj posmieh u gorki onaj 
plač, što ga obično plače mladež, kad joj nepravedni 
udes nemilo ugrabi, što joj bijaše drago i milo, te tako 
nemilice pohara i popleše cvietak prve ljubavi njezine. 

Ljudevit je doduše poznavao načela svojih roditelja, 
ali ipak nije ni u snu pomislio na to, da će oni sreći 
njegovoj na put stati, a kamo li da će se uz to njegov 
otac poslužiti tako strogimi riečmi, kao što ih donle još 
nikad nije čuo iz njegovih usta. Prizor taj kosnuo se 
ljuto srca Ljudevitova i zabunio ga sasvim, osobito pak 

činilo mu se, da otac s njim nepravedno i silovito po¬ 
stupa time, što mu odredjuje za ženu djevojku donle 
tek po imenu poznanu. 

»To su nesretna ona načela tako zvane konvenijen- 
cije u viših naših krugovih!« reče Ljudevit, došav u svoju 
sobu. »To su oni nesmiljeni zakoni, po kojih se ne pazi 
na to, da li se slaže duša s dušom ili značaj sa značajem 
ljudi, već se njih dvoje na silu spaja jedno s drugim, 
a posljedice, što obično sliede s usiljenih i protuna- 
ravnih tih ženitaba, na to ne misli nitko. — Tako mi 
vjere i poštenja«, nastavi tad žešće, »ako drugi bijahu 
robovi predsudd, ja ne ću da budem. Toga ni roditelji 
moji ne mogu zahtievati od mene, da sliepo žrtvujem 
sreću cieloga života svoga nepravednim njihovim željam. 
Ja djevojke nametkinje ne ću, makar ona triput ljepša, 
bogatija ili uglednija bila, nego li što jeste, jer bih tiem 
povriedio čast svoju, a ujedno i njezinu — ako joj je u 
ostalom što stalo do nje.« 

Podugo se je tako sam sa sobom poluglasno razgo¬ 
varao Ljudevit šetajući se hitro gore dolje po sobi. Zatim 
je stao razmišljati, ne bi li se domislio načinu, kako da 
se najbolje izmakne pogibli, koja mu je zaprietila, te 
napokon odluči, da se odmah ukloni za neko vrieme s 
puta roditeljem, budući da ne htjede, da se možebit po¬ 
nove takovi neugodni prizori, kao što bijaše ovaj posljednji. 

Tri ure iza toga od veze se mladi grof Dragošić put 
Zagreba, te došav onamo, piša odmah otcu i majci, zatim 
Mladenoviću i Anki. Sa svojimi roditelji oprostio se 
pismeno, priobćiv im, da namjerava tri do četiri mjeseca 
još putovati po Italiji i tamo uživati blagost prirode, a 
uza to na novo nagledati se divnih tamošnjih umotvorina 
slavne prošlosti, a i dične sadašnjosti. U ostalom ne na¬ 
pomenu ništa 0 tom, što dade povod njegovu putovanju. 

Bogović: Pjesnička djela II. 17 

Mladenoviću — što ga u kratko vrieme poznanstva sa¬ 
svim prouči i spoznade kao čestita, vriedna duhom i srcem 
srodna čovjeka — njemu priobći iskreno i bez svakoga 
okolišanja sve, što mu se dogodi u otčinskoj kući prije, 
nego li ode na put. Nadalje zamoli Mladenovića, da go- 
spodji svojoj — osobito pak Anki ^ ne kaže ništa o 
toj stvari, budući da bi im to bez potrebe otežčavalo 
srce, a toga ne treba, budući, da će se za neko vrieme 
stvar svakako morati sravnati, te će dotle ili roditelji 
njegovi popustiti, ili — ako ne učine toga — znat će 
on sam, što da radi, tim više, budući da će za koji mjesec 
biti punoljetan, pa ga ne će moći ni roditelji njegovi 
siliti, da im pridonosi takovu žrtvu. 

Još je Ljudevit — kao što rekosmo — pisao i Anki. 
U tom joj pismu javi, da je brže bolje morao na put u 
Italiju, odkuda je naumio najtomanje jedanput svake ne¬ 
djelje pisati joj, a za koji mjesec za cielo se vratiti. Još 
ju je svečano i na novo uvjeravao o tom, kako ju ljubi 
i kako ga od nje ništa na tom svietu ne će moći od¬ 
vratiti. Konačno ju liepo zamoli, da i ona njemu svakiput 
odgovori, te onamo da upravi listove, kud će joj on to 
naznačiti prije. 

Svi ti listovi, što ih napomenusmo redom, prispješe 
skoro u ruke onim, kojim bijahu namienjeni. Ljudevit 
zatim skoro ode iz Zagreba najprije na Rieku, zatim u 
Trst, a odanle morem u obližnju Italiju. 

Otac Ljudevitov umiri se ponešto, pročitav sadržaj 
lista sinova, dapače činilo mu se, kao da mu se sin latio 
najboljega sredstva u toj stvari. Stari grof mislio je 
naime, da će tudji sviet, zatim razne promjene i zabave 
malo po malo izbrisati sliku Ankinu, štono se u kratko 
vrieme tako silno uvriežila u srcu njegovu sinu, pa s toga 



se nadao starac, da će mu u svoje vrieme ipak za rukom 
poći osnova, što ju je gojio o ženitbi sina svoga. 

Majka Ljude vito va uzdisala je i plakala mnogo za 
svojim ljubljenim sinom, žaleći ga od svega srca, što je 
zalutao s puta slavnih pradjedova svojih, hoteći se vjen¬ 
čati ćerkom plemićkom umjesto velikaškom. 

Mladenović primi viest Ljudevitovu kao čovjek pa¬ 
metan. ‘U pryi mah, istina, uvriedi ga ljuto nesnosna 
oholost staroga grofa, ali ga odmah umiri dostojno i mu¬ 
ževno postupanje Ljudevitovo, te se s tiha jur ponosio 
budućim, ako Bog da, zetom svojim. Odobravajući na¬ 
dalje molbu Ljudevitovu u svemu, što mu on piša, ne 
kaza gotovo ništa supruzi, a kamo li kćeri, koja se neo¬ 
bično veselila prvomu Ijuvenom pismu, što ga primi od 
miloga svoga Ljudevita, komu s mjesta odgovori, upravlja¬ 
jući pismo u Mletke, gdje je znala, da će joj list zateći 
dragoga. 

Mjesec dana od to doba prodje. Ljudevit sviestno 
dotle izpuni zadatu Anki rieč, budući da je svake ne¬ 
djelje primila od njega po jedan list, gdje joj vrlo za¬ 
nimljivo opisa sve, što ga je god snašlo na putu i što je 
god gdje znamenita vidio ili čuo. Uza to ju je uvjeravao, 
kako za njom čezne, kako se duhom ponajviše samo 
s njom zabavlja. U svakom pismu pozdravljao je liepo 
roditelje njezine i pitao za njihovo zdravlje. — Anka je 
Ljudevitu točno odgovarala na svako pismo, pa akoprem 
mu iz zabitnih i ubogih Križevaca nije mogla da priobći 
tako zanimljivih viesti, kao što je on njojzi priobćivao iz 
krasne, glasovite i bogate Italije, to su ipak Ljudevitu 
bili miliji ti njezini listići, nego sve drugo, što ga je 
okružavalo, budući da se je u njih zrcalila čista duša, 
nježno srce i bistar um. 

Tako prodje — kao što rekosmo — mjesec dana. 

kad li u jedanput izostadose listovi Anki i Ljudevitu, 
koji se u ono vrieme upravo bavio u ponositoj Genovi, te 
tu uzalud izgledao, da mu odgovor stigne na posljednji 
njegov list. S toga uzroka ostade još dvie nedjelje dana 
u spomenutom gradu, nadajuć se svejednako, da će ipak 
dočekati, što je očekivao tako željno. I opet pisao je 
Anki, ali sve badava! — odgovora ne bi na prijašnji, a 
kamo li na ovaj posljednji list. 

Siromah Ljudevit nije ni s daleka slutio, što mu se 
dogadja kod kuće. 

Licumjerni fiškal Mužoderić, baveći se upravo u ono 
doba sbog nekakvoga posla u Križevcih, udje nekako 
tomu u trag, da si Ljudevit i Anka dopisuju, i to odmah 
javi staromu grofu, poslav mu ujedno listove Ankine i 
Ljudevitove, što ih izpod ruke na lukav način prihvati 
na pošti. 

Stari grof — ne budi lien — odmah spopane pero, 
te u prvoj razdraženosti napiše tri knjige: prvu Mladeno- 
viću, drugu Anki, a treću fiškalu svomu, koji je čekao u 
Križevcih na daljni njegov naputak. — Prve dvie knjige 
nakiti stari grof tako, da gore nije mogao, pošto u njih 
kategorično i uvredljivo očitova, kako on podnipošto ne 
će pristati na ženitbu svoga sina s Ankom, koja mora 
da mu je lukavo očarala sina, dočim joj roditelji njezini 
po svoj prilici bijahu na ruku u toj stvari, samo da tim 
sigurnije u tananoj mreži tobožnje ljubavi ulove jednoga 
izmedju najuglednijih mladih velikaša hrvatskih. Mužo- 
deriću pak piša i naloži stari grof, da na svaki mogući 
način oko toga nastoji, da prekine kakogod svako daljno 
dopisivanje izmedju Ljudevita i Anke, a to da će mu 
najbolje za rukom poći, ako im i nadalje listove na pošti 
obustavi. 

Mužoderić dakle bijaše uzrok, da su Ljudevitu i Anki 

u posljednje vrieme izostajali očekivani listovi, budući da 
ih je primao stari grof. 

Nije moguće opisati, kako obitelj Mladenovićevu dir- 
nuše ona dva gorka lista, sto ih piša stari grof Dragošić. 
Da je udario grom iz neba vedra, ne bi mogao većma 
uzdrmati dobre te ljude, nego li što ih uzdrma sadržaj 
spomenutih listova. Mladenović se strese s početka kao 
šiba na vodi od samoga jada i čemera, dočim mu go- 
spodja stane gorko plakati i jadikovati. A što uradi za 
toga sirota Anka? — Ona nije plakala ni jadikovala, ali 
se nije ni srdila, već je samo sprobliedjelim lišćem, ugaslim 
očima i sklopljenim rukama preda se gledala, nalik kipu 
nesretne Niobe, što se nekoč na gori, Sipilo zvanoj, od 
težkoga i pretežkoga jada okamenila. Ali je upravo taj 
niemo-gorki vaj u Anke svjedočio, kako duboko oćutje težku 
ranu, koje dopade od otca dragoga svoga, kako li joj 
duša stenje s toga, što joj tako na brzo propade raj 
mlade, tek procvjetale sreće. 

Mladenović — pošto se malko poumirio i razabrao — 
osjećao je, da treba odmah nešto odlučiti i uraditi. Iza 
kratka razmišljanja uvidi, da tu drugoga sredstva nema 
do jednoga, premda je to jedno bilo skopčano s velikom 
žrtvom, — nu čestit starac bio je gotov, da podnese i tu 
žrtvu, samo da time povriedjenu svoju i mile svoje obi¬ 
telji čast opravda i na plemenit način staroga grofa osra¬ 
moti. S toga u kratko očitova Anki, da joj u tih okol- 
nostih ne preostaje drugo, nego odreći se svoje ljubavi. 
Anka na to ne odgovori ni rieči, već samo duboko uz¬ 
dahne, gledajući svejednako preda se, niemo i ukočeno, 
bez plača i bez lelekanja. Majka ju stane grliti i tješiti, 
kako je najbolje znala, a otac — pošto ju sa suznim 
okom poljubi u čelo — ode brzo u svoju sobu, gdje na¬ 
pisa dva lista: jedan Ljudevitu, a drugi otcu njegovomu. 

U prvom listu zaklinjao je Ljudevita, da se odreče Anke, 
navedav mu poznate nam razloge, u drugom pak listu, 
što ga napisa staromu grofu, zamoli ga, neka se umiri, bu¬ 
dući da se od strane Mladenovićeve obitelji nema bojati, 
da će mu se oskvrniti grb grofovski. »U ostalomt, na¬ 
stavi Mladenović u svom pismu na grofa, »budite uvje¬ 
reni, gospodine grofe, da osim one plemenštine roda, što 
ju vi tako uvažavate i točno po razredih cienite, ima još 
jedna vrsta plemenštine, koja — ne znam — da li vam 
je poznata, budući da se osniva na čistom, uzvišenom 
čuvstvu duše i na izobraženom umu, a ne na zaprašenih 
ostarjelih poveljah.« U tom smislu nastavi i zaključi Mla¬ 
denović pismo svoje, poslav zatim oba ta lista na poštu. 
List, koji je glasio na Ljudevita, prispio je putem sple¬ 
taka Mužoderićevih skoro zatim u ruke staromu grofu, 
kojega, istinabog, jako osramoti i uvriedi sve, što Mla¬ 
denović piša, nu ohol se starac tom prilikom ipak obra¬ 
dova s toga, što je tako na brzo postigao svrhu, za kojom 
je pošao, nadajući se, daje prekinutim obćenjem pismenim 
izmedju Ijubovnika podrezan glavni korien njihove ljubavi. 

Otac Ljudevitov nije u životu svome nikad izkusio, 
pa s toga nije ni vjerovao, da ima tajne duševne sveze, 
koja izmedju srodnih duša obstoji, sve ako su kopnom ili 
morem na daleko razdružene, te lišene svakoga i naj¬ 
manjega vidivog obćenja. — Ljudevit i Anka pak osje¬ 
ćahu živo i duboko, da će tajna, nu čvrsta sveza izmedju 
njih obstojati na stotine milja daleko, a uz prkos tomu, 
što presta pismeno obćenje medju njima. 

Stari grof onom prilikom valjda ni ne pomisli na to, 
kako zatajivanjem i pridržavanjem listova sina svoga ne¬ 
plemenito, a i nepravo radi, pa ako i pomisli, a to mu se 
činilo, da ima pravo raditi tako, budući da mu je Lju¬ 
devit jedinac. Čiju sreću i čast — naravno sa svoga 

gledišta — mora čuvati i osigurati na svaki mogući 
način. Pošto primi list Mladenovićev, odveze se onaj isti 
dan k staromu svomu znancu i prijatelju grofu Orloviću u 
gornje Zagorje, gdje oba starca pobliže ugovoriše i usta- 
noviše sve, što treba o ženitbi svoje djece, što ih jur 
prije više godina još kao neodraslu djecu odrediše jedno 
za drugo. 

Ljudevit — pošto je u Genovi dvie nedjelje dana 
uzalud čekao, da mu prispije odgovor na listove — uputi 
se s raztuženim srcem, sluteć svašta, u državu rimsku. 
On bi se bio tad najradije vratio kući, da se uvjeri glavom, 
što je uzrok nedokučivomu i kobnomu šutaiiju AnkinUj 
ali ga ipak tajna neka sila stade nukati, da nastavi sv6j 
put. Došavši u Bolognu, prispije mu list od otca, gdjeJ 
mu piše, kako je s grofom Orio vičem jur sve ustanovljeno 
i ugovoreno o vjenčanju Ljudevitovu s liepom groficom 
Marijom, koje ima da bude za četiri mjeseca. Viest ta 
uzbuni i razcvili još većma Ljudevita, tjerajući ga, da se 
još dalje odmakne od svoje domovine. Došav tako u 
Rim, odluči, da će tu boraviti do dvie nedjelje dana, 
malko odpočinuti i — ako bude moguće — raztresti se 
medju divnimi i ogromnimi razValinami možne nekoć 
priestolnice careva rimskih. Ali umjesto ožudjenoga pokoja 
stade ga tu još većma mučiti težka neka slutnja, koju 
nikako nije mogao da otrese. Bio je on već prije toga u 
Rimu, te probavio tu vrlo ugodnih dana, ali —izmedju 
tada i sada bijaše velika razlika. Tad bi mu se bistro 
oko nasladjivalo gledajuć što krasne spomenike pro¬ 
šlosti, a što nove proizvode liepih umjetnosti, nu sada 
mu bijaše zastrto maglom, te nije ni pazio na to, što ga 
okružava, makar ono još tako krasno ili zanimljivo bilo. 
Stroga i okorjela načela otca njegovoga o ženitbi, što 
ga je čekala, zatim vatrena ljubav, što ga je sve to silnije 

privlačila k Anki, napokon nepoznati mu uzroci, s kojih 
bi prekinuto obćenje njegovo s ljubom — sve je to što 
pečalilo, a što tako silno uznemirivalo Ljudevita, da je 
0 tom ob dan vazda mislio, a ob noć sanjao. 

Tako prodju jur dva mjeseca, odkako je Ljudevit bio 
na putu. One dvie nedjelje dana, što ih je naumio pro¬ 
baviti u Rimu, bijahu jur na izmaku, te si je već najmio 
priliku, da krene put Napulja, kad li eto — upravo po¬ 
sljednji dan prije namienjena odlazka iz Rima — stiže 
mu od kuće knjiga crnom bulom zabulana, gdje mu 
javlja razcviljena mati smrt otca njegova, koji od strašne 
srčbe, što ga nekim povodom obuze, naglo od kapi umrie. 
Uza to ga zaklinjala majka, da ne počasi časa, već da 
se odmah vrati kući. 

Ljudevita strastno uzdrma ova viest, kojoj se nije 
nadao. Pošto se malko razabrao, nije oklievao ni malo, 
već sjednuvši u kola, otišao je iz Rima, te neprestano i 
žurno putovao više dana, dok nije prispio kući. Otca su 
mu za toga jur pokopali u obiteljskoj raci s velikom 
svečanošću, budući da se sa svih strana plemstvo onamo 
sleglo, da pokojniku podade posljednju čast. 

Pošto Ljudevit prispije kući, izšeta pred njega majka 
njegova u crnini, te uz plač i jecanje — ne mogavši 
progovoriti ni riečce — strastno ogrli i poljubi tronuta 
jedinca svoga. Gospodski činovnici s ostalom družinom 
u gradu — svi u crno odjeveni — žalili su tim načinom 
na očigled staroga grofa, dočim se tajno radovahu mla¬ 
domu, udvoravajući mu se na svaki mogući način. — 
Fiškal Mužoderić bijaše tom prilikom takodjer nazočan, 
te je Ljudevitu odmah priobćio, što nagloj smrti staroga 
grofa dade povod. Uzrok tomu bijaše neki seljak, a ujedno 
kmet grofov, pozvan nedavno pred tako zvani domi- 
nalski sud. Taj kmet tvrdio je pri tom sudu svečano. 



da mu je u oduzimanju jednoga vinograda od strane 
gospodskoga fiškalata nanesena velika krivnja. To očito¬ 
vanje kmetovo razdraži staroga grofa tako, da se kmetu 
zagrozio batinami, na što mu kmet odgovori: da ga 
grof, istina, može batinati, ali da zato ipak ostaje pri tom, 
što je rekao, zatim primieti još i to, da za svaku pravdu 
i nepravdu zna Bog, pred kojim je grof jednak s kmetom. 
»Na ove neobično drzovite rieči«, nastavi licumjerno 
Mužoderić, »planu stari gospodin grof s pravednoga gnjeva, 
te mu u isti mah pade kaplja, kad se kmetu zagrozio 
pešću«. 

Ljudevit je slušao muče, što mu pripovjedi fiškal, te 
pošto on svrši, duboko uzdahne. 

»Ja sam zatim odmah t, nastavi Mužoderić, »toga 
vražjega seljačkog bundžiju dao okovati u težke negve«. 

»Gdje je taj seljak?« upita naglo Ljudevit. 

»U tamnici«, odgovori sa zlobnim posmiehom Mužo- 
đerić, »te sam mu već i skrojio sud, po kojem će ga 
dopasti najtomanje petdeset batina, samo još pričekah 
vaše gospodstvo —« 

•»Da mi odmah toga čovjeka pustite na slobodu!« 
reče Ljudevit, zakršiv rieč fiškalu. »U ostalom razvidjet 
ću ja sam tu stvar, pa ako seljak ima pravo, to će mu 
se i podieliti pravo.« 

»Dobro — kakogod zapoviedate 1« primieti uzbunjen 
ponešto Mužoderić, te pokloniv se Ljudevitu, ode smjerno. 

Ljudevit se zatim opet vrati k majci svojoj, koja 
se medjutim uputila u svoje sobe, i tu od razcviljene i 
skrušene te gospodje sazna potanko, što je uzrok, da mu 
izostadoše listovi od mile njegove Anke. Još mu i to 
priobći majka, da je Mužoderić tajni onaj sok (denun¬ 
cijant), koji prvi pokojnomu grofu javi, da si dopisuju 
Ljudevit i Anka. Da je ovo očitovanje na novo srce 

Ljudevitovo ljuto ranilo, o tom nema dvojbe, nu on je 
ipak bio odviše plemenite ćudi, te za to, što se sluči, u 
grieh ne upisa otcu, sjetiv se kako mu je ipak u ostalom 
bio vazda Ijubezan otac, te samo s toga tako postupao, 
da time sinu svomu osigura bolju sreću. 

»Mila moja majko«, progovori iza poduljega šutanja 
ganuto Ljudevit, »reci pravo, uvidjaš li, da je otac moj, 
pokojna mu duša! nepravedno postupao prama nedužnoj 
Anki, a i prama meni?« 

»Uvidjam zaista, mili moj Ljudevite! pa se već i 
kajah s toga, što i od svoje strane, akoprem malo, do- 
prinesoh k tomu nesporazumljenju. Zato odlučih, da po¬ 
pravim pogrješku pokojnoga supruga i svoju, samo da se 
čim prije riešim crva, što me radi toga grize na duši.« 

Na ove rieči Ljudevit Ijubezno ogrli i u ruku po¬ 
ljubi majku, pa pošto se zatim s njome još podulje raz¬ 
govori, ode u svoju sobu i tu dozove fiškala Mužoderića, 
izplati ga za cielu godinu unapried, te mu odkaže službu 
bez ikakova spočitanja. 

Treći dan zatim odveze se Ljudevit sa svojom maj¬ 
kom u Križevce. 

Bijaše liep jesenski večer oko konca mjeseca rujna. 
Blaga ona jesenska tišina, što dira svakoga čuvstvena 
čovjeka, zavlada gradom i cielom okolicom. Sunce je jur 
silazilo, te posljednjim trakom još obasjalo veličanstvene 
razvaline možnoga nekoč Kalnik-grada, kao da će tu još 
malko opočinuti, prije nego li zadje sasvim. Zvona sa 
zvonika križevačkih crkva skladno navieštahu žiteljem 
grada Zdravu Mariju. — Priroda i ljudi svetkovahu taj 
čas, štono ga pjesnici obično svetim sabatom nazivlju. 
Sve bijaše nekako tiho, mirno i svečano. 

Kod Mladenovića bijahu u onaj par sva tri nama 
jur poznata lica spomenute obitelji zajedno u sobi. Velika 



se u toj obitelji promjena sbila od ono doba, odkako se 
u Križevcih slavio uvod vrhovnoga župana. — Mladenović 
se šetao lagano po sobi, te pušio. Gusti dim sukljao mu 
je čas iz usta, čas opet iz lule, što je u njega značilo, 
da ga nešto na srcu tišti. — Gospodja njegova, sjedeći 
na divanu, uzdisala je kadšto duboko, dočim je brižljivo 
motrila nekoč rumenu i veselu, a sad bliedu i žalostnu 
svoju ćerku, što je sjedila kraj maloga šivaćega stola 
svoga, te naslonivši se laktom o dasku prozornicu, mutnim 
očima motrila na vedrom inače nebu dva mala oblačka, 
što ih je zapadno sunce obrubilo zlatom. 

Činilo se, da sreće i zadovoljnosti — tieh prije stalnih 
gostiju u krugu ove obitelji — od neko doba nestade. 

Otac, majka i kći mučahu svejednako kano u dogo¬ 
voru. Nitko ne htjede, da progovori riečcu, jer bi se time 
lako dodirnuo one žice, koja im se zajednički žalostnim 
glasom odzivala u srcu. 

U taj par netko zakuca na vratih, koja se na odziv 
Mladenovićev naglo otvore. 

»Ljudevite!« — »Anko!« — zamnješe dva glasa u 
jedan, dočim se oboje jur tako strastno ogrliše, kao da 
im se već nije razstati na tom svietu. 

Za sinom, koji je naglo usrnuo u sobu, stupi pola¬ 
gano i majka njegova, poklonivši se tiho roditeljem An- 
kinim. Jedan je časak postajala, te suznim očima gledala 
liepi prizor vjerne i vatrene ljubavi, gdje se sastaju do 
dva vjerna srca iza duljega kobnog razstanka. 

Pošto se utaloži prva radostna zabuna, predstavi 
Ljudevit majku svoju nazočnim, na što ih grofica zamoli, 
da oproste i zaborave sve, što se god neugodno sbilo, 
te da joj usreće sina rukom mile mu iznad svega djevojke. 

što je zatim sliedilo, to ne možemo da opišemo 
onako vjerno, kao što je u istinu bilo. Najveća radost 



niema je kako god i najveća žalost, pa isto tako i čovjeku, 
koji ih želi opisati, nedostaje većput shodnih tomu riečL 
Zato treba, da i mi u kratko našim čitateljem kažemo, 
kako se svi redom stadoše grliti, kako zatim roditelji 
Ankini i grofica blagosloviše savez djece svoje. 

Naravno je, pa i posve pravo, da tomu savezu od to 
doba ništa nije više na put stalo, te pošto vrieme žaljenja 
za pokojnim grofom izteče, slavila se vesela i liepa 
svatba grofa Ljudevita Dragošića sa plemenitom i pre¬ 
krasnom Ankom Mladenovićevom. Medju ostalimi mnogo- 
brojnimi sakupljenimi gosti nalazio se takodjer Joso Ra- 
dović, koji se jur prije pol godine dana oženio svojom 
Evicom, a grof Ljudevit ga nedavno imenova umjesto 
odpuštena Mužoderića fiškalom svih svojih gospostina. 

Onaj isti dan, kad je Ljudevit svatbu svoju slavio 
8 milom svojom Ankom, udavala se takodjer mlada 
Ljudevitu prije odredjena grofica Marija Orlovićeva sa 
nekim izvanjskim grofom, što ga medjutim ponosita dje¬ 
vojka nije ljubila, već samo s toga odlučila poći za njega, 
da Ljudevitu tobože prkosi, te da mu vrati šilo za ognilo, 
a ujedno da dokaže pred svietom, kako joj u pomanj¬ 
kanju jednoga grofa ipak ne pofali drugi. 

Što se je dogodilo sa Rešetićkom, što li sa Truben- 
tićem, odkako se razstadosmo s njima, to takodjer ovdje 
moramo u kratko napomenuti, jerbo scienimo, da ipak 
pogdjekoj čitatelj želi čuti, što se nadalje dogodi s njima. 

Poznato je, kako je Rešetićka počela žaliti Trubentića, 
odkako se naime uvjerila, da Radović Evicu ljubi. Sa¬ 
žaljenje žensko — tako se kaže — bližnji je susjed lju¬ 
bavi. Rešetićka se dakle iza poznatih i kobnih onih dana 
sve malo po malo približavala Trubentiću, a on joj se opet 
nije jako uklanjao, osobito odkako je Evica. od »Zelenoga 
drveta« pošla za Radovića. — Pa tako je Trubentić naj- 

poslije, sve dobro razabrav, ovako od prilike sam sebi 
govorio: »E što ću? — Valjda je sudjeno tako! — Je¬ 
danput i to biti mora . . . Puklo dakle, kud puklo. 

Tentare licet . . . Scienim, da je svakako bolje, da s 
onom, kojoj nikad prije nisam mogao doći na kraj, čim 
prije sklopim primirje, pa zatim stalni zakoniti mir, nego 

da se nadalje s njom kockam.Ona mi je ono- 

madne za svatbe Radovićeve tajno povjerila, da ga je 
ljubila, a ja opet njoj odkrih svoju tajnu, da sam isto 
tako bio zaljubljen u Evicu ... Kad bi se dakle nas dvoje 
brakom sdružili, osvetili bismo se nekim načinom Evici i 
Rado viču, te bismo im time vratili šilo za ognjilo . . . Da, 
da, tako neka bude! . . . Audaces fortuna ju vat, to je 
moja stara poslovica . . . Napried dakle Trubentiću, što 
Bog dade i sreća junačka!« 

Trubentić skoro za tiem monologom učini, što treba, 
te odmah drugi dan očitova Rešetićki svoju želju, na što 
mu ona stidljivo prišaptnu: da će rado poći za njega. 
Mjesec dana iza toga bilo je vjenčanje. Križevčani ne 
mogoše da se dosta načude tomu čudu. Kopunić i Vjetro- 
gonić bili su kod te svatbe čauš i debeli kum, nu obojici 
zato ipak iskreno — akoprem s tiha — bijaše žao nji¬ 
hova dotle vjernoga druga, koji im se iznevjeri, skučiv 
junačku donle slobodu svoju pod jaram žene, i to, da 
Bog prosti — Rešetićke, koja će mu sigurno, kao što 
im se činilo, jur ovkraj dokazati, što će reći pakao on¬ 
kraj. Pa zato pošto se za svatbene gostbe nazočni gosti 
malko nakitiše, te rujnoga vinca ponapiše, razigra se i 
Kopunić, te ne mogav odoljeti srcu svomu, ustade, pa 
uz polu-šaljiv, a polu-ozbiljan govor nazdravi milomu 
pobratimu svomu Trubentiću, »koji«, primieti smiešeći se 
Vjetrogonić, »treba da nastupi novi svoj stalež pod na¬ 
slovom Jeremije Drugoga«. 





Krvavi most u Zagrebu. 


I. 

su meni gusle javorove i gudalo od jadikovine, a 
vZK k tomu da mi je vilinski glas, najvolio bih zapjevati 
tanko glasovito, te opjevati naroda našega sreću i ne¬ 
sreću, sve redom od najstarijega do najnovijeg doba; tad 
bih, znam ja, slušao i mene narod naš, kao god što sluša 
sliepe svoje Homere na vašarih, kad mu uz javor-gusle 
poju 0 junacih silnih i bojevih ljutih, ali budući da u 
mene nema pomenutih sredstava ni svojstava, zato evo 
uzev preda se divit i hartiju hoću ovdje da opišem jednu 
samo izmedju mnogih burnih i krvavih epizoda iz hrvatske 
naše prošlosti. 

Tko je goder makar i površno prevraćao listine, 
gdje se napominju dogadjaji raznih naroda, bit će opazio, 
da nema gotovo nijednoga doba, gdje ne bi bila riekom 
tekla krv naroda našega dielom u bojevih izvanjskih, 
što ih predji naši vodiše ponajviše sa Turci, dielom pak 
u domaćih borbah, što pronikoše iz razdora nesložnih 
sinova naše domovine, zadajući joj time težkih i krvavih 
rana. Tko god bezpristrano o tom razmišlja, zaista se 
ne može čuda dočuditi, kako je moguće bilo, da se pod 
težkimi timi udarci naš narod sasvim ne dotamani, već 
proboljev vazda sretno ljute rane svoje, opet se oporavi 
i pridignu, pa jedva što mu desna ruka zasili, već mu i 



krvce zaželi bridka sablja, te zato skočiv na noge lagane, 
kao Kraljević Marko, na novo pohrli u krvavi boj. Iz 
kamena bi suza udarila, kad rodoljub pomisli na sve, što 
je prepatio taj naš narod, ali mu opet od puke radosti 
srce mora da zaigra u grudih, kad vidi, da je uzprkos 
svemu zlu, što ga je snašlo tečajem vremena, narod taj 
svedj još onakav, kakav je bio prije više viekova: čil, 
zdrav, veseo i — lakouman. Težko ga izkustvo ne otupi, 
ali i ne učini, da bi se bio koristio njime i dozvao pameti, " 
već on ostade svedj isti u zlu i u dobru. 

Što je goder burnih pokreta bilo u Ugarskoj, težko 
da će ih biti burnijih od onih, što se pridesiše koncem 
13. i početkom 14. vieka. Ugarski, a zajedno hrvatsko- 
slavonsko-dalmatinski kralj bio je u ono vrieme Andrija III. 
Taj je vladar imao mnogo tajnih, a i javnih neprijatelja 
ne samo u Ugarskoj, već i izvan nje; dapače našlo se 
je i takmaca, koji se s njime natjecahu za krunu ugarsku. 
Medju timi bio je s prva Karlo Martel, sin Karla IL, kralja 
Sicilijskoga, i Marije, sestre pokojnoga ugarskoga kralja 
Ladislava. Čitava Ugarska, a s njom dakako i Hrvatska 
razvrgla se je na protivne stranke. Jedni bijahu za Andriju 
kralja, a drugi opet za Karla Martela. Svaka je stranka 
nastojala oko toga, da si pribavi što više privrženikd, 
bilo obećanjem, mitom i darom, ili pak silom i oružjem. 
Nije dakle čudo, što se tom prilikom razigraše strasti u 
ljudi i što s toga svaki čas dodje do nasilja, do pliena, do 
krvava okršaja i do progonstva. Svaka je stranka gledala, 
da se održi na svaki mogući način, a uza to da šatre 
protivnike svoje. Karlo Martel imao je u Ugarskoj i u 
Hrvatskoj dosta moćnih privrženika, koji su stranku nje¬ 
govu vazda poticali na odpor proti kralju Andriji, a Andrija 
je opet od svoje strane nastojao, da mu njegovi privr- 
ženici ne krenu vjerom, i da ne izdube tNidie 

S toga uzroka dodje kralj Andrija god. 1292. glavom u 
Zagreb, te zagrebačkomu kaptolu poradi dokazane vjernosti 
i privrženosti podieli povelju, gdje mu poklanja maltu 
zagrebačkoga trga. Istom prilikom imenova kralj Andrija 
posebnom poveljom nekoga Pavla Slavinića, rodom Za- 
grebčanina iz Vlaške ulice — s kojim ćemo se češće 
sastati tečajem naše pripoviesti — plemićem ugarskim, a 
to poradi dokazane vjernosti i hrabrosti u boju. Zatim, 
godine naime 1295., naimenova isti kralj po smrti Ivana I. 
nekoga Mihalja biskupom zagrebačkim, i pošto biskup, do- 
praćen oružanom silom, u Zagreb stigne, poče odmah 
napastovati i progoniti privrženike Karla Martela, a medju 
njimi napose župana Garduna, gospodara tvrdoga tada 
Medved-grada i Garić-grada. Biskup Mihalj s pomoću 
vojvode hrvatskog Alberta i ostalih privrženika kralja 
Andrije osvoji najprije Gardunov grad Garić sa selom 
Gjulincem, te zatim istim načinom otme na silu Ivanu i 
Hinku, sinovom bana Gusingovca, županiju brezničku, 
prisvojiv si naslov župana garićkoga i brezničkog. 

Protivnici kralja Andrije i biskupa Mihalja uzavreli 
su naravno najvećim gnjevom s toga, što počini pome- 
nuti biskup u svoje i kralja Andrije ime, i oni bi mu se 
sigurno smjesta osvetili, da se nisu pobojali velike oružane 
sile, koja bijaše vazda uz biskupa Mihalja. Nu pošto 
se biskup za neko vrieme iz Hrvatske udalji, da po¬ 
sjeti kralja Andriju, zaštitnika svoga, bila je sva prilika, 
da će buknuti živim plamom osveta, što je donle potajno 
tinjala pod pepelom. Svim Martelovim privrženikom bijaše 
tada jur dotužila muka, što ju donle morahu podnositi 
od protivne stranke, osobito pak od zuluma i velika 
jordama biskupa Mihalja, te im je upravo s toga tako 
rekav jur do nokata dogoijelo. 

Upravo u to doba, što ga evo napomenusmo, šetao 

se u svojoj palači na Medved-gradu možni župan (Jardun 
Garićki, čovjek najbolje muževne dobi, povisoka stasa, 
suholjast, nu koščast i krepak, kao bor u obližnjoj mu 
gori. Crnomanjasto mu lice svjedočilo, da je jur mnogo 
koješta izkusio, dobra i zla, pa zato se u tom njegovom 
licu zrcalila neka odvažnost, sdružena s ozbiljnošću i 
nekom strogošću, a i gorkošću, što si ju valjda izkustvom 
pribavi. Taj se čovjek šetao s podvitim rukama, stisnutimi 
ustnicami, nabranim čelom i plamenim očima, hitro ko- 
racajuć gore dolje po svojoj palači tako silno, da uz zvek 
njegovih ostruga podnica kadšto zaškripi i staklo obližnjega 
kojeg prozora potiho zazveča. Liep proljetni dan mjeseca 
svibnja bijaše na izmaku, jer se je sunce jur doticalo 
gora Okićkih, te još jedanput, prije nego li će zaći, po¬ 
zlatilo zapadnimi traci svojimi cielu liepu okolicu za¬ 
grebačku. — Premda je takav prizor, osobito iz Medved¬ 
grada, veličanstven, to ga ipak Gardun ni ne gleda. Izpod 
grada u gustom grmu slavulj milozvučnim svojim glasom 
tad zapoje, dočim mu se iz pitome djeteline odzove pre¬ 
pelica veselim pućpurikanjem; u gori pak, što se prama 
kapeli sv. Jakova diže iznad Medvedgrada, začuje se u 
isti par rog pastira, koji je na prostom, nu blagozvučnom 
tom muzikalnom stroju svirao stari neki hrvatski napjev. 
Premda bi drugi čovjek taj troglas, što ga upravo napo- 
menusmo, s uzhitom i čeznućem slušao, to ga evo 
Gardun ni ne čuje. Za sve krasote divne prirode, kojimi 
sva naša Hrvatska, osobito pak okolica zagrebačka obiluje, 
i za blagoglasje zvukova milih — za sve to Gardun haje 
i ne haje. Njega sada obuzimlje samo jedna misao, koja se 
nipošto ne slaže sa blagimi, prije napomenutim! prizori i 
glasovi. Njemu bi možebit u taj par milije bilo, da se 
okolica zagrebačka zamaglila gustim crnim oblakom, iz 

Bogović: Pjesnička djela II. 

kojega bi uz strašnu grmljavinu treskale striele, dočim bi 
vrane graktale i vuci zavijali. 

A što je moglo biti, te je misli Gardunove tako 
zaokupilo, da je bio sliep i gluh za sve, što ga je okru- 
žavalo? — Mora da su ga spopale misli nemile i ljute, 
s kojih mu duša boluje, a srce u grudih ječi. — Da, tako 
je i bilo. Oko duše i srca njegova savile su se do dvie guje 
— jedna guja težnja za osvetom, a druga Ijubomor zvana. 

Rečeno bi jur gore, da je biskup Mihalj, napastujući 
privrženike Karla Martela, medju kojimi bijaše i Gardun, 
njemu grad Garić sa selom Gjulincem oteo silovitom rukom 
i sebi prisvojio. A to bijaše ono, što Gardun nikako nije 
mogao pregorjeti, već je snovao svakojako, da se što 
prije osveti tomu biskupu i ostalim privrženikom kralja 
Andrije. Tadašnja odsutnost biskupa iz Zagreba bila je 
tomu najsgodnija prilika, te se je zato već prije nekoliko 
dana dogovorio župan Gardun sa svojimi prijatelji i pri- 
vrženici, da k njemu na ročište i na dogovor dodju na 
odredjeni dan u večer, a taj dan bio je upravo onaj 
isti, gdje se s njime evo upoznasmo. Medju drugom od¬ 
ličnom gospodom očekivao je Gardun takodjer knezove i 
braću Ivana i Hinka Gusingovce, kojim takodjer, kao što 
znamo, na silu biskup Mihalj ote županiju brezničku. 

Tu sad valja napomenuti, da je u spomenute braće 
Gusingovaca bila mladjahna sestra po imenu Ružica, krasno 
i milo djevojče od 17 od prilike godina, što je jur od 3 
godine dana, odkako joj naime redom naglo poumrieše 
roditelji, boravila kod dobre svoje tetke, tada opatice 
(glavarice) duvnd reda sv. Klare u Zagrebu. Braća mi- 
šljahu, da će to mirno utočište za sestru u ono burno 
doba biti najsigurnije, jer oni i onako, budući često izvan 
doma, ne bi mogli tako paziti sjajni taj alem, kao 
što se to s punim pravom moglo očekivati od tetke. Na- 

dalje braća ugovoriše, da će sestru Ružicu, čim 18. go¬ 
dinu navrši, zaručiti sa pobratimom svojim Gardunom, 
koji — vidjevši ju prije godinu dana u družtvu braće 
njezine — tako se žestoko zaljubi u djevojku, da ju je 
odmah zaprosio u braće, ni ne pitajuć za to, da li ona 
njega ljubi. Braća mu ruku sestre obrekoše, ne haj ući 
takodjer za to, da li će im sestra na to pristati ili ne će. 

Nu nemojmo se tomu čuditi, ta to u ono doba nije 
bilo ništa novo, dapače to je bila stvar gotovo svaki¬ 
dašnja, da nisu ni pitali djevojke, hoće li ovoga ili onoga, 
već se one u najsvetijoj toj stvari moradoše pokoriti volji 
roditelja ili starije braće svoje, te poći za muža mnokrat 
nepoznata, a još češće neljubljena. — Pa tako bi se 
i sa Ružicom po svoj prilici dogodilo, da nije slučaj to 
drugčije okrenuo. Nekim slučajem porodi se noću vatra 
u manastiru duvni sv. Klare (gdje je sada Narodni dom 
i ostale kuće na sjevernom šetalištu), a to je bilo po 
godine od prilike, iza kako je Gardun Ružicu u braće 
zaprosio i izprosio. Slučaj htjede, da baš u onoj strani ma¬ 
nastira najprije plam buknu, gdje je bila spavaća soba 
Ruži čina, te poradi toga, budući da je tvrdo spavala, bijaše 
su najvećoj opasnosti. Krika, vika i štropot ljudstva, koje 
je hrlilo u pomoć, zatim udaranje u zvono probudi ju 
ipak na skoro... Ali jao! već je plam sukljao iz bolte... 
Gust dim prikrije joj sobicu... Ona viče u pomoć, ali 
joj nitko u obćoj halabuci ne čuje glasa . . . Rieč joj 
zape i ona onesvieštena pade na tlo, al u isti par penjalo 
se jur smjelo neko momče po slaboj ljestvi do prozora 
prvoga kata, što mu ga iz bašče manastirske tetka Ružičina, 
niema od straha i užasa, pokaza prstom . . . Goruće grede 
praskahu strahovito, a iskre, dim i strašna vrućina okru- 
zavahu vrloga toga mladića, nu on uz prkos svemu tomu 
sretno se pope do prozora, pa ni pet ni šest, skočiv u 

sobu, dopre nekako do Ružice, te obuzevši ju jakom 
svojom desnicom, opet brže bolje s njom se vrati strmim 
i pogibeljnim onim putem, kojim je došao, premda mu 
je tom prilikom goruća težka grćda grdno ozliedila lievo 
rame. On djevojku svedj još onesvieštenu predade tetki, 
na što bude skoro i vatra utišana. Nu u srcu toga mla¬ 
dića, koji je zatim kući otišao u sladkoj zabuni, porodi 
se s toga dogadjaja takodjer silna vatra, koja bude tim 
većma podpirivana, što ga tetka Ružičina poslije nekoliko 
dana pozva u manastir, da mu zajedno sa Spašenom 
po njemu Ružicom srdačno zahvali. On dakako dodje i — 
ali što ćemo duljiti stvar bez potrebe, kad se u kratko 
reći može: oboje se od ono doba stadoše nježno i va¬ 
treno ljubiti, a dobra tetka Ružičina bila im je toliko na 
ruku, što je dopustila mladiću, da kadšto smije dolaziti 
i razgovarati se s izbavljenom i ljubljenom bratičnom 
njezinom. 

Taj mladić, od 24 od prilike godina,'liepa stasa i vedra, 
poštena lica, ne bijaše nitko drugi, već početkom ove 
pripoviesti jur napomenuti Pavao Slavinić, sin poštenoga 
gradjanina iz Vlaške ulice, što ga je kralj Andrija poradi 
hrabrosti i vjernosti nedavno naimenovao ugarskim ple¬ 
mićem. — Što se tiče izbavljenja Ružice po njemu, to 
se je dakako skoro svuda doznalo, pa svaki pošten čovjek 
pohvali obće ljubljenog i odvažnoga toga mladića poradi 
toga, ali ljubav, koja se čvrsto uvrieži u srcu njegovu i 
mile mu nada sve Ružice, moglo je opaziti samo bistro 
i sumnjom pooštreno oko ljubomorna Garduna. . 

Sad znamo jedno i drugo, što je Garduna peklo na 
srcu i što mu je dušu trovalo ljutim zmijskim jedom — 
sad znamo, zašto se je zamišljen i strašću uzkoleban šetao 
po samotnoj svojoj palači, gdje je svejednako stajala pusta 
ieka njegovih koraka, pošto se jur odavna poče hvatati 

sumrak, — dok ga ujedanput štropot jahalaca, što se 
iz daleka začuo, ne probudi iz puste te šetnje i od kobnih 
misli njegovih. 

»Ha, evo ih!« reče, skočiv k prozoru, čim opazi, 
kako se ‘podobar broj konjanika strmim putem sve to 
bliže prikučuje gradskoj kapiji, koja se skoro zatim otvori 
očekivanim gostom, kojim u susret izšeta sam Gardun, 
pa pošto ih ponešto razvedrena lica u palaču doprati, 
stadoše se gosti s domaćinom s nova rukovati i pitati 
za zdravlje. 

Bijaše medju timi gosti dosta odličnih ljudi iz staleža 
velikaškoga i plemićkoga, nu bijaše medju njimi i gra- 
djana, a to upravo zagrebačkih. Medju svimi najugledniji 
bijahu knezovi i braća Gusingovci. 

Pošto se gosti sa domaćinom medjusobno pozdraviše 
i ponešto o koječemu razgovoriše; sjetio se Gardun naj¬ 
prije svrhe današnjega sastanka, te zato predloži gostom 
svojim u kratko cielu osnovu, kako će on naime sutra 
s njihovom pomoću i sa svojimi na to već spremnimi 
Ijudmi navaliti na kaptol zagrebački i tu se osvetiti bi¬ 
skupu Mihalju i kanonikom, privrženikom Andrije kralja. 

»Od naše strane ne će ti pofaliti pomoć«, prihvati 
— pošto svoj priedlog Gardun svrši — stariji Gusingovac 
Ivan, »jer mi smo se već prije dogovorili medju sobom 
i sve jur tako uredili, da naši ljudi još prije ponoći ovamo 
stignu i s tvojimi se sjedine«. 

»Tako valja«, reče razvedriv se posve Gardun, »a 
ja ću kasnije svojim Ijudem daljne naredbe priobćiti, pa 
sutra prije zore krenut ćemo odavle, a ja se evo zakli- 
njem i vjeru zalažem, da ću naše protivnike podvoriti 
takovim doručkom i takove im ponude donieti, da će me 
ne samo oni, već i kasno potomstvo s toga spominjati«. 

»Ne dvojim ni najmanje, da ćemo im se, kako 

osvetiti€, primieti mladji Gusingovac,- »a na znatan odpor 
težko da ćemo nagaziti, jer Mihalja s njegovimi če- 
tami u Zagrebu nema, kao ni hrabroga Slavinića, koji se 
s biskupom nalazi kod kralja Andrije«. 

»Baš mi je žao«, reče Gardun, zakršiv rieč Hinku 
Gusingovcu, »ta baš s tim čovjekom volio bih se desiti 
nego carevo blago dobiti«. 

»A zašto baš s njime?« upitaše Garduna braća Gu- 
singovci. 

»To ću upravo vam napose kasnije priobćiti — znapi, 
da će se i vas kosnuti«, odgovori Gardun. 

Sad sluge unidjoše s visokimi i težkimi sviećnjaci, 
te stadoše prostirati veliki stol sred palače. Skoro zatim 
bude donesena večera. Gospoda i gradjani sjedoše liepo 
redom po dostojanstvu i starosti za stol i stadoše veče¬ 
rati. Ali to ne bijaše posve vesela gostba, kao što zna 
biti ondje, gdje se ljudi sastaju, samo da se medju sobom 
razvesele. Tu je glavna svrha bila druga, i to baš kr¬ 
vava gostba. 

Čulo se je doduše i tu zveketanje čaša, i medju gostbom 
bilo je i tu glasnoga razgovora, ali pravomu onomu ve¬ 
selju, što obično začinja hrvatske gostbe, onaj dan ne 
bijaše traga ni glasa. Dočim se drugi gosti medju sobom 
razgovarahu, pripoviedao je potiho Gardun, sjedeć medju 
Gusingovci, kako je izpipao, da se Slavinić i Ružica me- 
djusobno ljube. Braća, okorjeli inače boljari, prepadoše 
se s te nenadane viesti. 

»Je li moguće«, reče razabrav se najprije mladji brat 
Hinko, »da se taj novi plemić usudi ljubiti kćer jednoga 
izmedju prvih boljarskih plemena ugarskih!« 

»Pa i ona da njega ljubi!« — primieti škripnuv 
zubi stariji brat Ivan. »Naopako 1 ta to je ono, što 

dokučiti i pregorjeli ne mogu nikako . . . Volio bih, da ju 
vidim u smrtnoj košulji, nego da bude njegovom ljubom .. . 
Nu nemaj brige c, primieti zatim iza kratke stanke, do- 
misliv se nečemu, »ona će sa svim tim ipak tvoja biti, 
jer mi što rečemo jednom, to ne poričemo nigda«. 

»A je li u vas tvrda vjera?« zapita braću Gardun, 
a oči mu sievnu. 

»Vjera tvrda ko pećina, brate, njom krenuti ne ćemo!« 
odgovore braća rukujući se s njim. 

Gosti ostali nisu ni pazili na to, što se Gusingovci 
sa domaćinom razgovarahu, već medju sobom spominjahu 
sutrašnji dan i osvetu, što su ju svi manje više gojili 
protiv protivnika svojih. 

Svieće bijahu već na nizko dogorjele i moglo je 
biti već blizu ponoći. Slike prijašnjih što vlastnika,. a 
što upravitelja Medvedgradskih, činilo se kao, da čudno¬ 
vatim nekim svjetlom obasjane sa stiene palače ozbiljno 
motre tu noćnu gostbu. Osobito se je to moglo primietiti 
na slikah Filipa, biskupa zagrebačkoga, zatim bana Stjepka 
Šubića, bana Matka Jačima Petkara. 

Dugo zatim ne bilo i gosti na podani znak doma- 
ćinov ustadoše od stola, te želeći si medjusobno laku 
noćcu, za kratko odoše za slugami u svoju ložnicu. 

Gardun osta sam još bdeći do preko ponoći, zatim 
pošto stigoše očekivani ljudi njegovih drugova, učiniv 
shodne naredbe, ode i on u spavaću svoju sobu, štono 
se je nalazila u onoj kuli, koja se još danas s desne 
strane razvalina Medvedgrada koči ponajbolje sačuvana, 
prkoseći vremenu, štono u tečaju svome s temelja gradi 
nove gradove, dočim stare i ponosite nekoč kule razgra- 
djuje. 

II. 

Kad je bio mjesec na zahodu i jedva što se je zapo- 
znao bieli danak, ali eto na otvorenu širom kapiju Medved¬ 
grada preko spustnoga mosta skrovno stupaju noćne čete 
Gardunove. U tih četah konjaničkih i pješačkih bijaše po¬ 
dosta izkusnih vojnika dobro oboružanih, ali tu bijaše još 
više kosami, sjekirami i toljagami providjenih seljaka i 
ujedno kmetova Gardunovih, što ih on na brzu ruku sa¬ 
kupi pod svoj buntovni baijak. 

Na čelu toj mješovitoj vojsci vranca svoga jaše 
ponositi župan Gardun, dočim ga s lieva i s desna na 
svojih ridjih prate do dva vjerna druga njegova, Ivan 
naime i Hinko Gusingovci. Ostala se gospoda i gradjani 
poredaše medju čete, vodeći svaki ponešto družine. 

Dolinom Šestinskom, s lieva i s desna gustom tada 
šumom obraslom, otisnu se čitava ta vojska put Zagreba 
grada, komu se je sve to bliže primicala, baš kao oblak 
crni kad se primiče kojemu predjelu, što ga za tili časak 
hoće da prikrije, prieteći mu grmljavinom, tučom i žar- 
kimi svojimi strielami. 

Žitelji su zagrebački boravili još sladki sanak, niti je 
komu na kraj pameti bilo, da će Gardun sa svojimi četami 
na grad udariti, pa zato još spokojno snivahu: jedni, da 
se udaljeno milo sastalo sa dragim, drugi, kako ih nena¬ 
dana sreća snadje s blaga slučajno stečena, nemoćni 
starci sanjahu o mladosti i snazi, a bolestni — što im se 
prije zore nekako prikrade sanak — da opet stekoše zdravlja 
— kako koji; nu gotovo svak sanjao je o onom, česa 
mu je srce željno bilo najavi. To je tako bilo do zore, kad 
li jednom — umjesto zvona, koje naviešta jutarnju Zdravu 
Mariju — stade strašna vika i buka na Kaptolu, uzdr¬ 
mavši iz mirna sna tamošnje žitelje, baš kao grom kad 

tresne iz vedra neba. S početka nitko nije znao, što je 
tomu uzrok, te se pojavila tako silna graja, nu za malo 
čulo se, kako pojedini sugradjani bježeći ulicom glasno za- 
vikase: »Jao pomagaj —bjež-te! evo na vas s vojskom 
gospodara Medvedgradskoga!« 

Svak skoči kao pomaman na noge, te brže bolje, 
kud je tko znao, gledao je, da. se ukloni ili sakrije, jer je 
svatko slutio, da Gardun nije došao s dobrom namjerom, 
već zloradice, da se naime osveti odsutnu tada neprijatelju 
svomu biskupu Mihalju, a i Kaptolu, koji mu je duže vre¬ 
mena uzkraćivao potrebitu hranu za njega i njegovu 
posadu u Medvedgradu. To je svatko znao, pa zato se je 
svatko s punim pravom i pobojao, da će tu po svoj pri¬ 
lici doći do zlića i krvoprolića. 

Gardun je sa svojimi četami u Kaptol provalio na 
ona vrata, što sada diele kaptolsku varoš od Novevesi, 
pa pošto je ondje lako nadjačao i posjekao zadriemane 
stražare, udje kao munja u Kaptol sa vojnici, koji bijahu 
tom prilikom posve nalik noćnim onim avetim, što dolaze 
oko zore, da prave kojekakvu stravu, pa da muče uboge 
ljude. 

Pošto je Gardun sa cielom svojom vojskom tako 
ušao u Kaptol, razredi ju što brže moguće, sazove vodje 
pojedinih odjela, te im u kratko zapovjedi, što treba da 
svrše; zatim im reče iz podmukla: »Evo prilike, da se 
osvetimo! A vi, braćo prijatelji, hitro sada svak na svoj 
posao s vašimi Ijudmi, robite, što se može robiti, a pod 
sablju svoju okrećite ili pod kopita konjem postavite, što 
vam goder na put stane!« Vodje poslušaše, te odoše 
svak sa svojom četom na sve strane Kaptola, navalivši 
do mala pojedince u kuće kanonika. 

»A vi, prijatelji moji, ostanite s vašimi momci ovdje 
na trgu Kaptolskom«, reče nadalje Gardun braći 

^ovcem, >i moji konjanici neka ostanu nuz vas. Treba 
da se osiguramo na svaki mogući način, da ne bude ni 
od kuda potajne navale ili zasjede. A ja ću«, nastavi 
H plamenim očima i hrapavim od puke srčbe glasom, »ja ću 
najprije da se, kako valja, osvetim štiocu Dominiku, koji 
je navrkao ponajprije biskupa Mihalja proti meni, a zatim 
ću posjetiti dvore biskupove, pa ću mu ostaviti biljeg, 
da bude znao i vidio, kad se vrati od svoga Andrije, da 
sam ga obišao.« 

Zatim sa četom izabranom brzo krene prama kući 
pomenutoga štioca (lektora kanonika). 

Dugo zatim ne bilo, a sa svih strana Kaptola pojave 
se glasi užasa, plač, jauk i lelekanje nesretnih žitelja uz 
strahovite grožnje i kletve napadnikd, koji pošto se u 
njih srce razigralo i krv uzžestila, stadoše nemilice mu¬ 
čiti i zlostavljati mnoge, što im se ili oprieše ili ne htje¬ 
doše da im dobrovoljno izruče blago svoje. Osobito iz 
kuća kanoničkih čulo se je, kako nesretnici u pomoć 
viču. Ali tu pomoći ne bijaše ni od kuda, dapače mnogi 
po se u sto zlih časa skupo i preskupo platiše viku svoju, 
jer kao veprovi ljuto navališe na njih divlji i bezdušni 
neprijatelji, s kojih dopadoše dosta ljutih rana i krvavih 
glava. 

Svaki čopor pojedince riešio je tiem načinom posve 
zadaću svoju, te je bila sva prilika, da će ih s toga po¬ 
hvaliti Gardun, premda ih je on sam sa svojim čoporom 
u daleko nadkrilio; jer ne samo što je kanonik Dominik 
od njegove ruke pao mrtav, već pošto mu kuću oplieni 
i s temelja razori, udari kao pomaman na biskupski dvor 
i na obližnju stolnu crkvu, pa i tu stade harati i plieniti 
do zla boga. 

Kad je Gardun tako zadovoljio srce svoje, vratio se 
je omašten krvlju sa četom svojom, koja je nosila težki 

plien, na trg Kaptolski, gdje su ga jur očekivali braća 
Gusingovci a i drugi prije njega tamo jur prispjeli vodje 
sa svojimi četami, sa gomilami zarobljenoga blaga i s uhva- 
ćenimi nekimi kanonici, što ih je Gardun prije navale 
napose naznačio pojedinim vodjam, da ih uhvate. 

Pošto zatim spomenutim blagom natovariše spremnih 
jur u tu svrhu nekoliko seoskih kola, vratiše se svikolici 
istim redom, kao što dodjoše, opet u Medvedgrad, kamo 
stigoše upravo oko podne. Gardun ponajprije svim sr¬ 
dačno zahvali za to, što su ga vjerno podpomagali u 
namjeri njegovoj, zatim stane medju vodje i ostale dieliti 
bogati plien. Naravno je, da župan Gardun tom prilikom 
nije zaboravio na to, da njega kao vodju najveći dio 
toga bls^a ide, ali zato ipak ni po druge nije bilo krivo, 
jer svakoga prama činu i dostojanstvu, što ga je tom 
prilikom imao, zapade dovoljno blaga. Kad bi na taj način 
razdieljeno blago, sjeti se Gardun uhvaćenih kanonika, 
te zapovjedi potavnjelim licem i strogim' glasom tamničaru 
grada svoga, da uhvaćenike odmah odvede u najdublju 
tamnicu i da im ne poda drugo osim kruha i vode. 

»Tako će se barem ta gospoda častna«, primieti sa 
zlobnim posmiehom, »vikla do sad dobru i udobnu životu, 
po malo priviknuti konaku, jelu i pilu, kojim ja obično 
častim one, što nisu dobrovoljni gosti na Medvedgradu«. 

»Ne će im škoditi«, prihvati Ivan Gusingovac, »barem 
će imati vremena razmišljati o tom, da je uviek bolje u 
prijateljstvu živjeti sa susjedom nego li u svadji.« 

»Znat će takodjer i pamtit će, što je i kako je, kad 
še komu uzkraćuje hrana potrebita, kao što su to oni 
učinili tebi i tvojoj posadi«, reče Hinko Gardunu. 

»Vratio sam im šilo za ognjilo«, prihvati Gardun, 
»pa ako im nije pravo, neka me tuže svome kralju An¬ 
driji ili biskupu Mihalju, a on — ako ga je volja, neka 

dodje ovamo, da oslobodi prijatelje svoje, da vidimo, ne će 
li se krvave glave vratiti, odkuda je došao«. 

»Boga mi, morat će!« reče opet Ivan, »jer su tvrde 
te zidine, te bi se o njih i tvrdja glava razbila, nego li 
što je u biskupa Mihalja«. 

»Može, doduše, i to biti«, primieti sad plemić Ku¬ 
no vić, »ali pomislite ipak, gospodine kneže, kako je u 
Mihalja čvrsta volja, te on znade svršiti ono, što naumi, 
kud puklo, da puklo, a strah me je, da će se svakako 
osvetiti gospodinu županu i prijatelju našemu Gardunu«. 

»Vi ga se bojite, kako vidim«, reče Gardun porug- 
Ijivo, zakršiv Kunoviću rieč, »ali ja ne! . . . Neka dodje 
samo, a ja ću ga dočekati, kako valja, pa se ufam za 
cielo, da će se tad dozvati pameti i okaniti u napredak 
toga, da sa mnom ogradi kavgu. Sad sam mu se odužio 
duga, kako valja, a hoću bome, ako uztreba, opet tako. 
U ostalom ne treba da se plašimo sjene; jer govorio tko 
što mu drago, stranka naša, štono je pristala uz kralja 
Karla Martela, ipak je u čitavoj Hrvatskoj, Slavoniji i 
Dalmaciji pretežnija nego li protivna, pa će zato ona 
prije ili poslije morati popuštati, ako ne će da ju satremo 
i da je nestane bez traga.« 

»Bog bi dao, te bi tako bilo«, primieti Kunović. 

»Bit će tako, nemajte brige, prijatelju«, reče Gardun. 
»A sad nemojmo dulje dangubiti, već hajdmo k objedu, 
što nas jur čeka, znam, da smo svi skupa iza današnjega 
djela željni i pila i jela.« 

Gospoda i gradjani odoše zatim za gazdom u palaču 
gradsku, i tu sjedoše za stol, da objeduju, dočim se voj¬ 
nici i seljaci namjestiše u dvorištu iza stolova, jelom i 
pilom obilno providjenih. Skoro zatim čulo se iz palače, 
kako uz zdravice čaše zveče, i pogdjekoje se pjesme zaore. 
Vojnici i seljaci, gosteći se svojski u dvorištu sliedili su i 



u tom vjerno primjer svoje gospode, samo što ih vikom 
i pjesmom daleko nadkriliše, a to baš nije bilo toliko 
čudo, budući da je župan Gardun već prije ručka svomu 
kuharu i ključaru zapovjedio, da mu ne štede kuhinje ni 
pivnice, već da jelom i pilom dostojno i obilno podvore 
sve njegove goste bez razlike roda i staleža. 

Već je bilo podosta kasno poslije podne, kad doru- 
čaše svikolici u Medvedgradu sakupljeni gosti. Zatim se 
oprostiše sa gazdom veselo i prijateljski, zaklinjući se 
tvrdom vjerom, da će mu svakiput, kadgod bude od po¬ 
trebe, biti na ruku. 

Tako redom odoše svi do jedino braće Gusingovaca, 
koji još malko zatrajaše u gradu s toga, da s Gardunom 
pobliže ugovore, što treba za zaruke i svatbu sestre Ru¬ 
žice, pa pošto urediše taj posao, oprostiše se i oni pri¬ 
jatno sa prijateljem svojim i odoše upravo u Zagreb, da 
odmah priobće namjeru i volju sestri i tetki. 

Tetka Ružičina i braće njezine, inače opatica Margita 
zvana, bila je žena jur pristara. Izim časti njezine resilo 
ju je neko osobito odličje sdruženo sa dobrotom i nekom 
rek bi krotkom žalošću. U nje se je moglo primietiti i 
to, da je nekoć bila vrlo krasna, jer premda su od ono 
doba prošle mnoge godine, gdje mnoga gorka suza tajno 
poteče niz bliedo lice njezino, to joj se ipak po obrazu 
i stasu moglo suditi, da je i ona nekoć isto tako, kao sada 
njezina bratična, bila ljepotom sjajna i dobrotom dična. Ali 
baš ta njezina ljepota i dobrota bijaše uzrok, što joj strogi 
udes umjesto ružmarin-viencem tjeme ovi tavnom i jedno¬ 
likom koprenom manastirskom. — Ona je ljubila nekoć 
mladića, koji se. Bog i duša, nije mogao dičiti ni bogatstvom 
ni visokim rodom, nu dičile su ga zato sve muževne 
kreposti, hrabrost, mladost i plemenito srce, a taj mladić 
bijaše štitonoša bana Gusingovca, otca njezina, koji pošto 

iilu6ajno dozna, da mu kćerka ^obi šmonosn, nzaTrer 
gnjevom, na silu razdmži zaljubljenike. — Štitonosa, 
imenom Givić, ode zatim u sriet, te se je za neko Trieme 
ćulo, da je u ratu, sto ga je Bela IV. Todio proti češkom 
kralju Otokaru, slavno pao. Vjerna ljuba njegova ode skoro 
zatim u duvne reda sv. Klare, gdje tečajem vremena po¬ 
stade glavaticom, a ujedno i tješiteljicom sestrom ili 
majkom svih onih, kojim bi muka kakova dotužila; ter bi 
došli, da u nje traže pomoći ili utočišta. — Kad je Maigita 
tako blaga i prijazna bila svim, koji se nje u ostalom 
pobliže ne ticahu, naravno je sasvim, da joj ćerka 
brata njezina još većma omili, s kojom ju je i onako skap- 
čala sveza rodbinska, a k tomu još u novije doba srodan 
u neke udes po ljubavi njezinoj. Tetka Margita slutila je 
od neko doba, da će na skoro i Ružičinoj ljubavi po¬ 
nosita njezina braća staviti na put razne zapreke, pa zato 
je unapried odlučila, da će tu srcu svomu priraslu dje¬ 
vojku štititi proti svakom nasilju, te koliko moguće 
bude, nastojati oko toga, da od te mezimice svoje od¬ 
vrati onu sudbinu, kojoj ona sama postade žrtvom. Pa 
zato, čim se Ivan i Hinko Gusingovci iz Medvedgrada 
navratiše k njoj, priobćivši joj namjeru o Ružici, stade 
ih tetka odmah moliti i zaklinjati, da se okane svakoga 
nasilja, nu pošto se bratići njezini oglušiše molbam i 
razlogom njezinim, dozove Ružicu, da molbe svoje sa 
suzami djevojke spoji i kakogod omekša srce oporne 
braće. — Nu zaludu bi i to. Braća jedva što sestru uo- 
čiše, uzplamtješe još većma. 

»Badava trošite rieči« — reče Ivan— »častna moja 
tetko, što biti mora, to će svakako i biti ... A ti, Ružo, 
nemoj djetinjiti, već slušaj stariju braću svoju, kojim otac 
i majka na smrtnoj postelji izručiše sreću tvoju, c 

»Da, sreću moju!« prihvati uz gorki plač djevojka. 

»ali to će svakako biti moja nesreća, jer ja ponositoga i 
hladnoga toga Garduna, što mi ga namećete, ne ljubim, 
niti ću ikad poći za njega«. 

»To ćemo vidjeti 1« upade joj u rieč Hinko. »Ti bi 
dakako voljela nepoznato ono momče iz Vlaške ulice, 
nego li uglednoga župana Garduna, ali prodji se lude šale, 
to ti evo kažem, jer mi se ne ćemo s tobom šaliti, a 
isto tako ne ćemo pogaziti rieči svoje tebi ili onomu nadri- 
plemiću za volju.« 

»Obuzdajte strasti svoje«, reče tetka ozbiljno, »znate 
li, da je mladić taj, na koga vi toliko mrzite, spasio Ru¬ 
žici život, naravno je dakle, da ga ona ljubi. U ostalom 
mogu vas uvjeriti, da je Slavinić u svakom pogledu do¬ 
stojan njezine ljubavi.« 

»Nemojte, tetko, takovimi riečmi još poticati ludo 
djevojče na odpor proti našoj volji!« reče Ivan. »Što se 
pak toga tiče, da ju je on spasio od očevidne smrti, 
to nam je takodjer jur poznato, te mi već odlučismo 
odprije nadariti ga za to obilnim novcem, što ga u njega 
znam da nema, te će mu po svoj prilici više trebati nego 
li ljuba.« 

»I meni se čini«, primieti mladji brat Hinko, po- 
smjehnuv se porugljivo, »da je taj siromah više giban 
na zlato, što zveči, nego li na ikoje zlato materino«. 

»Smilujte se, braćo!« zacvili Ružica sklopivši ruke, 
»pa nemojte mi kidati srca takovimi riečmi. . . Moj Pavo 
plemenite je ćudi i ja ga —« 

»Ni rieči više«, viknu strogo Ivan. »Dosta je, dapače 
i previše razgovora bilo dosad! — Mi nismo došli, da 
ovdje slušamo plač tvoj, već da ti priobćimo čvrstu svoju 
volju, od koje ne ćemo odstupiti, makar te nestalo od 
samoga kukanja.« 

»Dakle ni moje rieči u vas ništa ne važe?€ reče 
tužnim glasom tetka, stupivši pred braću. 

»U svakom drugom poslu, mila tetko«, odgovori joj 
Hinko, »saslušat ćemo savjet vaš drage volje, te će nam 
dobro doći, ali u tom poslu radit ćemo po svojoj volji«. 

»Pri tom svakako ostaje, što smo rekli«, prihvati 
sad Ivan, »sada više ne možemo odstupiti, pa i ne ćemo, 
da sve i možemo, to je dosta. Mi bismo Ružicu sad po¬ 
veli sa sobom«, nastavi zatim lukavo i porugljivo, »jer 
vidimo, da joj baš sasvim ne prija taj zagrebački zrak, 
nu budući da nam je odmah ići u Ugarsku, gdje ćemo se 
po svoj prilici neko vrieme baviti oko raznih poslova, to 
ćemo, čim se povratimo, doći po sestru, jer će se dotle jur 
primaknuti ustanovljeni rok zaruka, pa zatim i svatbe.« 

»Ako Boga znate, braćo, nemojte me siliti, da mrzim 
na vas«, reče Ružica stupivši odvažno na put braći, štono 
htjedoše jur otići. 

»A ti nemoj da nas je sram s tebe«, reče Hinko 
srdito. 

»Da znate, ja ću prije umrieti, nego li poći za onoga, 
koga ne ljubim«, reče strastno Ružica, ne puštajući braće 
s mjesta. 

»Tad volimo, da umreš, ako nije.drugačije, bezsramno 
djevojče!« vikne Ivan srdito turiv sestru na stranu, dočim 
se zajedno sa bratom naglo izmaknu iz sobe. 

Onesvieštenu s nenadane te surovosti Ružicu obu¬ 
hvati tetka Margita, kojoj se u onaj par do dvie težke i 
gorke suze omaknu niz bliedo i tužno lice. 

III. 

Ratobornog biskupa Mihalja, koji je bio na pohodu u 
kralja Andrije, dopadoše brzo užasni glasi o dogadjajih, 



289 


sto se pridesiše u Zagrebu, dok njega ondje nije bilo, 
pa pošto je razumio, kako je Gardun haračio u Kaptolu, 
planu kao živa vatra, te odmah bez svakoga zatezanja 
oprosti se s kraljem, pa uz pratnju svojih četa i ostalih 
vjernih privrženika — medju kojima bijaše i Slavinić — 
brže bolje pohiti u Zagreb, da Gardunu čim prije vrati 
žao za sramotu. 

Protivnici biskupovi, poznavajući mu značaj, znali su 
doduše unapried, da će biti sijaseta, čim biskup dočuje, 
što se sbilo u Zagrebu, ali oni su se ipak tješili time, 
da se on tako brzo ne će povratiti, a to s toga, što su 
znali, da ga kralj Andrija vrlo uvažava, te u važnih slu- 
čajevih rado pita za dobar savjet, što je kralju trebao 
osobito u ono doba, gdje se iz petnih žila radilo oko 
toga, da stranka Andrijina napregnutimi silami i odlučno 
na put stane sve to smionijim težnjam stranke Karla 
Martela. Ali protivnici biskupa svedj još ne poznavahu 
dovoljno značaj toga odvažnoga ali uza to žestokoga i 
veoma strastnoga čovjeka, pa zato se nadjoše u velikom 
čudu a još u većem strahu, kad se biskup Mihalj iznenada 
pomoli u njihovoj sredini sa svojom oružanom družbom 
nalik kobnoj zviezdi repači, o kojoj priča sviet, da ju 
sliedom sliede krvavi bojevi i zla ljeta. 

Gardun, kao i ostali, nije se ni s daleka tako na brzo 
nadao povratku biskupovu, pa s toga, pošto je i on 
začuo, da se zbilja povratio biskup, sakupi na brzu ruku 
momčadi, koliko je više mogao, te se s njom podobro 
utvrdi u Medvedgradu. 

Nekoliko dana prošlo je tako, odkako se biskup bi¬ 
jaše povratio iz Ugarske. Neobična i rek bi kobna neka 
tišina i zapara pritisnu svu okolicu zagrebačku, baš kao 
mora kad pritiska spavaćive ljude. Cieli kaptol, a napose 
grad biskupov, prikrila je neka tajna, a to isto se je i 
Bogović: Pjesnička djela II. 19 



V' Medvedgradu moglo reći. — Ljudi gatahu svašta, ali 
uikv^ga tu ne bijaše, koji bi rekao, da to na dobro ne 

dapače činilo se svim, kao da Kaptol i Medvedgrad 
piiliče dvjema zlogodnim oblacima, što se tiho, nu brzo pri¬ 
miču, te da će po svoj prilici skoro iz tmasta im mraka 
gromovi pucati i striele treskati tako, da će strašnim 
urnebesom zamnjeti sva okolica. 

Na skoro se zbilja pokazalo, da ljudi pravo gataše, 
jer ne prodjoše ni dvie nedjelje dana iza povratka bisku¬ 
pova, kad li on jednoga jesenskog jutra god. 1299. prije 
zore iznenada sa svojimi silnimi četami stade obsjedati i 
jurišati Medvedgrad. Nu akoprem čete njegove na grad 
ljuto navališe, to ipak ni tvrdomu gradu ni obsjednutim za 
sigurnimi zidovi ne naudiše gotovo ništa. Juriš bude zatim 
ponovljen, nu Gardun, hrabreći svoju i bez toga hrabru 
momčad, odbi na novo neprijatelje tako krepko,da se sa 
silnim gubitkom opet moradoše vratiti pod šatore raza¬ 
pete u dolini pod gradom. 

Tako uz svakidašnji juriš i odbijanje prodje nekoliko 
dana bez ikakva uspjeha za biskupa Mihalja, dapače mnogo 
mu je ljudi palo tom prilikom, što ga je dakako razjarilo 
još većma, pa upravo zato odluči priekim udarcem riešiti 
stvar i Medvedgrad zauzeti po što po to. U tu svrhu 
odustade za dva dana od svakoga juriša, te povuče vojsku 
obsadnu opet pod šatore. Ali jedan mali dio vojske, za¬ 
klonjen gustom šumom, kopao je ipak medjutim s Heve i 
najslabije strane grada skrovne lagume, doČim je drugi, 
veći dio odpočivao, te sakupljao nove snage za novi, od¬ 
lučni juriš. 

Gardunu, a i ostaloj momčadi posadnoj činilo se ne¬ 
kako sumnjivo ne samo to, što se neprijatelj od ovo dva 
dana ne primiče, već još većma to, što se ni s mjesta 

ne odmiče, već svejednako čuči pod šatori, kao da tu 
kuha vražju neku poparu. 

Ali doskora se uvjeriše obsjednuti, koji je tomu uzrok, 
da su podmuklo čitava dva dana kutrili njihovi neprija¬ 
telji, jer jedva što je svanulo treće veoma maglovito je¬ 
sensko jutro, kad li eto uz strašnu viku stadoše bisku¬ 
pove čete sa četiri strane jurišati grad. Biskup Mihalj, 
da tom prilikom podkriepi juriš četa svojih, stao je ne¬ 
prestano biti gradske bedeme dovezenimi dan prije ogrom- 
nimi, te baš u ono doba zajedno sa barutom proiznadjenimi 
lubardami, koje su silnimi svojimi kamenimi krugljami 
znatno okrnjivale zidine gradske. — Gardun je svedj još 
hrabro odbijao juriš neprijatelji, ali pošto nakon nepre¬ 
stana juriša i pucnjave od 4 sata jur na pojedinih mjestih 
počeše pucati i zjati zidine, pa pošto se izvan toga na 
lievoj strani u jedanput pojavi gromovit razpuk s pod- 
kopanih i upaljenih laguma, koji težke zidine digoše tako 
silno u zrak, da razkomadane podrtine nalik lakim trieskam 
poletješe u vis, tad je tekar i tvrda dotle Garduna nešto 
malo zazeblo oko srca, jer je počeo uvidjati, da će na¬ 
dalje težko moći tako krepko uzbijati neprijatelja, već da 
će se najposlije morati pokoriti sili njegovoj. 

Što je u onaj par mislio Gardun, to se je zbilja na 
žalost njegovu odmah i dogodilo, jer putem gotova pro¬ 
loma, pomenutim silnim razpukom prouzročena, nasrnuše 
neprijatelji kao biesni u grad. Hrabru četu, što je tom 
prilikom prva provalila u grad, predvodio je Pavao Sla- 
vinić, koji je izprosio u biskupa Mihalja, da mu smije u 
dio pasti slavna, nu ujedno i pogibeljna ta zadaća. — 
Tu valja napomenuti, da je Slavinić, došavši nedavno u 
Zagreb, odmah posjetio milu svoju Ružicu i blagu tetku 
njezinu u manastiru, gdje je sa žalošću i gnjevom razu¬ 
mio, kako ju braća njezina surovim načinom sile, da podje 

tA liiurduna. Naravno je, da je Slavinića osim hrabrosti 
nukiila i osveta, te zato nije baš toliko čudo, sto je s od- 
valnom i ognjevitom četom svojom nalik biesnu lavu 
prodro prvi u grad, okrećući pod sablju sve, što mu je 
^>der stalo na put. On nije tom prilikom ništa tako sr¬ 
dačno poželio, već da mu Bog i dobra sreća dade na¬ 
mjeriti se kako na Garduna. Pa gle! jedva je nekoliko 
časa počasilo, eto Garduna glavom, kako sa nekolicinom 
svojih junaka, hrabreći ih, dotrči upravo tamo, gdje je 
prietila najveća pogibelj gradu, pa se tu sukobi sa Sla- 
vinićem. 

»Ha, evo ga U viknu Gardun kao ljuta iz prociepa 
guja. »Davor, momče golobrado! ded primakni se bliže, 
da ti zapečatim novu povelju plemićku, pa da ti iz srca 
pustim uzavrelu s lude tvoje ljubavi krvcu ovom mojom 
dobrom sabljom.« 

»Evo me!« viknu, priskočiv u isti čas, Slavinić, »ne 
troši rieči i ne hvali se toliko dobrom sabljom, već znaj, 
da dobra ruka u junaka više valja nego li dobra sablja«. 

Još su u rieči bili, ali već divljim rek bi bjesnilom 
srnu jedan na drugoga i već im se uz strašno čegrtanje 
sastadoše bridke sablje. Ali to ne bjehu sada više sablje, 
. već hitre dvie striele, leteći ponakrst, ili siktava dva 
jezika zmajeva, što se susretahu na pol puta, prieteći smrću 
ili ranom smrtnom, gdje što živa zahvate. Vojnici jedne i 
druge strane, što se dosad borahu blizu Garduna i Slavi¬ 
nića, prestadoše nehotice, videći, kakav to mejdan diele nji¬ 
hove vojvode, pa zato okružiše tu dvojicu čudeći se muče 
junačtvu i vještini njihovoj. Iza podulje i žestoke borbe 
ujedanput klone ruka Gardunova. Sablja mu se omakne, 
; dočim mu desnu ruku u isti mah oblije silna krvca s grdne 
rane, koje dopade, kako ga je silno potegnuo sabljom 
. protivnik njegov. 

»Predaj mi se!« poviče sad Slavinić. 

»Ne ću, pučanski skote, dok je živa glava«, riknu 
Gardun, pa trgnuv lievom rukom iza pasa potajni nož, 
htio je da njime probode Slavinića, ali protivnik u isti mah 
priskoči kao munja, te zajedno s obližnjimi svojimi voj¬ 
nici spopade i razoruža biesna Garduna. Tom sgodom bili 
bi sigurno vojnici Gardunovi gosi svomu priskočili u pomoć, 
da se sa svih strana nije u isti gotovo čas zaorio slavodo¬ 
bitni uzklik biskupovih vojnika, koji su iza toga, što se 
tu dogodi, jur na više strana provalili u grad i zauzeli 
ga s tim slavnije, što ih je ova dobit stajala mnogo truda, 
a još više krvi. 

Biskup Mihalj zadovoljio je srce svoje, jer ne samo 
Medvedgrad, već i možni župan Gardun, dušmanin njegov, 
bijahu sad u njegovih ruku, pa zato je sievajući očima 
od puke radosti oprostio odmah na mjestu svim vojnikom 
od posade i pustio im na volju: ili da idu prosto kud 
ih je volja, ili da se uvrste u njegove čete, što gdjekoji, 
premda riedki, zbilja i učiniše. 

Još onaj dan vratio se biskup Mihalj sa svojimi če- 
tami slavodobitno u Zagreb. Uz njega bijahu tom prilikom 
i oni kanonici, što ih je oslobodio, pošto bi osvojen Medved¬ 
grad, iz tavne gradske uze. On ih je žalio, ali ujedno 
i tješio time: da će im pretrpljene jade nadoknaditi pri¬ 
mjereno on sam, a koliko on to ne bi mogao, da će to 
već učiniti kralj Andrija. 

Župana Garduna, koji je tavno preda se gledao i 
bio blied od težke rane i gorkoga jada, pratio je tom 
prilikom Slavinić pod oružjem, pa pošto ga tako doprati 
u Zagreb, namjesti ga po naročitoj zapoviedi biskupovoj 
u priličnoj sobi biskupskoga grada, gdje mu stražu stavi 
pred vrata. Zatim biskup posla Gardunu liečnika, da mu 
prigleda i vida ranu, što ju, akoprem dosta težku, ipak 

u prilično kratko vrieme sretno preboli kršna narav Gar- 
dunova. 

Biskup nije u prvi mah pravo znao, što da čini sa 
svojim zarobljenikom, nu do mala se dosjeti, što će biti 
najbolje, pa zato, pošto Gardun ranu svoju sretno preboli, 
dade ga pod stražom odpratiti u Ugarsku kralju Andriji, 
da mu on sudi, nu kralj — budi što se nije usudio još 
većma razdraživati protivnike svoje, budi s drugoga ka¬ 
kovog razloga — Garduna opet pusti na slobodu. Jedino 
Medvedgrad, što ga je smatrao za kraljevsko leno, oduže 
mu, te poda nekomu talijanskom gospodinu, imenom To- 
rusti, da upravlja u kraljevo ime tiem gradom. 

Gardun, pošto ga odpusti kralj, ode smjesta k po¬ 
bratimom svojim Gusingovcem, što su se tada takodjer 
bavili u Ugarskoj, te im potanko pripovjedi sve, što ga 
je snašlo, odkako se razstao s njima. Konačno nagovori 
braću, kako je od potrebe, da se Ružica iz manastira 
zagrebačkoga premjesti drugamo, budući da će joj inače 
kleti njegov dušmanin Slavinić, koji se desi u Zagrebu, 
još većma pomutiti mozag i srce. Braća saslušaše i pri- 
stadoše odmah na to, na što ih je svjetovao prijatelj, pa 
zato s prva naumiše poslati brza ulaka k tetki s listom, 
gdje bi joj priobćili volju svoju: da im naime sestru 
bez ikakva oklievanja uz sigurnu pratnju pošalje u grad 
Oštre k Baboniću, čija žena bijaše u rodu s njima, nu 
do mala se braća opet predomisliše, te odlučiše, da 
će svakako biti bolje, ako bude Ružicu onamo pratio 
mladji brat Hinko. 

Odmah treći dan iza toga dogovora stigao je već 
Hinko Gusingovac u Zagreb sa nekoliko svojih pouzdanih 
konjanika, što ih povede sa sobom, da bude tim sigur¬ 
nija pratnja. 

Tetka Margita i Ružica prepale su se naravno s ne- 



nadana pohoda kneza Hinka, ali ih još većma uzdrma 
viest njegova: da će naime Ružica uz prkos prijašnjoj 
odluci braći noj, ne gledeć na burna i nesigurna tadašnja 
vremena, ipak morati dieliti se od premile svoje tetke i 
drugdje tražiti utočište. Pošto Ružica vidi, da su joj uzalud 
sve molbe, odluči udariti drugim putem, pa zato ode 
hitro u svoju sobicu i tu napiše potajno malen listak, gdje 
u kratko javi Pavlu svomu, što je i kako je, moleći ga i 
zaklinjući, da joj bude u pomoć i da ju gleda kako god 
izbaviti čim prije, budući da je jur odredjeno, da već 
sutra s bratom svojim podje u Oštre grad k rodjakinji 
svojoj. 

Ružica posla listić po starom i pouzdanom vrtlaru 
manastirskom u ruke svomu Pavlu, a on pošto razabra, 
što mu piše ljuba, ne reče van do dvie puno važne rieči: 
»bit će!«, što ih vrtlar — ne znajući, što će reći — ipak 
vjerno izruči miloj mu gospodični. Slavinić medjutim ode 
svomu zaštitniku biskupu Mihalju, te se s njim posavjetova 
u kratko, a zatim se smiren opet vrati kući i tu priredi, 
što je scienio, da bi moglo biti od potrebe. 

Sutradan prije zore, pošto zapjevaše prvi pietli, mogao 
je čovjek razabrati, kako do dvanaest konjanika redom 
muče jašu gorskim onim putem, štono je tada preko gora 
zagrebačkih najpreči bio u doljno Zagorje. — Pošto stiže 
mala nu izabrana ta četa, što ju predvodi Slavinić, onkraj 
gora u zagorsku dolinu, krene nedaleko s puta na lievo 
u gustu bukovu šumu, i tu — popritegnuvši uzde konjem 
— stane, te se stavi u zasjedu. 

Ne prodju gotovo ni dvie ure, odkako se ta četa 
namjesti, kad li se eto i druga četa, dolazeći istim putem, 
mogla zapaziti. U toj četi bilo je toliko od prilike konja¬ 
nika, koliko u prijašnjoj, samo što se izvan njih u sredini 
čete opaziti mogla ženska glava, kako velom zastrta 

jaše liepa žerava, koji je — kan da se ponosi Ijubkim 
teretom svojim — kadšto radost no zarzao, dočim mu se 
kopita od jogunasta poskakivanja i igranja jedva doticahu 
zemlje. Ovu je četu predvodio Hinko Gusingovac na 
čilom svom ridjanu. Pošto se tako ova četa već dosta 
blizu prikučila onoj, što bijaše u zasjedi, zarže opet slu¬ 
čajno žerav gospodjice — liepe Ružice — na što mu se 
dorat Slavinićev odazovne radostno ... Tu sada više ne 
bijaše prilike ni časa, da se tko komu ukloni, već obje 
čete trgnuše mahom sablje . . . Slavinić, ne budi lien, 
obode konja i navali odmah žestoko sa svojimi momci na 
Gusingovu boju manje vještu četu, te ju iza kratka okr¬ 
šaja razbije tako, da gotovo svi nagnuše bježati osim 
dvojice ili trojice starijih vojnika, što svejednako uztra- 
jaše uz hrabroga u boju kneza Hinka . . . Ružica se uz 
to sasvim prikuči Slaviniću, te mu muče, nu srdačno 
stisne ruku, ali to jedva što opazi brat njezin, iznenada 
kao biesan nasrne na protivnika svoga i bio bi mu 
kako je strašno zamahnuo sabljom — za cielo razkolio 
glavu, da mu nije Ružičin pronicavi uzklik: »Isuse i Ma¬ 
rijo!« obustavio ruku, te mu je sablja samo lako okačila 
glavu Slavinićevu. 

Pratnja Slavinićeva uzžestila se još većma videći taj 
prizor, te bi bila po svoj prilici razniela na sablje kneza 
Hinka, da ju nije krepkom riečju obustavio sam Slavinić, 
koji nije podnipošto htio da se prolije krv, istinabog, duš- 
manina, nu zato ipak brata mile mu nada sve Ružice. 

Knez Hinko videći, da mu namjera nije pošla za 
rukom, kao što je mislio,* dielom zastidjen, dielom opet 
razjaren, nije znao, što da čini, pa zato — zagroziv se 
uz strašnu kletvu Slaviniću, te pustiv konju uzde poleti 
praćen od preostalih svojih ljudi put Zagorja, dočim se 
Slavinić na novo slavodobitno sa Ružicom povrati u Zagreb, 

te odprativ ljubu do manastira duvni, i odpustiv blagom 
rieči i obilnim darom pratnju svoju, ode odmah u grad 
biskupov, pa tu javi uspjeh podhvata svoga biskupu Mi- 
halju, koji ga na novo pohvali i upravo carski nadari. Kad 
je Slavinić jur htio da se oprosti s biskupom, priobći mu 
biskup još nešto, što je Slaviniću tako milo bilo, da je 
mislio sići s uma s nenadane i radostne viesti. 

A što je to moglo biti? . . . Ništa drugo, već to: 
što mu je biskup obećao, da će ga za tri dana sam vjen¬ 
čati sa Ružicom. »Što se tiče prigovara obitelji njezine«, 
primieti biskup s blagovoljnim posmiehom, »ili drugih 
kakovih posljedica, koje bi mogao imati taj čin, to ti, moj 
Pavle, zalažem tvrdu vjeru, da ću ja i za to odgovarati, 
ako bude od potrebe«. 

Tri dana iza toga bijaše svečano vjenčanje pleme¬ 
nitoga Pavla Slavinića sa mladom kneginjom Ružicom 
Gusingovom. Silna svjetina, što no se tom prilikom sgr- 
nula u crkvi, nije mogla dovoljno nagledati se liepih mla- 
denaca i kićenih svatova. Sjajnoj gostbi, što se zatim 
slavila u biskupovu gradu, ne bijaše donle pametara, 
riečju: cielu tu svečanost spominjali su ljudi dugo zatim 
kao izvanredan i mio kakav dogadjaj. 

IV. 

Skoro za tim dogadjajem, što ga evo pripoviedasmo, 
umre Karlo Martel, a na njegovo mjesto bude sin njegov, 
mladić od 16 godina— po imenu Karlo Roberto, ili kao 
što ga mnogi pokraćenim imenom zvahu: Karobert — 
imenovan kraljem ugarskim. Izbor taj pošao je za rukom 
ponajviše nastojanjem i utjecajem tadašnjega rimskoga 
pape Bonifacija, koji je tvrdio, da se kraljevina Ugarska 
od vremena sv. Stjepana, Hrvatska pak, odkako joj umrie 

kralj Zvonimir, imadu smatrati kao leno rimskoga pape, 
pa je zato tvrdio papa, da drugi ne može biti kraljem 
ovih kraljevina do jedino onaj, koga izabere i potvrdi 
sam rimski papa. Naravno je, da je taj čin Bonifacijev 
još većma razdražio gospodu ugarsku i hrvatsku već od- 
prije medju sobom nesložnu i sklonu na bunu, pa zato se, 
koliko moguće, još umnožao prijašnji razdor tako, da se 
je podiglo gotovo cielo plemstvo, svećenstvo, a i gra- 
djanstvo u Ugarskoj, Hrvatskoj, Slavoniji i Dalmaciji, da 
se medju sobom poput razjarenih srda progone i biju. 

Biskup Mihalj kao kolovodja stranke kralja Andrije, 
s pomoću svih gotovo stanovnika Kaptola zagrebačkoga 
i veće strane svećenstva, nije nigdje propustio prilike, 
gdje je goder mogao nauditi stranci Karla Roberta, uz 
koga osim braće Gusingovaca, zatim knezova Šubića i 
Babonića, redom pristadoše i mnogi drugi ponajviše svjet¬ 
skoga višeg, a i nižeg staleža ljudi, kojim se — što je 
svakako znamenito bilo — takodjer pridružiše možni u 
ono doba Crkvenjaci. 

Svaka izmedju spomenutih strana nastojala je iz 
petnih žila, da kakogod nadjača stranku protivnu, a na 
sredstva nije se mnogo gledalo tom prilikom. Glavna je 
stvar bila, da se postigne cilj, nu kako? da li dobrim ili 
zlim načinom? — za to se nije pitalo. Tko je jači, taj 
kvači, to je bilo gotovo u obće priznato načelo onoga 
vieka, pa s toga se nije ni priznavale drugo kakovo 
pravo, već svak si ga je krojio sam po volji, ili pak — 
prikrojavao mu ga je drugi. 

Kralj Andrija videći, da je obće nezadovoljstvo jur 
strašno preotelo mah, nije znao, kako da doskoči tomu 
zlu, pa zato je g. 1299. sazvao sabor na polje peštansko, 
Rakoš zvano. Medju ostalimi pozvao je onamo i arcibi- 
skupa Ostrogonskoga Grgura, inače privrženika Karla Ro- 



299 


berta, da se opravda, nu arcibiskup ne samo što nije 
mario za taj poziv, već je sam na svoju ruku sazvao ne¬ 
kakav sabor u Vesprim, te odanle zaprietio prokletstvom 
svim onim biskupom, koji bi se usudili doći na sabor, što 
ga sazva kralj Andrija. Nu budući da taj poziv Grgurov 
nije našao odziva, komu se on bio nadao, zato ode rečeni 
arcibiskup iz Ugarske u Hrvatsku, i tu u slobodnom i 
kraljevskom gradu Križevcih sastane se sa mnogimi pri- 
vrženici Karla Roberta, gdje bude ponajprije odlučeno: 
složno i silovito oprieti se zaključku učinjenu na Rako- 
škom polju, da se naime povrate sva dobra silovitom 
rukom zakonitim vlastnikom oteta, a konačno bude jedno¬ 
glasno odlučeno i to: neka se Karlo Roberto odmah po¬ 
zove, da dodje i da preotme Andriji kraljevinu. 

Karlo Roberto, pošto razumje, što mu poručuju hr¬ 
vatska gospoda, nije oklievao ni malo, već je odmah 
god. 1300. praćen mnogimi ladjami dojedrio iz Napulja u 
Spljet, pa pošto je ondje probavio neko vrieme, doprati 
ga Pavo knez Šubić sa sjajnom družbom u Zagreb, gdje 
ga arcibiskup Grgur s ostalimi privrženici svečano do¬ 
čeka, kraljem pomaza i okruni — ali ne ugarskom, već 
drugom nekom za tu svrhu pribavljenom krunom. Sve je 
to Grguru i ostalim privrženikom Karla Roberta lako 
pošlo za rukom, a to s toga, što se biskup Mihalj sa 
svojom strankom baš u ono vrieme bavio na saboru Ra- 
koškom, jer inače bilo bi po svoj prilici ostalo pusto 
kraljevanje Karla Roberta, kojemu bi bio vihor vjetar 
još prije odnio krunu bez traga. 

Kralj Andrija dočuv, da je Karlo Roberto jur u Hr¬ 
vatskoj, pobojao se jako, pa neki kažu, da se je od toga 
straha naglo razbolio i umro g. 1301., premda drugi opet 
tvrde, da je kralja otrovao neki komornik njegov, imenom 
Dominik. Nu bilo kako mu drago, poslije smrti Andrijine 

stadoše umah na novo viećati staleži ugarski o tom, 
komu da se ponudi kruna ugarska. Poklisar pape Bonifa- 
cija nastojao je tom prilikom na svaki mogući način oko 
toga, da kakogod skloni staleže ugarske na to, da Karla 
Roberta priznadu za kralja. Nu staleži se baš tomu pro- 
tiviše, ne hoteći podnipošto priznati nametnika papina. 
Zato bude po priedlogu Koločkoga arcibiskupa Ivana češki 
i poljski kralj Vaclav, pa pošto se on odreče, malodobni 
sin njegov — takodjer imenom Vaclav — kraljem izabran 
i skoro zatim u stolnom Biogradu svečano okrunjen. 

Pomenuti izbor kralja Vaclava svjedoči dovoljno, da 
je u kraljevini Ugarskoj mnogo pretežnija bila stranka 
protivna Karlu Robertu, dočim se za stalno može reći, 
da je u Hrvatskoj, Slavoniji i Dalmaciji njegova upravo 
stranka gotovo vazda nadjačala drugu. Tomu je dakako 
u posljednje vrieme dopriniela mnogo i ta okolnost, što 
je ugarski kralj Vaclav odmah iza svoga izbora i kru- 
njenja g. 1303. zagrebačkoga biskupa Mihalja imenovao 
arcibiskupom Ostrogonskim, te se nije s toga imenovanja 
svoga spomenuti biskup više ni vratio u Hrvatsku. Tim 
načinom naravno stranka njegova u tih pokrajinah izgubi 
najboljega svoga zaštitnika i branitelja, pa je s toga bila 
sva prilika, da će se Karlova stranka, čim prije bude mo¬ 
guće, osvetiti za sva nasilja, što ih je donle pretrpjeti 
morala od ratobornoga biskupa Mihalja. 

A što se dogodi sa Slavinićem i njegovom milom 
Ružicom, odkako se prilikom svatbe njihove razstadosmo 
s njima? . .. Kazat ćemo redom i to. Njih dvoje živ- 
Ijahu tiho, mirno i sretno neko doba u križevačkoj župa¬ 
niji na malom, nu liepom dobarcu, što im ga darežljivi 
Mihalj darova za vjenčanja. Prava sreća ljubavi priliči 
plahoj slavulj - ptici, koja se rado sakriva u gustoj šumi, 
te si tu medju granami zelenimi, pojući i slaveći na svoj 

način Višnjega, gradi tajno utočište i mekan stanak za 
se i za svoje. Prava ljudska sreća u obće skromna je i 
pitoma, te se nerado pomalja na vidik svietu, jer se ne 
ponosi nikakovom sjajnošću ni halabukom, a ni svečanim 
kakovim nakitom, već se poput ljubice najradije sakriva 
pod. gustim grmom, gdje ju samo blagi njezin miris izdaje 
onomu, koji slučajno prolazi mimo. — Slavinić i mila mu 
supruga priličili su posve spomenutomu slavulju i ljubici, 
jer su usred obćih tada nemira i razpra živjeli, kao što 
rekosmo, neko vrieme mirno i sretno, napajajući se rajskim 
nalipom medjusobne svoje ljubavi. Ali čovjek misli, a Bog 
upravlja, pa kao što jur slavni naš dubrovački pjesnik 
reče, da naime: vjekovite i bez svrhe nije pod suncem 
krepke stvari, isto tako ni sreća čovječja ne traje viekom, 
već ju kadšto iznenada prikrije nezgodan oblak, iza ko¬ 
jega kadikad opet izhodi sjajno, ali se često i smrkne, te 
ne izhodi nikad više. Da li — i u koliko se istina ove 
izreke opravdala za Slavinića i Ružicu, to ćemo vidjeti 
ha skoro. Nije prošla ni godina dana iza vjenčanja sret¬ 
noga para, kad li jednom oko ponoći zamnije strašna 
buka i graja, nadkriljujući daleko silnu buru i pljusak 
kiše u tavnoj noći mjeseca studenoga. Svi u dvoru sko¬ 
čiše na noge, a na zapovied Slavinićevu sva družina mužka 
i ono nekoliko vojnika, što ih je radi veće sigurnosti 
imao u svom gradiću, spopanu oružje, te svi složno po¬ 
lete na odredjeno im mjesto, da ga brane. S prva mislio 
je svatko, da su radi pliena navalili na dvore razboj¬ 
nici, što ih je u ono doba dosta bilo posvuda, ali se 
skoro uvjeriše, da su im došli drugi gosti u pohode: župan 
naime Gardun, koji nikako nije mogao pregorjeti, što mu 
Slavinić ne samo preoteo djevojku, već da ga i nadjačao 
na mejdanu, pa je s toga sakupio četu i s njom iznenada 
udario na gradić, da se neprijatelju svomu krvavo osvetv. 

Ali mu je opet i tu bila loša sreća, jer je Slavinić odmah 
s početka, čim preuze to dobro, gradić svoj, već od prije 
dosta čvrst, još bolje učvrstio i tako dobro ogradio, da 
se je mogao s dobrim uspjehom braniti u njemu. Pa baš 
zato je Slavinić iza kratka, nu žestoka nasrtanja, Garduna 
sa njegovom četom tako čvrsto suzbio, da je on još prije 
zore odmakao bez ikakva uspjeha, dapače ostade tom pri¬ 
likom nekoliko mrtvih iz čete njegove na mjestu. 

Drugi put opet a to bijaše nekoliko mjeseci poslije 
spomenute noćne navale — bijaše Slavinić pošao sa svo- 
jimi momci, da u obližnoj gori kalničkoj lov lovi, pa pošto 
se nešto udaljio od svojih pratilaca, nasrnuše na njega iz za¬ 
sjede četiri nepoznata i nagrdjena čovjeka. Slavinić se tomu 
nije nadao, pa zato nije ni poveo sa sobom oružja od boja, 
ali uz prkos tomu branio se ipak, koliko je mogao neko 
vrieme, nu pošto protivnici njegovi stadoše sve to žešće 
navaljivati na nj, vidio je, da ne će moći odoljeti sili, te 
zato što mu grlo dade, zaviče glasno, ne bi li tim kako 
dozvao družinu svoju, pa zbilja, jedva prodje nekoliko 
trenutaka, i već se čuše po šumi glasovi njegovih ljudi, 
što su dolazili žurno sa više strana, na što napadnici 
okrenuše ledja, te odmakoše brže bolje gustom šumom. 
Slavinić sam, a i ljudi njegovi gatahu, da su i to opet 
bili ljudi Gardunovi, najmljeni za taj nečisti posao. — 
Vraćajuć se tada kući iz lova zapovjedi Slavinić Ijudem 
svojim, da u gradu nikomu ništa ne kazuju o tom, što se 
dogodilo, budući da ne htjede, da mu za taj napad dozna 
mila njegova Ružica, što mu upravo dva dana prije toga 
porodi milo žensko čedo, pa je s toga još bila nešto 
malo slaba, te bi ju ta viest bila mogla uzdrmati i ško¬ 
diti joj zdravlju. 

Slavinić i Ružica uživahu tad podpunu slast sretna 
braka, budući da ih na novo još uže skopča sveza do 



sad nepoznata, a to bi sveza roditeljskoga čuvstva, što 
im kao novi cvietak niknu na stazi života, odkako im se 
rodi ćerka Margitica, kojoj bijaše krstnakuma tetka Ru- 
žičina, vriedna opatica, a kum biskup Mihalj. Oboje 
primiše radostno tu njima pismeno ponudjenu čast, te 
Ružici i djetetu njezinomu poslaše liepe darove, odporu- 
čujući ujedno — budući da sami krstnoj svečanosti ne 
mogu prisustvovati — da ih zastupa najčestitiji i naj¬ 
stariji par u okolici Slavinićeva dobra, a to bijahu slu¬ 
čajno upravo neki stari seljak, ujedno i kmet Slavinićev, 
s ostarjelom svojom ženom. 

Tako opet prodje neko vrieme, da mu nikakav ne¬ 
ugodna dogadjaj nije uzkolebao tihi i sretni taj život. 
Slavinić se scienio osobito zadovoljnim, što mu Bog i 
sreća dade, te je do sad sretno nadvladao sve potežkoće 
i nezgode, što mu bjehu na put stale, da mu smute sreću, 
pa se baš s toga za cielo nadao, da će biti i u buduće 
tako. Ružica se nasladjivala medjutim slastmi, što ju do- 
padoše s krasnih i divnih dužnosti mladjahne majke prama 
prvorodjenomu svom djetešcu. 

Ali medjutim, dok se je taj u svakom obziru čestiti i 
plemeniti par ljudi pitao skladnimi nadami o budućnosti, 
koja mu se prikazivala vedra kao jutro liepa dana pro¬ 
ljetnoga, hvatao se sve to veći sumrak na obzorju Hr- 
vatjske, njihove domovine, jer kobna godina 1303. bijaše 
jur nastala sa svojimi gore, više uzgredno, napomenutimi 
dogadjaji. 

Ništa nije tako tajno, da se ne bi doznalo, a kamo 
li politički dogadjaji, pa tako nije za čudo, da su pomalo 
kojekakve viesti dopirale i u ladanjsku samoću Slavini- 
čevu, osobito odkako Mihalj zauze stolicu Ostrogonskoga 
arcibiskupa i odkako tiem obodrena stranka Karla Roberta 
sve to više poče dizati glavu. S početka bili su doduše 

ti glasovi ponešto neizvjestni, ali za nekoliko nedjelja 
dana pokazalo se, da su na žalost istiniti. Braća Gusin- 
govci sa Gardunom, možni Šubići i Babonići, zatim braća 
Janina i Marko Torusti, kojima nedugo prije toga umrli 
njihov brat Nikola ostavi Medvedgrad — sva ta i ostala 
mnoga gospoda u Zagrebu i oko Zagreba snovahu nešto, 
što nikako nije slutilo na dobro. 

Pošto bi o svemu tomu potajno izviešten Slavinić, 
i to što pismeno od tetke Ružičine, što pak ustmeno 
od nekih prijatelja, koji su u posljednje vrieme češće 
k njemu dolazili, scienio je, da tu oklievanja nema, pa 
zato odluči i on poći, kud ga zove dužnost i tvrda 
vjera, kojom se zavjeri stranci svojoj, uz koju odluči 
vjerno uztrajati i boriti se za stvar njezinu, ostao ili propao. 

Mili Bože! da je komu bilo vidjeti, kako se tada 
Slavinić — taj inače čvrst i neuzkolebiv čovjek — težko 
dielio od mile Ružice i male svoje Margitice, koja ga je, 
smiešeći se milo s kolievke, malimi svojimi ručicami pri¬ 
vlačila k sebi, baš kao da ga je htjela pridržati i nevinim 
pogledom moliti, da je ne ostavi, zatim kako mu je Ru¬ 
žica, jecajući i gorke suze roneći, savila oko vrata biele 
ruke svoje nalik lozi, kad se vije oko tanana bora — to 
sve da je komu pogledati bilo, zaista ne bi bio upisao 
u grieh Slaviniću, što mu se kradomice odmaknuše niz 
potavnjelo lice, te u gustoj bradi izčežnuše gorke dvie 
suze — najbolja, akoprem niema dva svjedoka neopisive 
boli, što ju osjeti prilikom težkoga toga razstanka sa ženom 
i djetetom. 

Možebiti da je tada duševna ona žica, što ju ljudi 
slutnjom zovu, tihano zazvečala u grudih Ružičinih i Slavi- 
nićevih na razstanku . . . Možebiti 1 ... Ali tko to može 
znati za cielo? Zaista nitko, jer ljudi mogu doduše iz¬ 
mjeriti sve dubljine, sve visine i širine toga svieta, ali 

/ 

tajne srca čovječjega nikad dovoljno izmjeriti i proučiti, 
ne će moći. Tu je Višnji osnovao posebni i neograničeni, 
jedino sebi samomu sa svih strana pristupni sviet, koji 
se kreće oko silne osovine različitih umu čovječjemu ne¬ 
dokučivih čuvstava, jer tu ima vedrih i oblačnih dana, 
ima zviezdami osuto nebo, ali ima i tavne noći bez ikakva 
svjetla. Ima tu liepih rajskih perivoja, gdje vije blago 
povjetarce i gdje naoko mirisno cvieće cvati, ali ima i 
strahovitih pustara, gdje nema ni grma ni drača, a kamo 
li cvieta, i gdje bura samo jauče, te oblake pieska izpred 
sebe goni, kao kuijak stado razagnato. Ima ti tu romon- 
potoka, što teku niz cvjetne obale, ima jezera bistrih 
kao ogledalo, gdje se kupaju i divno svoje kolo vode 
vile, ali ima usuprot i pučini morskih, gdje se neprestano 
biju silni valovi o grebenih i stienah, i gdje reže iz dna 
uzkolebanoga toga mora strahote, kakovih oko čovječje ne 
vidje nikad. Sve to — i toga još puno više, što čovjek 
ne može izustiti, a pero opisati, ima u dnu srca čovječjega, 
pa tako u dnu zagonetnoga toga srca ima takodjer gla¬ 
sova paklena nesklada, ali isto tako ima tu zvukovi naj¬ 
milijega sklada i blagoglasja, štono zveče sad tužno, a sad 
opet milo, a kadšto opet zacvile i zazuje tako čudnovato 
i tajno, da čovjek mni, glasovi mu dolaze od onkraj 
svieta, donoseći mu odanle viesti, koje slute na budućnost. 

Ali što ćemo ovdje opisivati podulje ono, što su već 
mnogi opisali prije nas u stihovih i u prostom slogu 
dovoljno, a i bolje nego mi, premda time stvar nisu još 
ni s daleka posve shvatili, te izcrpili, što li ćemo se ba¬ 
dava mučiti odgonetanjem onoga, što se ne da odgo- 
nenuti i što će po svoj prilici ostati tajnom, dok bude 
svieta i vieka? — Već hajde, da se vratimo k Slaviniću, 
koji odkako se oprosti sa milom ženom i djetetom — na 
čelu male, nu izabrane čete pohitje put 
Bogorić: I^esnička djela II. 

Pošto Slavinić sretno prispije u Zagreb, nastani se 
u Kaptolu i razumije odmah od tamošnjih kanonika, kako 
se protivnici jur očito spremaju, da udare na njih; pa s 
toga ne počasivši nimalo časa, takodjer stadoše kupiti 
vojsku i napinjati sve svoje sile, da, kako treba, dočekaju 
■— pa ako moguće bude — suzbiju silu silom. 

Gusingovci i ostali privrženici Karla Roberta saku- 
piše jur silne čete. Uz to stadoše takodjer buniti i na 
očit odpor proti Kaptolu poticati ne samo gradjane za¬ 
grebačke, već i prosti narod iz obližnje okolice. Tiem 
načinom podje im za rukom, te u kratko vrieme tako 
osiliše, da jedva izgledahu sgodna časa, da zametnu boj 
s privrženici kralja Vaclava. 

Pa zbilja — dugo zatim ne bilo — kad li jedno 
jutro uz strašnu buku i viku čitava pučanstva sa svih 
zvonika zagrebačkih stanu zvoniti zvona, što je značilo, 
da se jur primiče s vojskom stranka Karla Roberta i da 
je s toga jur prispio čas, gdje će oružana i jača ruka 
odlučiti, tko ima pravo, tko li krivo. . 

Gusingovci sa Gardunom, sa Šubići, Babonići, bra¬ 
ćom Tor us ti, sa Crkvenjaci i množtvom druge vojske, 
zatim s gradjanstvom i pukom — sakupivši se prije 
izpred Zagreba — navališe najprije kao bura na doljnu 
varoš, pa pošto ju osvojiše iza kratka, akoprem žestoka 
odpora, stadoše obsjedati varoš gornju i Kaptol. — Tom 
prilikom pozva ponositi Ivan Gusingovac po ulaku kano¬ 
nike, da mu se predadu na milost ili nemilost, nu pošto 
mu oni odporučiše, da toga nipošto ne će učiniti, zagrozi 
im se i zakune: da će im skoro u grad doći, pa udariv 
na kapiji slavodobitni svoj barjak, sa svojimi četami 
konak u gradu učiniti, gdje će kanonici redom morati 
sprovadjati njegova konja i konje njegovih drugova. 

Namjestnik biskupov, kanonik Pankrac, sakupiv oko 



sebe kanonike s vjernimi četami, te sjediniv se sa pogla¬ 
varstvom gradskim, privrženim stranci njegovoj, zatim s 
bivšom tada u gradu posadom kralja Vaclava i s nekoli¬ 
cinom plemića i stanovnika tako zvane »popovske ulice«, 
provali iza kratka obsjedanja iz Kaptola, da se ogleda sa 
protivnom strankom. 

Uzžešteni vodje obiju strana, zatim boja željne čete 
njihove jedva dočekaše, da se sraze, pa zato na onom 
prostoru medju prednjim zidom gornje i kaptolske varoši 
— što ga dandanas dieli potok Medvešćak i gdje u ono 
doba, u mjesto sadašnjih kuća, bijahu vrtovi gradjana — 
navali jedna stranka na drugu tako silno i žestoko, da 
je od udaraca, od vike junaka i jauka ranjenika zaječala 
zemlja. S početka se motahu obje vojske u tiesno klupko 
savijene, baš ko oblaci, kad ih vihor muči, ali na skoro 
razmotaše se opet, i tad se pojedince stadoše biti i junak 
na junaka nagoniti. 

Na visoko jur bijaše odskočilo sunce, a još se ne¬ 
prestano hrabro borahu obje strane, u kojih se tek iza 
podulje bitke razigralo srce, kako valja. Da je tkogod 
tada motrio tu bitku, ne bi bio znao reći unapried: tko 
će nadvladati, tko li sili jačoj odkloniti, kako se hrabro 
borila jedna i druga stranka. Nu premda se onom pri¬ 
likom pridesiše prava junačka čudesa s obje strane, a to 
je ipak na drvenom mostu iznad Medvešćaka i oko njega 
bjesnila najžešća rek bi upravo divlja borba, budući da se 
tu nisu dielile rane od viđanja, već upravo rane težke 
od smrti nemile ... A kako ne bi? — ta s jedne strane 
borio se na čelu čete svoje hrabri Slavinić, a s druge 
župan Gardun, koga je opet namjera namjerila bila na 
najvećega dušmanina, pa zato, pošto se iza dulje žestoke 
borbe ugledaše oba protivnika, nasrnuše upravo usred 

mosta jedan na drugoga, baš kao dva ognjena zmaja kad 
hoće da se pobiju, radeći jedan drugomu o glavi. 

»Dobro mi došao, djevojački otmičaru!« viknu Gardun 
glasno, dočim mu iz očiju sinu zlokobna munja, »jedva 
sam te dočekao ... Ali znaj, sada više ne ćeš minuti 
moje ruke.« 

»Ne ćeš ni ti moje, ako Bog dal« prihvati Slavinić, 
dočim je već iza toga sabljom svojom sretno odbio ne¬ 
koliko udaraca Gardunovih, te ga ujedanput grdno ranio 
u prsi, na što Gardun, biesan kao ranjen vepar, opet za¬ 
mahne, te udari tako silno, da Slaviniću prelomi sablju 
na dvoje, a čim to opazi, sakupi sve sile, te iznenada 
Slavinića sabljom tako silno ošine po glavi, da je odmah 
pao na tlo i tu, iza kako potiho izusti blage rieči: »S 

Bogom Ružo.Margitice s Bogom!« razstavi se s 

dušom. — Ali u isti čas, i jedva što je izdahnuo Sla¬ 
vinić, počeo se i Gardun smrtno ranjen, probliedjev kao 
krpa, sve to bolje nihati baš kao podsječen hrast, dok 
se i on ujedanput muče ne sruši mrtav i to baš tik 
najvećega u životu protivnika svoga. 

Skoro zatim — iza kako padoše Slavinić i Gardun 
— nadvlada stranka Karla Roberta privrženike Vaclavove, 
0 čemu dvojbe nema, osobito ako se na um uzme, kako 
je iza ove bitke ta stranka postupala sa protivnici svo- 
jimi ne samo u Hrvatskoj, već i u Slavoniji, dapače i u 
Ugarskoj. 

Ružica sa svojom malom ćerkom skoro poslije ža- 
lostnih tih dogadjaja stiže u Zagreb i tu se opet — 
zavivši se u crno — nastani zajedno s djetetom kod mile 
svoje tetke u manastiru, i to. baš u onoj istoj sobici, 
gdje je stanovala kao djevojka, i gdje ju prije nekoliko 
godina izbavi od očevidne smrti mili i nezaboravni njezin 
Pavo^ za kojim je, odkako joj umrie, neprestano kukala. 

te gorke suze ronila, tako da je napokon od prevelike 
tuge težko oboljela. Pošto je pol godine dana bolovala, 
pomirivši se najposlije s braćom, umre i ona. Na smrtnoj 
postelji preporuči tetki, a i nazočnoj tada veoma raz- 
cviljenoj braći milu svoju Margiticu, koja iza više godina, 
pošto ponaraste, liepo odgojena i njegovana od stare 
tetke i ujaka svojih, postade pravim sjajnim alemom 
djevojačkim, dok je skoro ne zaljubi i ne izprosi jedan 
izmedju možnih tada vlastelina iz prastare hrvatske obitelji 
Babonića. 

A ti, dragi moj čitatelju, znat ćeš sada potanji uzrok 
nazivu onoga mjesta, na kojem se u burno ono doba za¬ 
metnuta strašna prije spomenuta bitka, s koje se ojadiše 
mnoge majke, mnoge opet seke u crno zaviše, a nebro¬ 
jene vjerne ljube u rod odpremiše. — Na tom mjestu 
onom prilikom ostade mnogo pustih kapa i kalpaka, a 
uz polomljeno raznovrstno oružje bojno bijahu tu nago¬ 
milana tjelesa mrtvih i ranjenih, kojim iz rana poteče 
toliko krvi, da je drveni tada most, a izpod njega potok 
Medvešćak sav pocrvenio od te krvi, što tu riekom po¬ 
teče s klete nesloge sinovd jedne majke domovine. To 
mjesto, što ga u nas dobro zna svaki Hrvat i što ga 
tudjincu svako zagrebačko diete ili sliepac može pokazati 
— to ti je naš od ono doba tako zvani: krvavi most u 
Zagrebu. 



Ubojstvo na Greben-gradu. 


I. 

f togod sunce obasja zemlje na jugu slavenskom, ne 
znam, ima li igdje na tako tiesnu prostoru toliko 
različitih historijskih spomenika, koliko ih napose ima u 
našoj malenoj, nepoznatoj, pa baš zato često prezrenoj 
hrvatskoj domovini. Ima tu kojekakvih starodavnih i zna¬ 
menitih ostanaka, što su dakako ili već od davna razsuti, 
oštećeni, ili pak zasipani, ali su zato ipak svedj još zna¬ 
meniti, budući da jedni proizhode iz doba silnoga rim¬ 
skog samodržtva, drugi iz tužnoga doba srednjeg feudal¬ 
nog vieka i krvavoga turskog gospodstva, ili pak iz 
ostalih manje znamenitih i kraćih prielaznih doba, što će 
nam ih sve redom napominjati povjest naroda našega, 
kad ju jednom dobijemo u ruke cSelu. — Što se u obće 
tiče tih spomenika, to ih ja ovdje ne mogu da nabrajam, 
budući da to ne ide u tiesni krug ove pripoviesti, ali to 
samo mimogred ovdje hoću da napomenem, kako u 
Hrvatskoj nema gotovo nijednoga predjela, osobito brdo¬ 
vita, gdje se ne bi našla razvalina staroga grada, o 
kojem — akoprem kronika ništa ne kaže — a to jamačno 
naš narod o njemu znade štogod pripoviedati, bilo u osta¬ 
lom historijski dokazano ili ne. Uzmimo čitavu Hrvatsku, 
počevši od kršnoga Primorja, zatim gornju Krajinu i sve 
tri hrvatske županije redom, pa ćemo svigdje naći dosta 

starih gradova, bilo na najvišem vrhu ili glavici koje 
gore, bilo na strmu obronku, na boku, ili bliže njezina 
podanka, kako se — akoprem jur od davna opustjeli i 
većom stranom razvaljeni — svejednako još ponosito 
koče sa visine svoje, baš kao sivi stari sokolovi, kojim 
je vrieme slomilo vita krila, a žarko sunce izpilo bistre 
oči, te sad iznemogli i sliepi ne mogu više da gospodski 
lov love i da plaše plaha jata golubova i prepelica po 
dolini. 

Medju znamenitije i pomanje oštećene stare gradine 
u provincijalnoj Hrvatskoj broji se silni nekoć Greben- 
grad, što ga svaki putnik opaža, čim krene s druma Va¬ 
raždinskoga preko Novoga Marofa prama Zajezdi' i Konj- 
ščini. Jedva četvrt ure putovat će tu i eto — jur će 
opaziti s desne strane na strmom obronku gore Željeznice 
razvaline Greben-grada. 

Čudna doista čuvstva obuzimlju svakoga putnika, kad 
okom svme na te razvaline, ali još većma onoga, koji o 
liepu danu dodje, da ga pohodi i s bliza da mu vidi 
ostanke. — Tu čovjek na novo uvidja, kako djela pro¬ 
izvedena ljudskom rukom, makar za koje vrieme Bog 
zna kako silna i čvrsta, s vremenom ipak svu svoju silu 
i moć gube, dok ih malo po malo nestane sa pozorišta 
toga svieta. Istinu ovih rieči na očigled potvrdjuje taj 
nekoć tvrdi Greben-grad, gdjeno gospodovaše možni 
hrvatski velmože ... A sada ?... Eno gle gradine puste 
i razvaljene, kao i njezinih velmoža i njihova ple¬ 
mena jur odavna nesta u Hrvatskoj! . . . Što je bilo, 
prošlo je! .... Gdje se u tom gradu nekoć sastajala 
sjajna, mnogobrojna i veselo bučna družba, tu je sada 
neobična tišina, samo povjetarce zadirkuje u vite grančice 
jorgovana, vinjage i šipka, što ga tu ima u izobilju, te 
ih ljulja simo i tamo. Gdje se nekoć razliegao veseli 

7.vuk trubalja i svirala sa triemovd gradske palače, gdjeno 
su liepe crnooke gospodje sa gospodom u veselom kolu 
igre i pleše sprovodile, tu sad iz polu-razorena i grmljem 
obraslu triema poje crvenvoljka, dočim se plaha srna, 
tražcči valjda srnca svoga, izpod nekadašnjih vrata grad¬ 
skih uka^e, te opazivši čovjeka — neobična tudier gosta 
— skoči i trkom izčezne. Gdje je nekoč u sobah grad¬ 
skih stiene resila zlatom i srebrom izvezena crvena ka¬ 
dila, tu sada gole i razpukle stiene kroz puste prozore 
i^mjeuice pozlaćuje sa zapada sunce, dočim ih noću sjajna 
mjesečina kiti srebrom svojim. Gdje se sa ponositih kula 
nekad vijahu svilene zastave, okićene grbom gradske 
vlastele, tu sad polu-oborene kule ovija bršljan i zim¬ 
zelen, dočim se mlada smreka i javor, nikli iz pukotina 
kule, lako nišu, kad vjetar u njih dira. Tamo s lieve 
strane grada, gdje je nekoč po svoj priliči ćerka ili sestra 
kojega vlastelina sa shoda gledala ili dragoga svoga iz¬ 
gledala, eno slučajno šareni leptir oblieće bus procvaloga 
šipka, te nastoji, da mu se kakogodj približi. — Evo čudne 
i čarobne sile blage majke prirode, koja opet i ovdje 
sve izravna, te učini, da neka tajna rek bi duševna srod¬ 
nost davnu prošlost skapča sa sadašnjošću, dok oku 
čuvstvena i pozorna motritelja sve stvari tako predstavlja, 
da ga nehotice spominju na ono, što se tu moglo sbiti 
nekoč. 

Da, da, sbilo se u Greben-gradu svašta, dobra i zla, 
kao svagdje po svietu, gdje ljudi živu i strasti njimi 
vladaju. Bilo je tu dosta liepih, vedrih i veselih dana, ali 
je kadšto borme bilo i crnih a i krvavih, kao što ćemo 
to vidjeti iz dogadjaja, što su se tu sbili u početku 
17. vieka, a za vlade Ferdinanda II. 

Bilo je g. 1620., a upravo na Gjurgjevo, kad je za¬ 
povjednik Baćanijeva u ono vrieme grada Grebena slavio 

svoj godovni dan. Zapovjednik taj bio je plemić Gjuro 
Turković, čovjek inače prilično mlad i pristao, ali ne¬ 
obično ozbiljan i blied. Činilo se, da njim već od neko¬ 
liko godini vlada neka tajna tuga, ali nikomu nije za 
rukom moglo poći, da pravo u trag udje uzroku te tuge, 
akoprem se nagadjalo, da je nesretna ljubav povod tomu. 
Nu bilo kako mu drago, na rečeni dan bilo mu se ipak 
inače potavnjelo lice malko razvedrilo. 

Vrieme proljetno bijaše vrlo ugodno, a Turković, kao 
pošten i vriedan čovjek, obće štovan, pa nije čudo, 
što su tom prilikom mnoga plemenita gospoda iz obliž¬ 
njega Varaždinskog i zagorskog okoliša došla, da svomu 
prijatelju čestitaju, i da se tom prilikom barem prijateljski 
razgovore, kad im ne mogaše biti da se onako, kao što 
bi trebalo, razvesele. Pravomu srdačnomu veselju, kao 
što je prije a i poslije mnokrat oduševljavalo hrvatska 
družtva, ne bi gotovo ni traga u ono doba, gdje je 
svakomu Hrvatu tama na čelo padala ne samo sbog gra- 
djanskoga rata, koji je buknuo izmedju Ferdinanda i Bet- 
lena, već ponajviše sbog silovitoga i okrutnog banovanja 
Nikole Frankopana, hrabroga doduše, ali u ostalom ne- 
vriednog potomka slavnih predja njegovih. S tih uzroka 
naravno je sasvim, što gostom sakupljenim u Greben- 
gradu, pošto sjedoše ručati, nikako ne podje za rukom, 
da veselim razgovorom, šaljivimi napitnicami, ili pjesmami 
razbiju tamu na svom čelu, već neka ozbiljnost u raz¬ 
govoru, a neobična umjerenost u pilu zavlada družtvom 
uz cieli ručak. 

Pošto doručaše, upravo htjedoše da se dignu sa stola, 
kad li domaćin Gjuro Turković, dignuv punu čašu, reče: 
>Hvala vam na ljubavi, mila braćo i prijatelji, što mi ju 
izkazaste, došavši danas na moj god ovamo : žalim jedino, 
što nismo onako veseli, kao što znasmo biti prije istom 

prigodom. Znam, da to nije moja, a ni vaša krivnja, već 
je krivnja onoga, koji ne samo što cieloj našoj do¬ 
movini zadaje težke vaje, već napose svakomu Hrvatu 
prirodjenu veselu ćud truje jadom . . . Dao Bog«, nastavi 
zatim s plamenim očima, »te ga čim prije snašla zaslužena 
plaća za njegova opaka djela ... U to ime, braćo, još 
ovu čašu!« 

»Dao Bog, da propane Nikola Frankopanl . . . Ne¬ 
stalo ga bez traga 1« zaklikne uz zvek čašd sbor gospode. 
Svi do dna izpiše čaše, te metnuvši ih zatim krepko 
preda se, ustadoše od stola. Sa gospodom digne se 
i ono nekoliko gospodjd, što bijahu sa svojimi supruzi 
takodjer došle, da čestitaju Turkoviću i da tom prilikom 
pohode udovu majku njegovu i prekrasnu mu sestru 
Mandaljenu. 

»A nuder mi kaži, Gjuro«, upita stari Balagović Tur- 
kovića, »što može biti uzrok tomu, da tvoga vjernoga 
pobratima, a i našega obće štovanoga prijatelja Ive Kru- 
šelića nema danas ovdje?« 

»Da, da, zbilja, što je tomu uzrok?« uze u isti par 
više gospode pitati. 

»Ne znam, što je«, odgovori upitani, »Ivo mi je po¬ 
ručio prekjučer, da će za stalno doći, pa ga ipak nije; 
nu imat će razloga svakojako, jer inače znam za cielo, 
da bi bio došao«. 

»Dobro bi bilo, da nam je sad ovdje«, primieti Zmaji- 
lović, »jer bismo se tom prilikom s njim mogli dogovoriti, 
kako da odsele krepko na put stanemo zloglasnomu banu 
Nikoli«. 

»Istina«, reče Berislavić, »alibudući da Krušelićanema, 
morat ćemo se posavjetovati i bez njega«. 

Gospodje upravo htjedoše da odstupe, znajući, da će 

se medju gospodom zametnuti ozbiljan govor, kad li eto 
na vrata naglo unidje — Ivo Krušelić. 

>Ha, evo ga! ... U dobar čas! . .. Zdravo, brate! .. .« 
zamnije u gradskoj palači, gdje se još desilo gosti sa 
domaćimi. Svi se zatim stanu s Krušelićem rukovati ra¬ 
dujući se iskreno, što dodje. 

Da je komu bilo pogledati liepu Mandaljenu, koja je 
stajala sa strane, kako joj uz dolazak Krušelićev uzplam- 
tješe crne oči, kako li joj se iznenada zapali lišće, taj bi 
rekao, da izmedju Madaljene i Kruševića mora biti neka- 
kove tajne sveze, pa možebit ne bi bio rekao krivo uzev 
na um, kako je Ivan Krušelić ugledan plemić, vedre glave 
i hrabra srca, te obće štovan poradi osobite rječitosti svoje, 
u ostalom pak da je u cvietu mužke dobi, vitka stasa i 
vedra obraza, a k tomu još najbolji prijatelj i vršnjak 
brata Mandičina — što je sve skupa zaista bilo kadro, 
da u srcu liepe djevojke probudi ljubav prema tako iz- 
vrstnu mužu. Nu pozoran motritelj bio bi isto tako 
mogao opaziti, da ni s Krušelićem u tom obziru nije čist 
posao, jer pošto se s gospodom rukovao, a i Gjuri, prija¬ 
telju svomu u kratko srdačno čestitao, te gospodje smjerno 
pozdravio, zalietahu mu se vatrene oči svejednako u liepu 
Mandaljenu, dok se s ostalimi gospodjami ne ukloni u 
obližnju sobu. 

Ako je Krušelić Mandaljenu ljubio, kao što se moglo 
slutiti, to zaista ne bi nikakovo čudo, kad se na um 
uzme, da je Madaljena priličila ružici istom procvaloj. 
Bješe joj tek sedamnaest ljeta, i ne samo o krasoti tiela, 
već isto tako o blagosti duše, obrazovana uma i srca 
moglo se s punim pravom reći: da joj u onoj cieloj oko¬ 
lici ne bijaše ravne djevojke. 

Da li je u ostalom komu što god poznato bilo o 
ljubavi izmedju Ivana i Mandaljene, to se ne zna, au to 

se može reći za stalno, da ih u onaj čas nije [nitko pod- 
pazivao, budući da svakoga zanimahu ozbiljne stvari, 
pred kojimi izčeznu sve drugo. 

Pošto gospodjd nestade, odmah se Krušelić razabra, 
te ujedno dosjeti ponajglavnijemu uzroku dolazka svoga. 
»Oprostite mi, braćo«, reče, »što sam zatrajao... Bio sam u 
Varaždinu, a ne htjedoh krenuti odanle prije, dok ne saznam, 
što mi je znati trebalo«. Zatim naglo nastavi: »a znate 
li najnovije viesti o Frankopanu?« 

»Ne znamo! . . . Kaži nam ih! . .. Da čujemo!« od- 
govoriše znalično gospoda. 

»Znati vam valja ponajprije, da on sada učvrećuje 
grad Varaždin, pa da vojsku kupi.« 

»Što, vojsku? — A što će s njom?« zapita zakršiv 
iCrušeliću rieč, gorostasni Glavina. 

»Čuo sam«, nastavi upitani, »da je s tom vojskom 
nakan susresti Betlena, o kojem se glasa, da se sa svojom 
vojskom sve to bliže privlači k medjam naše Hrvatske«. 

»Što je zato, neka dodje«, reče Berislavić, »bit će 
nas dovoljan broj, što ćemo ga ne samo prijateljski do¬ 
čekati, već i uza nj pristati, a to ponajviše zato, da se 
sdruženi s ovim možnim saveznikom tim krepčije osve¬ 
timo Frankopanu, od kojega ne možemo više živjeti.« 

»Ima li još kakovih viesti o Frankopanu?c zapita 
opet Glavina. 

»Ima, bogme«, odgovori Krušelić. »Tomu čovjeku 
nije dosta, što progoni plemiće, otimajući im blago, a si¬ 
romahom, kmetom njihovim, često i život i blago, već 
on sada na novo zagazi u bezzakonje time, što prabiljež- 
niku našemu Stjepanu Patačiću silom oduže pečat naših 
kraljevina.« 

Sve nazočne ta viest silno uzbuni. 

»To je nečuveno!« poviče najprije strastno Zmajilović. 

»Tako mi Boga«, zagrmi srdito Glavina, »taj Fran- 
kopan misli, da je Hrvatska kraljevina njegov pašaluk, 
gdje on može haračiti, kako ga je volja«. 

»Umirite se, braćo«, primieti stari Balagović, »pa 
smislite i kažite način dobar, kako da za doskoči tim 
ranam našim«. 

»A što pitate, dragi njače«, prihvati Berislavić, »tu 
nema drugoga načina, nego da se odbije sila silom«. 

»Ne valja tako, brate«, reče na to Krušelić, »barem 
za sad još ne, već mi treba da se u državnom saboru 
— što će biti prekosutra u Zagrebu — s banom ogle¬ 
damo na zakonitom polju i za zelenim stglom; ako li to 
ne pomogne ništa, onda tek treba da za pomoć segnemo 
u vlastite sile«. 

»Ja sve mislim«, primieti Zmajilović, »da nam drugo 
i onako ne će preostati do jedino to, a k tomu je i 
najpreče, budući da sablja u kraće vrieme rješava zamr¬ 
šenu koju stvar nego li mudre rieči, makar se još tako 
tvrdo oslanjale na zaprašene kakove teftere, a zeleno 
polje ljepše mi se čini trkalište nego li zeleni stol«. 

»Da, da, pravo ima Zmajilović«, javi se više glasova. 

»Kadikad jest tako, ali ne svagda«, primieti po- 
smjehnuv se Krušelić. »Nu sad još jedno treba da vam 
kažem: dočuo sam naime i to, da će u tom saboru Fran- 
kopan zahtievati od nas vojničke, a i novčane pomoći 
proti Betlenu.« 

»Bio nam kleta izdajica svatko«, poviče razdražen 
Glavina, »tko mu pomogne, bilo novcem, bilo vojskom«. 

»Ne bilo mu prosto pred Bogom ni pred Ijudmi!« 
reče Turković, trgnuv se iz poduljega razmišljanja. »Ne 
bilo mu prosto, tkogodj s nami ne će pregnuti, da se 
opre tomu banu, koji nam jur sve naše svetinje pogazi 
bez obzira.« 

»Ti, Krušeliću, govori na saboru«, reče zatim Beri- 
slavić, »a mi ćemo svi pristati uza te, a zatim, kud puklo, 
da puklo, mi smo na sve gotovi«. 

»Dobro, govorit ću, kad želite«, odgovori Krušelić, 
»samo me vi podupirite krepko«. 

»Ne boj se za to, hoćemo za cielo«, obrekoše sve¬ 
čano svi, te se stanu rukovati za znak tvrde vjere, što 
ju medju sobom uhvatiše. 

Pošto zatim u potanjem dogovoru i razgovoru prodje 
još neko vrieme, dosjete se gosti, da je vrieme odlaziti, 
pa zato, oprostivši se liepo, odoše kući. Jedini Krušelić 
ostade u gradu. 

U krugu obitelji bio je u ono vrieme život blag, tih 
i srdačan, a to se svuda tim većma osjećalo, jer izvan 
toga kruga gotovo svuda vladaše buka, nemir, razdor, 
nasilje, riečju: bezzakonje. Nije čudo, što je Krušelić, 
kao neoženjen, ne imajuć u ostalom nikoga svoga, rado 
boravio u krugu Turkovićeve obitelji, s kojom ga — kao 
što primietismo prije — i onako skopča dvostruka sveza: 
prijateljstva naime i ljubavi. 

Čim ostali gosti odoše, podje Turković sa svojim po¬ 
bratimom, s majkom i milom sestricom u gradski vrt, da 
tamo na čistom zraku do večere još koji čas sprovedu 
zajedno. 

Bijaše osobito liepa večer. Sunce se upravo dohva¬ 
ćalo gora na zapadu, dočim se proljetno povjetarce po¬ 
igravalo sa mladjahnim tek prolistalim lišćem drveća i 
cvieća. Žveglica pastirska čula se s bliza, kako se ogla- 
šuje zvuku pastirskoga roga, što ga je bilo čuti tamo 
podalje iz prigorja obližnje šume. 

Divni čar toga neobično ugodnoga večera tako silno 
dimu spomenute osobe, da nehotice umukoše, posjedavši 
pod granatom starom lipom usred vrta. Nu akoprem su 

šutjeli, ipak se svatko izmedju njih na tiho razgovarao 
s čuvstvom svojim. Majka Gjurina i Mandaljenina živo 
se sjeti u taj čas prošlih liepih dana, što ih provede u 
sretnom braku sa pokojnim mužem svojim. Gjuro se ne¬ 
hotice sjeti nesretne ljubavi, s koje mu u nekoliko godina 
mal da ne povenu sva nada i sreća toga života. Ivan i 
Mandaljena usuprot oniemješe s toga, što ih posve svlada 
ćud medjusobne sretne i vatrene ljubavi. 

Podugo šutjelo to maleno družtvance, kad li u jedan 
put Krušelić, oslobodiv se ustane, te uzev Mandaljenu 
za ruku, stupi s njom pred majku i brata njezina, te ih 
u kratko, nu svečano i srdačno zaprosi, da mu Ijubeznu 
djevojku dadu za ženu. Mandaljena obori glavicu sra¬ 
mežljivo, dočim joj ruka u desnici Ivanovoj zadrhta, a 
srdašce silno u grudih zakuca. Majka njezina, videći, kako 
joj se tajna želja izpuni, od milinja proplače, te milu 
ćerku ogrli, a Gjuro — opaziv već odavna Ijubezni taj 
savez — prijatelju svomu poda vjernu desnicu: »To je 
najljepša čestitka na moj godovni dan . . . Dao vam 
Bog toliko sreće, koliko vam ja želim ! c reče veoma tronut, 
dočim mu bliedo lice zasja obasjano zadnjim trakom za¬ 
padnoga sunca. 

Kad se zatim zviezda večernjica pomoli na vedrom 
nebu, vratiše se u grad majka sa sinom, oboje umireni 
i utješeni, dočim su ih sliedili novi zaručnici, oboje sretni i 
blaženi. 


II. 

U Zagrebu jur minu sabor, o kojem se bila rieč po¬ 
vela na Greben - gradu, pa kako tada gospoda ugovoriše, 
tako je i bilo. Pošto se naime neki izmedju staleža i re¬ 
dova ponajprije javno potužiše sbog nasilnoga banova po¬ 
stupanja, planu predsjedajući ban kao živa vatra, te ih 

Ktane psovati i ružiti, na što ustade Ivan Krušelić, te 
progovoriV stane s neobičnom vještinom i vatrenom rje- 
čitošću sve dosadašnje protuzakonite čine banove redom 
nabrajati, s gledišta zakonitoga pretresivati, te strogo 
osudjivati. Znatna većina nazočnih potaknuta krepkim 
tim govorom, skoči, te se poče groziti banu, na što se 
ban još većma razljuti, pa pošto se zakune: da će se 
osvetiti radi uvrede nanesene njemu a i njegovoj časti, 
razpusti sabor. 

Staleži i redovi razidju se još nezadovoljniji banom 
nego li prije sabora, dočim se ban pun srčbe i pohlepe 
za osvetom opet vrati u grad Varaždin, praćen sjajnom 
družbom svojom. 

Stari grad Varaždin, štono je i sad usred varoši 
istoga imena, te kao vlastitost patri obitelji Erdodija, 
bijaše u ono vrieme vrlo dobro utvrdjen, jer ne samo 
što su ga jake zidine gradske sa četiri tvrde kule od 
navale branile, već su ga osim toga okruživali silni na¬ 
sipi i obkopi, gdje se mogla u vrieme obsade napuštati 
voda iz obližnje rieke Drave. 

Čim Frankopan prispje u rečeni grad, uputi se odmah 
u gradsku palaču, te baciv srdito crvenu samur-kapu i 
sablju na stol, stane se po sobi gore dolje šetati. Kadšto 
bi postajao, kadšto se opet tim hitrije šetnuo. 

Neobičan bijaše to čovjek svakojako, te jedan iz- 
medju one vrste riedkih ljudi, što svakoga nehotice, bilo 
ugodno ili neugodno, tako dimu, da ih, jedanput vidjev, 
ne može više da zaboravi. Nu što se Nikole Frankopana 
tiče, može se reći, da on nikoga ne dimu ugodno. — 
Bilo mu oko četrdeset godina; u ostalom bio je čovjek 
visoka i čvrsta stasa, čela uzka, nu povisoka, crnih ma¬ 
lenih očiju, što uviek sievahu vatrom, dugačkih i gustih 
crnih brkova i brade. Odjeven bijaše narodno i bogato. 

te po ukusu onoga vieka, crvenom naime dolamom sa 
zlatnimi tokami na širokih prsih, crvenimi hlačami i žu- 
timi čizmami sa velikimi ostrugami. Opasan bijaše zlatnim 
pašom, a oko vrata blistao mu se dragocjeni lanac sa 
slikom kralja Ferdinanda II., što mu ga kralj poda radi 
vjernosti i harnosti za znak kraljevske milosti i priznanja 
svoga. 

Da je komu u napomenuti čas bilo vidjeti bana, taj 
bi se sigurno od njega prepao, jer nabrano čelo, ne¬ 
obično plamene oči, zlobni posmieh, a pesnice sgrčene 
— sve to ukaza muža toga i onako strašću upaljena, sada 
još strašnijim, nego li što je bio obično. Valjda su ga spo- 
pale kobne i nemile misli . . . Jao onomu, koga se tiču, 
tomu sigurno ne slute na dobro. 

Podugo se tako razmišljajuć i mrmljajuć srdito po 
sobi šetao ban, kad li ujedanput, smisliv valjda sve misli 
u jedno, naglo k stolu pristupi, spopane srebrno zvonce, 
te tako žestoko zazvoni, da je sva palača zazvečala. 

Na poznati taj znak sluga upane sav bez duše. 

»Reci kaštelanu, da odmah dodjec, zagrmi ban, na 
što sluga kao sjena izčezne. 

Skoro zatim unidje kaštelan Ribić, pokloniv se du¬ 
boko pred banom. 

»Je li se što znamenito dogodilo u gradu za moje 
odsutnosti?« upita ban došljaka. 

»Nije ništa, milostivi gospodine«, odgovori upitani 
smjerno, »jer bih inače to bio već javio«. 

»Zar se moj pouzdani ulak Ignjatović još nije vratio 
iz Ugarske.« 

»Nije.« 

»A koji je to vrag, da ga još nema?« 

»Ne znam.« 

»Ta morao bi već tu biti sa glasovi, što ih ne- 

Bogović: Pjesnička djela II. 

strpljivo čekam o kletom Betlenu«, reče ban zamišljen, 
kao da se sam sa sobom razgovara, a zatim opet kašte¬ 
lanu progovori: »Imaju li vojnici naši, što im treba?c 

»Podpunoma.« 

»A jesu li što dobre volje?€ 

»Prilično, ali —« 

»Što zatežeš?« osieče se ban. »Govori na sva usta, 
što znaš ili što misliš, ja ti zapoviedam.« 

»Hoću, kad zapoviedate, milostivi gospodine. — Ja 
mislim, a vojnici to baš i kažu, da bi bili sasvim dobre 
volje, kad bi znali, da će skoro za njih biti junačkoga 
posla.« 

»Bit će!« primieti ban, nasmjehnuv se kobno, »bit 
će, i to još danas. A ti sad idi, pa mi zovni ponajprije 
podzapovjednika Kraljića, zatim pak podaj vojnikom do¬ 
broga vina. Daj im ga dosta, ali — da znaš — ne od¬ 
više ... Idi sad!« 

Kaštelan već htjede da odstupi, kad li ga na novo 
^ustavi glas banov: 

»Stani, još nešto da te pitam.« 

»Zapoviedajte.« 

»Kaži mi, što je radila kneginja, dok sam bio na 
saboru?« 

»To, što obično radi, kad ste i vi, milostivi gospo¬ 
dine, u gradu«, odgovori kaštelan. »Svaki dan u jutro 
išla bi u gradsku kapelicu, te se Bogu molila, a zatim se 
po vas dan bavila u svojih sobah, gdje je vezla, čitala, 
ili udarala u harfu. Tek pod večer, ako je zgodno bilo, 
vidjao sam ju nekoliko puta u gradskom vrtu.« 

»A je li tko dolazio k njoj?« 

»Nije nitko, osim glasnik od njezina brata, gospo¬ 
dina kneza Janka Erdodija.« 

»Od njega?« primieti znalično i srdito ban. »A što 

će to reći ? — Zar se iza mojih ledja opet nešto snuje ? ... 
Da, da, bit će takovo štogod, jer svi u jednu tikvu 
pusu. Svi su moji protivnici, počevši od žene . . . Nu bilo 
što mu drago, saznat ću kasnije, što je, pošto svršim 
prešniji posao sa Kraljićem, c 

Ban zatim rukom mahne, na što kaštelan ode, ali za 
njim opet u kratko vrieme unidje Kraljić, podzapovjednik 
vojske banove u Varaždinu. 

Dok se ban s Kraljićem o tajnoj nekoj namjeri i 
osnovi u palači dogovarao, nalazila se kneginja Marija u 
svojoj sobi na protivnoj strani grada. Odtud bijaše vrlo 
llep vidik. Vidjelo se najprije iza ravnice Varaždinskoga 
polja Viničko prigorje, zatim s obje strane zagorske br- 
dine, s Radobojskom gorom s desna, i s Ivanščicom s lieva, 
a iza tih gora Štajerske planine u vedroj modrini. 

U kneginjinoj sobi, po ukusu tadašnjem vrlo udobno 
uredjenoj, vladala je podpuna tišina, samo što se čulo 
neko uredno kljucanje i mirno i tvrdo disanje. Kljucanje 
to prouzroči njihalica poveće ure na ormaru, disanje pak 
malo i vrlo nježno sviloruno pse tance tako zvane bo- 
lonjske pasmine, što je mirno i tvrdo spavalo na mekom 
dušeku kraj šivaćega stola, a uz noge svoje gospe, Marije, 
supruge Frankopanove, rodjene kneginje Erdodijeve, koja 
je tu sjedila. 

Ako je ikad sudbina brakom sdružila dvoje ljudi 
dušom i tielom posve različitih, a to za cielo učini, čim 
ovu ženu sjedini s onim mužem, što ga već opisasmo. 

Kneginja Marija bijaše još mlada, nu lice joj krasno 
probliedje prije reda od mnoge tuge i žalosti, jasne modre 
oči potavnješe joj s gorkoga plača, a rumena usta usah- 
nuše s mnogih uzdisaja vrućih i težkih, te je tako, odjevena 
bielom haljinom, posve priličila cvietu lieru, što mu u 
pustom vrtu zao crv nemilo podjede korien života. 



324 


Pred kneginjom nalazilo se krasno na po priugotov- 
Ijeno vezivo, ali ga se ona u taj par ne takne, već pod- 
vivši biele ruke nepomično gleda onamo prama gori Ivan- 
šćici, kao da ju želi s mjesta krenuti očima, da vidi, sto 
onkraj gore biva u nekom njojzi milom gradu. Tako je 
podulje vrieme gledala, dok joj se oči ne pomutiše, zatim 
pak obori glavu, težko uzdahne, te se nešto duboko 
zamisli. 

Ali nije dugo mislila, jer joj se poznat hod javi iz 
prednjih soba. Ona se prene, a i psetance njezino pro¬ 
budi se u isti čas, potaknuto valjda tajnim nekim na¬ 
gonom, što ga ima u nieme životinje, budući da znade 
razlučiti prijatelja i neprijatelja svoga. 

Jedva što se kneginja malko razabra, već joj suprug 
stupi u sobu. 

tEvo me, gospo?« reče ban uz porugljiv posmieh. 
»Niste me se valjda nadali tako brzo, jelte? — Ali što 
ću, ljubav me je vukla amo.« 

»Ako opet dodjoste, da mi što neugodno priobćite«, 
reče kneginja mirno, »a to vas liepo molim, nemojte mi 
se barem podrugivati«. 

»Bože sačuvaj!« primieti zlobno ban. »Ta ja znam, 

. kako vi čeznete za mnom, pa zato se vratih prije reda 
iz Zagreba. Nu ostavimo Ijubezne te razpre, pa mi kažite, 
što ću vas sad pitati.« 

»Pitajte.« 

»Kakav je to glasnik ovih dana k vama došao, i 
s kakovim glasom?« 

»To bi glasnik od brata, što mi je donio list od 
njega.« 

»Ne bi li mi dali taj list, da ga pročitam?« 

Kneginja se nešto uznemiri. 

p »Hoćete li skoro!« poviče ban srdito, na što se 

kneginja strese, kao prut na vodi, te izvadi iz škrinjice 
stolića list. Ban joj ga trgne iz ruku, te stane poluglasno 
čitati: »Ljubezna sestro Marice! Doznao sam sve, što je 
i kako je, te sad više ni najmanje ne dvojim o nevriednom 
postupanju, kojim ti život truje ne samo tvoj, već i ciele 
domovine krvnik. Zato čini, što te evo u kratko svjetujem: 
ostavi svoga mučitelja čim prije, te se vrati u krug rod¬ 
bine, koja -te ljubi i štuje. To ti poručuje brat tvoj Janko 
knez Erdodi.« 

Pošto ban pročita list, baci ga kneginji na šivaći 
stol. »Gle ti njega!« reče zatim porugljivo. »Ala se baš 
ljudski uzžestio taj vaš plemeniti bratac! Nu doći će vrieme, 
te će mu ohladnjeti vruća krvca . . . Sad mi još kažite, 
gospo, šta mu odporučiste?« 

»Ništa do pozdrav«, odgovori kneginja mirno, »jer 
sam nakanila, svakojako, da govorim s vami prije, nego li 
se u toj stvari što odluči«. 

Knez se dva tri puta po sobi prošeta, zatim stane 
pred kneginju: »Govorite dakle«, reče joj gordo. »Evo 
me! — Sad je baš prilika tomu, kakove ne će biti tako 
skoro.« 

»Hoćete li me do kraja slušati?« upita kneginja. 

»Hoću, to jest: ako budem donle imao dovoljno 
strpljivosti«, odgovori porugljivo ban, pa zatim strogo 
nastavi: »Govorite!« 

»Gospodine«, uze kneginja, pošto se razabrala, od- 
važno govoriti, »vi dobro znate, da ste mi mladost i 
sreću svojom gordošću i strogošću pogazili, te sad uz vas 
venem i ginem kao u pustoši trava bez rose. Što je hasne 
duljiti takav život neugodan meni, a po svoj prilici i vam, 
već dozvolite, da se dielim od vas, i da ono nekoliko 
dana života svoga u krugu obitelji svoje sprovedem u 
miru.« 

»E dobro, ne marim — neka bude tako!« reče ban 
iza kratka razmišljanja. »Ali nemojte misliti, da ja na 
tu razstavu privoljujem s toga, što je to vaša i rodbine 
vaše želja . . . Aja, gospo! već ja to činim od svoje volje, 
budući da uvidjam, da će mi znatno odlanuti, kad se vas 
jednom riešim — osobito sada, gdje ću imati posla na 
sve strane, te bi mi samo smetala onakova žena, kao 
što ste vi. — Da, da, bolje, da se razdružimo, pa dao 
Bog, nikad se više ne vidjeli ... Ali još jedno moram 
da vam kažem prije, nego se razstanemo«, primieti zatim 
grozeći se. »Mislite valjda, da će se opet ponoviti djetinjske 
sanjarije lude vaše ljubavi, što ju — znam ja — uz prkos 
četverogodišnjemu našem braku ipak tajno gojite svedj u 
srcu? — Varate se, gospo! jer nekadašnji vaš ljubovnik, 
ubogi plemić Turković, zajedno sa svojim pobratimom 
Krušelićem prvi su, da znate, na rovašu mojem, te će mi 
skoro platiti, što su mi dužni, a platit će mi, tvrda vjera! 
krvavo taj dug.« 

Kneginja se na ove rieči strese, te probliedi kao kip 
od mramora. 

»Vidite li —« prihvati opet smiešeći se zlobno ban. 
»Vidite li, kako vas izdaje čuvstvo, ta probliedjeste evo 
kao krpa, a uzdrhtaste kao trepetljika . . . Jelte, pogodio 
sam vam tajnu žilicu?« 

»Prodjite se jednom podrugivanja«, reče kneginja do- 
stojno, kad ustade sa stolice. »Istina je, što je ne tajim, da 
me ustraši grožnja, kojom se zagroziste, ali me još većma 
uvriedi podla sumnja i pusto potvaranje, koje izustiste.« 
Zatim nastavi ćutljivo, nu ipak ponosito: »Vi ste dobro znali, 
da vas nisam ljubila, kad me roditelji prisiliše, da podjem 
za vas. Znali ste nadalje dobro, da je ubog doduše, nu 
zato ipak čestit i u svakom obziru plemenit mladić osvojio 
srce moje — na uviek. Vi znate napokon i to, da uz 

prkos toj ljubavi ipak ni u čem ne povriedih časti svoje 
ili vaše, pa da je isto tako ne ću u buduće povriediti.« 

»To vas ne bih zaista ni svjetovao«, poviče strastno 
ban, »jer prije nego li se takvo što sbude, iztrgnuo bih 
vas iz sredine obitelji vaše kao jastrieb prepelicu iz jata 
njena, te bih vas dao na muke nečuvene! — Dao bih vas, 
tako mi Boga, u najdublju tavnicu toga grada, da vas 
umjesto Turkovića ogrli gvozdena Kata u mučionici.t 

»Sram vas bilot, reče kroz plač kneginja, »što se 
slaboj i nesretnoj ženi tim grozite«. 

»Šuti, ženo!« ciknu ban, te priskoči srdito kneginji, 
ali u isti mah zalaje malo psetance, te skoči na bana, nu 
on ga nogom tako silno gurne, da je ubogo pseto u kut 
odletjelo uz strašan cvil. Kneginja sva protrne. »Danas 
odmah da mi se nosite iz ovoga grada!« reče joj ljutit ban. 

»Ići ću, nemajte brige«; odgovori osviestivši se kne¬ 
ginja, »akoprem se ne pristoji, da me kao kakovu pro- 
sjakinju tjerate iz grada mojih djedova.« 

»Ni rieči više, ako ne ćeš, da te smrvim!« viknu 
opet ban kao biesan. »Grad taj kraljevo je leno, a ja 
sam ban i namjestnik kraljev, dakle gospodar ne samo 
toga, već svakoga drugoga grada u Hrvatskoj. — Čuj 
me dakle još jedan put: danas u večer da te nema više 
u gradu!« Pošto ove rieči izusti, ode ban, te silno za- 
trupi vrati. 

Kneginja gorko proplače, te se sruši na stolicu. 

Nije zatim gotovo ni sat prošao i eto na vrata gradska 
i po spuštenom mostu bilo je vidjeti bana, kako jašuć 
čila vranca svoga na čelu čete svoje krenu put Zagorja. 

Dva ili tri sata kasnije ode i kneginja iz grada, pra¬ 
ćena malom, nu vjernom družinom svojom. 

Kaštelan Ribić, pošto zatvori vrata u gradu, vrati 
se u samotni grad klimajuć glavom. 

ffl. 

Nekoliko sata jnr prodje, odkako krenu kneginja sa 
svojom družbom iz Varaždina. Noć je iza toga jur na¬ 
stala i mrak se sve to gušći hvatao, jer se nebo sa sviju 
strana tako naoblačilo, da ne bješe izpred oblaka vidjeti 
ni jedne jedine zviezde. Vjetar, s prva tihan, osilio je po 
malo, te duvajuć sve to jače, za čas u hrpe savijao oblake, 
za čas ih opet razvijao i razstavljao, te pred sobom tjerao, 
baš kao vuk što tjera stado strašivih ovaca. U gori Željez¬ 
nici stade sve to veći šum, sve to silnija lomljava staroga 
drveća, dočim se iz dolina i jaruga gorskih plaha jeka 
neprestano oglašivala silnoj toj huci i buci. Kiša doduše 
nije još padala, ali je bila sva prilika, da će padati, čim 
ponešto stane silna ta oluja. — Ni od kud ne bješe čuti 
glasa pitoma ili u obće živa stvora. Divlje zvieri i ptice 
sakriše se, kud koja bolje mogaše da se ukloni, dočim si 
narod one okolice, zaklonjen u kolibah svojih, nije mnogo 
tro glave za buru, znajući, da će se do zore po svoj pri¬ 
lici opet razvedriti, što obično tako biva u naših stranah, 
osobito u vrieme jednači dana i noći, kad se rado vrieme 
mienja. 

U Greben-gradu bijaše sve mirno, akoprem je i tamo 
vjetar kroz pukotine starih hrastovih vrata i visokih, nu 
uzkih prozora zviždeći propuhivao, te limenim pietlom 
.na kuli gradskoj škripajuć kretao. Da, mirno bijaše u 
gradu, ali nije u grudih zapovjednika mu Gjure Turkovića. 
On nije nikako mogao da spava, pa je zato stajao kod 
orozora, te gledao na polje s nekim rek bi zadovoljstvom, 
)udući da je divlja borba živalja ponešto priličila silnoj 
>orbi, što mu tolikrat uzdrma srce s nesretne ljubavi, 
jledajuć dugo i nepomično oblake, što bježe pred vjetrom, 
hhoko se zamislio Gjuro. Budućnost mu se prikazivala 

isto tako studena, pusta i tavna kao god i sadašnjost, te 
se siromah misleć vratio u blagu prošlost, gdje mu je 
plam sretne ljubavi grijao i razsvjetljivao život. Misleć 
tako, sjećao se, kako je prije pet godina u gradu Varaždinu, 
prilikom sjajne svatbe kneza Janka Erdodija sa kneginjom 
Jelisavom Zrinjskom, prvi put vidio sestru mladoženjinu, 
prekrasnu Mariju. Sjećao se, kako mu je odmah srce uzdrhtalo 
i uzplamtjelo vidjevši ju, i kako ga je obasjala sreća, pošto 
se s njom pobliže spoznao, i pošto se uvjerio o tom, da 
ga i ona ljubi. Sjetio se blaženih onih časova, što ih 
sprovede u družtvu Marije, koja poslije spomenute svatbe 
ostade još neko vrieme u Varaždinu kod brata svoga. 
Svega toga sjećao se Gjuro, te uzdahnuo težko, jer se 
u isti čas dosjeti nesretnomu svomu udesu, koji mu ugrabi 
Mariju zato, što se nije mogao natjecati u bogatstvu i u 
časti sa premožnim banom i knezom Frankopanom, ko¬ 
jemu ju dadoše roditelji njezini, ne mareći za suze i molbe 
kćeri svoje, već pazeći jedino na odlikovanje i na čast, koju 
tim brakom na novo steče već odprije slavna obitelj 
njihova. 

Da je Marija bila u braku sa Frankopanom barem 
toliko zadovoljna, koliko to biti može žena, koja ne ljubi 
muža svoga, to bi Turković još nekako pregorio ljutu 
ranu na srcu svome, ali ovako znajuć, da je uz gordoga 
i zlobnog vojna svoga posve nesretna, nije nipošto mogao 
da se umiri. Misao ta mučila bi ga neprestano, a i sada 
mu se snova kosnula srca tako, da ga od silne duševne 
boli spopade neka vrućica. »Hoće li ikad biti kraj mukam, 
što ih mučim c, progovori napokon strastno sam sa sobom, 
gledajuć prama oblačnom nebu. »Bože! daj, da se jednom 
umiri pusto srce moje, ako li to ne može biti drugačije, 
daj, da prestane kucati, pa će za cielo tada mirovati.« 

U taj čas stade na kuli Grebena udarati sat, te po- 

lagano izbije jedanaest. Turković se prene iz svoga raz¬ 
mišljanja, te otvori prozor, da mu se ohladi vruće čelo i 
lice. Pošto otvori prozor, opazi, da je za vrieme njegova 
razmišljanja bura ponešto prestala, ali kiša da tim sil- 
nije pada. 

Uz prkos kiši i oluji gledao je Turković u tavnu 
noć, te mu je s početka upravo godio vjetar, ali po malo 
činilo se, kao da ga u dosadašnjih misli poče zanimati 
nešto posve drugo, jer se sve većma nagibao s prozora, 
te prisluškivao nešto. Duševna čuvstva posve ušutješe u 
njemu, dočim umjesto njih sasvim mah preoteše ćutila tje¬ 
lesna : vid naime, osobito pak sluh. Pošto je neko vrieme 
prisluškivao, zovne: 

>Oj stražarui« 

»Evo melt oglasi se iznad njega straža na kuli. 

»Ne čuješ li ništa?€ 

»Čujem, doduše, uz prkos kiši i buri nešto izpod zi¬ 
dina gradskih, da se miče, ali ne znam pravo, što bi to 
moglo biti.« 

»Podaj trubljom znak posadi.« 

Stražar zatrubi tri puta, na što u gradu za tili časak 
sve oživi. Turković skoči, te sluteći svašta, spopane 
oružje, pa se brže bolje oboruža, na što opet pristupi 
k prozoru: »Čuješ li još štogod?« zapita stražara. 

»Činilo mi se upravo sada«, odgovori stražar, »kao 
da se nešto grebući penje uza zid. Ne bi li to možebit 
mačke bile?« 

»Meni se pak čini, da su to posve druge zvieri«, 
reče Turković. »Nu vidjet ćemo odmah«, nastavi domisliv 
se nečemu. Zatim skine sa stiene pištolj, te ga opali kroz 
prozor. čim sievnu munja iz cievi, bilo je vidjeti pod 
zidom mnogo oružanih ljudi, a o zidu naslonjene ljestve. 

po kojih se jur pojedini hitro kao noćne sjene penjahu 
na obzid. 

tVidiš li, stražaru«, poviče Turković, >to su vukovi, 
što se k nam prikučuju... Na noge, momci, pa hajd na 
njih! < 

»Nisi ni ti pogodio, već znaj, da je to nešto gore 
od vukova«, zaori gromovit glas banov. »Slušaj, Turko- 
viću: nije hasne, da mi se protiviš, evo me već gradu 
na obzidu. Predaj mi se u ime kraljevo!« 

»Ne ću ti se predati«, odgovori odvažno i srdito 
Turković, »makar da si mi u sobi, kamo li na obzidu«. 
To izustiv poleti na vrata, gdje ga susretne stari i po¬ 
uzdani njegov sluga Nikola. 

»Hajde, starce«, reče Turković, »skoči, što možeš 
hitrije, probudi gospodje, ako još nisu budne, reci im, što 
je i kako je, pa zatim neka te odmah sliede. Uzmi tri 
do četiri pouzdana momka sa sobom, pa s njimi poprati 
gospodje kroz gradski vrt na mala vrata, a zatim preko 
obzida po Ijestvah bjež’te do Melemgrada . . . Idi, idi, ne 
oklievaj!« 

Starac ode, a Turković kao munja poleti po stubah 
u dvorište, gdje se za toga već borahu njegovi momci 
sa nekoliko najsmjelijih protivnika, štono se malo prije 
već popeše po Ijestvah na obzid. 

»Ovamo, momci!« poviče Turković. »Oborite naj¬ 
prije ljestve«, te priskoči sa nekoliko svojih momaka 
k onoj strani obzida, gdje bjehu prislonjene ljestve. 

»Zaludu ti je i to, jer ti ne će više hasniti«, odgo¬ 
vori glas banov s desne strane dvorišta, odkud se u isti 
čas začuje neka silna kršnja i lomljava. Tamo bijahu glavna 
gradska vrata, koja ban sa nekoliko svojih momaka iz¬ 
nutra razbije, otvori i visimost spusti, te tako otvori 

put ostalim svojim vojnikom, koji su iz vana čekali, te 
oni silovito i mnogobrojno provale u grad. 

Akoprem je kiša još padala, a i vjetar duvao, to 
ipak za kratko vrieme zveka oružja i vika boraca zagluši 
oboje. Turković i vojnici njegovi braniše se upravo ju¬ 
nački, ali što im je hasnilo sve junačtvo njihovo, kad 
ne mogoše njime da odole mnogo pretežnijoj sili protiv¬ 
nika, što ih pritisnuše i obkoliše sa svih strana. Videći 
Turković, da nije podnipošto kadar obraniti grad proti 
onolikoj sili, makar sa svojimi na mjestu poginuo, odluči 
jurišem kroz hrpu neprijatelja prokrčiti si put do glavnih 
vrata, te provaliti na polje. Turkoviću tom prilikom nije 
toliko bilo do života, koliko do časti, pa je upravo zato 
scienio, da će bolje biti, ako za sada neprijatelju ustupi 
grad za koji dan, pa ga tad s tim većom slavom opet 
osvoji, nego li da ga sada uzalud brani, te zajedno s po¬ 
sadom gine, a grad u ruku neprijateljevih ostavi Bog zna 
kako dugo. 

Što na brzo Turković izmisli, to odmah i učini. >Za 
mnom, junaci It poviče, te sa malom šakom vojnika svojih, 
što su se oko njega kao gvozdeno klupko sakupili, hitro 
i žestoko navali na banovce. 

»Posiecite ih ... Ne dajte, da nam izmaknu .U zaviknu 
Frankopan kao biesan ris, nastojeći, da se kroz hrpu bo¬ 
raca protura do Turkovića, nu on se za toga već bio 
dokopao vrata, te zajedno sa malom nu hrabrom četom 
svojom sretno provali na polje. 

»Potrpi se, bane«, oglasi se Turković već izvan grad¬ 
skoga obzida, »ako se ne sastasmo danas, to ćemo se 
sastati za koji dan za stalno«. To rekav, zajedno sa svo¬ 
jimi vojnici izčezne u tavnoj i burnoj noći. 

»Ne boj se, dočekat ću te, kako valja, kad mi godj 
dodješ«, poviče srdito ban, stojeći gradu na obzidu i 

gledajuć onamo, odkud je malo prije čuo Turkovićev glas. 
Da je mogao, bio bi vatrenim svojim očima probio tamu 
noćnu, samo da vidi, kojom stranom krenu Turković, pa da 
se odtisne za njim u potjeru, ali budući da sbog guste 
tmine nije mogao ništa razabrati, vrati se srdito u dvo-^ 
rište, gdje ga već na čelu sakupljenih vojnika dočeka pod- 
zapovjednik njegov Kraljić. 

»Čestitam vam, slavni bane, kao dobitniku i gospo¬ 
daru Grebena«, reče Kraljić, stupiv smjerno pred bana. 

»Okani se čestitanja«, odgovori ban zlovoljno. »Što 
mi basni dobit grada, kad izmaknu Turković . . . Tom 
dobiti Grebena osvetih se samo Baćaniju, nu ja bih se bio 
rado osvetio i Turkoviću, što ga živa ne mogu trpjeti.« 

»Vi ste možan, a i hrabar«, primieti na to udvorno 
Kraljić. »Neprijatelji vaši pred vami strepe, jer ih redom 
pokoravate ili uništujete, pa zato ne dvojim ni najmanje, 
da će i na Turkovića skoro doći red isto tako, kao i na 
njegova pobratima Krušelića.« 

»Grom ga ubio!« ciknu ban, te udari tako silno ši¬ 
rokim mačem svojim o kamen-ploču pred vrati gradskimi, 
da poskočiše iskre, zatim mu lice sievnu nekom plamenom 
radošću s neke kobne misli, što mu tad kao munja pro¬ 
leti kroz mozak. »Kaži der mi«, upita naglo Kraljića, 
»nisi li ti štogod čuo o tom, daje Krušelić zaručnik liepe 
Madaljene, sestre Turkovićeve?« 

»Da, gospodaru, čuo sam o tom«, odgovori Kraljić. 

»Nikad bolje prilike, da im se osvetim«, nastavi zatim 
polugasno i sa zlokobnim posmiehom ban. »Da, da, to 
ću učiniti, tako mi sreće! A tim će u jedan par oba ta 
vjerna druga ujesti guja, i to upravo usred srca.« 

Ban zatim pohiti gradu u gornje sobe, zapali svieću, 
te po svih sobah stane tražiti gospodje, ali ih srećom ne 
nadje nigdje. Njegova po svoj prilici djavolska namjera 

ne podje mu za rukom, budući da gospodje, po savjetu 
bratovu i vjernoga sluge Nikole, pod sigurnom obrambom, 
za najžešće borbe, sretno pobjegoše iz grada. 

Kad vidje ban, da mu se i ova namjera razbila, 
bjesnio je s početka po gornjih sobah gradskih kao krvo¬ 
žedna kakova zvier, kojoj se izmače plien, nu pošto mu 
se malko utaloži krv, sjedne upravo u onoj sobi, gdje se 
prije desio Turković, te stane misliti i razmišljati, kako 
da se, bilo kakovim mu drago načinom, što prije osveti 
Turkoviću i Krušeliću. 

Dok je ban, ne mogavši spavati, mislio tavne misli 
i snovao krvave snove, ponamještao je oprezni njegov 
podzapovjednik pred gradom i oko grada dobre straže, 
zatim je ranjene vojnike obskrbio, pa pošto i taj posao 
svrši, ode s ostalimi vojnici u grad, da odpočine barem 
do zore, što je već morala biti blizu, budući da već drugi 
iza ponoći zapjevaše pietli. 

Silna prije bura i kiša iza toga sasvim prestade, a 
isto tako ponestade crnih oblaka na obzorju, gdjeno se 
sad ukazivahu nebrojene zviezde, krieseći se i blistajući 
divno, baš kao da ih je u onaj čas ruka svemožnoga 
stvoritelja razasula širom po nebeskom svodu. 

Blaga tišina zavlada svuda. Očišteni zrak opoji se 
običnim iza proljetne noćne kiše mirisom, rekao bi djevi¬ 
čanskim dahom blage naravi, pomladjene borbom živalja. 

U gradu Grebenu i oko njega svuda bijaše sve mirno 
i tiho, kao da nije ni tu ni tamo malo prije bilo borbe. 

Eno gle! — Iztoku na vrata zlatnim prstom lagahno 
jur kuca zora, a u to se iz vrta gradskog oglasi milo¬ 
zvučna slavuljeva pjesma kao prva himna u slavu novoga 
dana. 

Izmedju stražara na obzidu grada ne bi nijednoga, 
makar još tako okorjela i prosta vojnika, komu se ne 

prikrade tom prilikom neko blago čuvstvo srcu, samo 
budnu banu, koji je svejednako nešto snovao, nije ni 
najmanje bilo do opisanih prirodnih prizora. Ne mari on 
za blagi glas naravi, kojemu se već odavna oglušio, već 
on sada sluša jedino glas divljih strasti svojih. 

Voštana svieća upravo dogorje, kad li ban u jedanput, 
izmisliv valjda nešto, što mu bijaše sasvim po ćudi, udari 
rukom o koljeno, naglo sa stolice skoči, te se zlobno i 
grohotom nasmije. Samotne sobe grada zamnješe od toga 
smieha, a straže, što ga tja na obzid čuše, u prvi mah 
uzdrhtaše, misleći, da se vukodlak vraća s krvne noćne 
gostbe, dok se ne dosjetiše, da je to banov glas. 

Skoro zatim zapjevaše i treći pietli. Zora na iztoku 
zarudi, dočim joj na čelu ljepše nego prije zasja sjajna 
danica. Jutarnje povjetarce razvije lagahna krila, te za- 
šušti granjem, kao da želi tim probuditi ptice iza sna, 
šapćuć im: »složite glase, evo danak se radja«. Ptice se 
probude, iz lišća proviruju, te stresavši s kreljuta rosu, 
ponajprije zacvrkuću, zatim pak, oslobodivši se, sve to 
glasnije pripievaju slavniju, slavnomu tomu kolovodji kri- 
latoga sbora svoga, koji se jur prije oglasi. 

Svigdje vlada sklad, pokoj, mir, ljubav i sloga, te 
glasno propovieda vječno i sveto slovo božje, samo u 
grudih opaka čovjeka ne nadje odziva, jer tu se uvrieži 
nesklad, nemir, mržnja i zloba, da prije ili poslije nikne 
vražjim plodom. 


IV. 

Malo je vrieme postojalo, odkako ban Frankopan sili- 
miče osvoji Greben-grad, kad li opet iznenada još većim 
nasiljem okalja čast i ime svoje, samo da odoli divljoj 
pohlepi za osvetom. — Jedva nedjelju dana iza kako hl 



zauzet Grebengrad, kad je naime Krušelić mirno sa slugom . 
svojim jahao u Melemgrad, da pohodi obitelj Turkovićevu,^ 
koja tamo kod kneza Patačića, vlastnika rečenoga grada, 
nadje sigurno utočište, navale na .Krušelića iznenada iz 
zasjede banovi momci, ubiju mu fdsl|[u, njega pak zarob- ^ 
Ijena i svezana dovedu pred bapa. Ban ga obruži, baci 
u tavnicu, te tamo, kao što se poslije iz tužbe staleža i 
redova kraljevine moglo razabrati, dade na težke muke 
ne gledeć na to, da je Krušelić ne samo obće štovan 
plemić, već da je i ugledan po časti, što ju je imao kao 
podžupan varaždinski. 

Pošto se glas o tom novom nasilju razišao širom ciele 
zemlje, omrznu ban još više cielomu narodu. Bila je sva * 
prilika, da će obće to nezadovoljstvo tako preoteti mah, 
da će se najposlije sila morati suzbijati silom, ne gledeć i 
na moć i na dostojanstvo banovo. 

Knez Baćan, očiti i najglavniji privrženik Betlenove 
stranke u Hrvatskoj, stekao je tim, što mu ban silovito 
uze Greben-grad, mnogo novih prijatelja, te s njimi 
javno pristupi možnomu Betlenu, koji u prekodravskih 
ugarskih varmedjah jur sakupi znatnu vojsku proti kralju 
Ferdinandu. Možne obitelji Erdodija, Draškovića i Pata¬ 
čića, što ih već odprije uvriedi gordo i nesnosno gospod¬ 
stvo Frankopanovo, sad uhvatiše sgodu, te sa svojimi 
prijatelji i privrženici iz plemstva, svećenstva i gradjan- 
stva stadoše javno svuda u Hrvatskoj pod banom kopati 
jamu, te proti njemu razpaljivati mržnju, izgledajući u 
ostalom sgodne prilike, da mu vrate žao za sramotu. 
Odatle se vidi, da je ban imao dosta neprijatelja, kojim 
se broj dan na dan umnožavao; ali izmedju svih, što ih 
je god bilo, najžešći ipak bijaše Gjuro Turković. Nu ako 
ćemo pravo, imao je on i zašto, budući da mu je Fran- 
kopan zadao tri najteža jada: prvo, otrovao mu sreću 

* mladosti, preotev mu ljubu; drugo: povriedio mu junačku 
čast, uzev mu Greben-grad; a treće: razcvilio mu dušu, za- 
robiv mu najmilijega prijatelja. Tko će mu za zlo primiti 
ili upisati u grieh, je na Frankopana mrzio više nego 
ostali, te dan i noć r^jdio o tom, da mu se svojski što 
prije oduži duga? — Nastojeći oko svoje namjere, sakupi 
Turković u kratko vrieme priličan broj vojnika, gotovih 
pod njegovom zapoviedju udariti i na vraga. Nu prije 
nego li će udariti na Greben, čekao je, dok mu prispije 
obećana pomoć od knezova Erdodija, Draškovića, Patačića 
i drugih prijatelja, što mu za stalno obećaše, da će mu 
na ruku biti u odsudan čas, poslavši mu tajno pomoći. 
Zmajilović mu još i to poruči, da će glavom doći. 

Dok je sve to bivalo, sjedio je ban svejednako na 
Grebenu, baveći se najviše ratnom osnovom proti Betlenu, 
ako bi provalio u Hrvatsku, kao što se glasalo. Nu uza 
to se ban kadšto i tim nasladjivao, što je mučio Kruše- 
lića, koji mu još većma omrznu nego li Turković, odkako 
se naime na saboru usudio javno ukoriti silovite i protu¬ 
zakonite čine njegove. U ostalom ban nije mnogo mario 
za prietnje i tužbe, što se podigoše proti njemu, o kojih 
ga kadšto izvješćivao tajni mu glasonoša ili bolje rekavši 
uhoda Ignjatović. To bijaše prost vojnik, nu izvanredno 
zloban, lukav i smion, te je u svemu dolikovao gospodaru 
svomu, kojemu je služio kao vjerno orudje, kad gospodar 
htjede izvesti tajan ili opak kakav čin. Ban nije mario, 
što na njega mrze Hrvati, budući da se oslanjao na milost 
kraljevu, a osim toga na svoju moć i drzovitost, koja 
steče novu silu time, što mu prije nekoliko dana, te 
upravo u dobar čas prispje zahtievana, te odavna željno 
izgledana pomoć, znatan na ime odjel tudje vojske, koju 
odmah u Varaždinu smjesti pod zapovjedničtvom Kralji- 
ćevim, da njom brani grad, ako bi od potrebe bilo. Što 

Bogović: I^esnička djela II. 

se Greben-grada tiče, mislio je ban, da je posve siguran 
u njemu, budući da se mogao posve uzdati ne samo u 
izabrane svoje vojske, boju i pobjedam vikle, već i u 
tvrdi taj grad, sto ga dade na hitru ruku jos većma učvr¬ 
stiti. Nu kao što se i najboljemu računaru kadšto pomuti 
i zamrsi račun, tako se dogodi i banu, jer jednom u večer, 
kad se već suton hvatao, te oko grada sve bilo mirno 
i tiho, Turković iznenada s mnogobrojnom svojom četom 
navali na Greben grad. 

Borba se tom prilikom zametnu strašna. S obje strane 
biše se kao što se biju junaci, ali najposlije ipak — i to 
iza krvave borbe od tri sata — Turković sa svojimi 
održa mejdan, posve nadjača i razbi banovce, te slavno 
opet osvoji grad, što mu ga tek prije mjesec dana ote ban. 

Slava Turkovićeva bila je s tim sjajnija, što tom pri¬ 
likom zarobi i bana, koji se s njime sastade baš u zadnji 
i odlučni čas borbe. Turković tad već bijaše težko ranjen, 
ali pošto bana opazi, sakupi svu svoju snagu, te proti 
njemu skoči kao biesan, pozivljuć ga glasno na mejdan 
— osto ili propo . .. Ban jedva dočeka sgodu, da se 
krvavo osveti onomu, koji se usudio ljubiti mu ženu, pa 
se zato radostno odazove pozivu Turkovićevu . . . Oba 
jur strašno zamahnu sabljami, kad Ii u isti čas Zmajilović 
kao munja priskoči, te bana sa nekoliko momaka obkoli 
i razoruža, pa zatim objeručke prihvati Turkovića, što ga 
s posljednjega silnog duševnog i tjelesnoga napora, a još 
više s gubitka krvi, tako izdade sva snaga, da je sav 
iznemogao. 

Medjutim borba minu. Banovi vojnici bijahu koje 
mrtvi, a koje ranjeni ili zarobljeni, samo mali broj sretno 
ih izmače. 

Zmajilović dade ponajprije onesvieštena Turkovića 
odnieti u gornje sobe i u postelju, pa zatim sam ode, 

da iz tavnice izvede Knišelića, nad kojim junak malo da 
ne proplače, vidjev toga prije tako krepka muža, sada 
blieda kao mrtvaca, te suha i propala s težkih muka, što 
ih je mučio nevoljnik. 

*Za Boga!« uzkliknu Zmajilović, tronut od milinja, 
pošto ogrli uznika. »Zar si ti to, Krušeliću? . . . Tako Ii 
spade u kratko vrieme?« 

»Ja sam, brate«, odgovori Krušelić slabahnim glasom 
i nasmjehnuv se gorko. »Hvala Bogu«, nastavi zatim, 
»što opet vidim jednoga prijatelja, jer sad barem znam, 
da će prestati muke moje«. 

»Ne boj se, brate, muke su tvoje prestale, jer znaj: 
u naših je ruku Greben-grad, a s njime i tvoj krvnik 
Niko.« 

»Što to veliš, ban je zarobljen?« 

»Jeste.« 

»A gdje je moj mili pobratim Turković? .. . Zašto 
ne dodje s tobom?« 

»Nije mogao doći, budući da od rana, što ih malo 
prije zadobi u borbi, sad leži u sobi svojoj . . . Nemoj 
se prepadati, rane njegove nisu od smrti, već od prebola, 
te će ih skoro preboljeti, a ja sam poslao pouzdana momka 
po majku i seku njegovu u Melem-grad, da dodju amo. 
One će mu sigurno biti najbolje vidarice.« 

»To hoće, za cielo«, reče Krušelić malo živahnije. 
»No hajdmo, brate, sad i mi k njemu.« 

»Da, da, pravo imaš, hajdmo gore, jer ti treba da se 
liečiš i oporaviš kao god i on«, prihvati Zmajilović, po- 
dupiruć oslabljena prijatelja i vodeći ga iz tavne tav¬ 
nice na bieli danak. 

»Nemaj brige, ja ću se oporaviti skoro, ako Bog; 
da«, reče Krušelić, došav s prijateljem u gradsku hodnicu,. 
gdje je malko postajao, da se odmori, te se 

čistim zrakom. »Ja sam, istinabog, mnogo pretrpio«, na¬ 
stavi zatim, stupajuć polagano s prijateljem napried, »ali 
neka! Bilo pa prošlo. U tavnici tješio sam se mnokrat 
misleć: nakon tavne noći mora danak doći — pa evo ga, 
gdje dodje. Moja me nada ne iznevjeri, a što sam god 
pretrpio, to je bilo za volju istini, kojoj se ne ću iznevjeriti, 
makar opet morao u tavnicu i na same muke.« 

»Toga se ne boj više«, planu Zmajilović, »već sad 
ćemo mi Frankopanu krojiti pravdu i dati mu milo za 
drago«. 

»Nemoj tako, to ne valja.« 

»Zašto ne?« 

»Kazat ću ti kasnije razlog«, šaptnu Krušelić, jer u 
taj par već stupiše u sobu, gdje se Turković u postelji 
borio sa krutom žarnicom s dobivenih rana, što mu ih 
upravo prao i ovijao neki star i tomu poslu vješt vojnik. 

Krušelić već od prije slab i iznemogao, pošto sad 
opazi krvava i bolestna pobratima svoga, jako se razžali, 
te ga tako silno dimu žalostni taj prizor, da je jedva 
uzpravo mogao stajati. To opaziv Zmajilović, odvede Kru- 
šelića u obližnju sobu, pa tu i njega smjesti u postelju. 

Pošto se malko oporavi Krušelić, zapita ga svedj 
još uz postelju mu stojeći Zmajilović na novo za Fran- 
kopana, što naime misli, kako bi trebalo da se postupa 
s njime. 

»Ja te svjetujem, brate«, odgovori upitani, »da ga 
pustiš, neka ide kud ga volja«. 

»Što govoriš? — Toga zulumćara da pustim!« pri- 
mieti strastno Zmajilović, »da nam prvom prilikom na 
novo pogazi naša prava i našu čast, otimajući nam uz 
imanje i život ... Ne, ne, to ne može biti nikako.« 

»Slušaj me, pa onda čini, što za bolje nadješ . . . 
Vjeruj mi, ako itko imade uzroka, da se osveti banu, a 



341 


to ga sigurno imam ja poradi težkih muka, što ih pre- 
trpjeh u njegovih ruku. Nu zato ipak, ako sve dobro pro¬ 
mislim, te stvar obću uvažim više nego li vlastitu, i opet 
svjetujem, da ga pustiš na slobodu . . . Čuj razloge, zašto. 
Ti znaš, da je ban — bio on u ostalom kakav mu drago 
— ipak ban, te kao ban da je kraljev namjestnik u našoj 
zemlji; zatim znaš, da Frankopana ne samo sbog hrabrosti 
već i sbog vjernosti i privrženosti kralj miluje i visoko 
cieni. Onaj dakle, koji bi htio kidisati banu, pogriešio bi 
proti zakonu, a ujedno bi uvriedio kralja, koji ga je ne¬ 
davno naročito ovlastio, da brže bolje u njegovo ime 
kupi vojsku, te s njom da Betlenu na put stane.« »Ali 
promisli samo —« uze Zmajilović, zakršiv rieč Krušeliću, 
ali on mu rukom mahne za znak, da šuti i da ga sluša 
mirno do kraja. »Znam ja«, nastavi Krušelić, »što ćeš 
reći: da je naime ban krivac pred svietom i zakonom, 
što ga je povriedio toliko puta nesnosnim zulumom. To je 
istina, koju ne može nitko tajiti, ali uprav zato treba da 
mu isti zakon, što ga je povriedio, kroji sud, a ne pojedini 
ljudi. Sabor kraljevini, što će se opet na skoro morati 
sazvati, to ti je ono mjesto, gdje ćemo se opet ogledati 
s njim i gdje ćemo složnim zahtievanjem izposlovati, da 
se ili sam odreče banije, ili da se zakonitim putem svrgne 
s te časti.« 

Zmajilovića uvjeriše razlozi prijateljevi, te zato pusti 
bana na slobodu, rekav mu, da ima na tom jedino za¬ 
hvaliti Krušeliću. Ban se strašno namrgodi, te ne rekav 
ni rieči, uzjaše svoga vranca i odjaše put Varaždina uz 
pratnju Ignjatovićevu i ono nekoliko vojnika svojih, što 
ih takodjer pusti na slobodu Zmajilović. 

Ima izmedju zlobnih ljudi na svietu i takovih, što 
ih pravedan ili velikodušan kakav čin neprijateljev većma 
razdraži, nego li da im je taj čovjek ua.udvc> 

kako. I Frankopana razpali i uvriedi, što mu upravo Kru- 
šelić izposlova slobodu, te se zato jasuć muče zakune : da 
će se prvom prilikom krvavo osvetiti tomu čovjeku, koji 
ga ne samo razlozi, već i velikodušjem svojim na novo 
ponizi i osramoti. 

Došav u Varaždin, dočuje ban od Kraljića, da po- 
sadnom vojskom domaćom — s tajnoga valjda utjecaja 
banovih neprijatelja — poče vladati zao i oporan duh, 
dočim se tudji i nedavno prispjeli vojnici odlikuju vjer¬ 
nošću i odanošću. Ban razumjevši to ne počasi časa, 
već strogošću s jedne strane, a darežljivošću s druge uguši 
i svlada opasni taj duh, pa zatim odmah stade sve to veću 
vojsku u Varaždinu i oko njega sakupljati, ne bi li mu 
sretno za rukom pošlo, kako valja dočekati i suzbiti Be- 
tlena, ako zbilja udari na Hrvatsku. 

Dok bana zanimahu bojne priprave, ne davši mu 
oduška ni vremena, da svojim strastim popusti uzde, dotle 
u Greben-gradu uz brižljivu i nježnu godbu i njegu liepe 
Mandaljene i majke njezine za čudo hitro ozdraviše do 
dva bolestna prijatelja Ivan i Gjuro. 

U to prodje ljeto, a jesen nadodje. I berba prodje^ 
a za njom i mjesec listopad, te posvuda zavlada obična 
u to jesensko doba tišina, samo u Greben-gradu pojavi 
se — a to upravo u oči prvoga studenoga — živo i neobično 
neko kretanje, što je slutilo na izvanredan nekakav do- 
gadjaj, koji se imao sbiti. Pa tako je zbilja i bilo, jer 
sutra — upravo na dan svih Svetih, a ujedno na rodjeni 
dan liepe Mandaljene — imalo je biti vjenčanje njezino 
sa Krušelićem, koji je radostno i nestrpljivo očekivao taj 
dan, gdje će mu ogranuti sunce nove sreće u braku s ljubom 
njegovom. 

Ožudjeni taj dan svanu, te opet, kao u proljeće na 

Gjurgjev dan, sakupiše se mnogi prijatelji i znanci Turko- 
vićevi i Krušelićevi na Grebenu. 

Pošto se svrše crkveni obredi vjenčanja, sjedoše svi 
u dvorani objedovati. Domaći i gosti svi bijahu tom pri¬ 
likom veseli, samo u Mandaljene moglo se opaziti, da je 
nešto nevesela. Suprug, brat i majka pitaše ju na tiho, 
šta joj je, nu ona im ne znade ništa drugo odgovoriti 
do jedino: da joj je nešto na srcu težko, što je pak 
uzrok tomu, da ne znade ni sama. Bijaše joj, kao da 
neka tajna zavist na moć crnom koprenom hoće da joj 
zastre mladu sreću. Ljudi to čuvstvo obično zovu slutnjom, 
štono gotovo svakim ćutljivim ženskim srcem manje ili 
više gospodi u odsudnih časovih života. 

Vrieme uviek hitro prolazi, kamo li će ne u ugodnu 
družtvu. Ne bi dakle čudo, što gosti sakupljeni u Greben- 
gradu ni ne opaziše, kako sunce već odavna zadje za 
goru, kako li jur nastade noć. Razigrani, kao što su bili, 
rado privolješe, kad ih domaćin Turković pozva, da ostanu 
u gradu svi zajedno do sutra. Svakomu bijaše milo, da 
može za neko barem vrieme u veselu družtvu prijatelj¬ 
skom zaboraviti sve brige i jade, što ih svakomu napose 
zadade tužno stanje domovine pod upravom Nikole Fran- 
kopana, čijega imena tom prilikom, kao u dogovoru, baš 
nitko ne spomenu, ne htjevši valjda time trovati obću 
radost. 

Moglo je jur biti oko ponoći. Neki starci i gospodje 
već od prije odoše spavati, a mladenaca isto tako krado- 
mice nestade iz dvorane. Nu to ne smuti ni najmanje 
ostalih, koji stadoše tim većma bučiti igrajući, pjevajući 
ili medjusobno nazdravljajući si punimi čašami. U to 
unidje sluga, te Turkoviću javi, da je neki hodočastnik 
s daleka puta došao u grad, moleći za noćište. 

Znati valja, da je bio u ono doba običaj hodoča.<5.t\t\ 

ća do Jerusolima. Te hodočastnike ili >romare« primali 
bi svigdje rado i gostoljubivo, pa zato i sad domaćin sa 
stolice skoči, izidje iz sobe, te se naskoro opet vrati 
s hodočastnikom, čovjekom visoka stasa i vrlo guste 
siede kose i brade. Očiju tomu romaru nitko ne vidje, bu¬ 
dući da ih svagda pobožno obarao, kad bi ga tkogod 
pogledao. Odjeven bijaše širokom romarskom mantijom, 
urešenom na ramenih s obje strane pokrovačom, tim 
običnim znakom hodočastnika. U jednoj mu ruci širok 
šešir, a u drugoj velik štap sa čislom. 

Sve nazočne nekako neugodno dimu nenadani taj 
gost, koji ne htjede pravo ni jesti ni piti, tvrdeći sve¬ 
jednako, da je umoran od daleka puta i da što prije 
želi leći spavati. Nitko ga zato nije ustavljao ili molio, 
da ostane, kad se dignuv sa stolice stao opraštati, već 
mu je svatko radostno želio laku noć, kad je pošao za 
slugom, koji mu pokaza sobu, gdje će noćiti. 

Svim odlane, čim taj čovjek ode, te se zatim opet 
stadoše veseliti, nu to im ipak ne podje za mkom onako 
kao prije, te tako oko dva sata iza ponoći već svi odoše 
spavati, što zaista ne bi učinili, da ih nije smutio novi gost. 

Jedva što je svanuo drugi dan—a to upravo kobni 
dan mrtvih — ustao je tiho Krušelić, ne mogav više 
spavati, te pošto u čelo poljubi milu ženu svoju, koja je 
još spavala, ode u vrt gradski, da tu u samoći koji časak 
provede na čistom jesenskom zraku i razmišljajuć o ne¬ 
izmjernoj sreći, što ju postiže od jučer, da dočeka izhod 
sunca. Dva tri puta prošeta se vrtom, zatim sjede pod 
stoljetnu onu lipu, gdje u proljeće izprosi Mandaljenu. 

U gradu je sve još spavalo, gospoda i družina, a 
na polju isto tako bilo sve mirno i tiho. 

Da ne budu Krušelića posve zaokupile mile misli i 
sanjarije rajske, to bi bio čuo, kako iza njega u palom. 

uvelom Iiš6i z tiha plazeći zasušti guja, ali on toga nije 
čuo ni vidio ... On je nadalje sanjao. 

Prodje sat, prodju i dva. Sunce već odavna svanulo, 
a u gradu su već svi bili na nogu, te upravo pošli, da 
za jutra ručaju, kad li glas puče, da Krušelića nigdje 
nema. Svuda ga po gradu stanu tražiti, ali badava, nema 
ga, te nema. U jedanput zavrisne ženski glas iz vrta.* Svi 
polete, odkud glasa čuše, i evo — pod lipom vide Kru¬ 
šelića mrtva . . . Kleta mu ruka iz potaje probila pleme¬ 
nito srce ... Uz njega na zemlji leži Mandaljena, izne¬ 
mogla od pregorke boli. 

Svi se nazočni s početka ukoče od užasa i jada, 
zatim pak,, razabravši se, Krušelića i Mandaljenu odnesu 
u grad, gdje sad, umjesto veselja i radosti, nasta jauk 
i plač gorki. 

Otajstvenomu hodočastniku ne bi medjutim nigdje 
traga ni glasa. Nestade ga kao sablasti noćne, što bježi 
izpred svjetlosti bieloga dana. Nitko ga ne vidje, kad 
je otišao iz grada i kuda. Strahovita sumnja porodi se u 
svih, a mnogi potiho prišaptavahu: da je po svoj prilici 
taj sumnjivi romar ubojica Krušelićev. 

Opet danak minu, a svečanost, što jučer započe sa 
sjajnom svatbom, bude sutra dan svršena sa sprovodom. 


Tajna ruka sudbine ne počiva nikad, već svejednako 
dieli sreću i nesreću, i to — kao što ljydi vele — po¬ 
najviše krivo, budući da mnogi zlotvor sav svoj život 
prodje zdravo i sretno, dočim u životu pravednika ne¬ 
sreća nesreću sustiže, nitko ne zna pravo kazati zašto, 
ali tako jeste. 

Pošto zdrava narav Mandaljene sretno preboli težku 
bolest, što ju spopade po smrti 
Bogović: Pjesnička, djela II. 



brat Gjuro preko Drave k Baćaniju, gdje ga pod stiegovi 
Betlenovimi skoro snadje junačka smrt, što si ju je želio 
i jedva dočekao. Staricu majku njegovu nenadana ta viest 
takodjer svali u grob. Mandaljena nekako pregori i te 
težke rane, te se preseli u neki samotni zagorski grad 
na poziv kneginje Marije Frankopanove, s kojom je zatim 
usred zabiti živjela u najvećem prijateljstvu. Tu su obje 
zajedno, spominjući prošlost, mnokrat gorko plakale, nu i 
tješile se medjusobno. Tu su isto tako mnogo dobra tvorile, 
tarući krepkom pomoću krvave suze sirotinji kmetskoj, 
štono je u prostodušnosti svojoj ove gospodje držala za 
angjele ili blagotvorne vile, poslane od Boga siromahom 
u nevolji na pomoć i utjehu. 

A Frankopan, što bi s njime ? pitat će valjda mnogi 
čitatelj, koji valjda jur pogodi, da Krušelića ubi iz zasjede 
Ignjatović, štono dodje preobražen kao romar na Greben- 
grad. Da, taj ga zlotvor ubi na zapovied bana, koji se 
poslije poradi toga ubojstva izpričao time, što je tvrdio o 
Krušeliću, da je s Betlenom bio u tajnom savezu. Nu pri¬ 
jatelji Krušelićevi i Turkovićevi znali su dobro, da je to 
zlobna izmišljotina i laž banova, te s toga na zagre¬ 
bačkom saboru god. 1621. zamoliše kralja, da Frankopana 
svrgne s časti i da im dade drugoga bana, na što kralj 
druge godine zbilja i pristade, te na saboru Požunskom 
Gjuru Zrinjskoga imenova hrvatskim banom. 

Frankopan zatim ode na svoja dobra u Primorje, gdje 
je kutrio kao'samotni ćuk, dok ga god. 1641. opet ne 
pozvaše na sabor u Požun. Tu se iznenada razboli, te 
ode, da se lieči u Beč, gdje skoro i umrie. Mrtvo tielo 
banovo odpremiše iz Beča na Trsat više grada Rieke, i 
tu ga svečano sahraniše. I dan danas vidjeti je tu na 
kamenoj ploči izrezan lik Nikole Frankopana s nadpisom. 

koji navodi sve njegove časti i tobožnje kreposti, dočim 
mu se zloće i mane ne spominju. Nu ništa zato. Istina i 
pravda, koja ipak kada tada iznosi sva budi dobra budi 
opaka djela ljudska, ubilježit će nepristranom svojom pi¬ 
saljkom u listinah narodne povjesti, kako je banovao 
Nikola Frankopan. Takp valja, neka se zna, tko je vjera, 
tko li nevjera. 

